
Fie ca acest roman să fie 
dedicat tuturor artizanilor din 
satul numit Locașul Adevărului, 
celor care au păstrat secretele, 
„Casei Aurului”, reusind 
totodată să le exprime prin 
operele lor. 


e CUVÂNT ÎNAINTE 


O lume întreagă admiră capodoperele artei egiptene, fie că 
este vorba de piramide, de temple, de morminte, de sculpturi 
sau de picturi. Dar oare cine a creat aceste minunâţii a căror 
forță spirituală și magică merge direct la inimă? 

In niciun caz hoardele de sclavi sau de salahori exploataţi, ci 
confreriile ai căror membri, în număr restrâns, erau în același 
timp preoți și artizani. Mâna și spiritul alcătuind un tot, ei 
formau o adevărată elită ce depindea direct de faraon. 

lată-ne privilegiați, fiind în posesia unei bogate documentatii 
asupra uneia dintre aceste confrerii care, timp de cinci secole, 
între anii 1550 și 1070 î.Hr., a trăit în Egiptul de Sus, într-un sat 
interzis profanilor. 

Acest sat purta un nume extraordinar: „Locașul Adevărului”, 
în limba egipteană set Maat, adică locul în care zeița Maat se 
dezvăluia în corectitudinea, justeţea și armonia operei 
desăvârșite de generații de slujitori ai acestui loc. 

Clădit în deșert, în apropierea terenurilor cultivate, satul era 
înconjurat de ziduri înalte, avea propriul tribunal, propriul 
templu și propria necropolă; aici își duceau viaţa artizanii, în 
sânul familiilor, beneficiind de un statut special, datorat 
importanţei misiunii lor principale: crearea locurilor de veci ale 
faraonilor, în Valea Regilor. 

Chiar și astăzi, dacă vizitezi, lângă Teba, ţinutul Deir el- 
Medineh, pe malul stâng al Nilului, descoperi vestigiile acestui 
loc; partea de jos a caselor este intactă și poţi străbate aceleași 
străduțe pe care și-au purtat pașii maeștrii capodoperelor din 
acea vreme, pictorii, sculptorii și preotesele zeiței Hathor. 
Sanctuare, clădiri ale confreriei, morminte admirabil decorate 
imprimau acestui loc un caracter sacru, satul având totodată 
rezerve de apă, poduri sub acoperișurile caselor, ateliere și chiar 
o școală. 

Am încercat să-i readuc la viață pe acești oameni 
excepţionali, cu întâmplările și viaţa lor de zi cu zi, dedicată 
frumuseţii și spiritualităţii, într-o lume ce s-a dovedit a fi, în 
același timp, ostilă și plină de invidie. Nici salvarea existenţei 
acestui Locaș al Adevărului n-a fost întotdeauna ușoară și 

piedicile n-au lipsit, mai cu seamă cele din perioada tulbure în 
care se desfășoară istorisirea ce urmează. 


e PROLOG 


Către miezul nopţii, nouă artizani, cu șeful de echipă în frunte, 
au ieșit din Locașul Adevărului și au început să urce un drumeag 
îngust în lumina lunii pline. 

În vârful unui deal ce străjuia deșertul luase naștere satul 
unde locuiau constructorii faraonului, ale căror secrete erau 
ocrotite de ziduri de nepătruns. Ascuns în spatele unui bloc de 
calcar, Mehy abia își putu stăpâni un strigăt de bucurie. 

Conducătorul carelor încerca de luni de zile să culeagă 
informaţii despre această confrerie menită să cioplească și să 
decoreze mormintele din Valea Regilor și a Reginelor. 

Dar nimeni nu știa nimic, cu excepţia lui Ramses cel Mare, 
protectorul locului în care maeștri în ale artei, cioplitori, sculptori 
și pictori erau iniţiaţi în principalele lor îndeletniciri prin care 
asigurau supraviețuirea statului. Satul artizanilor avea propriul 
guvern, propria justiție și depindea direct de rege și de prim- 
ministrul său. 

Mehy n-ar fi trebuit să se ocupe decât de cariera sa militară, 
care se anunţa strălucită; dar cum ar fi putut să uite că, 
solicitând admiterea sa în confrerie, această candidatură îi 
fusese refuzată? Un nobil ca el nu putea fi înjosit astfel. 
Dezgustat, Mehy s-a orientat către o armată de elită, a carelor, 
în cadrul căreia talentul său făcuse minuni. Mai mult chiar, urma 
să primească un loc important în ierarhie. 

În inima sa a luat naștere însă, crescând cu fiecare zi ce 
trecea, ura împotriva acestei confrerii blestemate, care îl umilise 
și a cărei existenţă îl împiedica să cunoască fericirea deplină. 

Ofițerul din el a luat o hotărâre: ori să descopere toate 
secretele satului, pe care apoi să le folosească în avantajul său, 
ori să distrugă această insuliţă aparent inaccesibilă și atât de 
mândră de privilegiile sale. 

Pentru a-și atinge scopul, Mehy nu-și putea permite să facă 
vreo greșeală sau să trezească vreo bănuială. Dar în ultimele 
zile a îndrăznit. Acești slujitori ai Adevărului, după cum erau 
numiţi oficial, nu erau oare niște simpli lăudăroși demni de 
dispreț, ale căror pretinse puteri erau doar iluzii? Prea bine 


păzita Vale a Regilor păstra ea oare altceva decât trupurile 
monarhilor înţepenite în moarte? 

Ascunzându-se printre dealurile din preajma satului interzis, 
Mehy sperase să surprindă riturile despre care nu vorbea 
nimeni; decepţia i-a fost însă pe măsura eforturilor. 

Dar iată că, în această noapte, visul i se împlinea! 

Cei zece oameni urcau creasta dealului dinspre miazănoapte, 
unul în spatele celuilalt, mergând încet, de-a lungul falezei, până 
la colibele de piatră construite într-un loc ferit de privirile celor 
curioși, adăpost pentru anumite perioade ale anului. De acolo, 
nu le rămânea decât să urmeze drumul care cobora către Valea 
Regilor. 

Emoţionat la culme, conducătorul carelor și-a stăpânit 
nerăbdarea, pentru a evita rostogolirea pietrelor care i-ar fi 
trădat prezența. Mehy își risca totuși viaţa, conștient de 
existența posturilor de observaţie ale soldaţilor care păzeau 
valea interzisă, înarmați cu arcuri, cerberii aveau ordin să tragă 
fără somaţie. 

La intrarea în acest loc sacru în care, încă de la începutul 
Regatului Nou, se odihneau mumiile faraonilor, gărzile s-au 
retras lăsându-i să treacă pe cei zece slujitori ai Adevărului. 

Mehy urcă o pantă abruptă de unde putea vedea fără a fi 
văzut. Întins pe piatra netedă, urmărea cu sufletul la gură 
spectacolul incredibil la care asista. 

Șeful grupului s-a desprins de ceilalţi și a pus pe pământ, în 
faţa intrării în mormântul lui Ramses cel Mare, povara pe care o 
purtase de la ieșirea din sat, apoi a tras voalul alb care o 
acoperea. 

O piatră. 

O simplă piatră tăiată în formă de cub. Un fulger ţâșni din ea, 
atât de puternic, încât lumină poarta monumentală a locului de 
veci pregătit faraonului încă din viaţă. Soarele străluci în noapte 
și întunericul se risipi. 

Cei zece artizani s-au recules îndelung în fața acestei minuni, 
apoi șeful de echipă a ridicat-o cu grijă, în timp ce doi dintre 
subalternii săi deschideau ușa mormântului. Intră primul, urmat 
de ceilalţi artizani, și cortegiul se pierdu în adâncuri, luminat de 
piatra enigmatică. 

Mehy rămase încremenit timp de mai multe minute. Nu, nu 
visase! Confreria stăpânea averi fabuloase, cunoștea secretul 

luminii, doar văzuse piatra care o crea, piatră care nu era nici 
iluzie, nici legendă! Nu zeii fuseseră capabili s-o cioplească, ci 
fiinţe omenești care știau s-o și folosească... Și care era secretul 
munţilor de aur pe care-i obțineau în atelierele lor, după cum se 
vorbea fără încetare? 

Orizonturi nebănuite se deschideau înaintea conducătorului 
carelor. Acum știa că originea prodigioasei averi a lui Ramses 
cel Mare se afla aici, în Locașul Adevărului. lată de ce confreria 
trăia departe de lume, ascunsă în spatele zidurilor înalte. 

— Ce faci aici, amice? 

Mehy se întoarse fără grabă și dădu ochii cu un soldat nubian, 
înarmat cu o bâtă și cu un pumnal. 

— M-am... m-am rătăcit. 

— Eşti într-o zonă interzisă, zise paznicul negru. Cum te 
cheamă? 

— Fac parte din garda personală a regelui și sunt în misiune 
specială, răspunse Mehy cu îndrăzneală. 

— Nu mi s-a spus nimic despre trecerea ta pe aici. 

— E normal... Nimeni nu trebuia să știe. 

— De ce? 

— Pentru că datoria mea e să verific dacă ordinele legate de 
securitate sunt aplicate cu maximă rigoare, astfel încât niciun 
intrus să nu se poată strecura în Valea Regilor. Felicitări, soldat! 
Mi-ai dovedit că dispozitivul instalat este eficient. 

Nubianul se arătă surprins: 

— Șeful ar fi trebuit totuși să mă prevină. 

— Nu înţelegi că era imposibil? 

— Hai cu mine la șeful nostru! N-am dreptul să te las să pleci 
așa... 

— Îți faci perfect datoria. 

În bătaia lunii, zâmbetul pașnic al lui Mehy îl linişti pe nubian 
și-l făcu să-și pună bastonul la loc, în centură. 

Cu iuțeala unei vipere a deșertului, conducătorul carelor se 
repezi cu capul înainte și-l izbi pe soldat drept în piept. 

Nefericitul căzu pe spate rostogolindu-se pe pantă până la un 
platou ce domina Valea. 

Cu riscul de a-și frânge gâtul, Mehy îl urmă și constată că, în 
ciuda unei răni profunde la tâmplă, soldatul încă mai trăia. Fără 
a lua în seamă privirea rugătoare a victimei sale, îi puse capăt 
zilelor cu o piatră ascuţită, sfărâmându-i capul. 

Asasinul așteptă îndelung dând dovadă de sânge rece. Când a 
fost sigur că nu l-a văzut nimeni, Mehy a urcat din nou dealul, cu 
grijă să nu alunece. Tot mai atent, s-a îndepărtat de locul 
interzis. 

În această noapte minunată, i s-a înfiripat în minte un singur 
gând: să pătrundă misterul Locașului Adevărului. 

Dar cum s-o facă de unul singur? Din moment ce nu putea 
intra în sat, avea nevoie să obţină informaţii serioase. 

Și ucigașul întrevăzu un viitor splendid: secretele și bogăţiile 
confreriei i-ar putea aparține lui, și numai lui! 


t Capitolul 1 


Zelosul nu mai putea suporta monotonia vieţii sale... Imediat 
după inundație, aratul. Apoi semănatul, seceratul și recoltatul, 
umplerea podurilor, teama de lăcuste, rozătoare și de 
hipopotami, devastatori ai culturilor, irigarea, întreţinerea 
uneltelor, împletirea funiilor în timpul nopţilor fără somn, 
supravegherea turmelor și a atelajelor, grija continuă pentru 
pământ, calitatea grâului și sănătatea vacilor. lată unicul orizont 
ce i se deschidea. 

Așezat la umbra unui sicomor, acolo unde deșertul se 
desparte de terenurile cultivate, tânărul nu reușea să aţipească 
și să se bucure de o binemeritată odihnă, înainte de a-și duce 
boii pe pășunea familiei. La șaisprezece ani, Zelosul, un colos de 
un metru și nouăzeci, nu mai voia să rămână țăran ca tatăl, 
bunicul și străbunicul său. 

Zi de zi se retrăgea în acest loc liniștit și, cu un lemn cioplit 
chiar de mâna lui, desena tot felul de animale pe nisip. Să 
deseneze... lată ce i-ar plăcea să facă ore în șir, să pună apoi 
culoare și să dea viață unui măgar, unui câine și multor altor 
creaturi! 

Zelosul știa să observe. Când o imagine îi pătrundea în inimă, 
aceasta făcea ca mâna să pornească, liberă, trasând contururi 
mai vii decât realitatea. l-ar fi trebuit papirus, un stil, pigmenţi... 
Dar tatăl său era agricultor și îi râsese în nas când își exprimase 
aceste dorințe. 

Într-un singur loc, unul singur, Zelosul ar fi putut obţine ceea 
ce dorea: în Locașul Adevărului. Nu se cunoștea nimic din ce se 

petrecea dincolo de ziduri, dar se știa că acolo se adunaseră cei 
mai mari pictori și desenatori din regat, cei care erau autorizaţi 
să decoreze mormântul faraonului. 

In această confrerie fabuloasă, un fiu de ţăran n-ar fi putut 
pătrunde. Dar tânărul continua să viseze la fericirea celor liberi, 
să se dedice cu totul vocației lor, uitând de meschinăriile vieţii 
cotidiene. 

— Hei, Zelosule, te odihnești? 

Cel care i se adresase pe acest ton ironic era numit Mojicul și 
avea vreo douăzeci de ani. Inalt, atletic, nu purta decât o 
perizoma scurtă din stuf împletit. Lângă el, fratele lui mai mic, 
Marele Jaret, zâmbea tâmp. La cincisprezece ani, cântărea cu 
zece kilograme mai mult decât fratele său mai mare, din cauza 
cantităţii de prăjituri pe care le înfuleca în fiecare zi. 

— Lăsaţi-mă în pace amândoi! 

— Locul ăsta nu-ți aparţine... Avem tot dreptul să-ţi cerem 
socoteală. 

— N-am chef să vă văd. 

— Noi avem. Și va trebui să ne dai explicații. 

— In legătură cu ce? 

— Ca și când n-ai știi... Unde ai fost noaptea trecută? 

— Te crezi soldăţoi? 

— Nati... Numele ăsta îţi spune ceva? 

Zelosul zâmbi: 

— O amintire minunată. 

Mojicul făcu un pas spre Zelos: 

— Gunoi ce ești! Fata asta trebuie să se mărite cu mine... lar 
tu, noaptea trecută, ai îndrăznit... 

— Ea a venit să mă caute. 

— Minti! 

Zelosul se ridică: 

— Să nu mă faci mincinos! 

— Din cauza ta nu mă voi însura cu o fecioară. 

— Și ce-i cu asta? Dacă are un pic de minte, Nati nu te va lua 
de bărbat. 

Cei doi scoaseră la iveală un bici de piele. Arma era mică, dar 
de temut. 

— Hai s-o lăsăm baltă, propuse Zelosul. Nati și cu mine am 
petrecut clipe minunate împreună, ce-i drept, dar asta e viața. 

Pentru a vă face pe plac, accept să n-o mai revăd. Și, la drept 
vorbind, nu-mi va lipsi. 

— O să-ţi pocim mutra, decretă Mojicul. Cu figura pe care o s- 
o ai, nu vei mai seduce nicio fată. 

— Nu mi-ar displăcea să-i învăţ minte pe doi idioţi ca voi, dar 
e prea cald și aș prefera să-mi termin siesta. 

Marele Jaret își ridică braţul drept asupra Zelosului. Brusc, nu 
mai văzu ţinta loviturii sale. Se simţi ridicat, proiectat în aer și 
căzu în cap, lovindu-se de trunchiul sicomorului. Năucit, nici nu 
mai mișcă. 

Uluit pentru o clipă, Mojicul se dezmetici, apoi lovi aerul cu 
biciul. Credea că-i va șfichiui obrazul Zelosului, dar brațul i-a fost 
oprit de cel al tânărului colos și un trosnet a pus capăt scurtei 
lupte. Cu umărul dislocat, Mojicul dădu drumul biciului și fugi 
urlând. 

Pe fruntea Zelosului nu apăruse nici măcar o picătură de 
sudoare. Obișnuit să se bată de la vârsta de cinci ani, trecuse 
prin lupte zdravene înainte de a se iniţia în loviturile imparabile. 
Sigur pe forțele sale, nu-i plăcea să provoace, dar nu dădea 
niciodată înapoi. Viaţa nu-i făcuse niciun cadou, dar nici el vieții. 

Tânărul se simţi îngreţoșat la gândul de a-și petrece după- 
amiaza la pășune și de a se reîntoarce, cuminte, acasă, cu lapte 
și vreascuri. 

Ziua de mâine se anunța mai rea decât cea de astăzi, mai 
întunecată, mai plicticoasă și el simţea că-și pierde sufletul, ca 
și când sângele i s-ar scurge pe nesimţite. Ce-i păsa lui de micul 
domeniu agricol al familiei? Tatăl său visa la grâne coapte și la 
vaci cu lapte, vecinii îl invidiau pentru reușita sa, fetele vedeau 
deja în Zelos un moștenitor norocos care, datorită forței sale 
fizice, urma să-și dubleze producţia și să devină bogat. Visau să 
se mărite cu un ţăran înstărit, căruia numeroase odrasle îi vor 
asigura o bătrâneţe fericită. 

Mii de oameni ar fi fost mulţumiţi cu o astfel de soartă, dar nu 
Zelosul. Acestuia, dimpotrivă, perspectiva i se părea mai 
sufocantă decât zidurile unei închisori. Dând uitare vitele care 
se puteau descurca și fără el, tânărul porni prin deșert, fără a 
slabi din ochi creasta muntelui ce veghea Teba, prea bogata 
cetate a zeului Amon, acolo unde fusese construit orașul sfânt 
Karnak, plin de sanctuare. 

Pe malul stâng al Nilului se întindea, iată, Valea Regilor, a 
Reginelor și a nobililor care se îngrijeau de locurile de veci ale 
acestora, precum și templele faraonilor construite pentru mii de 
ani, printre care și cel al lui Ramses cel Mare. Aceste minunâăţii 
erau create de artizanii din Locașul Adevărului... Nu degeaba se 
spunea că muncesc cot la cot cu zeii și sub protecţia lor. 

În lumea tainică a Karnak-ului, ca în cel mai modest paradis, 
divinităţile vorbeau, dar cine oare le înțelegea cu adevărat 
mesajul? Cât despre Zelos, acesta dezvăluia lumea desenând pe 
nisip, dar, lipsindu-i prea multe cunoștințe, nu putea progresa. 

Nu accepta această nedreptate. De ce zeița ascunsă pe 
creasta de miazănoapte le vorbea artizanilor și de ce rămânea 
ea mută când o implora să-i răspundă la chemare? Tinerele sale 
iubite, dornice de plăceri, nu puteau să-i înţeleagă aspiraţiile. Se 
simţea lăsat pradă singurătăţii în faţa crestei mistuite de soare. 

Pentru a se răzbuna, îi gravă contururile pe nisip cu toată 
precizia de care era în stare, apoi, cu piciorul, le șterse cu furie, 
ca și când și-ar fi spulberat astfel nemulțumirea, o dată cu 
această zeiță mută. 

Dar creasta de miazănoapte rămase intactă, grandioasă și de 
nepătruns. Și, în ciuda forței sale fizice, Zelosul se simţi inutil. 
Nu, asta nu mai putea dura. 

Fie ce-o fi, tatăl său va trebui să-l asculte. 


t Capitolul 2 


Venit din îndepărtata Nubie, Sobek intrase în gardă la vârsta 
de șaptesprezece ani. Înalt, atletic, excelent mânuitor al bâtei, 
acest negru cu prestanţă fusese apreciat de superiorii săi. Un 
stagiu printre străjerii deșertului îi dăduse ocazia să-și arate 
calitățile: arestase peste douăzeci de tâlhari beduini, dintre care 
trei deosebit de periculoși, care se ocupau mai ales cu prădarea 
caravanelor. 

Înaintarea lui Sobek fusese rapidă: la douăzeci și trei de ani 
fusese numit conducător al soldaţilor destinaţi să păzească satul 
artizanilor. De fapt, postul său nu era de invidiat. Nubianul era 
copleșit de responsabilităţi și nu avea dreptul să greșească. 
Niciun profan nu trebuia să pătrundă în Valea Regilor, niciun 
curios nu trebuia să tulbure pacea satului artizanilor: Sobek 

trebuia să evite orice incident, căci, în caz contrar, ar fi fost 
imediat pedepsit de prim-ministru. 

Nubianul ocupa un mic spaţiu într-unul dintre forturile care 
blocau pătrunderea în Locașul Adevărului. Deși știa să citească 
și să scrie, nu se simţea deloc atras de hârțoage și de clasarea 
rapoartelor, treabă pe care o lăsa în grija subalternilor săi. 
Mobila era sumară: o masă joasă și trei taburete. Atât îi oferise 
administraţia și tot ea garanta văruirea și întreţinerea incintei. 

Sobek își petrecea mai tot timpul pe teren, străbătând 
dealurile din jurul locurilor interzise, chiar și la orele la care 
soarele ardea necruţător. Cunoștea fiecare potecă, fiecare 
creastă, fiecare pantă și le străbătea fără încetare. Cel care era 
surprins spionând era arestat și interogat fără formalităţi, apoi 
trimis pe malul stâng, unde tribunalul prim-ministrului pronunţa 
o condamnare severă. 

Incepând cu ora șapte dimineaţa, nubianul îi primea pe 
pândarii din serviciul de noapte. La întrebarea: „Nimic de 
semnalat?”, ei răspundeau: „Nimic șefu” și se duceau la culcare. 
Dar, în acea dimineaţă, primul pândar nu-și putea ascunde 
stânjeneala. 

— Avem o problemă, șefu'. 

— Raportează. 

— Ne-a murit un om azi-noapte. 

— Un atac? se îngrijoră Sobek. 

— Sigur nu... Altfel, am fi reperat vinovatul. Vreţi să vedeţi 
cadavrul? 

Sobek ieși din birou pentru a examina leșul nefericitului. 

— Craniu zdrobit, rană la tâmplă, constată el. 

— După o astfel de cădere, nimic nu e de mirare, aprecie 
pândarul. Era prima lui noapte de gardă și nu cunoștea bine 
zona. A alunecat pe pietriș, apoi s-a rostogolit pe pantă. Nu se 
întâmplă prima oară și nu va fi ultimul accident de acest fel. 

Sobek îi întrebă și pe ceilalți paznici: niciunul nu remarcase 
prezența vreunui intrus. Părea să fie doar un accident îngrozitor. 


Tt 
— Ce-i cu tine aici, Zelosule? Nu trebuia să fii la pășune? 
— Gata, tată! 
— Adică? 


— Nu te mai urmez în munca de fermier. 

Așezat pe o rogojină, fermierul își pusese dinainte fâșiile de 
papirus din care își împletea o funie. Nedumerit, își ridică 
privirea către fiul său. 

— Ai înnebunit? 

— Viaţa de ţăran mă plictisește. 

— Ai mai spus-o, cred, de o sută de ori... Nu-ţi poţi petrece 
timpul distrându-te! Eu n-am avut niciodată idei ciudate ca tine 
și m-am mulţumit să muncesc din greu pentru a-mi hrăni 
familia. Pe mama ta am făcut-o fericită, am crescut patru copii, 
pe cele trei surori ale tale și pe tine, și am devenit proprietarul 
acestei ferme și al unui mare teren. Nu e o reușită demnă de 
laudă? După moartea mea, nu vei fi nevoiaș și îmi vei mulțumi 
toată viaţa. Știai că avem un an excelent și un cer favorabil? 
Recolta va fi bogată, dar noi nu vom plăti multe dări, pentru că 
autoritățile mi-au acordat scutiri. Doar nu ai intenţia să distrugi 
totul? 

— Vreau să-mi clădesc propria viaţa. 

— Uită frazele pompoase! Crezi că vacilor le pasă de ele? 

— Vor paşte și fără mine, iar tu vei găsi ușor un înlocuitor. 

Îngrijorat, fermierul vorbea cu voce tremurândă: 

— Ce-ai păţit, Zelosule? 

— Vreau să desenez și să pictez. 

— Dar tu ești ţăran, fiu de ţăran! De ce cauţi imposibilul? 

— Fiindcă asta mi-e soarta. 

— la seama, fiule: te mistuie un gând aducător de rău. Dacă 
nu-l stingi, te va nimici. 

Zelosul zâmbi: 

— Te înșeli, tată. 

Fermierul începu să ronţăie o ceapă: 

— Ce vrei, de fapt? 

— Să intru în confreria din Locașul Adevărului. 

— Ai înnebunit, Zelosule? 

— Mă crezi în stare? 

— Dacă te cred în stare... habar n-am! Dar este totuși o 
nebunie... Și nu știi nimic despre viața îngrozitoare a acestor 
artizani! Sunt supuși unui secret, lipsiţi de libertate, obligaţi să 
asculte de superiori nemiloși... Cioplitorii în piatră au braţele 
frânte de oboseală, îi dor pulpele și spatele și mor de epuizare! 
Nu mai vorbesc despre sculptori: mânuirea dălţii este mult mai 
istovitoare decât săparea pământului cu săpăliga. Noaptea 

continuă să muncească la lumina lămpilor și nu se odihnesc 
niciodată! 

— Pari bine informat despre Locașul Adevărului. 

— Știu ce se spune... de ce n-aș crede? 

— Pentru că zvonurile sunt întotdeauna mincinoase. 

— Nu fiul meu e cel care trebuie să-mi dea mie lecţii de 
morală! Ascultă-mi sfaturile și-ţi va fi bine. Cum te vei supune tu 
unui regulament, când ai un caracter atât de imposibil? Te-ai 
revolta încă din prima secundă! Rămâi ţăran, ca mine, ca 
strămoșii tăi și vei fi fericit. Cu vârsta, te vei potoli și-ți vei 
aminti râzând de tinereţea ta rebelă. 

— Nu mă poţi înțelege, tată! Degeaba mai continuăm 
discuţia. 

Fermierul luă ceapa și o aruncă: 

— Gata, ajunge! Ești fiul meu și trebuie să-mi dai ascultare. 

— Te las cu bine, tată. 

Zelosul îi întoarse spatele tatălui său care, apucând coada 
unei unelte, îl lovi între umeri. 

Tânărul se întoarse încet. 

Ceea ce văzu fermierul în ochii tânărului colos îl înspăimântă 
și-l făcu să se retragă la perete. 

O femeie mică și zbârcită ţâșni din magazia în care se 
ascunsese și se atârnă cu disperare de braţul drept al fiului său. 

— Nu-l lovi pe tatăl tău, te implor! 

Zelosul o sărută pe frunte: 

— Nici tu nu mă înţelegi, mamă, dar nu-ți port pică. Liniștește- 
te, plec și nu mă mai întorc. 

— Dacă ieși din casa asta, te dezmoștenesc! îl preveni tatăl 
său. 

— E dreptul tău s-o faci. 

— Vei sfârși în mizerie! 

— Nu-mi pasă! 

Trecând pragul casei părintești, Zelosul știa că nu se va mai 
întoarce niciodată. 

Pornind pe drumul ce trecea pe lângă lanul de grâu, respiră 
adânc. În faţa lui se deschidea o lume nouă. 

Îndreptându-se către Locașul Adevărului, Zelosul ieși din zona 
cu pământ cultivat. Nici arsurile soarelui, nici asprimea 
deșertului nu-l speriau. Și tânărul voia să aibă inima ușoară: 
dacă bate la poarta satului, s-ar putea să i se deschidă. 

In acel sfârșit de după amiază, nu era nici ţipenie pe drumul 
bătătorit de copitele măgarilor care, zi de zi, aduceau confreriei 
apă, alimente și toate cele trebuincioase muncii săvârșite 
„departe de ochi și de urechi”. 

Zelosul iubea deșertul. Îi gusta puterea neîndurătoare, îi 
simțea sufletul vibrând la unison cu al său și-l străbătea zile 
întregi fără odihnă, savurând senzaţia piciorului gol călcând pe 
nisipul arzător. 

Dar, de data aceasta, tânărul nu a avut prea mult de mers. l-a 
tăiat calea primul dintre cele cinci forturi care asigurau protecţia 
satului. Pândarii erau la post și nu-l slăbeau din ochi, așa că se 
îndreptă ţintă spre ei. E mai bine să-i înfrunte pe paznici și să 
afle ce șanse ar putea avea. 

Doi arcași ieșiră din fort. Zelosul continuă să avanseze, 
ținându-și braţele de-a lungul trupului, pentru a le arăta că nu 
este înarmat. 

— Stai! 

Tânărul se opri. 

Cel mai în vârstă din cei doi arcași, un nubian, se apropie. 
Celălalt se dădu de-o parte și își încordă arcul îndreptându-l 
către intrus. 

— Cine ești? 

— Mă numesc Zelosul și doresc să bat la poarta confreriei 
Locașul Adevărului. 

— Ai un permis de liberă trecere? 

— Nu. 

— Cine te recomandă? 

— Nimeni. 

— Îţi baţi joc de mine, băiete? 

— Știu să desenez și vreau să muncesc în sat. 

— Zona este interzisă, ar fi trebuit s-o știi. 

— Vreau să întâlnesc un maestru artizan și să-i dovedesc 
calităţile mele. 

— Eu am primit niște ordine. Dacă n-o ștergi imediat, te 
arestez pentru că te opui autorităţilor. 

— N-am niciun gând rău... Daţi-mi voie să-mi încerc norocul! 

— Șterge-o! 

Zelosul aruncă o privire spre dealurile din jur. 

— Nu spera să te strecori pe acolo, îl avertiză arcașul nubian. 
Vei fi ucis. 

Tânărul l-ar fi putut dobori pe paznic cu un singur pumn, s-ar 
fi putut arunca la pământ pentru a evita săgeata celuilalt, 
pentru ca apoi să încerce să forțeze trecerea. Dar câți arcași ar 
fi trebuit să elimine pentru a ajunge la porțile satului? 

Înciudat, făcu cale-ntoarsă. 

De îndată ce ieși din câmpul vizual al paznicilor se așeză pe o 
piatră, hotărât să observe ce se întâmplă pe drum. li va veni, cu 
siguranţă, o idee pentru ca planul să-i reușească. 

Tt 

De mai multe ore, mama Zelosului plângea, fără ca fiicele 
sale s-o poată consola. Tatăl fusese obligat să angajeze trei 
țărani pentru a-l înlocui pe tânărul plecat pentru totdeauna. 
Furios, neîncetând a-l socoti un fiu nedemn de iertare, se duse 
la scribul public pentru a-i dicta o scrisoare adresată prim- 
ministrului. Exprimându-și hotărârea în termeni implacabili și 
definitivi, fermierul a declarat, după cum îi permitea legea, că îl 
dezmoștenește pe Zelos și că toate bunurile îi revin soţiei sale, 
care le va folosi după bunul său plac. Dacă murea înaintea lui, 
cele trei fete urmau să împartă moștenirea în părți egale. 

Dar acest testament nu-i era de ajuns fermierului, insultat și 
umilit. Dacă Zelosul înnebunise, trebuia să-l readucă pe calea 
cea dreaptă. Și nu exista o metodă mai bună decât 
constrângerea exercitată de o autoritate de necontestat. 

lată de ce tatăl rebelului se duse la cel care răspundea de 
corvoadă. Un scrib chițibușar, grosolan și acru. Titular al unui 
post pe cât de greu, pe atât de prost plătit, își folosea în zadar 
intriga pentru a obţine un loc de muncă la oraș, pe malul drept 
al Nilului. Aici, în perioada de câteva luni dinaintea inundaţiei, 
trebuia să angajeze personal pentru curățarea canalelor și 
repararea digurilor, fiind plătit cât se poate de prost. Voluntarii 
se ofereau din ce în ce mai rar, așa încât se impunea decretarea 
corvezii obligatorii și convingerea proprietarilor de domenii să-i 
cedeze un anumit număr de lucrători agricoli în schimbul 

reducerii impozitelor. Discuţiile erau lungi, grele și obositoare. 
lată de ce, atunci când scribul îl văzu pe tatăl Zelosului intrând 
în biroul său, se așteptă la un potop de văicăreli și de reclamaţii 
pe care era gata, ca de obicei, să le respingă. 

— Nu vin să te plictisesc, începu fermierul, ci să-ţi cer 
ajutorul. 

— Nici să nu te gândești, îl respinse scribul. Legea e lege și 
nu-ți pot acorda niciun privilegiu, deși ne cunoaștem de mulți 
ani. Dacă un singur proprietar începe să nu fie de acord cu 
caracterul indispensabil al corvezii, binefacerile inundaţiei se vor 
pierde și Egiptul va fi inundat! 

— Nu contest nimic, doresc să-ţi vorbesc despre fiul meu. 

— Fiul tău? Dar el e scutit de corvezi! 

— A părăsit ferma. 

— Ca să plece unde? 

— Habar n-am... Se crede desenator. Bietul de el, și-a pierdut 
minţile! 

— Doar nu vrei să spui că nu se mai ocupă de fermă și de 
pășuni. 

— Din păcate, așa este. 

— De necrezut! 

— Maică-sa și cu mine suntem disperaţi, dar nu l-am putut 
împiedica să plece. 

— Câteva bastoane pe spinare și treaba s-ar fi rezolvat. 

Fermierul lăsă ochii-n jos: 

— Am încercat, dar Zelosul este un soi de colos... Și, 
nemernicul, a devenit violent! Am crezut că o să mă lovească. 

— Un fiu care-și lovește tatăl! exclamă scribul. Trebuie să-l 
chemi în faţa tribunalului și să-i ceri condamnarea. 

— M-am gândit la altceva. 

— Ascult. 

— Pentru că nu mai e cu adevărat fiul meu și pentru că și-a 
părăsit casa părintească, de ce să mai fie scutit de corvezi? 

— O să-l convoc, las' pe mine. 

— S-ar putea face chiar mai mult. 

— Nu înțeleg. 

Vorbind în șoaptă, fermierul adăugă: 

— Banditul ăsta are nevoie de o lecţie zdravănă, nu crezi? 
Dacă-l pedepsim cu asprime, asta îl va împiedica să mai facă 

prostii. Dacă nu intervenim, putem fi consideraţi amândoi 
responsabili, și tu, și eu. 

Scribul luă argumentul în serios: 

— Ce propui? 

— Să presupunem că l-ai convoca pe Zelos la corvoadă, dar el 
a refuzat să se prezinte... în acest caz ar putea fi considerat 
dezertor. L-ai putea băga la pârnaie împreună cu alţi flăcăi 
turbulenţi, care l-ar învăţa minte dându-i o corecție salvatoare. 

— Asta s-ar putea face... Dar ce-mi dai în schimb? 

— O vacă cu lapte. 

Scribul plescăi de plăcere. O mică avere în schimbul unei 
trebușoare lesne de făcut. 

— Batem palma. 

— iți dau și câţiva saci cu boabe, desigur. Dar... nu-l nenoroci 
prea tare pe Zelos... Trebuie să se reîntoarcă la fermă. 


t Capitolul 4 


Un bot umed atinse fruntea Zelosului făcându-l să deschidă 
ochii. 

O căţea cu blana de culoarea lutului îl adulmeca pe intrus cu 
blândețe. Soarele nu răsărise încă și un vânt răcoros mătura 
partea de vest a Tebei și drumul ce ducea la satul artizanilor. 

Tânărul mângâie căţeaua până când zgomotul de copite o 
făcu să se îndepărteze. Având în frunte un măgăruș, vreo sută 
de alţi măgari se îndreptau, încărcaţi cu provizii, către satul 
artizanilor. Cunoscând perfect drumul, șeful patrupedelor 
mergea cu pas sigur. 

Zelosul îi privi trecând, plin de admiraţie. La fel ca el, 
animalele știau încotro se îndreaptă, numai că ele urmau să 
treacă de toate forturile. 

Măgarii erau urmați, la mică distanţă, de vreo cincizeci de 
apari. In mâna dreaptă, purtau un baston pentru a păstra ritmul 
mersului și pentru a îndepărta șerpii; iar pe umărul stâng, un 
ciomag lung și solid, la capătul căruia atârna un burduf mare cu 
mai mulți litri de apă. 

Căţeaua cu blană gălbuie revenise lângă stăpânul său, un 
bătrân căruia îi era deja greu să meargă. 

— Pot să te ajut? 

— Asta e munca mea, băiete... Nu pentru multă vreme de 
acum încolo, dar mi-e de ajuns pentru a trăi înainte dea mă 
reîntoarce la mine, în deltă. Dacă mă ajuţi, nu te voi putea plăti. 

— Nu contează. 

Pe umărul Zelosului, povara părea ușoară ca o pană de gâscă 
sacră a zeului Amon. 

— E la fel în fiecare zi? 

— Da, băiete. Artizanii nu trebuie să ducă lipsă de nimic și 
mai ales de apă! După livrarea de dimineață, care e cea mai 
importantă dintre toate, urmează altele, pe tot parcursul zilei. 
Dacă, dintr-un motiv sau altul nevoile cresc, crește și numărul 
cărăușilor. Nu suntem singurii care muncim pentru Locașul 
Adevărului; mai sunt și spălători, brutari, berari, măcelari, 
căldărari, tăietori de lemne, ţesători, tabăcari și mulţi alţii! 
Faraonul a cerut ca artizanii să se bucure de o desăvârșită 
bunăstare. 

— Ai intrat vreodată în sat? 

— Nu. Acceptat ca apar, pot merge să vărs conţinutul 
burdufului meu în marele bazin din faţa intrării de nord; mai 
este unul aproape de zidul din sud. Locuitorii satului vin aici să- 
și umple urcioarele. 

— Cine poate trece de ziduri? 

— Doar membrii confreriei. Lucrătorii auxiliari rămân afară. 
Dar de ce-mi pui toate întrebările astea? 

— Pentru că vreau să intru în confrerie, ca să devin desenator. 

— În cazul ăsta, căratul apei nu te va ajuta cu nimic! 

— Trebuie să bat la poarta principală, să întâlnesc un artizan, 
să-i explic că... 

— Nu te baza pe asta! Oamenii ăştia nu sunt nici vorbăreţi, 
nici primitori. Îndrăzneala ta nu le va fi pe plac, să fii sigur de 
asta. Ba ai mai primi și câteva luni de închisoare. Și nu uita că 
paznicii îl cunosc pe fiecare cărător de apă... 

— Ai vorbit vreodată cu un membru al confreriei? 

— Din când în când, câteva vorbe, despre vreme sau despre 
familie. 

— Nu ţi-au vorbit despre munca lor? 

— Oamenii ăștia au o viaţă tainică, băiete, și niciunul dintre ei 
nu-și calcă jurământul. Cel care ar vorbi mai mult decât trebuie, 
ar fi exclus imediat. Arătos cum ești, fetele te plac, fără doar și 
poate. Distrează-te câţiva ani, însoară-te cât ești tânăr, fă copii 

frumoși și găsește-ţi o meserie bună, mai puţin grea decât cea 
de apar. 

— În sat nu sunt și femei? 

— Ba da, și au și copii, dar ele sunt supuse legii confreriei, la 
fel ca bărbaţii. Și, ce-i de mirare, nu-s mai vorbăreţe decât ei. 

— Le-ai văzut vreodată? 

— Uneori, pe unele dintre ele. 

— Sunt frumoase? 

— Sunt de toate genurile... Dar de ce te încăpățânezi? 

— Deci au dreptul să iasă din sat? 

— Toţi locuitorii au acest drept. Circulă liber între sat și primul 
fort. Se pare chiar că se duc uneori pe malul drept, dar nu-i 
treaba mea... 

— Deci... ar fi posibil să întâlnesc un artizan? 

— Mai întâi, ar trebui să știi dacă aparţine cu adevărat 
confreriei, căci de lăudăroși nu ducem lipsă. Și pe urmă nu va 
accepta niciodată să-ţi vorbească. 

— Câte forturi sunt? 

— Cinci. Li se mai spune și „cele cinci ziduri”, adică tot atâtea 
posturi de gardă din care pândarii observă pe oricine se apropie 
de sat. Dispozitivul este eficient, crede-mă! Chiar și dealurile 
sunt supravegheate îndeaproape, mai ales de la venirea noului 
șef al paznicilor, Sobek. Este un nubian mai degrabă răzbunător 
și hotărât să-și dovedească valoarea. Majoritatea oamenilor care 
se supun ordinelor sale aparțin tribului său și îl ascultă fără să 
crâcnească. Cu alte cuvinte, e inutil să încerci să-i cumperi. Le e 
atât de frică de el, încât te-ar denunța cât ai zice pește. 

Zelosul se hotărâse: va trebui să treacă cu orice preţ de 
primul fort și să vorbească cu cineva dinăuntru. 

— Dacă spui că ești bolnav și că eu sunt unul dintre verii tăi 
venit să te ajute la cărat apa, gărzile vor fi oare înţelegătoare? 

— Am putea încerca, dar asta n-ar rezolva mare lucru. 

Când îi zări pe paznicii primului fort, Zelosul presimţi că 
soarta este de partea lui: se schimbase deja garda, nu mai erau 
aceiași arcași, deci nu risca să fie recunoscut. 

— Nu pari să te simţi bine, îi spuse paznicul negru aparului 
care mergea atârnat de brațul tânărului colos. 

— Nu mai am niciun pic de vlagă... De-aia am cerut ajutorul 
acestui băiat, care a acceptat să mă-nsoţească. 

— Ţi-e rudă? 

— Este unul dintre verii mei. 

— Răspunzi pentru el? 

— Munca mea va înceta în curând, iar el se oferă să mă 
înlocuiască. 

— Puteţi merge până la cel de al doilea post de control. 

O primă victorie! Zelosul avusese dreptate să insiste. Dacă 
norocul va continua să-l urmărească, va vedea satul de aproape 
și va întâlni un artizan care să-i înțeleagă vocaţia. 

Al doilea control era mai minuţios decât primul, iar al treilea și 
mai și, dar paznicii constatară că aparul nu simula slăbiciunea 
de care se plângea. Livrarea trebuia asigurată și niciun 
funcţionar al gărzii n-ar fi acceptat să-și părăsească postul 
pentru a îndeplini această treabă anevoioasă. Așa că cei doi au 
fost lăsaţi să treacă. 

Al patrulea control n-a fost decât o formalitate, dar iată că, în 
faţa celui de al cincilea și cel din urmă fort, domnea o intensă 
animaţie. Oameni aparținând tagmei lucrători auxiliari 
descărcau marfa de pe măgari și triau coșurile și vasele pline cu 
legume, pește uscat, carne, fructe, ulei și alifii. 

Se strigau, își reproșau încetineala, râdeau, glumeau... Un 
paznic făcu semn aparilor să se apropie și să verse conţinutul 
burdufurilor într-un vas enorm care stârni admiraţia Zelosului. 
Cine fusese oare olarul care, cu atâta îndemânare, meșteșugise 
un recipient atât de uriaș? 

Pentru tânărul nostru, acesta a fost primul miracol vizibil al 
Locașului Adevărului. 

Un om bine legat îl opri pe Zelos. 

— Pari uimit, băiete. 

— Cine a fabricat acest vas uriaș? 

— Un olar din sat. 

— Cum l-a făcut? 

— Eşti tare curios. 

Zelosul se lumină. Fără nicio îndoială, avea înaintea lui pe 
unul dintre artizanii satului! 

— Nu, nu e vorba de curiozitate! Vreau să devin desenator și 
să intru în confrerie. 

— la te uită... Vino și spune-mi asta mai pe îndelete. 

Omul îndesat îl trase pe Zelos dincolo de al cincilea bastion, 
care era și ultimul de altfel, în preajma unui șir de ateliere în 
care munceau curelari, ţesători și căldărari. II invită să stea jos 
pe un bloc de piatră, la poalele unei coline stâncoase. 

— Ce știi tu, băiete, despre locul acesta? 

— Nimic sau prea puţin... Dar sunt sigur că aici trebuie să 
trăiesc. 

— De ce? 

— Singura mea pasiune este desenul. Vrei să-ţi arăt? 

— Ai putea să-mi faci portretul pe nisip? 

Fără să-și piardă modelul din ochi, Zelosul luă un silex ascuţit 
și trasă cu rapiditate niște linii precise. 

— Gata... Ce părere ai? 

— Pari talentat. Unde ai învăţat asta? 

— Nicăieri! Sunt fiu de fermier și, de când mă știu, mi-am 
petrecut timpul desenând ceea ce vedeam. Dar mi-ar fi de folos 
unele secrete care se învaţă aici, sunt sigur de asta. Și vreau să 
pictez, să dau viaţă desenelor prin culoare! 

— Nu-ţi lipsesc nici ambiția, nici talentul... Dar s-ar putea ca 
asta să nu fie de ajuns pentru a intra în confrerie. 

— Ce mi-ar mai trebui? 

— Hai să te duc la cineva care ar putea să-ţi rezolve toate 
problemele. 

Zelosului nu-i venea să-și creadă urechilor. Ce bine a făcut că 
a îndrăznit! În doar câteva ore trecuse dintr-o lume în alta și 
urma să-și vadă visul cu ochii. 

Mergând de-a lungul atelierelor din afara satului, ale căror 
ziduri înalte păreau de netrecut, tânărul observă că era vorba de 
construcţii de lemn foarte ușoare, ce se puteau lesne monta și 
demonta. 

Îndesatul îi surprinse privirea plină de interes: 

— Unii dintre lucrătorii auxiliari nu sunt aici în fiecare zi... Nu 
vin decât când este nevoie. 

— Tu ești unul dintre ei? 

— Eu spăl rufele. O treabă nesuferită, crede-mă! Trebuie să 
mă ocup până și de rufele murdare ale femeilor. Că locuiesc în 
satul ăsta sau în altul, asta nu schimbă nimic. 

Indesatul mergea ţintă către cel de-al cincilea fort. 

Zelosul se opri: 

— Stai... Unde mă duci? 

— Doar nu credeai că vei pătrunde în sat fără a trece printr- 
un interogatoriu amănunțit? Urmează-mă, n-o să-ţi pară rău! 

Tânărul trecu pragul postului de gardă sub privirea șireată a 
unui arcaș nubian, parcurse un culoar întunecat și ajunse într-un 
birou în care trona un negru înalt, tot atât de atletic ca și el. 

— Bună ziua, Sobek, spuse spălătorul de rufe. lţi aduc un 
spion care a reușit să treacă de cele cinci forturi dând o mână 
de ajutor unui apar. Sper că recompensa îmi va fi pe măsura 
serviciului făcut. 

Zelosul se întoarse și încercă să fugă. 

Doi arcași îl înșfăcară pe tânăr, dar acesta îi trase primului un 
cot în faţă și, cu genunchiul, îi lovi testiculele celui de al doilea. 
Ar fi putut să se facă nevăzut, dar preferă să-l ridice pe trădător 
luându-l de subsuori. 

— M-ai înșelat și o să-ţi pară rău! 

— Nu mă ucide, n-am făcut decât să respect ordinele! 

Zelosul simţi vârful lamei unui pumnal gata să i se înfigă în 
spate. 

— Ajunge, ordonă Sobek. Lasă-l și potolește-te, altfel îţi vei 
lua adio de la viaţă. 

Tânărul înţelese că nubianul nu glumea și-l lăsă jos pe 
spălător, care o luă la sănătoasa. 

— Puneţi-i cătușele de lemn, ceru șeful gărzii locale. 

Cu cătușe la mâini, cu picioarele strâns legate, Zelosul a fost 
azvârlit într-un colţ la încăperii. Capul i se izbi tare de perete, 
dar nu scoase niciun geamăt. 

— Ești un dur, după câte văd, remarcă Sobek. Cine te-a trimis 
aici? 

— Nimeni. Vreau să devin desenator și să intru în confrerie. 

— Nostim... N-ai găsit ceva mai bun? 

— Asta este adevărul! 

— A, adevărul! Mulţi cred că-l știu. Aici, în acest birou, mulţi s- 
au răzgândit și au recunoscut că minţeau. Mi se pare corect... 
Nu crezi? 

— Eu nu mint. 

— Tu te-ai dovedit mai degrabă viclean, recunosc, iar oamenii 
mei, demni de plâns. Vor fi pedepsiţi, iar tu îmi vei spune cine te 
plătește, de unde vii și de ce te afli aici. 

— Sunt fiul unui fermier și doresc să vorbesc cu un artizan din 
sat. 

— Ca să-i spui ce? 

— Dorinţa mea de a mă face desenator. 

— Da’ încăpățânat mai ești... Asta nu-mi displace, dar n-ar 
trebui să te joci cu răbdarea mea. 

— Din moment ce spun adevărul, nu vă pot spune nimic 
altceva! 

Sobek își mângâie bărbia: 

— Trebuie să mă înţelegi, băiete: rolul meu este acela de a 
asigura prin toate mijloacele securitatea absolută a acestui loc. 
Acolo sus, sunt apreciat ca fiind competent și serios. Or, ţin mult 
la reputaţia mea. 

— De ce mă opriţi să vorbesc cu un artizan? întrebă Zelosul. 

— Pentru că nu cred o iotă din ce-mi spui, băiete! Povestea ta 
e înduioșătoare, de acord, dar cu totul incredibilă. N-am văzut 
niciodată vreun candidat care să se prezinte așa, la poarta 
satului, pentru a cere să fie admis. 

— N-am nicio relaţie, niciun protector, nu mă recomandă 
nimeni și nici nu-mi pasă, pentru că nu-mi cunosc decât propria 
dorinţă! Daţi-mi voie să văd un desenator și o să-l conving. 

Pentru o clipă, Sobek păru să ezite: 

— Nu-ţi lipsește îndrăzneala, dar în fața mea asta nu-ți 
folosește la nimic. Sunt o droaie de curioși care ar vrea să 
cunoască secretele artizanilor din acest loc tainic și sunt gata să 
plătească preţul pentru a reuși. lar tu ești emisarul unuia dintre 
acești curioși... Un curios al cărui nume mi-l vei spune pe dată. 

Indignat, Zelosul încercă să se ridice, dar legăturile erau 
solide. 

— Vă înșelaţi, vă jur că vă înșelați! 

— Pentru moment, nu-ți cer nici măcar numele tău, căci sunt 
sigur că vei minţi. Ești cu adevărat un dur și misiunea ce ţi-a fost 
încredințată trebuie să fie de primă importanţă. Până în prezent, 
n-am prins decât peștișori fără valoare... Cu tine, totul devine 
serios. Dacă ai vorbi imediat, ai evita multe neplăceri. 

— Să desenez, să pictez, să-i întâlnesc pe maeștri... N-am altă 
intenţie. 

— Felicitări, amice, nu pari să te temi. De obicei, nimeni nu-mi 
rezistă atât de multă vreme. Dar tu vei sfârși totuși prin a vorbi, 
chiar dacă ai pielea mai tăbăcită decât a unui sac de lux. M-aș 

putea ocupa de tine imediat, dar cred că e mai bine să te 
îmblânzesc puţin pentru a-mi ușura treaba. După cincisprezece 
zile de carceră, vei fi probabil mult mai puţin încăpățânat și mult 
mai vorbăreţ. 

Tăcutul revenea dintr-o lungă călătorie în Nubia, unde vizitase 
minele de aur, carierele și numeroasele sanctuare înălțate de 
Ramses cel Mare, printre care și cele două temple din Abu 
Simbel. Acestea celebrau lumina divină, pe zeița stelelor și 
iubirea sa eternă pentru marea soţie regală Nefertari, dispărută 
prea curând. Tăcutul stătuse în oaze și petrecuse săptămâni 
întregi singur, în deșert, fără a se teme de vecinătatea 
animalelor sălbatice. 

Moștenitor al unei dinastii familiale din Locașul Adevărului, 
Tăcutul, al cărui destin de sculptor părea cert, urma să 
dăltuiască statui ale divinităţilor, ale notabilităţilor și ale 
artizanilor confreriei sale, urmând astfel tradiţia transmisă cu 
fidelitate încă din vremea piramidelor. Cu vârsta, i se vor da tot 
mai multe responsabilităţi, iar el, la rândul lui, își va transmite 
experienţa succesorului său. 

Dar mai rămânea o condiţie care nu fusese încă îndeplinită: 
să audă chemarea. Nu era de ajuns să ai un tată artizan, nici să 
ai cunoștințe în tehnica de lucru pentru ca poarta confreriei să ţi 
se deschidă; fiecare dintre membrii săi purta numele de „cel 
care a auzit chemarea”! și fiecare știa ce înseamnă asta, fără să 
o spună vreodată. 

Tânărul știa că numai integritatea îi va permite să fie acceptat 
ca artizan, și el era incapabil să mintă: nu auzise încă acea 
chemare divină. El, pentru care rostirea cuvintelor era atât de 
rară, încât îi atrăsese porecla de Tăcutul, suferea de o muțenie 
nemaiîntâlnită. 

Tatăl său și înalții șefi ai confreriei știau că numai hotărârea 
Tăcutului era singura soluţie: să exploreze lumea exterioară și, 
dacă zeii aveau să fie de partea lui, să audă, în sfârșit, 
chemarea. 


1 În egipteană: sedjem âsh (n.a.). 

Dar tânărul nu suporta să trăiască departe de sat, de acel loc 
unic în care văzuse lumina zilei, crescuse și fusese educat cu o 
rigoare pe care n-o regreta. Revenirea lui în acel loc fiind 
imposibilă, avea senzaţia dureroasă că se pierde treptat, pe 
măsură ce treceau zilele, și că nu e decât o umbră singuratică. 

Tăcutul sperase că această călătorie și impresionantele 
frumuseți ale Nubiei îi vor crea condiţiile necesare pentru ca 
vocea mult așteptată să răsune, în sfârșit; dar nimic nu se 
întâmplase și lui nu-i mai rămânea decât să rătăcească, trecând 
de la o slujbă neînsemnată la alta. 

În Nubia, încercase să uite de satul natal și de maeștrii pe 
care îi venera; dar eforturile i se dovediseră zadarnice. Ba mai 
mult, revenise la Teba să se angajeze într-o echipă de 
constructori, care lucrau nu departe de templul din Karnak. 

Șeful unei echipe de constructori, un bărbat de peste cincizeci 
de ani, șchiop în urma unei căzături de pe un acoperiș, era 
văduv și tată al unei fiice. Nu-i plăceau flecarii sau cei care 
veneau cu pretenţii. lată de ce comportarea Tăcutului îi depășea 
așteptările. Fără ostentaţie, tânărul era un model pentru 
tovarășii săi de muncă; aceștia însă îl priveau cu ochi răi: prea 
conştiincios, prea harnic, prea închis în el. Prin simpla lui 
prezență, le punea în lumină defectele, fără să vrea. 

Datorită noului său lucrător, șeful constructorilor predase o 
casă cu două etaje cu o lună înainte de termen, atrăgându-și 
laudele cumpărătorului. Acesta, extrem de mulțumit, îi 
încredințase încă două șantiere. 

După plecarea colegilor lui, Tăcutul rămânea să curețe 
uneltele tuturor, așa cum îl învățase un sculptor din satul său. 

— Tocmai am primit un urcior cu bere rece, îi spuse patronul 
său. Hai să bei o bere cu mine! 

— N-aș vrea să vă plictisesc. 

— Nicidecum! Ești invitatul meu. 

Patronul și angajatul său au intrat în coliba în care lucrătorii își 
făceau siesta și s-au așezat pe rogojini, la răcoare. Berea era 
excelentă. 

— Nu semeni cu ceilalţi, Tăcutule. De unde ești? 

— De prin partea locului. 

— Ai familie? 

— Oarecum. 

— N-ai chef să vorbeşti despre asta, după câte văd... Cum 
vrei. Câţi ani ai? 

— Douăzeci și șase. 

— Ar cam fi timpul să te așezi la casa ta, nu crezi? Mă pricep 
la oameni: muncești ca nimeni altul și vei continua să te 
perfecționezi. Porţi în tine o calitate rară: dragostea de meserie. 
Ea te face să uiţi de toate și asta e o treabă înţeleaptă. Dar 
trebuie să te gândești la viitorul tău. Eu încep să îmbătrânesc, 
încheieturile mă dor și-mi trag piciorul tot mai greu. Înainte să 
apari tu, luasem hotărârea să angajez un maistru care, încetul 
cu încetul, să mă înlocuiască pe șantiere. Dar nimic nu e mai 
greu de găsit decât un om de încredere. Ai vrea să fii tu acela? 

— Nu, stăpâne. Eu nu sunt făcut pentru a conduce. 

— Te înșeli, Tăcutule! Ai fi un maistru strașnic, sunt sigur. Dar 
poate că te-am luat prea repede... Mai gândește-te la 
propunerea mea. 

Tăcutul dădu din cap. 

— Acum... ţi-aș cere să-mi faci un serviciu. Fiica mea se ocupă 
de o grădină, la o oră de aici, pe malul Nilului, și are nevoie de 
niște ulcele pentru a-și proteja tinerele răsaduri. Ai putea să le 
încarci pe spinarea unui măgar și să i le duci? 

— Desigur. 

— O să-ţi plătesc. 

— Trebuie să mă duc chiar acum? 

— Dacă nu te deranjează... Fiica mea se numește Clara?. 
Patronul îi explică pe îndelete pe unde trebuia să o ia. Tăcutul 
nu s-ar fi putut rătăci câtuși de puţin. 

Măgarul se urni, înaintând cu pasul său liniștit și sigur. Tăcutul 
verifică greutatea, ca nu cumva să depășească puterile 
animalului, și porni pe lângă el. O luă pe niște ulite, apoi pe o 
potecă, de-a lungul căscioarelor albe, despărțite prin grădini de 
legume. 

Dinspre nord, un vânticel adia blând, anunțând o seară 
liniștită. Se apropia ora odihnei, când truditorii își povestesc 
micile întâmplări ale zilei sau ascultă vreun hâtru obișnuit să le 
descreţească frunţile și să le aducă noaptea vise plăcute. 

Tăcutul se gândea la propunerea patronului său, știind 
dinainte că nu va accepta. Nu exista decât un singur loc în care 
i-ar fi plăcut să se stabilească, dar îi era imposibil s-o facă fără 

să fi auzit chemarea. Peste câteva săptămâni, va pleca spre 
nord și-și va continua viaţa de nomad. 

Uneori, simţea nevoia să mintă, să alerge până în sat și să 
spună că a auzit, în sfârșit, chemarea care deschide porţile 
confreriei. Dar Locașul Adevărului nu purta întâmplător acest 
nume... Maat domnea asupra confreriei, legea sa era hrana 
cotidiană a inimilor și a spiritelor, iar minciuna sfârșea 
întotdeauna prin a fi dată în vileag. „Trebuie să urăști minciuna 
în orice împrejurare, căci ea distruge cuvântul”, așa i se 
spusese. „Ea este tot ce Zeii condamnă. Când minciuna o ia 
razna, se rătăcește, nu poate trece peste ape și n-are parte de 
bucurii în călătorie. Cel care navighează însoţit de minciună nu 
va ajunge la mal, iar corabia sa nu se va întoarce în port.” 

Nu, Tăcutul nu va cădea la învoială. Chiar dacă nu va putea 
ajunge la cei din sat, cel puţin își va respecta angajamentul. 
Slabă consolare, desigur, dar poate că asta îi va permite să 
supravieţuiască. 

Nilul, albastru ca bolta cerească, era învolburat de un curent 
ameninţător. Nu se spune, oare, că cei care se îneacă în Nil sunt 
iertați pentru toate greșelile lor de către tribunalul lui Osiris și că 
învie în paradisul de pe lumea cealaltă? 

Ar putea să alerge la mal, să se scufunde fără a mai înota și 
să întâmpine cu recunoștință moartea sosită degrabă, cea care 
l-ar face să uite o existenţă lipsită de speranţă... Era singura 
chemare pe care o auzea Tăcutul. Dar un amănunt îl opri să se 
ofere Nilului: i se încredinţase o sarcină și trebuia să se 
dovedească demn de încrederea acordată. Odată misiunea 
îndeplinită, va fi liber să profite de generozitatea fluviului, care îi 
va duce sufletul către lumea cealaltă. 

Măgarul părăsi drumul principal, o luă la stânga, ocoli o 
fântână și se îndreptă către o grădină împrejmuită de un gard 
scund. Se vede treaba că patrupedul nu venea aici pentru prima 
oară și cunoștea bine drumul. 

Un rodiu, un roșcov și un copac, pe care Tăcutul nu-l mai 
văzuse până atunci, răspândeau o umbră binefăcătoare asupra 
grădinii în care înfloreau ţintaure, narcise și calendule. Dar 
frumusețea florilor pălea în fața tinerei îmbrăcate într-o rochie 
de un alb imaculat și care, așezată în genunchi, sădea plante. 

Aproape blond, părul îi cădea pe umeri, liber, în valuri. Profilul 
său era perfect, precum cel al zeiței Hathor, așa cum Tăcutul o 

văzuse sculptată de un artizan, iar trupul îi era la fel de mlădios 
ca o ramură de palmier în voia vântului. 

Măgarul mesteca niște ciulini. Tânăra se întoarse și-l privi pe 
Tăcut cu ochii săi albaștri precum cerul de vară, făcându-l 
aproape să leșine. 

— Pe măgar îl recunosc, spuse ea zâmbind, dar pe dumneata 
te văd pentru prima dată. 

— Vă... vă aduc ulcele din partea tatălui vostru. 

Tăcutul era un bărbat zvelt și bine făcut, dar nu foarte înalt. 
Părul său castaniu descoperea o frunte lată, iar ochii gri-verzi 
dădeau viaţă unui chip luminos și totodată grav. 

— Mulţumesc pentru amabilitate, dar... îmi păreţi îngrijorat. 

Tânărul se repezi către măgarul care continua să se înfrupte 
și, febril, începu să-l ușureze de povara pe care o purta. 

Pentru nimic în lume n-ar fi îndrăznit s-o privească a doua 
oară. Prin ce magie putea o femeie să devină atât de frumoasă? 
Trăsăturile atât de pure, pielea abia bronzată, braţele fine și 
suple, lumina care emana din toată ființa sa făceau din ea o 
apariţie, un vis prea învăluitor pentru a putea dura. Era atât de 
fragilă încât, prin simpla atingere, ar fi făcut-o să leșine sau să 
dispară. 

— S-a spart vreo ulcică? întrebă ea. 

Cât de magică îi era și vocea! Savuroasă, blândă, melodioasă, 
dar nu lipsită de energie, limpede și vie ca apa de izvor. 

— Nu cred... 

— Vreţi să vă ajut? 

— Nu, nu... Vă aduc vasele imediat. 

In timp ce Tăcutul intra în grădină, un câine negru începu să 
latre, se înălță pe labele din spate, punându-și-le pe cele din 
faţă pe umerii nou-venitului, apoi îi linse îndelung ochii și 
urechile. 

Având braţele încărcate, tânărul nu se putea împotrivi. 

— Negruţu' v-a adoptat, comentă Clara, încântată. E de 
mirare, căci de felul lui e mai degrabă temător și nu se poartă 
astfel decât cu vechii prieteni. 

— În acest caz, sunt onorat. 

— Dar cum vă numiţi? 

— Tăcutul. 

— Ciudat nume... 

— E o poveste fără importanţă. 

— Povestiţi-mi-o totuși. 

— Mă tem să nu vă plictisesc. 

— Hai să ne așezăm în spatele grădinii. 

Negruțu' acceptă să coboare pe pământ și Tăcutul răspunse 
invitaţiei. Dar câinele nu se despărțea de noul său prieten. Avea 
un cap alungit și puternic, blana scurtă și mătăsoasă, coada 
lungă și stufoasă, ochii căprui, foarte vioi. 

— Cu el lângă mine, spuse Clara, nu mă tem de nimic. Pe cât 
este de rapid, pe atât este de curajos. 

Tăcutul puse oalele pe iarbă și se așeză lângă o tufă de flori a 
căror culoare semăna cu cea a aurului. 

— N-am mai văzut niciodată asemenea flori, mărturisi el. 

— Sunt crizanteme și nu le merge bine decât aici. Florile astea 
superbe nu au numai eleganţă, ci sunt și foarte utile; datorită 
substanţelor pe care le conţin, servesc la îngrijirea inflamațţiilor, 
a problemelor de circulaţie și a durerilor lombare. 

— Sunteţi medic? 

— Nu, dar am avut norocul să fiu îngrijită de Neferet, o femeie 
și o tămăduitoare extraordinară. După moartea mamei mele, ea 
s-a ocupat de mine, deși responsabilităţile o copleșeau. Înainte 
să se retragă la Karnak împreună cu soţul său Pazair, fostul 
prim-ministru, mi-a transmis mare parte din ceea ce știa. Am 
ajuns să folosesc totul pentru a ușura suferințele celor ce-mi 
sunt aproape. Aici, în această grădină, îmi place să meditez și să 
vorbesc cu copacii. Mă veţi crede poate nebună, dar eu cred că 
plantele au și ele limbajul lor. Ca să le poţi auzi, trebuie să le 
respecţi cu umilinţă. 

— Tot așa gândesc și vrăjitorii din Nubia. 

— Aţi fost acolo? 

— Da, doar pentru câteva luni. Cum se numește copacul 
acesta cu scoarța maronie și cu frunze ovale, verzi și albe? 

— Styrax. Face un fruct cărnos și, mai ales, produce un 
balsam preţios, smirna, care, dacă faci o incizie în trunchiul 
copacului, se scurge ca un lichid vâscos și gălbui. 

— Prefer roșcovul, cu frunzișul său des și gustul de miere al 
fructelor sale. Nu reprezintă el dulceaţa vieții, el care suportă 
atât de bine seceta și arșița adusă de vânturile fierbinţi? 

Negruțu' se culcase pe picioarele tânărului, care nu se mișca 
pentru a nu-l deranja. 

— Încă nu mi-aţi spus de ce vă numiţi Tăcutul. 

— Respectând secretul, n-ar trebui să vă spun nimic. 

— Este un secret atât de mare? întrebă Clara, apăsând în 
pământul reavăn un vas cu gura în jos, pentru a-și proteja 
răsadul. Altfel, la creșterea rădăcinilor, vasul s-ar fi spart și 
cioburile s-ar fi amestecat cu pământul. 

Tăcutul n-ar fi dorit niciodată să se confeseze, dar puteai oare 
să-i reziști acestei fete? 

— Am fost crescut în satul artizanilor, acolo unde tatăl meu 
era sculptor. La naștere, părinţii mei mi-au dat un nume secret, 
care urma să-mi fie dezvăluit atunci când și eu, la rândul meu, 
voi fi devenit sculptor. Până atunci, trebuie să rămân tăcut, să 
observ, să ascult și să aud. 

— Când va sosi acest măreț moment? 

— Niciodată. 

— ... De ce? 

— Pentru că nu voi deveni sculptor: destinul a hotărât altfel. 

— Atunci... ce veţi face? 

— Nu știu. 

Clara plămădi cu palmele o bordură de pământ umed în jurul 
roșcovului, pentru ca, atunci când va fi din nou udat, apa să fie 
reținută mai bine. 

— Veţi lucra multă vreme pentru tatăl meu? 

— Mi-a cerut să devin maistrul său. 

— l-aţi vorbit despre satul artizanilor? 

— Nu... Sunteţi singura care îmi cunoaște trecutul. Dar acum 
acest trecut a murit pentru totdeauna. Nu cunosc niciunul dintre 
secretele confreriei și nu sunt decât un lucrător ca oricare altul. 

— Suferiţi, nu-i așa? 

— Să nu mă credeţi ambițios. Aș vrea doar... Dar nu contează. 
Este inutil să te revolţi împotriva vieţii, trebuie să știi să accepţi 
tot ce-ţi oferă. 

— Nu sunteţi prea tânăr să vorbiţi astfel? 

— Mă... tem că vă plictisesc. 

— Și ce-i cu postul de maistru? 

— Tatăl dumneavoastră s-a arătat foarte generos, dar eu nu 
mă simt în stare să-mi iau asemenea responsabilități și mi-ar 
părea tare rău să-l dezamăgesc. 

— Sunt sigură că vă subestimaţi. De ce să nu încercaţi? Până 
una alta, daţi-mi o mână de ajutor! 

Tânăra își privi câinele: de îndată, acesta deschise ochii și se 
ridică în patru labe. Negruţu' simțea cea mai mică intenţie a 
Clarei, care, de cele mai multe ori, nici n-avea nevoie să-i 
vorbească. Scăpat de mărturisirile sale, Tăcutul se ridică la 
rândul său, pentru a face pe grădinarul imitând gesturile Clarei. 
Trecuse multă vreme de când nu mai gustase o asemenea pace, 
departe de orice panică. Era atât de fericit s-o privească pe fată, 
încât uita de toate îndoielile și suferinţele. 

După ce primise suficiente mângâieri pe cap și pe gât, 
Negruțu' se întorsese la umbră, să se culce. 

— În fiecare noapte, spuse Clara, întunericul încearcă să 
devoreze lumina. Dar aceasta luptă cu vitejie și reușește să-l 
învingă. Cel care privește răsăritul soarelui înspre muntele din 
est, distinge un salcâm de peruzea care anunţă triumful luminii 
reînviate. Acest copac se dăruiește tuturor. Pentru a-i pătrunde 
frumuseţea este de ajuns să știi să-l privești. Gândul ăsta m-a 
îmbărbătat atunci când am trecut prin mari încercări. 
Frumusețea vieţii nu depinde de noi, dar ea stă în puterea 
noastră de a o înţelege. 

Clara lucra fără grabă, dar cu gesturi sigure și graţioase, 
stârnind admiraţia Tăcutului. 

Din păcate, munca în grădină urma să ia sfârșit, iar el trebuia 
să se reîntoarcă în oraș. 

— Hai să ne spălăm pe mâini acolo, în canal, propuse fata. 

Topografii statului, specialiștii în irigații și oamenii de 
corvoadă munciseră cu spor; culturile și grădinile erau 
străbătute de vene și de artere, prin care apa vieţii circula în 
voie. 

Îngenuncheat lângă Clara, Tăcutul îi respiră parfumul, 
amestec de iasomie și lotus. Și cum nu se putea minţi pe el 
însuși, știa că se îndrăgostise până peste cap. 

Sobek ura petrecerile, dar era obligat să se ducă la 
sărbătoarea anuală a gărzii, pe malul stâng al Tebei, la care 
erau anunţate promovările, schimbările de încorporare și 
pensionările. De fiecare dată, se tăiau câţiva porci și se bea vin 
roșu oferit de prim-ministru. 

Nubianul, a cărui statură nu trecea neobservată, era ţinta 
atenţiei tuturor. Și dacă ești șeful gărzii Locașului Adevărului, 
stârnești cu atât mai mult curiozitatea. Numeroși colegi voiau să 
afle dacă descoperise câte ceva din secretele acelui loc. În mod 
fatal, îl ironizau, presupunând existenţa unor legături cu femeile 
din sat, care erau, fără îndoială, vrăjite de farmecul superbului 
negru. 

Sobek bău, mâncă și-i lăsă să vorbească. 

— Se pare că-ţi place noua ta muncă, îi spuse în șoaptă 
scribul corvezii, un om acru, pe care Sobek îl detesta. 

— Nu mă plâng. 

— Se zvonește că ţi-ai pierdut unul dintre oameni... 

— Da, așa e! Un novice care s-a rostogolit pe panta dealului în 
timpul nopţii. Cazul e deja închis. 

— Bietul băiat... Nu va putea profita de plăcerile Tebei. 
Fiecare cu necazurile lui... lată, eu nu reușesc să pun mâna pe 
un fiu de fermier care încearcă să scape de corvoadă. 

— Bănuiesc că nu e un caz rar. 

— Te înșeli, Sobek. Corvoada este o datorie acceptată de toți, 
iar penalităţile sunt grele pentru delincvenţi. Ba, mai mult, 
ținând seama de statura individului, care nu are de altfel decât 
șaisprezece ani, prinderea sa riscă să fie complicată. 

Scribul corvezii începu să-l descrie pe tânăr, imaginea 
acestuia corespunzând perfect cu cea a spionului încarcerat de 
Sobek. 

— Băiatul ăsta a mai comis și alte delicte? întrebă nubianul. 

— Zelosul s-a certat cu tatăl său și acesta vrea să-i dea o 
lecţie pentru a-l face să revină la fermă. Partea proastă este că 
e vorba de un delict egal cu dezertarea. Probabil că tribunalul va 
hotări să i se dea o pedeapsă severă. 

— Fraţii săi nu ţi-au dat nicio informație utilă? 

— Zelosul nu are decât surori. 

— Ciudat... Ca fiu unic al familiei, n-ar trebui să fie scutit de 
corvoadă? 

— Așa e, ai dreptate, a trebuit să fac unele mici modificări în 
procedură pentru a-i da satisfacție tatălui, care îmi este vechi 
prieten. Totul s-a făcut de la o zi la alta. 

t 

Cele câteva zile de carceră nu sufocaseră mândria Zelosului, 
care rămânea de neclintit în fața lui Sobek. 

— Ei, băiete, te-ai hotărât să-mi spui adevărul? 

— E același pe care-l știți. _ 

— Printre cei încăpăţânațţi, tu ești un fel de capodoperă! In 
mod normal, ar fi trebuit să te interoghez în felul meu, dar ai 
noroc, mult noroc. 

— Îmi daţi, în sfârșit, crezare? 

— Am aflat adevărul despre tine: te numești Zelosul și ești un 
fugar care încearcă să scape de corvoadă. 

— Dar... e imposibil! Tatăl meu e fermier, iar eu sunt unicul 
său fiu! 

— Și asta știu. Ai necazuri, băiete, necazuri mari. Dar 
întâmplarea face că scribul corvezii nu-mi este prieten, iar cazul 
tău nu e de competenţa mea. N-am să-ţi dau decât un singur 
sfat: părăsește ţinutul cât mai repede posibil și lasă-i pe toţi să 
te uite. 

Tt 

Pe șantier, oamenii își făceau siesta, după dejun. Ca de obicei, 
Tăcutul se izolase, lăsând coliba la dispoziția celor patru tovarăși 
de muncă, un sirian și trei egipteni. 

— Aţi aflat vestea? întrebă sirianul. 

— O să fim avansați? sugeră cel mai vârstnic dintre egipteni, 
un om de vreo cincizeci de ani, cu burta umflată de câtă bere 
tare băuse. 

— Cel nou i-a dus vase de lut fiicei stăpânului. 

— Glumești! De asta se ocupă doar stăpânul în persoană. 
Nimeni n-are dreptul să se apropie de fiica sa, o fată cu 
adevărat frumoasă. Are douăzeci și trei de ani și nu e încă 
măritată. Se spune că e puţin magiciană și cunoaște secretele 
plantelor. 

— Nu glumesc deloc. Tânărul e cel care a dus oalele. 

— Atunci, înseamnă că stăpânul ţine mult la el. 

— Tipul ăsta nu deschide gura, muncește mai repede și mai 
bine decât noi, câștigând încrederea stăpânului... O să-l 
avanseze maistru, o să vedeți! 

Egipteanul pântecos se strâmbă: 

— După vechime, postul ăsta mi se cuvine mie. 

— In sfârșit, ai înțeles! Făţarnicul ăsta o să ţi-l sufle de sub 
nas și tot el va ajunge să ne dea ordine. 

— Vom fi obligaţi să muncim în ritmul lui... Dar ne va slei de 
puteri, e lucru sigur! Nu-l putem lăsa s-o facă. Ce propui, 
sirianule? 

— Să scăpăm de el. 

— În ce fel? 

— O să-i vorbim pe limba lui, mâine, când va ieși din târg cu 
sacii de cumpărături. 

t 

Tăcutul termină de modelat cele vreo sută de cărămizi mari, 
pe care urma să le aşeze pe soclul de piatră al casei destinate 
familiei unui militar. Pentru fiul unui sculptor din satul secret, 
aceasta reprezenta Începutul muncii artistice. In adolescență, 
Tăcutul se distrase făcând cărămizi de toate dimensiunile, 
ajungând chiar să fabrice el însuși formele în care erau turnate. 

— Ai o tehnică excepţională, aprecie șeful constructorilor. 

— Am doar îndemânare și răbdare. 

— Cred că știi mult mai mult decât lași să se vadă! 

— Să nu credeţi asta. 

— Hai s-o lăsăm baltă... Te-ai gândit la propunerea mea? 

— Mi-aţi mai putea da puţin răgaz? 

— Bine, băiete. Sper că nu încearcă să te ademenească vreun 
alt constructor... 

— Fiţi pe pace! 

— Am încredere în tine. 

Tăcutul înţelesese strategia stăpânului său: îi înlesnise 
întâlnirea cu fiica sa pentru a fi sedus. Urma cererea în 
căsătorie, acceptarea postului de maistru și întemeierea unui 
cămin. Astfel, va trebui să preia conducerea afacerii familiale. 

Stăpânul era om de treabă și gândea că astfel va sluji cel mai 
bine interesele fiicei sale. Tăcutul nu-i purta pică pentru acest 
plan. Totul se putea termina printr-o nereușită, dar problema 
era că tânărul se îndrăgostise nebunește de Clara. Chiar dacă 

viitorul, așa cum și-l dorea stăpânul său, părea o închisoare în 
care nu voia să intre, nu mai concepea viaţa fără această fată. 

Datorită ei, a chipului și a luminii din privirea sa, Tăcutul nu se 
mai aruncase în Nil pentru a pune capăt vieţii de hoinar. Nimic 
însă nu dovedea că și ea îl place, iar el n-o putea obliga să-l ia 
de bărbat numai pentru a-i da satisfacţie tatălui său. 

Cum să-i destăinui unei femei o iubire atât de arzătoare, fără 
să riști s-o sperii? Tânărul își închipuise diferite moduri de-a o 
aborda, dar toate i se păruseră unul mai ridicol decât altul. 
Trebuia să fie realist: mai bine să-și ascundă pasiunea în 
adâncul inimii și să plece către nord, așa cum prevăzuse, visând 
la o fericire imposibilă. 

În cămăruţa în care îl găzduise stăpânul său, Tăcutul nu-și 
găsea somnul. Credea că alesese hotărârea cea bună, dar nu se 
simțea cu nimic mai liniștit. Satul, drumurile nesfârșite, ochii 
albaștri ai Clarei, fluviul... Totul i se amesteca în minte, de parcă 
ar fi fost beat. 

Să trăiască pentru ea, să devină servitorul ei, să rămână 
veșnic lângă ea, fără să-i ceară mai mult... Poate că asta era 
soluţia. Dar ea va obosi așteptând și va sfârși prin a se căsători. 
Și atunci, durerea despărțirii ar fi și mai sfâșietoare. 

Nu avea de ales: a doua zi, dis-de-dimineaţă, își va termina 
lucrul, se va duce apoi la târg să cumpere provizii și va părăsi 
Teba pentru totdeauna. 

Zelosul luase bacul, considerând că e mai bine să se 
îndepărteze o vreme de malul stâng, dar gândul său rămăsese 
același: să-l convingă pe unul dintre artizani să-i fie îndrumător. 
După o săptămână petrecută pe malul drept, ar putea traversa 
Nilul înot și ar putea încerca să se apropie de sat, trecând peste 
dealurile cele mai înalte. 

Bacul acostă pe malul fluviului unde se ţinea târgul, acolo 
unde puteau fi cumpărate: carne, vin, ulei, legume, pâine, 
prăjituri, fructe, mirodenii, pește, haine și sandale. Cea mai 
mare parte dintre negustori erau femei, experte în arta de a 
mânui balanţa, instalate confortabil pe scaune pliante, se 

târguiau cu sârg și, când își simțeau gâtul prea uscat, beau cu 
paiul bere dulce. 

Văzând atâtea alimente, Zelosului îi lăsă gura apă. Hrana pe 
care o primise în carceră nu-i potolise foamea și acum avea 
poftă să mestece niște ceapă crudă, carne uscată de vită și o 
prăjitură pufoasă. Dar cum să ajungă la ele? N-avea nimic să 
dea în schimb. 

Nu-i rămânea decât să fure o pâine fără a fi văzut de 
brutăreasă și păcălind atenţia babuinului paznic, care se arunca 
asupra hoţilor, mușcându-le pulpele pentru a-i împiedica să 
fugă. 

O văduvă încerca să schimbe o bucată de stofă pentru un sac 
cu grâu, dar vânzătorul găsea țesătura lipsită de valoare; între 
ei se porni o discuţie care nu părea să se termine curând. 
Ținându-și copilul strâns la piept, o tânără brună cerea un urcior 
mic în schimbul unui pește proaspăt, iar un vânzător de praz 
făcea reclamă legumelor sale minunate. 

Zelosul se strecură în mulţime pentru a trece prin spatele 
tarabelor, profitând de un moment de neatenție al unei 
vânzătoare de prăjituri; dar zări un alt babuin paznic, stând pe 
coadă și privind spre cumpărătorii nehotărâţi. 

„Eşti mulțumit, parfumierule, și eu!” exclamă intendentul unui 
nobil, care tocmai obținuse un vas conic plin cu mir. Zelosul se 
îndepărtă de maimuța cu fălci impresionante, prea atentă 
pentru a putea fi păcălită. Lihnit de foame părăsi piaţa în urma 
unui tânăr mai în vârstă ca el, dar mai puţin solid. Acesta ducea 
un sac plin de legume și fructe și o luă pe un drumeag străjuit 
de palmieri. Zelosul îl urmări cu privirea și văzu trei bărbați 
care-i tăiaseră calea și care se aruncară, toți deodată, asupra 
prăzii lor. Sirianul îl lovi pe Tăcut în rinichi, iar ceilalți doi îi 
blocară braţele și îl obligară să se culce la pământ cu faţa în jos. 

Sirianul puse piciorul pe ceafa victimei sale. 

— O să-ţi dăm o lecţie zdravănă, băiete, apoi vei părăsi 
orașul. N-avem nevoie de tine aici. 

Tăcutul încercă să se întoarcă pe o parte, dar un picior în 
coaste îi smulse un țipăt de durere. 

— Dacă te aperi, lovim mai tare. 

— Nu vreţi să încercaţi cu mine, bandă de lași? întrebă 
Zelosul. 

Sări asupra sirianului, îl apucă de gât și-l aruncă într-un zid. 
Ceilalţi încercară să-l respingă pe tânărul atlet, dar acesta îl lovi 
pe primul cu capul, pară atacul celui de al doilea și îi înfipse 
cotul în burtă. 

Tăcutul încercă să se ridice, dar văzu stele verzi? și căzu în 
genunchi, în timp ce Zelosul tocmai îl dobora pe sirian, lovindu-l 
cu pumnii. Ceilalţi doi o luară la fugă, dar au fost prinși de gărzi 
și de un babuin care-și arătă dinţii ascuţiţi. 

— Nu mișcă nimeni! ordonă unul dintre ei. Sunteţi arestaţi cu 
toţii. 

Când Tăcutul își reveni, soarele răsărise de mult. Culcat pe 
burtă, cu braţele atârnând de o parte și de alta a unui pat 
îngust, simţi pe spate o senzaţie plăcută, caldă. O mână blândă 
îi ungea cu balsam trupul lovit. Deodată, tânărul își dădu seama 
că era gol și că aceea care-l îngrijea era Clara. 

— Nu mișcaţi! îi ceru ea. Pentru a avea efect, acest balsam 
trebuie să pătrundă bine pe suprafețele lovite. 

— Unde mă aflu? 

— La tatăl meu. Aţi fost agresat de trei lucrători care v-au 
tăbăcit pielea, după care aţi leșinat. Bandiţii au fost arestați și 
aţi fost adus aici. Aţi dormit mai mult de douăzeci de ore, căci v- 
am dat să beți poţiuni calmante. Cât despre balsam, este făcut 
din măselariţă, cucută și mir; rănile se vor vindeca repede. 

— Mi-a sărit cineva în ajutor... 

— Da, un tânăr care a fost, și el, arestat. 

— Nu e drept! Și-a riscat viața pentru mine, a... 

— Autorităţile spun că este căutat pentru o vină mai veche. 

— Trebuie să mă ridic. Trebuie să depun mărturie în favoarea 
sa. 

— Cazul va fi judecat începând cu ziua de mâine, la tribunalul 
prim-ministrului. Tatăl meu a depus plângere, care a fost 
acceptată imediat, dată fiind gravitatea faptei. Dar mai întâi 
trebuie să vă puneţi pe picioare. Lăsaţi-vă, deci, îngrijit... Vă rog 
să vă întoarceţi cu faţa în sus. 

— Dar... 

— Nu mai avem vârsta falselor pudori. 

Tăcutul închise ochii. Clara îi dădu cu balsam pe frunte, pe 
umărul stâng și pe genunchiul drept. 


3 În franceză, trente-six chandelles. Această veche expresie populară este de origine 
egipteană. (n.a.). 

— Cei care m-au atacat voiau să părăsesc orașul. 

— Nu vă faceți griji: vor fi condamnaţi la o pedeapsă grea, iar 
tatăl meu va angaja alţi lucrători. Mai mult ca niciodată, dorește 
să acceptaţi postul de maistru. 

— Mă tem că nu sunt prea popular... 

— Tatăl meu este uimit de cât de bine munciţi. Nu știe că ați 
fost educat în satul artizanilor, iar eu nu v-am trădat secretul. 

— Mulţumesc, Clara. 

— Vă cer o favoare... Atunci când veţi lua o hotărâre, mi-ar 
plăcea s-o știu eu prima. 

Îl acoperi pe rănit cu un cearșaf de in, înmiresmat precum 
aerul câmpiei din regiunea tebană. 

Tăcutul se ridică: 

— Clara, aș vrea să vă spun... 

Ochii albaștri și luminoși îl priviră cu o blândețe infinită, dar el 
nu îndrăzni nici să apuce mâna tinerei, nici să-și exprime 
sentimentele. 

— Am lucrat întotdeauna sub ordinele unei persoane mai 
calificate decât mine și sunt sigur că nu voi fi capabil să fac 
munca altuia... trebuie să mă înțelegeți. 

— Asta înseamnă că refuzaţi? 

— Deocamdată nu trebuie să mă gândesc decât la băiatul 
care mi-a sărit în ajutor. Fără el, poate că n-aș fi scăpat cu viață. 

— Aveţi dreptate, acceptă ea cu tristeţe în glas. La el trebuie 
să vă gândiţi și numai la el. 

— Clara... 

— Scuzaţi-mă, am multă treabă. 

Fata ieși din cameră, ușoară ca o nălucă. 

Tăcutul ar fi vrut s-o reţină, să-i explice că e un prost, 
incapabil să-și deschidă sufletul. Ușa care se închisese urma, 
fără îndoială, să nu se mai deschidă niciodată. Ar fi trebuit s-o ia 
pe Clara în braţe și s-o acopere de sărutări, dar ea îl emoţiona 
prea mult. 

Balsamul își făcea efectul; încetul cu încetul, durerile 
dispăreau. Dar tânărul regreta că cei trei nu-și putuseră duce 
până la capăt fapta sinistră. La ce bun să mai trăiască, dacă nu 
auzise chemarea și nu se va căsători cu femeia iubită? 

Era hotărât: de îndată ce salvatorul său va fi declarat 
nevinovat, va dispărea în grabă, pentru totdeauna. 

+ Capitolul 10 


Judecătorul numit de prim-ministru pentru audierea din acea 
zi era un om în puterea vârstei, cu o experienţă bogată. Purta o 
tunică amplă, prinsă la ceafă cu două bride late. Drept podoabă, 
un colier de aur, de care atârna o figurină reprezentând-o pe 
zeița Maat, cea care ţine în mână cheia vieţii și, deasupra 
capului, pana directoare, pana zborului fără greș. Simbol al 
adevărului, dreptăţii și corectitudinii, Maat era adevărata 
patroană a tribunalului. 

La picioarele judecătorului, pe o bucată de stofă roșie, 
fuseseră așezate patruzeci de bastoane de comandant, simbol 
al unui autentic stat de drept. 

— Sub protecţia lui Maat și în numele faraonului, audierea 
începe, declară judecătorul. Fie ca adevărul să fie suflul care dă 
viaţă bărbaţilor și fie ca el să gonească răul din trup. Il voi 
judeca pe cel umil la fel ca pe cel puternic, îl voi proteja pe cel 
slab împotriva mâniei celui puternic și voi îndepărta de la fiecare 
mânia fiinţei rele. Să fie introduși făptașii încăierării care a avut 
loc ieri pe străduţa din târg. 

Sirianul și cei doi complici se prezentară în faţa judecătorului 
fără să nege faptele și implorând clemența tribunalului. Dar 
acesta, compus din patru scribi, o negustoreasă, o ţesătoare, un 
ofițer în rezervă și un interpret, îi condamnă la cinci ani de 
munci în folosul obștii. În caz de recidivă, pedeapsa urma să fie 
triplată. 

Cu capul sus, Zelosul apăru în fața magistratului. Nici 
ambianța austeră a tribunalului, nici chipul sobru al juraţilor nu 
păreau să-l impresioneze. 

— Numele tău este Zelosul și pretinzi că ești salvatorul 
victimei. 

— Este adevărat. 

Paznicii au confirmat declaraţiile Zelosului, apoi Tăcutul a 
declarat și cele întâmplate: 

— Am fost lovit în spate și agresorii m-au forţat să mă întind 
la pământ, cu faţa în jos. N-am putut opune decât o slabă 
rezistenţă și poate că aș fi fost ucis dacă acest băiat n-ar fi venit 
în apărarea mea. l-a trebuit un curaj extraordinar să se lupte cu 
cei trei oameni. 

— Tribunalul admite depoziţia, recunoscu judecătorul, dar iată 
că scribul corvezii, aici prezent, a depus plângere împotriva 
Zelosului pentru dezertare. 

În rândul întâi, scribul zâmbi, satisfăcut. 

— Vitejia Zelosului ar trebui să atragă indulgenţța tribunalului, 
pledă Tăcutul. Nu i se poate, oare, ierta această greșeală a 
tinereţii? 

— Legea e lege, iar corvoada este o datorie de primă 
importanţă pentru bunăstarea colectivă. 

Nubianul Sobek înaintă: 

— Ca șef al gărzii Locașului Adevărului, împărtășesc părerea 
Tăcutului. 

Magistratul se încruntă: 

— Cum poți justifica această afirmaţie? 

— Prin respectarea legii lui Maat, la care ţinem cu toţii. Fiind 
unicul fiu al unui fermier, Zelosul este, în mod legal, scutit de 
corvoadă. 

— Raportul scribului nu precizează acest punct capital, 
observă judecătorul. 

— Deci acest text este mincinos, iar falsificatorul trebuie 
biciuit cum se cuvine. 

Scribul corvezii nu mai zâmbea. 

Zelosul îl privea pe nubian cu uimire. N-ar fi crezut niciodată 
că un paznic i-ar putea sări în ajutor. 

— Acest funcţionar nedrept să fie arestat, ordonă judecătorul, 
iar Zelosul să fie eliberat imediat. 

Tăcutul auzi hotărârea ca prin vis, căci, de la o vreme, ochii îi 
rămăseseră aţintiţi pe figura zeiței Maat de pe pieptul 
judecătorului. 

Locașul Adevărului era locul lui Maat, locul cel mai privilegiat, 
în care se exprima dreptatea, în care secretul său era 
propovăduit prin gest de către artizani iniţiaţi în secretul Casei 
de Aur... lată ce nu înţelesese Tăcutul până acum. 

Privind-o fix pe zeiţă, inima i se deschise. 

Figurina crescu, deveni imensă, umplu sala tribunalului 
străpungându-i plafonul pentru a ajunge la cer. Maat era mai 
vastă decât întreaga lume, se întindea până la limitele 
universului și trăia din lumină. 

Tăcutul revăzu casele satului, atelierele și templul. Îi auzi 
chemarea, vocea zeiței Maat care îi cerea să revină în satul 
natal și să-și desăvârșească opera căreia îi fusese destinat. 

— O spun pentru ultima oară, zise judecătorul, iritat. Tăcutule, 
vă întreb dacă sunteţi mulțumit. Mă auziți? 

— Da, oh, da, am auzit! 

Tăcutul ieși încet din tribunal, privind către creasta dinspre 
miazănoapte, protectoare a satului său natal. 

t 

— Aș vrea să-ți vorbesc, îi spuse Zelosul, dar ai o privire cu 
adevărat ciudată. 

Urmărit încă de chemarea ce-l învăluise, Tăcutului îi trebuiră 
câteva secunde pentru a-și recunoaște salvatorul... 

— lartă-mă, voiam să-ţi mulțumesc. Dacă sunt încă în viață, 
asta ţi se datorează ție. 

— Fleacuri! Pentru mine a fost o distracţie. 

— Îţi place să te baţi, Zelosule? 

— La ţară, trebuie să știi să te aperi. Uneori, oamenii ajung să 
ridice tonul și se ceartă din nimic. 

— Unde locuiești? 

— Pe malul stâng, dar mi-am părăsit definitiv casa 
părintească. Mor de sete, tu nu? 

— Să-ţi ofer o bere rece este cel mai ușor lucru pe care pot 
să-l fac. 

Cei doi prieteni se așezară pe mal, la umbra unui palmier, cu 
un urcior cu bere drept tovarăș. 

— De ce ţi-ai părăsit familia? 

— Pentru că nu vreau să fiu fermier și să-l moștenesc pe tatăl 
meu. 

— Și ce meserie ai să alegi? 

— N-am decât o pasiune: desenul. Și nu există decât un 
singur loc în care mi-aș putea demonstra talentul și aș putea 
învăţa ceea ce nu știu: Locașul Adevărului. Am încercat să mă 
apropii de sat, sperând să pot pătrunde dincolo de ziduri, dar se 
pare că e imposibil. Și totuși, nu voi renunța la proiectul meu... 
Este singura mea rațiune de a trăi! 

— Ești foarte tânăr, Zelosule, te-ai putea răzgândi. 

— Asta nu se va întâmpla, fii sigur! Încă din copilărie, observ 
natura, animalele, ţăranii, scribii... Și-i desenez. Vrei să-ţi arăt? 

— Desigur. 


45 


Rupând capătul uscat al unei ramuri de palmier, Zelosul 
desenă pe pământ, cu o precizie remarcabilă, chipul 
judecătorului, colierul său și figurina reprezentând-o pe zeița 
Maat. 

Dar pentru prima oară, era îngrijorat. El, care întotdeauna 
fusese sigur de talentul său și-și bătuse joc de critica celorlalți, 
aștepta acum, cu groază, părerea acestui tânăr atât de calm și 
atât de cumpătat. 

Tăcutul privi desenul îndelung. 

— Este mai degrabă reușit, aprecie el. Ai simţul proporţiilor și 
mâna ţi-e sigură. 

— Atunci... crezi că sunt, într-adevăr, talentat? 

— Cred. 

— Nemaipomenit! Sunt un om liber și știu să desenez! 

— Mai ai încă mult de învăţat. 

— N-am nevoie de nimeni, decretă Zelosul. Până acum m-am 
descurcat singur și voi continua tot așa! 

— În acest caz, de ce mai vrei să fii admis în confreria celor 
care slujesc Adevărul? 

Logica Tăcutului îl izbi ca un bici pe artistul începător. 

— Pentru că... Pentru că îmi va permite să desenez și să 
pictez din zori și până-n noapte fără să mai fac și altceva. 

— Crezi că înalta confrerie are nevoie de tine? 

— Îi voi dovedi că sunt cel mai bun! 

— Vanitatea nu e, probabil, cel mai bun mijloc de a forţa ușile. 

— Nu e vorba de vanitate, ci de o plăcere mai arzătoare decât 
focul! Știu că trebuie să mă duc acolo și mă voi duce, în ciuda 
oricărui obstacol. 

— Inflăcărarea ta nu va fi, poate, de ajuns. 

Zelosul ridică privirea spre cer: 

— Nu e numai înflăcărare, dar și chemarea pe care am auzit- 
o, o chemare atât de puternică, atât de imperioasă, încât abia 
aştept să-i răspund. Satul artizanilor este adevărata mea patrie, 
acolo trebuie să trăiesc și numai acolo. Dar tu nu poţi înțelege. 

— Ba cred că da. 

Zelosul deschise ochii mari, cu uimire: 

— Spui asta din simpatie, dar ești prea stăpân pe tine însuţi și 
pe emoţiile tale ca să poţi împărţi cu mine această pasiune. 

— Locașul Adevărului este satul meu natal, mărturisi Tăcutul. 

t Capitolul 11 


Zelosul îl luă pe Tăcut pe după umeri cu o asemenea vigoare, 
încât acesta se simţi zdrobit. 

— Nu-i adevărat, nu se poate... Râzi de mine! 

— Când o să mă cunoști mai bine, vei ști că neseriozitatea nu- 
mi stă în fire. 

— Bine, dar... în cazul ăsta... Știi cum să pătrunzi în sat! 

— E încă mult mai greu decât îţi închipui. Pentru angajarea 
unui nou artizan, este nevoie de acordul tuturor membrilor 
confreriei, al faraonului și al prim-ministrului. Și sunt preferați 
cei care sunt sculptori sau desenatori din tată în fiu. 

— Nu este recrutat nimeni din exterior? 

— Doar cei a căror muncă a fost urmărită timp de mai multă 
vreme, pe șantierele templelor, cum ar fi cele din Karnak. 

— Incerci să-mi spui că n-am nicio șansă... Dar eu nu voi 
renunţa. 

— Pentru a te prezenta în fața tribunalului care aprobă 
intrarea în confrerie trebuie să nu ai datorii, să ai un sac de 
piele, un scaun pliant și lemn pentru a face un jilț. 

— O mică avere! 

— Salariul unui începător pe aproape șapte luni. Este dovada 
că știe să muncească. 

— Eu sunt desenator, nu tâmplar! 

— Locașul Adevărului are pretenţiile sale și nu ești tu cel care 
le va schimba. 

— Mai spune-mi ceva! 

— Ce să-ţi mai spun? Ştii totul. 

— Dar tu de ce ai părăsit satul? 

— Fiecare este liber să-l părăsească atunci când o dorește... 
Eu nici măcar nu intrasem în confrerie cu adevărat. 

— Ce vrei să spui? 

— Am fost crescut acolo, am întâlnit oameni extraordinari și 
familia mea spera că voi deveni sculptor. 

— Ai refuzat? 

— Nu, răspunse Tăcutul, dar n-am trișat. Îndeplinisem 
condițiile necesare, doream să continuu să trăiesc acolo, dar îmi 
lipsea esenţialul: nu auzisem chemarea. lată de ce am hotărât 

să călătoresc, nutrind speranţa că urechile mele se vor deschide 
într-o bună zi. 

— Și... s-au deschis? 

— Chiar astăzi, la tribunal, după mulţi ani de hoinăreală. Îţi 
datorez mult, Zelosule, și nu știu cum să-ți mulţumesc. Fără 
intervenţia ta, pe străduţă, n-aş fi fost adus în fața judecătorului 
și n-aș fi auzit chemarea. Din păcate, nu te pot ajuta. Fiecare 
candidat trebuie să se descurce singur. Dacă a primit o mână de 
ajutor din partea cuiva, cererea sa e respinsă. 

— Și tu... tu ești sigur că vei fi acceptat? 

— Câtuși de puţin. Cei care mă cunosc vor pleda, poate, în 
favoarea mea, dar părerea lor nu va atârna greu în balanţă. 

— Spune-mi tot ce știi despre Locașul Adevărului, ceru 
Zelosul. 

— Pentru mine n-a fost decât un sat ca toate satele. N-am fost 
inițiat în niciun secret. 

— Când te vei întoarce acolo? 

— Plec mâine. 

— Dar... sacul, pliantul, lemnul? 

— Mi-am dat banii câștigați unui paznic. 

— Tu nu vei avea nevoie de permis de intrare! 

— Este adevărat, voi fi lăsat să trec de cele cinci forturi și să 
mă prezint în faţa tribunalului pentru a fi acceptat. Dar mai 
departe, poate că nu voi putea ajunge. 

— Ești deja om matur, pari răbdător ca o piatră și liniștit ca un 
munte... Confreria trebuie să-i aprecieze pe candidaţii de felul 
tău și cu un caracter ca al tău. 

— Esenţialul este să fi auzit chemarea și să-i convingi de 
acest lucru pe artizanii aleși ca judecători în tribunalul care 
aprobă intrarea în confrerie. 

— In acest caz, voi reuși. 

Tăcutul își puse mâinile pe umerii Zelosului: 

— i-o doresc din toată inima. Chiar dacă soarta ne desparte, 
nu-mi voi uita datoria faţă de tine. 

Tt 

Cu ajutorul măgarului purtător de oale, Tăcutul regăsi drumul 
către grădina Clarei. Vântul dinspre sud se pornise, iar Nilul se 
agita în valuri mânioase. Nisipul se ridica în aer, căzând peste 
oameni și case. 

Tăcutul puse măgărușul la adăpost într-un staul, alături de 
două vaci cu lapte, apoi continuă să meargă pe potecă, ametit și 
calm totodată. Calm, pentru că auzise chemarea și aceasta 
eliberase în el forțe pe care nu le bănuia; ca și Zelosul, avea 
toate motivele să treacă pragul Locașului Adevărului și să-i 
cunoască secretele. Se simțea ameţit, căci, dacă ajungea să 
convingă tribunalul și era astfel admis, o pierdea pe femeia 
iubită. 

Măturată de pale de vânt furioase, grădina era pustie. Tăcutul 
revăzu cu emoție ultimele plante sădite de Clara, retrăind 
momentele în care dăduse și el o mână de ajutor. l-ar fi plăcut 
să le vadă crescând alături de ea, să le îngrijească zi de zi, să 
îmbătrânească în ritmul înfloririi lor. Dar chemarea zeiței Maat și 
a slujitorilor Adevărului era atât de insistentă, încât nu avea de 
ales: dorea să-și regăsească patria pierdută și să-i pătrundă 
misterele. 

S-au dus anii zadarnici, îndoielile au fost uitate... leșea parcă 
dintr-un somn profund, din care nu crezuse că se va putea trezi 
vreodată. Pe deasupra, nu trebuia să dea înapoi în pragul unei 
aventuri pe care o presimţea pline de roade. 

— Nu v-am auzit sosind! 

Clara se ivi, grijulie, purtând pe umeri un șal de lână. 

— Mă adăpostisem într-o colibă, explică ea. Am sperat că o să 
veniţi. 

— Aţi dorit să aflaţi prima răspunsul meu definitiv și vreau să 
mă ţin de cuvânt. 

— Refuzaţi postul de maistru, nu-i așa? 

— Da, dar pentru un motiv atât de deosebit, încât doresc să 
vi-l destăinui. 

Ochii albaștri ai tinerei erau triști: 

— Nu-i nevoie... 

— Ascultaţi-mă, vă implor! 

Clara rămase pe loc, așteptând. 

— Mi-aţi putea da voie... să vă strâng în braţe? 

Tăcerea Clarei îl încurajă. O luă în braţe cu dragoste, ca pe un 
obiect fragil, gata să se spargă. Îi simţi inima bătându-i tot atât 
de năvalnic ca a lui. 

— Vă iubesc cu toată ființa mea, Clara. Sunteţi prima femeie 
din viaţa mea și nu va mai exista alta vreodată. Și pentru că vă 
iubesc atât de mult, îmi este interzis să vă fac nefericită. 

Clara se lăsă purtată la pieptul său, savurând acest 
neașteptat moment de fericire. 

— De ce m-aș teme de tine, Tăcutule? 

— Am auzit chemarea și trebuie să răspund. Dacă îmi este 
refuzată intrarea în confrerie, voi fi un om distrus. Dar dacă sunt 
acceptat, viaţa mea se va desfășura în satul artizanilor, departe 
de această lume. 

— Eşti sigur că nu vei regreta? 

— Am auzit chemarea, Clara, și ea e la fel de puternică, pe cât 
e de mare dragostea mea pentru tine. Dacă ar fi posibil s-o uit, 
aș face-o. Dar nu vreau să mint, nici să mă mint. 

— Te vei însura cu o femeie din sat? 

— Nu mă voi însura niciodată și voi rămâne celibatar, 
gândindu-mă la tine în fiecare zi. 

— Vei rămâne închis acolo? 

— Voi putea ieși din când în când pentru a te întâlni, dar asta 
n-ar însemna, oare, un chin? 

— Mai bine sărută-mă! ` 

Trupurile lor se contopiră cu ardoare. Inlănțuiți, se întinseră 
sub roșcovul cu frunza deasă, care îi proteja de vântul dinspre 
sud. 

În timp ce se iubeau, scăldaţi în razele apusului de soare, 
Negrutu' stătea de pază, veghindu-le acest moment de fericire. 


t Capitolul 12 


Zelosul avea doar trei soluţii pentru a-și putea procura 
pliantul, lemnul și sacul din piele: prima era să le cumpere, dar 
n-avea ce să dea în schimb; a doua, să le ceară tatălui său, dar 
pe acest om, pentru care nu simţea nicio afecţiune, nu-l va mai 
revedea niciodată; a treia, să le fure, cu riscul de a fi prins. Dar 
dacă ar fi dus la închisoare, asta l-ar îndepărta definitiv de satul 
artizanilor. Ba mai mult, în timpul interogatoriului, i s-ar cere să 
spună care este proveniența celor trei obiecte, iar el va fi nevoit 
să mintă. Și dacă ar fi demascat, poarta satului i s-ar închide pe 
vecie. 

Concluzia: trebuia să muncească pentru a-și procura cele 
absolut necesare. Șapte luni de muncă... Mult prea mult! Ar 

renunţa la somn pentru a scurta această perioadă și pentru a se 
prezenta cât mai devreme la confrerie. 

Zelosul zări un bătrân care, stând pe un taburet, era gata să 
aţipească. 

— Scuză-mă că te trezesc, moșneagule... Mi-ai putea arăta 
drumul care duce la cartierul tăbăcarilor? 

— Ce treabă ai acolo, băiete? 

— Caut de lucru. 

— Nu e o meserie prea îmbietoare... Nu te-ai gândit la ceva 
mai bun? 

— Asta e treaba mea. 

— Cum vrei, băiete... Mergi către nord, ieși din oraș, lași în 
stânga mica plantație de palmieri, apoi mergi drept înainte și te 
conduci după miros. 

Urmând indicaţiile bătrânului, Zelosul găsi repede tăbăcăria. 
Din cuvele mari cu urină, băligar și tanin pentru înmuierea 
pieilor se degaja un miros greu de suportat. In magazii se 
strângeau piei de oaie, de capră, de vite, de gazele și de alte 
animale specifice deșertului. Pe niște mese erau expuse centuri, 
curele, sandale și burdufuri destinate vânzării la târg. 

Privirea Zelosului se opri pe un superb sac de piele. 

— Cauţi ceva? îl întrebă un bărbos de vreo cincizeci de ani. 

— Caut de lucru. 

— Ai experiență? 

— Am fost fermier. 

— De ce ai părăsit munca la câmp? 

— Asta e treaba mea. 

— Hei, nu prea ești prietenos! 

— Dumneavoastră sunteţi stăpânul? 

— S-ar putea... Și nu-mi place deloc felul în care tragi cu 
ochiul la sacul meu de piele. Ştii ce cred eu? Că nu cauţi de 
lucru, ci mai degrabă ai vrea să furi câte ceva de valoare. 

Zelosul zâmbi: 

— Vă înșelaţi... Din păcate, sunt obligat să devin angajatul 
dumneavoastră. 

— O să-ţi dau altceva mult mai folositor. 

Tăbăcarul pocni din degete. 

Doi lucrători ieșiră din atelierul în care înmuiau pieile cu sare 
și ulei. Aveau fruntea îngustă și pieptul lat. 

— la daţi-i o lecţie mucosului ăstuia, băieţi... Nu cred că se va 
duce să se plângă cuiva și nici nu va mai încerca să ne fure. 

O expresie de satisfacţie însufleți chipurile buhăite ale celor 
doi lucrători. Nici nu apucaseră să se privească bucuroși de 
distracţia oferită de stăpân, că Zelosul sărise deja asupra unuia 
din ei și, cu un pumn în bărbie, îl trimise în lumea minunată a 
viselor, spre a trăi o viaţă mai bună. Uimit, colegul său încercase 
să reacționeze, dar fiind prea lent, pumnul său nimerise în gol. 
Cel al Zelosului, în schimb, lovi cu precizie ceafa adversarului 
său, doborându-l la pământ. 

Palid, stăpânul tăbăcăriei se retrase până dădu cu spatele de 
o tarabă: 

— la tot ce vrei și șterge-o! 

— Nu vreau decât să muncesc pentru a-mi putea cumpăra un 
sac frumos de piele. După aceea, voi pleca. 

— Cel care-ţi place ţie este un produs de lux... Îți propun 
altele mai puţin costisitoare. 

— Eu prefer luxul. Și... o condiţie, stăpâne: pentru mine nu va 
exista nicio zi de odihnă și nicio limită a orelor de muncă. N-am 
timp de pierdut. Imi trebuie sacul ăsta cât mai repede. Unde mă 
pot instala? 

— Urmează-mă... 

Tt 

Tăbăcarul a fost surprins de puterea de muncă a Zelosului. 
Niciodată obosit, se scula în zorii zilei. Nu se plângea de nimic și 
putea munci cât alţii la un loc. Nu i-a trebuit mult timp pentru a- 
și căpăta îndemânarea și s-a dovedit cel mai bun la întinsul și 
înmuiatul pielii prinse pe o capră de lemn cu trei picioare. 

Dată fiind ușurința cu care tânărul învăţa meseria, stăpânul i- 
a arătat cum se procedează pentru a gresa și a unge cu ulei o 
piele de primă calitate, împiedicând-o să se usuce. 

Intr-o seară, după ce lucrătorii părăsiseră atelierul, stăpânul s- 
a apropiat de Zelos. 

— Am băgat de seamă că nu prea comunici cu colegii tăi. 

— Fiecare pentru el. Nu am intenția să-mi petrec viaţa aici și 
să-mi fac prieteni. 

— S-ar putea să greșești... Meseria asta e mai puţin demnă de 
disprețuit decât îţi închipui. la uite... 

— Astea sunt păstăi de salcâm. 

— Conţin foarte mult tanin. La fel și scoarța aceluiași copac. 
Acest produs permite realizarea unei adevărate tăbăciri, utile 
obiectelor de lux. Un superb sac de piele, de exemplu, sau chiar 
mai mult... 

— Pe mine nu mă interesează decât sacul. 

— Am primit o comandă de toc, în care un deţinător al 
secretelor templului din Karnak își va pune papirusurile. O mică 
minunăţie pe care o voi fabrica eu însumi... Dacă te interesează, 
aș mai putea face unul la fel, cu care ţi-aș putea plăti munca. 

— In afara sacului? 

— Bineînţeles. 

— De ce-mi propuneţi asta? 

— Dacă-ţi dorești atât de mult sacul ăsta, înseamnă că-ți 
trebuie pentru a uimi pe cineva. Dacă-i mai adaugi și tocul, vei fi 
sigur de reușită. Și apoi, mă surprinzi. Până astăzi, n-am mai 
întâlnit pe cineva ca tine. Dacă fac din tine braţul meu drept, vei 
avea un viitor frumos. Nu am decât fete și aș avea mare nevoie 
de un succesor. 

— Pe mine nu mă interesează decât sacul. Și tocul pe 
deasupra, nu zic nu. În ce privește restul, nu voi prinde rădăcini 
aici. 

— Ai timp să te răzgândești. 

— Nu-mi duceţi mie grija! 

— Om vedea, băiete, om vedea... 

t 

Zelosul nu avea nevoie decât de trei-patru ore de somn 
pentru a-și reface forțele. Ajungea primul în tăbăcărie și pleca 
ultimul. Locuia într-o colibă de stuf ridicată de el însuși. 
Anotimpul cald se apropia și, cum stăpânul îi dăduse o cuvertură 
grosolană din in, tânărul suporta bine lipsa de confort. 

Intră în coliba sa noaptea târziu și, de îndată, simţi prezența 
cuiva. 

— Cine e? 

Cuvertura se mișcă. 

Zelosul o ridică și descoperi dedesubt o fată goală, care 
încerca cu stângăcie să-și ascundă sexul și sânii. Nu era nici 
frumoasă, nici urâtă și părea să aibă vreo douăzeci de ani. 

— Tu cine ești? 

— Verișoara stăpânului... Te-am văzut la atelier. Îmi placi mult 
și n-am mai avut răbdare să aştept. 

— Bine ai făcut, frumoaso. 

Fata se culcă pe spate și întinse braţele către tânărul care își 
scoase perizoma. 

— Începusem să duc lipsa acestei plăceri, mărturisi el. Sosești 
la timp. 

Fata înlănțui trupul de atlet cu un mieunat de pisică în călduri. 

O meserie bună, un viitor asigurat, un stăpân binevoitor, o 
iubită atentă și nu prea sperioasă... Ce și-ar fi putut dori mai 
mult acest tânăr norocos? 


t Capitolul 13 


Când Tăcutul l-a anunţat pe tatăl Clarei că avea de gând să 
plece, acesta din urmă a fost cuprins de furie și l-a ameninţat 
că-l va da în judecată, dacă nu rămâne să termine construirea 
casei pentru care fusese angajat. 

Recunoscându-și îndatoririle, Tăcutul a acceptat să nu 
părăsească Teba înainte de a-și îndeplini datoria morală. 

Antreprenorul se calmă și-l invită să ia loc. 

— M-am lăsat pradă mâniei, iartă-mă! 

— Aveţi dreptate: chiar dacă ar trebui să mă ocup singur de 
șantier, voi termina la termen ceea ce am început. 

— De ce refuzi să devii maistrul meu și să-mi iei fiica de 
nevastă? 

— Nu v-a spus? 

— Nu, dar îi simt tristețea. Oare, nu e din cauza ta? 

— Este adevărat, o iubesc pe fiica dumneavoastră. 

— În cazul ăsta, nu mai înţeleg nimic! Dacă ea este cea care 
refuză, o voi convinge! 

— O credeţi atât de supusă? 

— Va trebui să mă asculte! 

— N-o mai tulburaţi, hotărârea mea e luată. 

— De ce atâta încăpățânare? 

— Pentru că am de gând să intru în confreria din Locașul 
Adevărului. 

— Bine dar... e imposibil! Te ajută cineva? 

— M-am născut și am crescut în satul artizanilor. 

— Deci asta era... lată de ce muncești altfel decât ceilalţi! 
Bănuiesc că niciun argument nu-ţi va clinti hotărârea. 

— Niciunul, într-adevăr. 

— Uite că m-am întristat și eu... Noi trei am fi putut trăi zile 
fericite împreună. Termină casa asta, Tăcutule, și apoi vei putea 
pleca. 

t 

În mai puțin de cincisprezece zile, Zelosul lucrase cât în trei 
luni de muncă obişnuită. Niciun lucrător nu tăbăcea pieile mai 
bine decât el și ale sale se vindeau mai repede și la un preț mai 
bun. Conștiincios, făcea fiecare lucru cu grijă și, înaintea 
tăbăcirii, răzuia pielea cât de mult era necesar. Nefolosind 
uleiurile care puteau râncezi, tânărul se orientase în mod firesc 
către calitate. Tocmai terminase o pereche de sandale, pe care 
nu și le putea permite decât un proprietar de pământuri. 

Cu un cuţit cu lamă semicirculară, Zelosul decupa într-o piele 
de capră curelușe suple, pe care urma să le împletească pentru 
conducătorul carelor, pe un scut consolidat cu margini de metal. 

— Tu ești lucrătorul cel nou? 

Vocea era tăioasă și autoritară. Zelosul nu se întoarse, 
rămânând concentrat asupra muncii sale. 

— Cel ce-ţi vorbește este locotenentul Mehy și nu-i place să i 
se întoarcă spatele. 

— Nu eu mă ocup de clienţi... Vorbiţi cu stăpânul. 

— Tu ești cel care mă interesează. Se pare că ești puternic ca 
un taur sălbatic și că ai doborât doi flăcăi zdraveni obișnuiți să 
se bată. 

— Nu m-am obosit prea tare... S-au lovit unul de altul. 

Mehy îl luă de braţ pe Zelos și-l forță să se întoarcă. 

— Nu suport ca vreunul să-și bată joc de mine, băiete! 

— Daţi-mi drumul imediat! 

Era atâta violență în ochii cei negri ai tânărului atlet, încât 
Mehy îi dădu drumul la braţ și făcu un pas înapoi. 

Zelosul îl privi pe acest om scund, cu faţa rotundă și cu părul 
foarte negru lipit de cap. Avea buze groase, mâinile și picioarele 
durdulii, torsul lat și puternic. Ofiţerul părea sigur pe el, ochii săi 
căprui exprimând o mare trufie. 

— Te pomenești că vrei să mă ataci? 

— Nu vă cer decât să mă respectați. 

— De acord, băiete. E gata scutul meu? 

— Tocmai lucrez la el. 

— la să văd. 

Zelosul îi arătă lucrarea. 

— Va trebui să-i mai adaugi cuie și plăci de metal. Doresc un 
scut atât de solid, încât să-i uimesc pe cei mai buni soldați. 

— Voi face tot posibilul să fiţi mulţumit. 

— N-ai vrea să renunțţi la tăbăcărie în favoarea armatei? Cu o 
statură ca ata, ai fi angajat imediat. 

— Nu simt nicio atracţie pentru viaţa militară. 

— Te înșeli, ai avea multe avantaje. 

— Cu atât mai bine pentru dumneavoastră. Pentru mine, nu 
înseamnă mare lucru. 

— Ești tânăr și mult prea tumultuos, prietene! Dacă ai servi 
sub ordinele mele, ai învăţa ce înseamnă supleţea. 

— Suplețea, eu sunt cel care o dă pieii. 

— Dacă între timp devii mai inteligent, du-te la cazarma 
principală din Teba și recomandă-te din partea locotenentului 
Mehy. Dar până atunci, aș vrea să-mi termini scutul cât mai 
repede. Mâine în zori, voi trimite un soldat să-l ia. 

După plecarea ofițerului, stăpânul își făcu imediat apariţia în 
atelier. 

— Cum a fost Zelosule? 

— Nu va face niciodată parte dintre prietenii mei. 

— Acest Mehy este un om influent... este foarte ambițios și se 
zvonește că, în curând, va fi avansat într-un post important. 
Scutul e gata? 

— Dacă așa doriţi, va fi gata peste noapte. 

— E mai bine să nu-l supărăm pe Mehy. 

— Mâine seară, îmi voi putea plăti sacul de piele. 

— Știu, știu... Mai vorbim. 

t 

Când Zelosul se trezi, verişoara stăpânului dormea cu fața în 
jos. li admiră, timp de câteva minute, șoldurile superbe care îi 
oferiseră atâta plăcere, dar privirea i-a fost atrasă de primele 
raze ale soarelui. Străpungeau împrejmuirea de stuf și luminau 
două obiecte așezate pe pământ: un sac și un toc de piele. 

Se ridică să le pipăie: erau de cea mai bună calitate. 

— iți plac? se auzi glasul subțirel al verișoarei, abia trezite din 
somn. 

— Două mici minunății. 

— Ca sânii mei? 

— Dacă vrei. 

— Stăpânul ţi le dă în dar. 

— Greșit, frumoaso: cea care mi le-a dăruit e munca mea. 

— Când îţi voi fi mireasă? 

— Ti-ar plăcea? 

— Mai întrebi? Tăbăcăria va fi a ta, nu? 

Zelosul îi trase o palmă peste fese. 

— Ziua începe bine! 

— Du-te repede să-ţi vezi stăpânul, dar întoarce-te și mai 
repede, îl imploră ea, plină de dorință. 

t 

Tăcutul părăsise șantierul în zori, după ce terminase casa din 
Teba, casă ce urma să fie locuită de familia unui cofetar. 
Contractul fusese respectat. Acum putea să părăsească malul 
de est și să ia bacul pentru a porni spre Locașul Adevărului. 

De sute de ori, inima îi dăduse ghes să se repeadă până la 
grădină, s-o revadă pe Clara pentru ultima oară. Dar asta n-ar fi 
răsucit, oare, cuțitul în rană și n-ar fi mărit durerea despărțirii? 

Se dăruise muncii zi și noapte pentru a nu se mai gândi la ea, 
dar amintirea chipului său nu-i dădea pace. Renunţase să-i mai 
vorbească, dar aceasta fusese o încercare aproape imposibil de 
suportat. Era totuși momentul să părăsească orașul. Doar 
câteva zile în plus și poate că n-ar mai fi avut curajul să plece. 

Briza dimineţii era înmiresmată și ameţitoare. Încărcat cu 
marfă, bacul traversa Nilul înaintând pe o parte, pentru a profita 
în același timp și de vânt, și de curent. Noaptea avea să se 
sfârșească pentru călătorii somnoroși. 

Tăcutul sări primul pe mal, urcă panta scurtă și, deodată, se 
opri. 

Clara era acolo, așezată sub un palmier. 

Zbură spre ea într-o clipă și-i dădu mâna, ajutând-o să se 
ridice. 

— Vin cu tine, îi spuse ea. 


+ Capitolul 14 


Tăbăcarul tocmai mânca. Zărindu-l pe Zelos, lăsă jos bucata 
de pâine și fugi către el. 

— Unde te duci? 

— Am muncit bine, m-ai plătit, acum plec. 

— N-are niciun rost! Nu-ţi place verișoara mea? 

— Are niște fese superbe și un creier de vrabie. 

— Nu vrei să fii succesorul meu? 

— La vârsta ta, ar trebui să ai urechi de auzit. Am obţinut 
ceea ce doream și, așa cum am spus-o de la început, îmi 
continuu drumul. 

— Gândește-te bine, Zelosule! 

— Adio, stăpâne. 

Uitând deja tăbăcăria, tânărul se gândea cum să facă rost de 
lemnul necesar pentru fabricarea unui jilţ. L-ar fi putut obţine 
dând în schimb frumosul toc din piele, dar nu-i venea să se 
despartă de el. N-ar putea fi, oare, un atu în plus pentru a trece 
pragul confreriei? 

De-acum avea nevoie să găsească de lucru la un tâmplar. Nu- 
și mai putea pierde vremea la tăbăcărie. 

Pe la mijlocul dimineţii, tânărul ajunse la un atelier, în care 
vreo douăzeci de ucenici și tot atâţia meseriași fabricau o 
mobilă simplă, dar solidă. Sexagenar, robust, cu mustăcioară, 
stăpânul tâmplăriei nu părea ușor de abordat. 

— Numele? 

— Zelosul. 

— Experienţa profesională? 

— Fermier și tăbăcar. 

— Ai fost concediat? 

— Nu, am plecat singur. 

— De ce? 

— Asta e treaba mea. 

— Așa-ţi pot spune și eu, băiete: e treaba mea. Dacă refuzi 
să-mi răspunzi, du-te în altă parte. 

Tonul agresiv al tâmplarului îi plăcu Zelosului; îi venea să se 
ia la bătaie. 

— Tatăl meu e un om îngust la minte, iar tăbăcarul la care am 
muncit este un oportunist fără pereche. Aș fi putut fi succesorul 
ambilor, dar caut un stăpân mai bun. 

Tâmplarul nu-și ascunse mirarea: 

— Câţi ani ai? 

— Șaisprezece ani. Oamenii îmi dau mai mult din cauza 
staturii mele. Ori mă angajaţi, ori mă duc în altă parte. 

— De fapt, ce dorești? 

— Să adun cât mai repede numărul de zile de muncă pentru 
a-mi permite să fac rost de cantitatea de lemn necesară 
fabricării unui jilț și pentru a cumpăra un scaun pliant de lemn. 

— Cunoști prețurile? 

— Un leneș ar avea nevoie de cinci luni de muncă fără 
osteneală. Eu însă voi câștiga doar într-o lună banii de care am 
nevoie. 

— Dar tu nu dormi niciodată? 

— Cât mai puţin posibil, când am o treabă de terminat. 

— Și apoi? 

— Când am obţinut ce doresc, plec. 

— Nu te interesează să înveţi meseria cu temeinicie? 

— Ce am avut de spus, am spus. Acum, dumneavoastră 
hotărâți. 

— Ești un tip ciudat... Aici, eu comand și nu-mi plac 
încăpăţânaţii. Dacă accepţi să fii ascultător, am putea încerca. 

— Pot să încep imediat? 

— Dacă ai nevoie de lemn, o să-l tai chiar tu. Pădurarul meu 
te va învăța să mânuiești toporul. 

t 

Clara și Tăcutul înaintau încet în direcția satului artizanilor, pe 
lângă lanurile de grâu întrerupte de plantaţii de palmieri și de 
boschete de sicomori. 

— Nu este un sat ca oricare, îi explică el. Mă tem că nu vei fi 
admisă. 

— Voi fi, dacă vom locui sub același acoperiș ca soț și soţie. 

Se opri s-o ia în braţe: 

— Chiar vrei... Vrei cu adevărat? 

— Te mai îndoiești? 

Niciodată aerul nu fusese atât de înviorător, cerul atât de 
curat, soarele atât de luminos. Dar Tăcutul știa că fericirea asta 
nu va dura. 

— Celelalte femei îţi vor face viața imposibilă și te vor forța să 
pleci. Eu voi încerca să le fac să te accepte, să le conving că nu 
ești doar soția mea și că nu ești străină de munca artizanilor, 
dar... 

— Nu va mai fi nevoie. 

Deci, Clara renunţa. Înțelese că dorinţa sa era o utopie. 

— Nu va mai fi nevoie, reluă ea, pe cât de liniștită, pe atât de 
hotărâtă, căci și eu am auzit chemarea. 

— Cum așa? 

— Privind spre creasta de miazănoapte unde sălășluiește 
zeița liniștii. Oare, nu apără ea văile interzise în care se află 
sufletele nemuritoare ale faraonilor și ale soțiilor lor, nu este ea 
patroana secretă a artizanilor din Locașul Adevărului? Vocea ei 
mi s-a strecurat în inimă o dată cu vântul, umplându-mi sufletul. 
De acum știu că scopul vieţii mele este s-o descopăr, s-o cunosc 
și s-o slujesc. Și pentru a îndeplini acest destin nu există decât 
un singur loc. 

— Te voi ajuta cât de mult voi putea, Clara, și nu voi trece pe 
poarta satului fără tine. 

Mână în mână, privind spre culmea de miazănoapte, 
continuară să înainteze către sat. Dragostea care îi unea îi făcea 
de acum de nedespărțit. Voiau să trăiască același fel de viață, în 
toate dimensiunile sale, de la cea materială la cea spirituală. 
Oricare ar fi încercările prin care vor trebui să treacă, nici nu se 
vor plânge, nici nu vor regreta; și dacă va trebui să se confrunte 
cu eșecurile, nu vor da înapoi. 

În sat se putea ajunge pe două căi. Prima pornea din 
apropierea lui, templul de mii de ani al lui Ramses cel Mare, dar 
era păzit în permanenţă de soldaţi, care nu-i lăsau să treacă 
decât pe artizani. A doua, era singura cale autorizată pentru cel 
care voia să încerce să intre în sat. 

Clara și Tăcutul lăsară în dreapta templul lui Amenhotep, fiul 
lui Hapu, marele înţelept care-l servise cu credinţă pe faraonul 
Amenhotep al Ill-lea, al cărui templu se afla în apropiere. In 
stânga, apărea colina Djeme, unde erau înmormântați zeii 
primordiali. Părăsind zona terenurilor cultivate, au intrat în 
deșert. 

Primul dintre cele cinci forturi marca limita domeniului sacru, 
evidențiind importanţa „marelui și nobilului Mormânt de mii de 
ani, aflat la vest de Teba”. Numită pe scurt „Mormântul”, 
instituția era alcătuită din artizani veniţi să sape, să cioplească 
și să decoreze locurile de veci ale faraonilor și ale soțiilor lor. 
Teritoriul său cuprindea, în afara satului însuși, Valea Regilor și a 
Reginelor. 

Clara deveni conștientă că se aventura într-o altă lume, 
îndepărtată și apropiată totodată, o lume în care oamenii 
continuau să iubească, să sufere și să lupte cu problemele de zi 

cu zi, dar în care munca consta în a sculpta în eternitate, ca într- 
un material. 

De când auzise chemarea, Clara îl vedea pe Tăcut cu alți ochi. 
Simţea în propria ființă o dorință de creaţie care o fascina, îi 
lipseau doar uneltele pentru a-și concretiza pornirea. 

Soldaţii nu păreau mai amabili ca de obicei. 

— Permisele voastre. 

— Nu avem. 

— Atunci, faceţi calea întoarsă. 

— Eu sunt Tăcutul, fiul lui Neb cel Desăvârșit, șef de echipă în 
satul secret. Ar trebui să-l previi pe tatăl meu că mi s-a terminat 
călătoria și că doresc să mă reîntorc în sat împreună cu soția 
mea. 

— Păi... trebuie să-l informez pe șef. Așteptaţi-mă aici. 

Soldatul își trimise un coleg drept emisar la al doilea fort și 
aceeași scenă se repetă din fort în fort, până la biroul șefului 
Sobek. Acesta ceru să li se dea voie tinerilor să treacă „cele 
cinci ziduri” pentru a se prezenta înaintea lui. 

După agresivitatea privirii sale, Clara și Tăcutul simţiră că 
partida era departe de a fi câștigată. 

— Povestea voastră mi se pare dubioasă, declară Sobek cu un 
ton sec. Dacă m-aţi minţit, o s-o plătiţi scump. 


t Capitolul 15 


Șeful Sobek nu-i invită pe oaspeţi să ia loc. Dormise prost, 
mâncarea de fasole nu prea îi picase bine, căldura îl irita la 
culme și nu suporta să fie contrazis. 

— İl cunoşti bine pe șeful de echipă Neb cel Desăvârșit? 
întrebă calm Tăcutul. 

— Mă iei drept un imbecil? Tu ești cel pe care nu-l cunosc! Și 
Neb cel Desăvârșit nu are niciun fiu. 

— În sensul profan al cuvântului, este exact. 

— Ce tot spui acolo... 

— Părinţii mei au murit, iar Neb cel Desăvârșit m-a adoptat și, 
astfel, artizanii din Locașul Adevărului mă consideră fiul lui. Dar 
cum cred că ocupați acest post de puţină vreme, n-aţi mai auzit 
despre mine. 

Sobek își lovi fruntea cu palma dreaptă. 

— Atâtea povești, atâtea mistere... Cum aș putea să le 
verific? Că în sat nu am dreptul să pătrund! 

— Lăsaţi-mă să-i vorbesc paznicului de la poarta principală, îl 
va preveni pe tatăl meu. 

— Fie... Și ea cine e? 

— Clara, soţia mea. 

— A cui fiică este? 

— A unui antreprenor de pe malul drept. 

— Deci... nu locuiește în sat! 

— Nu încă, dar va locui împreună cu mine. 

Sobek îndreptă un deget acuzator spre Tăcut. 

— Cu ce-mi dovedești că sunteţi căsătoriţi? 

— Știţi bine că nu este necesar niciun document 
administrativ. 

— Și mai știu că trebuie să locuiţi sub același acoperiș. Unde 
e, acoperișul ăsta? 

— Dacă ne lăsaţi să ne ducem în cartierul lucrătorilor auxiliari, 
o să vi-l arătăm. 

— Haide! 

t 

Câțiva artizani aparținând personalului auxiliar al confreriei 
fuseseră autorizați să-și construiască locuinţe modeste, în afara 
zidurilor satului. Era cazul fierarului Obed, un sirian bărbos de 
vreo patruzeci de ani, cu brațe enorme și cu picioare scurte, 
care fabrica și repara unelte din metal. 

De cum îl văzu pe Tăcut, Obed ieși din fierărie și se repezi la 
el să-l strângă în braţe, gata-gata să-l răstoarne. 

— În sfârșit, te-ai întors! Eram convins că n-ai dispărut. Scribul 
Ramose e suferind, iar tatăl tău începuse să dispere. 

lritat, Sobek interveni: 

— Îţi râzi de mine! Casa asta e a lui Obed, nu e a ta. 

Fierarul interveni: 

— Care e problema, șefu'? 

— Pretinde că e însurat cu această femeie, dar n-au casă. 

Obed o privi pe Clara: 

— Pe toți zeii cerului și ai pământului, ce frumoasă e! Dacă m- 
ar vrea pe mine de bărbat, n-aș ezita nicio clipă. Ești prost 
informat, șefu'. Tocmai am lăsat moștenire camera mea acestei 
perechi care va locui în ea în văzul și cu știința tuturor. Deci vor 
fi aici la ei acasă și tot aici își vor duce viața de familie. 

Furios, Sobek încercă să protesteze: 

— Și dacă fata asta nu e soţia, ci sora lui, dacă... 

— la-mă în brațe, îi ceru Clara Tăcutului care o luă pe sus 
pentru a o trece pragul casei. 

— Vă felicit pentru conștiința profesională, șefule Sobek, 
declară fiul spiritual al lui Neb cel Desăvârșit. Clara și cu mine 
ne iubim, suntem soţ și soţie, și o vom venera pe Hathor, zeița 
dragostei, pentru fericirea pe care ne-o oferă. 

— Sper că n-ai intenţia să asiști la această scenă tandră 
întocmind un proces-verbal! îi spuse fierarul paznicului. 

Urmărit de râsul lui Obed, Sobek se reîntoarse în biroul său. 
Voia să știe totul despre Tăcut, să descopere cea mai mică 
greșeală și, atunci, nu-l va cruța. 

t 

Cât de blândă fusese această noapte de dragoste în patul 
vechi și șubred al noii cămăruțe! Trupurile se contopiseră ca 
într-un vis, cu gesturi ce purtau în ele magia dorinţei și a 
tandreței. 

— Ce clipe fericite, spuse Tăcutul când răsări soarele. Care 
dintre zeițe le-ar putea face eterne? 

— Am dormit lângă tine, dragostea mea, mâna ta m-a 
acoperit și ţi-am devenit soție. Să nu mai pleci de lângă mine și 
fie ca nimeni și nimic să nu ne despartă. 

Tăcutul o cuprinse în braţe, dar un zgomot le întrerupse 
această clipă dulce. 

— Dacă tinerii căsătoriţi s-au trezit, anunţă vocea groasă a 
fierarului, le aduc ceva de mâncare. 

Lapte, plăcinte calde, brânză proaspătă, smochine... Un 
adevărat ospăț! 

— Soţia ta, Tăcutule, este la fel de frumoasă ca o zeiţă și cred 
că are numeroase calităţi, dar... i-ai atras atenţia că n-o aduci în 
paradis? Satul e o lume închisă, ostilă tuturor celor nou-veniţi, 
mai ales când aceștia riscă să-i eclipseze pe ceilalţi. 

— Soţul meu nu mi-a ascuns nimic, preciză Clara. 

— Zău... și nu ţi-e frică? 

— Am auzit și eu chemarea, nu numai el. 

— În regulă... Atunci, degeaba vin eu cu sfaturi. În locul 
vostru, eu aș da uitării acest Locaș al Adevărului și aș pleca să 
mă instalez pe malul drept, profitând de viaţă. Să vă închideţi în 

satul ăsta, la vârsta voastră, fără niciun orizont decât o operă 
misterioasă... În sfârșit, fiecare cu destinul său... 

După ce s-au spălat unul pe celălalt cu apa adusă în fiecare zi 
pentru sat și pentru personalul auxiliar, tinerii s-au îmbrăcat. 

— Perizoma mi-e cam veche, spuse Tăcutul cu regret. Tu vei 
face impresie mai bună cu rochia ta cea nouă. 

— Sper ca tribunalul să nu ţină cont doar de aparente. 

— Sincer să fiu, nu-i știu criteriile și nici măcar nu știu care-i 
sunt membrii. 

— Te pomenești că ești îngrijorat! 

— Mă tem că voi da greș, că te voi dezamăgi, că nu mă voi 
dovedi demn de tatăl meu. 

— Și eu sunt îngrijorată. Dar știu că nu vom avea de ales șică 
va trebui să fim sinceri și să ne dezvăluim așa cum suntem. 

— Pe mine mă preocupă alt amănunt: eu am îndeplinit 
condiţiile materiale pentru a mă prezenta, dar oare ce vor cere 
de la tine? 

— Om vedea. 

Fierarul mai avea ceva de spus: 

— lată ce mi-ai încredinţat înaintea plecării tale, acum câţiva 
ani, spuse Obed, dându-i un sac de piele, bucăţi de lemn de 
bună calitate pentru fabricarea unui jilţ și un scaun pliant de 
lemn. Dar aș vrea să înţeleg... De ce nu te-ai prezentat în fața 
tribunalului atunci când îndeplineai condiţiile impuse, tu, fiul 
spiritual al unui artizan renumit? 

— Pentru că nu auzisem chemarea. 

— Și-ai călătorit atât de mult în speranţa că o vei auzi? 

— Da și mi-am dat seama că era foarte aproape, atât de 
aproape, încât forţa ei mă asurzise. 

Fierarul oftă: 

— Îți mulţumesc pentru sinceritate, dar nu înţeleg chiar 
nimic... În orice caz, îţi urez noroc. 

t 

Dimineața era superbă, dar căldura insuportabilă. Cei doi 
tineri ajunseră la postul principal al străjerilor, unde un Sobek 
mai bine dispus își savura micul dejun. 

— N-am niciun motiv să vă arestez, regretă el. Afară... și 
prezentaţi-vă la poarta dinspre nord. 

Tăcutul și Clara se supuseră. Zidurile împrejmuitoare ale 
satului păreau de netrecut. 

La stânga porții închise, se afla unul din cei doi paznici, de 
strajă de la ora patru dimineaţa la ora patru după-amiaza. Purta 
în mână un baston și avea la dispoziţie o colibă în care se 
adăpostea de soare. Dar nu avea permisiunea să treacă pragul, 
dincolo de ziduri. La fel ca tovarășul său, locuia în zona 
culturilor, departe de satul artizanilor. 

Cap pătrat, umeri largi, cicatrice în urma tuturor felurilor de 
lupte, primea un salariu modest, completat cu prime, ori de câte 
ori era martor în tranzacţiile comerciale. 

— Mă numesc Tăcutul și sunt fiul lui Neb cel Desăvârșit. Soția 
mea, Clara, a auzit chemarea, ca și mine. Te rugăm să deschizi 
poarta satului. 

— Nu aveţi autorizaţie să intraţi. 


t Capitolul 16 


Tăietorul de lemne avea pielea tăbăcită și mesteca întruna 
frunze de lemn-câinesc. Rămăseseră, el și Zelosul, în urma unei 
turme de vreo zece capre având-o în frunte pe cea mai bătrână, 
ghidul lor de fiecare zi. 

— Tăiem lemne sau păzim turmele? spuse Zelosul, iritat. 

— Nu fi atât de nerăbdător, băiete; după câte văd, nu cunoști 
meseria. Datorită caprelor mele, câștig timp și energie. 

Capra cea bătrână găsi un salcâm, la marginea deșertului, și 
începu să mănânce frunzele la care putea ajunge. Neputând 
rezista acestor delicatese, suratele sale se repeziră să ia copacul 
cu asalt. 

— Hai să ne așezam la umbra palmierului de acolo și să lăsăm 
caprele să muncească. Am adus cu mine pâine, ceapă și apă 
rece. 

— N-am chef să mă odihnesc, ci să tai lemn, mult lemn. 

— Ce să faci cu el? 

— Să fabric un jilţ. 

— Îţi mobilezi casa? 

— Nu, dar de acest jilt am mare nevoie. 

— Ai micile tale secrete și pe bună dreptate. Cu cât te 
destăinuiești mai puţin oamenilor, îţi este mai bine. Eu am 
divorțat de două ori pentru că aveam prea multă încredere în 

soțiile mele. Au sfârșit prin a mă aduce în sapă de lemn și-mi voi 
termina zilele ca tăietor de lemne, în slujba unui tâmplar. 

— Când începem? 

— Ar trebui să le fii recunoscător acestor animale cumsecade. 

lnălțându-se pe picioarele din spate, caprele desfrunzeau 
copacul cu râvnă. Tăietorul de lemne le sări în ajutor: legă o 
frânghie de ramurile înalte și le trase în jos, pentru ca 
patrupedele să poată ajunge la ele, bucuroase de continuarea 
ospăţului. 

— Ei, băiete, acum admiră treaba pe care am făcut-o! Privește 
salcâmul: e curăţat perfect! Abia acum e rândul nostru. 

Zelosul primi un topor cu mâner de lemn și cu lama din bronz. 
Tăie ramurile de pe trunchi cu mici lovituri sigure, apoi, fără să- 
și tragă sufletul, îl reteză cu o forţă care-l uimi pe tăietorul de 
lemne. Nu numai că acest tânăr părea să nu obosească 
niciodată, dar gesturile îi erau precise, ca și când ar fi fost un 
profesionist cu experienţă. 

— Cred că ești prea grăbit... În ritmul ăsta riști să-ţi ratezi 
meseria. 

— Fii pe pace, n-am intenţia să-mi fac din asta o meserie. De 
îndată ce termin, o să-ţi cer să le oferi caprelor tale un alt copac. 

— Stăpânul a spus că... 

— Eu folosesc toporul, nu stăpânul. 

Tăietorul își spuse că era mai bine să evite neplăcerile de 
moment. Și pe urmă, caprele plecaseră deja în căutarea unui 
nou ospăț, în timp ce el își oferea o odihnă binemeritată, iar 
Zelosul ataca deja un al doilea salcâm. 

Tt 

Trecuseră trei zile, dar Tăcutul și Clara continuau să aștepte 
cu nerăbdare. Fierarul Obed le aducea câte ceva de mâncare, 
fără să rostească vreun cuvânt, ca și când ar fi primit ordinul să 
se poarte astfel. Șeful Sobek trecea prin faţa lor fără să le 
acorde nici cea mai mică atenție. 

Asistau la sosirea cortegiului de măgari încărcaţi cu alimente 
și materiale, la descărcarea supravegheată de paznicul porții și 
la truda lucrătorilor auxiliari care asigurau confortul locuitorilor 
din Locașul Adevărului. 

— Oare cât mai avem de așteptat? Procedura asta e normală? 
întrebă Clara. 

— Habar n-am. Cei dinăuntru fac cum le trece prin cap. 

— Mie îmi este place să aștept aici, lângă tine, iar locul ăsta 
este atât de magic, încât timpul pare să se scurgă blând, ca 
mierea. 

Tăcutul împărtășea seninătatea soției sale. Cu ea și datorită 
ei, nu se mai temea de nicio lovitură a sorții. Dacă sfatul 
artizanilor credea că îi va putea face să cedeze prin panică și 
îngrijorare, se înșela. Oare nu era deja o fericire să se afle aici, 
în deșert, printre dealurile sălbatice dominate de maiestuoasa 
culme dinspre miazănoapte, aproape de locul în care oamenii 
munceau pentru eternitate trăind secretul materiei? 

La sfârșitul celei de-a treia zile, când soarele dispărea dincolo 
de linia orizontului, paznicul veni în întâmpinarea lor. 

— Tăcutule, încă mai ţii la primirea ta în confrerie? 

— Nu mi-am schimbat intenţiile, câtuși de puţin. 

— Și tu, Clara? 

— Nici eu n-am renunţat. 

— Bine. Atunci, uite ce doream să vă spunem: eu și colegul 
meu ducem scrisorile. Dacă doriţi să trimiteţi o scrisoare vreunui 
apropiat, înainte de a vă prezenta sfatului artizanilor, vă stau la 
dispoziţie. 

Tăcutul dădu negativ din cap, la fel și soţia sa, nu fără a se 
gândi la tatăl său, cel care nu i-ar fi înțeles hotărârea. 

— Atunci, urmaţi-mă. 

Se înnopta repede. Lucrătorii auxiliari se retrăseseră să 
doarmă acasă, în câmpie, și ai fi putut jura că satul, cufundat în 
întuneric, fusese părăsit. 

În ciuda hotărârii luate, inima Clarei se strânse. Dulcea magie 
a locurilor dispăruse o dată cu ultimele raze ale asfinţitului și nu- 
i mai rămăsese în suflet decât o teamă difuză și apăsătoare. 

Mergând în urma paznicului, cei doi ajunseră la un metru de 
poarta din nord, care asigura accesul principal în satul secret. 

— Aşteptaţi puţin aici. 

Tăcutul își strânse soţia de mână. 

Paznicul se lasă pe vine, aprinse o torță și nu-i mai băgă în 
seamă pe cei doi. Șoimi-pelerini dansau pe cerul pe care se 
stingeau ultimele licăriri portocalii. 

Poarta se întredeschise. 

Un om în vârstă se opri în prag, ţinând în mâna dreaptă un 
baston noduros. Pe cap purta o perucă neagră și grea și era 
îmbrăcat cu o perizoma albă și lungă. Tăcutului i se păru că 

seamănă cu un tăietor de lemne năzuros, pe care era bine să 
nu-l deranjezi. 

— Cine sunteţi voi, cei care îndrăzniţi să tulburaţi pacea celor 
din Locașul Adevărului? 

— Eu sunt Tăcutul, fiul lui Neb cel Desăvârșit, iar cea care mă 
însoțește e soția mea, Clara. 

— Aţi anunţat sfatul de sosirea voastră? 

— Dorim să-i prezentăm cererea noastră. 

— Și anume? 

— Dorim să aparţinem confreriei artizanilor și să trăim în 
acest loc. 

— Îndeplinești condiţiile cerute? 

Tăcutul îi arătă sacul de piele, scaunul pliant și lemnul 
destinat confecţionării jilțului. Omul le examină și tăcu, fără a 
face vreun comentariu. 

— Și tu, Clara? 

— Eu am auzit chemarea dinspre creasta de miazănoapte. 

Omul cu baston reflectă îndelung, cântărindu-și, parcă, 
răspunsul: 

— Juraţi pe numele faraonului că nu veţi dezvălui nimănui și în 
nicio împrejurare ceea ce veţi vedea și auzi! 

Cei doi depuseră jurământul. 

— Dacă nu vă veţi respecta cuvântul dat, fie ca demonii 
infernului să vă chinuie în veci! Urmaţi-mă! 

Mergând după omul cu baston, cei doi soţi se strecurată pe 
ușa întredeschisă. De partea cealaltă, se ghicea o străduţă. De o 
parte și de alta, case, pe care le văzură doar în treacăt, 
străbătând acest univers misterios. Forţaţi s-o ia la stânga, se 
aflară de îndată în faţa unei arcade, unde așteptau doi artizani. 

Cuprinși de întuneric, nu puteau fi văzuți. 

Unul din ei înaintă și o apucă pe Clara de mână. Tăcutul a fost 
cuprins de panică. 

— Unde o duci? 

— Dacă refuzi să te supui legilor noastre, părăsește imediat 
satul! 

— Ai încredere în mine, spuse Clara. 

Artizanul se îndepărta, ducând-o pe femeie cine știe unde. 

Tăcutul se simţi deodată singur și începu să se teamă de 
încercările ce urmau să vină. Sperase că nu vor fi despărțiți și 

că, în fața judecătorilor, își vor uni forțele. Dar iată că acum 
trebuia să-i înfrunte singur. 
— Este timpul, anunţă omul cu baston. 

Patru salcâmi. 

Zelosul tăiase în bucăţi patru salcâmi. Și asta într-un timp 
record, uimindu-l pe tăietorul de lemne. Tâmplarul îl ascultase 
pe acesta din urmă bălmăjind un raport confuz, pe care era 
obligat să-l creadă văzând stiva de bușteni înălțată în faţa 
atelierului său. Tânărul învățase să folosească un ferăstrău și 
știa să taie perfect în lungime cele mai desăvârșite bucăţi, 
obţinând scânduri pe care un profesionist foarte experimentat 
nu le-ar fi respins. 

Indiferent la discuţia dintre tăietorul de lemne și tâmplar, 
Zelosul privea cu interes obiectele expuse, gata să fie livrate: 
mânere de evantai, piepteni, creuzete și mici mobile, cufere și 
taburete. 

Tâmplarul se apropie și spuse: 

— Am dat ordine precise, de care tu n-ai vrut să ţii seama. 
Ştiai că, pentru a dobori un copac, ai nevoie de o autorizație? Va 
trebui să-ți justific acest zel faţă de administrator! 

— Asta e treaba dumneavoastră, stăpâne! Eu v-am dat în 
avans și, mai mult, economisiţi, astfel, niște salarii. Câţi copaci 
ar trebui să mai tai în bucăţi pentru a obţine cantitatea de lemn 
de care am nevoie? 

— Experienţa ta de tăietor de lemne a luat sfârșit. 

— Mă concediaţi? 

— Ar fi, desigur, cea mai bună soluţie, dar trebuie să înveţi să 
faci un jilţ și un scaun pliant, dacă mi-aduc bine aminte. 

— Ce-i drept, aveţi o memorie bună. 

— Nu intri într-un atelier precum un taur într-un ţarc. Cu mulți 
ani în urmă, am angajat tehnicieni exigenţi, iar ucenicii știu că 
trebuie să le dea ascultare și să se poarte corect. Mă tem că tu 
nu vei reuși să fii ca ei. 

— Să încercăm, totuși. 

— Te previn: la prima necuviinţă, va trebui să pleci. 

Stăpânul și angajatul său bătură palma. 

— Pot începe de pe acum? 

— Așteaptă până mâine. Tu... 

— N-am timp de pierdut. 

Când tâmplarul îl prezentă pe Zelos lucrătorilor atelierului, 
atmosfera deveni glacială. Chipuri încruntate se întoarseră către 
noul sosit, dându-i de înţeles că nu se bucurau de prezenţa lui. 

— Vă cer să-l acceptaţi pe Zelos ca ucenic, spuse stăpânul. Vă 
va ajuta să vă terminaţi lucrările cu care aţi rămas în urmă și va 
fi la dispoziţia celui care va avea nevoie de el. 

— Ce știe să facă? întrebă meșterul-tâmplar, cel mai în vârstă 
dintre lucrătorii din atelier. 

— Trebuie să învăţ, răspunse tânărul. Cine vrea să mă 
instruiască? 

— la asta! 

Meșterul-tâmplar îi întinse Zelosului o teslă, o mică unealtă cu 
mânerul de lemn, cu partea din metal plată și ridicată aproape 
în unghi drept; o lamă de bronz era fixată de ea cu ajutorul unei 
curelușe de piele. 

— Arată-ne ce poţi face! îi ordonă el, ironic. 

Zelosul examină lama, își trecu degetul pe tăiș, apoi cercetă 
îndelung atelierul, ca și când s-ar fi pregătit să devină stăpânul 
lui. Pentru câteva clipe, își fixă privirea asupra unui butuc, apoi 
alese o scândură și-i nivelă suprafaţa cu tesla. 

— Cine te-a învăţat? se miră meșterul. 

— O unealtă este, în mod obligatoriu, adaptată la materialul 
pe care trebuie să-l prelucreze. Asta e făcută pentru a rabota, 
nu? 

— Tu nu ești un novice... 

— Până acum, n-am avut nevoie de nimeni și mă întreb dacă 
n-o s-o ţin tot așa. Nu mai aveţi și altceva să-mi arătați? 

Stăpânul le făcu semn lucrătorilor să plece: 

— Cine ești tu, de fapt, băiete? 

— Cineva care dorește să fabrice un scaun pliant. 

— Ai vrea, cumva, să-mi iei locul? 

— În privinţa asta, staţi liniștit! De îndată ce voi obţine ceea 
ce-mi doresc, voi pleca. 

— Bine... Privește-mă! 

Tâmplarul se așeză pe o bancă, luă cu mâna dreaptă un mai 
și cu stânga o daltă pentru lemn. Își fixă între genunchi o 
scândură îngustă și scobi câteva caneluri, aliniate perfect. 

— Acum e rândul tău. 

Zelosul se așeză în locul patronului și îl imită fără ezitare. 

— Nu pot crede că n-ai lucrat lemnul niciodată! 

— Puteţi crede ce doriţi, dar hai să continuăm! 

În atelier, erau mai multe feluri de topoare, de fierăstraie, de 
cuțite și de dălți. Zelosul le încercă pe toate, ezitând puţin. Mâna 
îi era sigură, gesturile precise. 

Uluit, tâmplarul îi arătă cum se folosesc scândurile tăiate cu 
grijă, pe care le asambla în coadă de rândunică, consolidându-le 
cu dibluri și crampoane. Îi dezvălui tehnica realizării colţurilor 
acoperite; cea a cuielor de lemn, arta de a uni un cepcu un 
uluc, cea de a închide lădiţele pentru a nu lăsa să se răstoarne 
conținutul, precum și metoda de ajustare perfectă, permițând 
fabricarea de cutii și de scaune. 

Mâna Zelosului înţelegea totul și nu uita nimic. Se dovedea, 
uneori, mai abil decât profesorul său. 

— Tu te-ai născut pentru a fi tâmplar, băiete, i se adresă 
meșterul, uimit. Nimic nu e greu pentru tine. Alege această 
meserie și vei face avere. 

— Câte taburete trebuie să fac pentru a-mi câștiga scaunul 
pliant? 

— O duzină vor fi de ajuns... Dar eu sunt sigur că vei îndrăgi 
această muncă! 

— Arătaţi-mi cum se montează paiul pe un scaun. 

— Asta vom face mâine. 

— Sunteţi obosit? 

lritat, patronul luă niște fibre vegetale împletite pentru a le 
monta pe un scăunel solid. 

Noaptea trecu foarte repede, stăpânul testând tot mai mult 
calităţile surprinzătoare ale acestui elev, care lucra fără 
greșeală. 

Când tâmplarul începu să aţipească, zdrobit de oboseală, 
Zelosul își termină primul taburet. 


Tt 
Era zi liberă. Lucrătorii se odihneau, cu excepția maiului 
Zelosului, care muncea sub un sicomor. Il distra mânuirea 


acestui ciocan de lemn și a dălții. Se bucura, păcălind capcanele 
pe care i le întindea lemnul. Cu o piatră șlefuită netezea perfect 
suprafaţa unui taburet. Cu oarecare experienţă, ar fi reușit, 

desigur, să finiseze o mobilă mică, pe cât de frumoasă, pe atât 
de solidă. 

— Tu ești Zelosul? îl întrebă o tânără zveltă și înaltă, cu părul 
negru și scurt. 

— Da, eu sunt. 

— Pot să iau loc? 

— N-ai decât. 

Fata purta o cămășuţă cu mâneci scurte și o fustă care se 
oprea deasupra genunchilor. Bronzată, cu ochi provocatori, 
sugea o tulpină de papirus dulce. 

— Ştii ce se spune, Zelosule? Murmurul frunzelor de sicomor 
seamănă cu parfumul mierii, frunzișul său e asemenea 
turcoazei, coaja e precum faianta, iar fructele îi sunt mai roșii 
decât jaspul. Umbra sa răcorește, dar mie mi-e cald, atât de 
cald... Mă ajuţi să-mi scot bluza? 

— Acum am treabă. 

Neavând încotro, își scoase singură veșmântul fin, dând la 
iveală două mere pline de dragoste și se ghemui, lipindu-se de 
pulpa vânjoasă a tânărului atlet. 

— Nu-ţi place descrierea pe care am făcut-o sicomorului? 

— Ce fel de rudă ești tu cu stăpânul? 

Fețișoara fragedă se crispă: 

— Sunt... sunt nepoata sa. 

— Am început să mă obișnuiesc: de fiecare dată, stăpânii mei 
îmi trimit câte o fată frumoasă, să mă facă mai vorbăreţ și să 
mă păstreze pe lângă ei. 

— Te înșeli, eu... 

— Lasă minciunile! l-ai putea aminti unchiului tău că i-am 
spus adevărul și că nu am nici cea mai mică intenţie să devin 
tâmplar. Datorită lui, am progresat repede și, în curând, voi fi 
proprietarul unui frumos scaun pliant. 

— Nu rămâi aici? 

— Am ceva mai bun de făcut. 

— Totuși, viitorul tău... 

— Lasă-l în seama mea! Și viitorul meu imediat este o fată 
superbă, care simte dorinţa de a face dragoste. 

Întreaga Tebă vorbea cu  înfrigurare despre marele 
eveniment: Ramses cel Mare urma să sosească din Pi-Ramses, 
capitala sa din Deltă, pentru a rămâne câteva săptămâni în 
palatul din Karnak. După unii oameni de la curte, era vorba de o 
simplă călătorie, o perioadă de odihnă în templul închis, după 
alţii, bătrânul monarh dorea să anunţe celor din partea locului 
câteva hotărâri importante. 

Ramses cel Mare domnea asupra Egiptului de cincizeci și 
șapte de ani și se apropia de vârsta de optzeci de ani. La 
douăzeci și unu de ani semnase un tratat de pace cu hitiţii, 
pentru a deschide o eră de pace și de prosperitate, care să 
rămână în memoria umanităţii. Dar nenorocirile îl loviseră în mai 
multe rânduri, căci tatăl său Sethi, mama sa Tuya și soția sa 
adorată, măreaţța regină Nefertari plecaseră dintre cei vii, la fel 
ca mulţi alţi prieteni apropiaţi. Cu doi ani în urmă, Khay, fiul său 
literat și savant, cel care ar fi trebuit să-i urmeze la tron, 
ajunsese și el în lumea de dincolo, lăsând această sarcină grea 
pe seama celuilalt fiu, Merenptah. 

Bătrân și chinuit de reumatism, Ramses îi lăsa deja lui 
Merenptah grija de a se ocupa de cele două Țări, Egiptul de Sus 
și Egiptul de Jos, dar tot el era cel care semna decretele regale 
redactate de fidelul său scrib Ameni, din ce în ce mai ursuz, dar 
la fel de harnic ca și până acum. 

După spusele poporului egiptean, datorită faraonului, 
adevărul gonea minciuna, răufăcătorii cădeau pradă faptelor lor, 
inundația venea la vreme, întunericul ceda în fața luminii; nu 
avea, oare, regele milioane de urechi să audă vorbele tuturor, 
oriunde s-ar fi aflat aceștia, ascunși chiar în cele mai adânci 
peșteri, și ochii săi nu erau, oare, mai luminoși decât stelele? 
Canal de domolire a debitului fluviului, vastă sală în care fiecare 
își putea afla odihna, parapet cu ziduri de metal celest, apă rece 
pentru căldurile mari, adăpost uscat și cald în timpul iernii, 
faraonul era încoronat în inimile tuturor, căci el făcea ca Egiptul 
să fie mai verde și mai prosper decât Nilul cel Mare. 

Ramses cel Mare sosi la palatul din Karnak într-o litieră. Era 
întâmpinat de marele preot al zeului Amon, de prim-ministru, de 
primarul Tebei și de alţi câţiva oficiali emoţionaţi la ideea că-l 

vor vedea de aproape pe ilustrul monarh, a cărui reputaţie 
trecuse de mult frontierele Egiptului. Protecţia sa era asigurată 
de locotenentul Mehy, care-și dăduse silința să-și facă 
remarcate bunele și cinstitele servicii. 

In ciuda neajunsurilor vârstei, Ramses cel Mare rămânea la fel 
de impresionant ca în momentul încoronării sale. Nasul lung și 
puţin coroiat, urechile rotunde, conturate delicat, maxilarul 
autoritar și privirea pătrunzătoare compuneau chipul unui 
monarh obișnuit să comande. 

Palatul era o adevărată încântare. Podeaua și zidurile sălii de 
recepție, cu coloane, erau ornate cu imagini reprezentând flori 
de lotus, papirus, pești și păsări, în armonie cu peisaje 
fermecătoare. Plasate în ovale ce simbolizau circuitul soarelui, 
numele lui Ramses fuseseră pictate cu albastru pe fond alb. 
Partea de sus a zidurilor era decorată cu frize de albăstrele și 
maci. 

Imbrăcat cu o robă de culoare albă și cu o perizoma cu motive 
aurii, purtând brățări de aur și sandale albe, faraonul se așeză 
pe un tron din lemn aurit. Fiecare dintre cei admiși la acest 
consiliu excepţional simțea că Ramses cel Mare rămăsese 
același cârmaci puternic ai navei statului. 

— Maiestate, spuse primarul Tebei, cetatea zeului Amon e 
fericită să-i fiți oaspete. Datorită hotărârilor voastre ea trăiește 
în îndestulare, datorită vouă, tatăl și mama tuturor viețuitorilor. 
Fie ca vorbele voastre să continue să ne hrănească inimile! 
Sunteţi stăpânul bucuriei, iar cel care se revoltă împotriva 
faraonului se distruge pe sine. 

— In timpul călătoriei mele, am cercetat rapoartele privind 
gestiunea ta asupra iubitului meu oraș Teba. Ești un bun primar, 
dar trebuie să veghezi mai mult asupra bunăstării locuitorilor 
cartierului cel nou. Lucrările la unele dintre drumuri sunt mult 
rămase în urmă. 

— Vom face după cum vă e voia, Maiestate, și această 
întârziere va fi recuperată. Mi-aș permite să vă propun intrarea 
în ordinul Colierului de Aur a locotenentului Mehy, cel care 
asigură protecţia voastră la Teba și se remarcă în fruntea 
detașamentului său de elită? 

Ramses aprobă cu un gest obosit. De multă vreme nu se mai 
interesa de acordarea decoraţiilor și de jocul pueril al onorurilor 
în care își pierdeau sufletul atâţia demnitari. 

Pentru Mehy era începutul unei superbe cariere. Primind 
delicatul Colier de Aur din mâinile prim-ministrului, care-i 
recunoștea, astfel, meritele în numele faraonului, ofițerul urma 
nu numai să fie avansat la gradul de căpitan, dar și să aparţină 
înaltei administrații a bogatei cetăţi tebane. Cu buzele-i groase 
strălucind de satisfacţie, Mehy era totuși puţin decepţionat, căci 
Ramses nu-i adresase nicio privire, iar ceremonia fusese prea 
scurtă. 

— Am primit o scrisoare de la administratorul principal de pe 
malul stâng, anunţă regele. Conţinutul ei e adevăratul motiv al 
prezenţei mele aici. Vreau ca autorul acestui document să-și 
expună plângerea în fața tuturor. 

Plin de importanţă și rotofei, înaltul funcţionar Abry se 
prezentă dinaintea monarhului și se înclină. 

— Maiestate, am ţinut să vă aduc la cunoștință o situaţie 
anormală. Artizanii satului secret formează o comunitate aparte 
încă din timpul domniei gloriosului vostru străbun, Thutmosis |. 
lată, au trecut trei secole de când există, cioplind locurile de 
veci din Valea Regilor... N-ar fi, oare, timpul să fie reformată 
această confrerie? 

— Ai ceva să-i reproșezi? 

Intrebarea, prea directă, îl puse pe scrib în încurcătură: 

— Maiestate, nu e vorba neapărat de reproșuri. Această 
confrerie primește în fiecare zi provizii care ne secătuiesc 
bugetul. Mai este și plata personalului auxiliar, care face 
aprovizionarea. Și apoi, fiind sub pecetea tainei, este imposibil 
să li se controleze munca rezidenţilor și, în consecință, nu li se 
pot cere taxe. Mulți funcţionari se întreabă care este rolul exact 
al acestei corporaţii care beneficiază de privilegii exagerate. 

— Și ce propui, în acest caz? 

Administratorul principal se simţi încurajat să continue. În 
mod vizibil, monarhul apreciase argumentaţia sa. 

— Propun ca locul acesta secret să fie desființat, iar artizanii 
să fie dispersaţi. Satul, care nu ocupă o suprafaţă prea mare, ar 
putea fi transformat în antrepozit. Am face, astfel, economii 
substanţiale, fără a mai pune la socoteală taxele de care familii 
și indivizi au fost scutiți până acum. Dispariţia acestei instituţii 
arhaice ar fi deci benefică pentru stat. 

Lui Ramses nu-i mai rămânea decât să dea un decret, prin 
care să transforme acest proiect în realitate. 

— Cunoști misiunea celor din Locașul Adevărului? întrebă 
monarhul. 

Înaltul funcţionar se crispă. 

— Da, Maiestate... După cum am mai spus, construiesc 
locurile de veci ale faraonului în viaţă, ale soţiei regale și ale 
apropiaților lor. 

— Mormântul meu a fost început în al doilea an al domniei 
mele și tu consideri, fără îndoială, că artizanii confreriei sunt 
inactivi pentru că, ţinând cont de longevitatea mea, rolul lor a 
luat sfârșit de multă vreme. 

— O, nu, Maiestate, știu bine că au alte activități și n-am vrut 
să spun că... 

— Faraonul construiește pe pământ cetatea lui Dumnezeu, 
conform datoriei sale, și se arată binefăcător prin lucrările pe 
care le întreprinde pentru zei, înălțând templele lor și cioplind 
chipurile lor. La Bubastis, la Athribis, la Pi-Ramses, la Memphis, 
la Heliopolis, la Hermopolis, la Abydos, la Teba, la Edfu, la 
Elefantina, atât în Egiptul de Jos, cât și în cel de Sus, lucrarea se 
desăvârșește și se continuă sub forme multiple. In centrul 
acestei opere e locul de veci al faraonului, cel pe care-l făuresc 
artizanii din Locașul Adevărului. lată de ce Sethi, tatăl meu, a 
decretat extinderea satului, căci misterul esenţial din care se 
naște totul este înălțarea a ceea ce spiritele limitate, ca tine, 
consideră a fi un simplu mormânt și care, în realitate, este un 
focar de lumină. Artizanii robotesc în fiecare zi pentru a învinge 
moartea, construiesc pentru Ka, această energie imaterială care 
animă toate formele vii, fără ca, pentru asta, să se instaleze aici 
și să dispară o dată cu ea. Și pentru acest Ka regal, care trece 
de la faraon la faraon, fără a deveni vreodată proprietatea 
vreunuia dintre ei, acești oameni continuă să-mi desăvârșească 
locul de odihnă veșnică. Dar ce-ai putea tu să înţelegi din acest 
secret, tu, scrib cu inima închisă și cu inteligență îndoielnică? 
Trebuie să știi că sosirea mea la Teba nu are alt scop decât să 
înfrumusețeze satul constructorilor, să le ofere mai multe 
mijloace de acţiune și să le întărească stabilitatea. Și voi 
consacra acestui scop ultimii ani ai vieţii mele terestre, căci 
nimic nu e mai important decât Locașul Adevărului, cel pe care 
tu vrei să-l spulberi și să-l dai uitării. 

t Capitolul 19 


Ramses cel Mare se odihnea în gradina palatului umbrit de 
palmieri, de arbori de jujuba, de cătină și de o salcie plantată pe 
malul heleșteului. Înviorate de gălbenele, de albăstrele și de 
maci, aleile acoperite cu nisip fuseseră aliniate cu grijă și bine 
întreţinute tot timpul anului. Așezat într-un jilt confortabil, 
odihnindu-și capul pe o pernă, bătrânul suveran stătea într-un 
pavilion cu coloane fine din lemn vopsit în verde. Pe o masă 
joasă, lângă el, bere slabă, dar rece, struguri, smochine și mere. 
Regele era mângâiat de vântul blând care se pornise dinspre 
nord și se delecta privind pupeze și rândunici, ce se jucau în 
lumina domoală a apusului de soare. 

Sosirea invitatului său îl smulse pe monarh din amintiri. Acest 
om care, sosind, se pleca în fața lui, fusese unul dintre 
demnitarii cei mai discreţi, dar și cei mai importanți din lunga sa 
domnie, căci Ramose, fiul unui mesager regal, fusese desemnat 
„scrib al Mormântului și al Locașului Adevărului”, în al cincilea 
an de domnie al lui Ramses, a treia lună a inundaţiei, ziua a 
zecea. Însuși regele îl alesese pe Ramose să ocupe această 
funcţie importantă, după o carieră remarcabilă: primise o 
educaţie atentă în Casa Vieţii și se formase ca asistent al unui 
scrib. Ocupase apoi un post de scrib-contabil pentru vitele 
templului lui Amon din Karnak, apoi fusese scrib al 
corespondenței, al arhivelor regale și al Tezaurului faraonului, 
ajungând, în cele din urmă, să devină un „om de interior”. 

Suveranul îi dăduse mână liberă lui Ramose, care trebuia să-și 
schimbe, în mod radical, orientarea. După ce frecventase 
imensul Karnak și templele lui Thutmosis al IV-lea și ale 
înţeleptului Amenhotep, fiul lui Hapu, demnitarul trebuia să 
renunţe la viața sa ușoară și luxoasă, pentru a supraveghea, din 
interior, satul secret al artizanilor. 

Ramose acceptase fără să stea prea mult pe gânduri. 
Aventura era de-a dreptul excepţională și merita să fie 
încercată. Încă de la numirea sa, le ceruse artizanilor, conform 
ordinelor regelui, să construiască o reședință pentru Ramses în 
domeniul rezervat acestuia și să mărească templul lui Hathor, 
protectoarea comunităţii, continuând totodată să se ocupe de 
locul de veci al suveranului. 

În vârstă de optzeci și șapte de ani, Ramose ieșise la pensie, 
dar rămăsese în sat, fiind iubit de toată lumea. Fără avizul lui, 
nu era luată nicio hotărâre importantă. 

Pentru a-și întâlni regele, Ramose își pusese haine de 
sărbătoare: cămașă cu mâneci lungi, plisate, șorț cu pliuri 
verticale și sandale de piele. Datorită lui Ramses, cunoscuse o 
existenţă fascinantă, veghind asupra prosperității locului secret. 
Era fericit că, înainte de a muri, îi putea mulțumi monarhului 
pentru această viaţă. 

— Iţi amintești, Ramose, de textul celebru pe care îţi plăcea 
să-l citeşti ucenicilor scribi: „Imită-i pe părinţii ce-au trăit 
înaintea ta. Nu vei reuși decât folosindu-ţi capacitatea de 
cunoaștere, înţelepţii și-au transmis învăţătura prin scrierile lor: 
consultă-i, studiază-i, citește-i și recitește-i fără încetare”. 

— În ciuda vederii mele slabe, Maiestate, continuu și acum să 
meditez asupra acestui precept. 

— Dar îţi mai amintești de marea sărbătoare a anului al 
șaptesprezecelea, pe care ai organizat-o împreună cu Paser, cel 
mai bun dintre prim-miniștri? Eram tineri pe atunci și energia 
noastră părea inepuizabilă. Acum, tu ești un bătrân, ca și mine, 
dar ești și omul cel mai venerat din satul artizanilor. Totodată, 
ești singurul demnitar autorizat să poarte titlul de „scrib al lui 
Maat”. 

— Maiestatea voastră mi-aţi dat posibilitatea s-o servesc pe 
Maat cât voi trăi, în sânul confreriei care trăiește prin ea însăși, 
zi de zi, dar momentul marii călătorii se apropie. 

— Te-ai îngrijit de pregătirea celor trei morminte lângă sat, 
după cum ai hotărât? 

— Da, Maiestate. In cel dintâi, aduc un omagiu divinităţilor și 
strămoșilor noștri, care au făcut atât de mult pentru confrerie, 
Amenhotep |, cu mama sa, Horemheb și Thutmosis al IV-lea; 
acolo am plasat stela în care sunteţi reprezentat. În cel de al 
doilea, le evoc pe cele două vaci ale mele, Miazăânoapte și 
Torentul cel Frumos, precum și pe bouarul care s-a ocupat de 
ele. In cel de-al treilea, sunt prezente fiinţele care mi-au fost mie 
cele mai dragi.“ 

— Tăcutul face și el parte dintre ele? 

— El este cea mai mare bucurie a ultimelor mele zile, 
Maiestate. După cum știți, soția mea Mut și cu mine n-am putut 

avea copii, în ciuda statuilor, a stelelor și a altor ofrande 
închinate lui Hathor, lui Thoeris, mama preamărită, și chiar unor 
divinităţi străine. Am pregătit viața de dincolo cu grijă, fără să 
uit să-l formez pe succesorul meu, scribul Kenhir. Dar cel pentru 
care am cea mai mare stimă și dragoste este Tăcutul. Când a 
părăsit satul pentru a călători prin lume, m-am temut că voi 
muri înaintea reîntoarcerii sale, căci am crezut întotdeauna că 
va reveni. Din fericire, sfatul confreriei tocmai a aprobat 
primirea lui printre cei care au auzit chemarea. lată că acum 
este slujitor în Locașul Adevărului și sunt sigur că acolo va avea 
un rol important, nu numai în calitatea de cioplitor în piatră, dar 
și ca sculptor. 

— Ce nume de iniţiere i-ați dat? 

— Nefer-hotep, Maiestate. 

— Nefer - „desăvârșirea, frumusețea, bunătatea” - și hotep - 
„pacea, plenitudinea, ofranda”... Îl îndrumați către un program 
aspru! 

— Plenitudinea păcii interioare, hotep, nu-i va fi, poate, oferită 
decât la sfârşitul existenței sale, cu condiția să fie cu adevărat 
Nefer ca artizan. Trebuie să vă spun că Tăcutul nu s-a prezentat 
singur la poarta satului. 

— Mai era însoțit de cineva? 

— De soția sa, Clara, al cărei nume, Ubekhet, înseamnă și 
„luminoasă”. A impresionat sfatul prin hotărârea și strălucirea 
ei. E frumoasă, inteligentă, lipsită de ambiţii și nici nu-și 
închipuie de câte fapte bune este în stare. Căsnicia lor e solidă. 
N-o vor distruge asprele încercări viitoare. Sfatul a păstrat 
numele Clara ca nume de iniţiere al soției lui Nefer. Pentru mine, 
ei reprezintă speranţa confreriei. 

— De unde este tânăra? 

— Este o tebană, fiica spirituală a lui Neferet, cea care a fost 
marea tămăduitoare a regatului. 

— Neferet... M-a îngrijit cu mult devotament. Dacă soţia lui 
Nefer i-a moștenit talentele lui Neferet, confreria se bucură de 
mult noroc. Dar, Ramose, spune-mi cinstit: te îndoiești de 
calităţile lui Kenhir, succesorul tău? 

— Nu, Maiestate, deși nu are un caracter ușor de suportat și 
își îndeplinește funcţia cu o fermitate uneori excesivă. Nu regret 
nici că l-am ales, nici că i-am încredinţat mobilierul meu, 
biblioteca personală, câmpul și vacile mele. Și apoi, nu este 

decât scribul Mormântului... Șefii de echipă, cioplitorii, sculptorii 
și pictorii nu valorează mai puţin decât el. Poate că n-a înţeles 
încă acest lucru, dar cu timpul... 

— In ultimii ani, artizanii plecaţi n-au mai fost înlocuiţi, aminti 
Ramses care, ca șef suprem al confreriei, îi urmărea cu atenţie 
evoluţia. Echipa completă ajunsese la patruzeci de membri, iar 
acum nu mai sunt decât treizeci. 

— Treizeci și unu, Maiestate, dacă nu uităm de Nefer. 

— Și crezi că este un număr potrivit pentru a duce la bun 
sfârșit toate lucrările? 

— N-am de transmis decât o lecţie: calitatea este mai 
importantă decât cantitatea. Cea mai importantă este, după 
cum bine știți, buna funcționare a Casei Aurului și capacitatea sa 
de creaţie. In această privinţă, nicio grijă. Sunt chiar convins că 
sosirea lui Nefer este semnul unui viitor luminos. 

— Vorbele tale sunt ca un balsam, Ramose, căci ostilitatea 
față de artizani nu încetează să crească. Înalţii funcţionari nu se 
gândesc decât să se îmbogăţească și formează o castă din ce în 
ce mai periculoasă, preocupată numai de viitorul lor, și nu de cel 
al ţării. Pentru ei, confreria artizanilor este o anomalie 
administrativă, pe care ar dori s-o desființeze. 

— Bine, dar cel care conduce sunteţi Maiestatea Voastră! 

— Atâta timp cât voi trăi, oamenii aceștia nu vor avea de ce 
să se teamă de invidioși și de calomniatori. Sper că fiul meu, 
Merenptah, îmi va călca pe urme și va înțelege că, fără 
activitatea acestei confrerii, marea lumină a Egiptului ar fi 
condamnată să pălească și apoi să se stingă. Dar oare cine 
poate prevedea comportamentul unui om, atunci când i se 
încredințează puterea supremă? 

— Eu, unul, am încredere, Maiestate. 

Ramses cel Mare știa că Ramose fusese întotdeauna 
întruchiparea generozităţii și că limpezimea sufletului său 
iluminase confreria. Dar mai știa și că aceasta din urmă era în 
pericol. Aducând pacea în întregul Orient Apropiat, monarhul nu 
stăvilise nici ura, nici ambițiile și era conștient de faptul că 
numai fragila zeiță Maat, încarnarea dreptăţii, putea opri specia 
umană să alunece spre corupţie, nedreptate și distrugere. 

Incă din vremea piramidelor, instituţia faraonică se sprijinise 
pe o confrerie de artizani iniţiaţi în misterele Casei Aurului, 
capabili să sape în piatră faptele, pentru eternitate. Când 

fondatorii Regatului Nou înălţaseră Teba la rang de capitală, 
comunitatea Locașului Adevărului fusese cea care preluase 
făclia. 

Și făclia aceasta era vitală pentru supraviețuirea civilizaţiei. 

— Am uitat să vă spun ceva amuzant, Maiestate. Tocmai am 
înregistrat o candidatură cu totul neașteptată, dar... parcă nu-mi 
vine să vă plictisesc cu acest fapt lipsit de importanţă. 

— Te ascult, Ramose! 

— Aproape toate cererile de admitere în confrerie sunt 
respinse, deși provin de la artizani cu experienţă, care și-au 
dovedit calităţile. Dar iată că apare un tânăr colos de 
șaisprezece ani, fără nicio referinţă serioasă. Un fiu de ţăran, 
trecut prin atelierele de tăbăcărie și tâmplărie... Dar atât de 
încăpățânat, încât Sobek, șeful paznicilor, a fost obligat să-l 
bage la închisoare pentru a doua oară! 

— A îndeplinit condiţiile necesare pentru a se prezenta în faţa 
sfatului artizanilor? 

— Da, Maiestate, dar... 

— Mulţi dintre cei care alcătuiesc astăzi confreria au venit din 
afară, începând cu tine, Ramose. Lasă-l pe băiat să-i înfrunte pe 
judecători. 

Ramses cel Mare privea în depărtare. 

Bătrânul scrib al Mormântului simţi că trăia una dintre clipele 
privilegiate în care viziunea regelui o depășea pe cea a celorlalţi 
oameni. Adeseori, de-a lungul existenței sale, Ramses avusese 
intuiţii care străpungeau zidurile viitorului și îi permiteau să 
acţioneze în afara potecilor bătătorite. 

— Maiestate, credeţi că acest băiat... 

— Să se prezinte în faţa artizanilor, iar aceștia să nu ia 
hotărâri pripite. Dacă reușește să triumfe în probele la care va fi 
supus, acest tânăr va juca, poate, un rol hotărâtor în istoria 
satului secret. 

— Atunci, o să intervin pe lângă Sobek. Doriţi să vă vedeți 
locul de veci, Maiestate? 

— Desigur. Dar mi-a venit încă o idee: trebuie să mărim 
sanctuarul regescului Ka. Tu ești cel care a vegheat asupra 

construirii sale, tot tu vei fi cel care va hotărî data lucrărilor și 
planul acestei opere de arhitectură. 

Ramose simţi o mare fericire: _ 

— Este o onoare imensă pentru sat! Impreună cu femeia 
înţeleaptă, vom alege momentul potrivit pentru începerea 
lucrărilor. 

Ramses își aminti că, și el, în tinereţe, auzise chemarea. l-ar fi 
plăcut să-și împartă existenţa cu acești oameni, a căror gândire 
se transforma în operă luminoasă, dar tatăl său, Sethi, îl alesese 
ca succesor, pentru a menține Egiptul pe drumul deschis de 
Maat și pentru a proteja tot ce leagă pământul de cer. Nu s-a 
putut sustrage îndatoririlor sale, nici măcar pentru o zi. Și a fost 
bine că nu s-a întâmplat altfel. 

t 

Sobek deschise uşa celulei. 

— Gata cu zgomotul? 

— Intenționez să străpung zidul acestei închisori și voi reuși, 
răspunse Zelosul. 

Doar cu forța pumnilor, tânărul deteriorase peretele de 
cărămidă. 

— Dacă nu încetezi imediat, te pun în lanţuri! 

— N-aveţi niciun motiv să mă întemnițați, din moment ce am 
adus ceea ce e necesar pentru a mă prezenta la poarta satului. 

— Cunoști legea mai bine decât mine? 

— În acest caz, de bună seamă. 

Șeful Sobek își scărpină cicatricea de sub ochiul stâng, 
amintire a unei lupte pe viaţă și pe moarte cu un leopard, în 
savana Nubiei. 

— Ei, băiete, începi să mă enervezi de-a binelea. O să mă 
ocup eu însumi de cazul tău și-ţi promit că nu vei mai avea chef 
să deschizi gura în faţa unui paznic. 

Zelosul îi ţinu piept. 

Era la fel de bine clădit ca Sobek, numai că acesta din urmă 
era puţin mai înalt și, mai ales, în mâna dreaptă avea un baston. 

Un soldat sosi în goană, cu sufletul la gură: 

— Șefu', șefu'! Trebuie să vă vorbesc! 

— N-am timp. 

— E în legătură cu prizonierul. 

Chipul răvășit al subalternului său îl convinse pe Sobek să 
asculte ce avea de zis. Plecă, trântind ușa celulei. 

Zelosul se gândea la modul în care paznicul își putea folosi 
bastonul. Dacă l-ar ridica prea sus, el i-ar bloca braţul și i-ar 
zdrobi pieptul cu o lovitură de cap. Dar Sobek era un 
profesionist și nu avea să se bată ca un nepriceput. Tânărului nu 
i-ar fi ușor și poate că nici n-ar fi mai puternic, dar nubianul n-ar 
ieși nepedepsit din acest duel, căci Zelosul și-ar folosi toate 
forțele în luptă. 

Ușa se deschise din nou. 

— leşi afară, ordonă Sobek, înarmat în continuare cu bastonul. 

— Vreţi să mă loviți pe la spate? 

— Nu-mi lipsește această pornire, dar tocmai am primit 
ordine. Un soldat te va însoţi până la poarta principală a satului. 

Zelosul scoase pieptul înainte. 

— Deci există o lege în ţara asta. 

— leși afară sau nu voi mai putea răspunde de nervii mei! 

— Dacă vom mai avea ocazia să ne revedem, Sobek, ne vom 
măsura forțele, ca de la bărbat la bărbat. 

— Șterge-o odată! 

— Nu fără ceea ce îmi aparţine. 

Strângând din dinţi, Sobek îi dădu înapoi Zelosului sacul său 
de piele, tocul pentru papirus, bucăţile de lemn legate bine cu 
sfoară și scaunul pliant fabricat de ucenicul tâmplar. Echipat cu 
preţioasa zestre, ieși din fort cu capul sus, ca un general 
victorios pe pământul cucerit. 

Nubianul care-l însoțea era un flăcău solid, dar, pe lângă 
Zelos, părea aproape sfrijit. 

— N-ar trebui să ţi-l faci dușman pe Sobek, îl sfătui el. E mai 
degrabă răzbunător și, cu prima ocazie, nu-i vei scăpa. 

— Ar fi mai bine pentru el... Dacă nu, el va fi cel care nu-mi va 
scăpa. 

— E șeful gărzii locale! 

— importantă e valoarea omului, și nu titlurile sale. Dacă 
acest Sobek mă caută, mă va găsi. 

Soldatul nu mai încercă să-l sfătuiască pe Zelos, a cărui 
exaltare creștea pe măsură ce se apropia de poartă. De data 
aceasta, niciun paznic nu-l mai putea împiedica să treacă pragul 
satului interzis. 

Nu știa cum vor evolua evenimentele, dar nu-i păsa. Știa cum 
să-i convingă pe judecători că a auzit chemarea și că, prin 
urmare, toate ușile ar trebui să i se deschidă. 

Soarele strălucea cu generozitate și căldura lui îi dădea mai 
mult dinamism tânărului, care nu se temea de verile cele mai 
nemiloase. Pentru el, un sat situat în deșert era un atu în plus. 

— Eu mă opresc aici, spuse soldatul. Mai departe mergi 
singur. 

Zelosul nu ezită. Cu pas hotărât, străbătu spaţiul dintre al 
cincilea și ultimul fort. 

Dimineaţa se sfârșea, cei din personalul auxiliar părăsiseră 
atelierele, pentru a lua prânzul la umbra unui adăpost din 
pânză. Tânărul trecu și toţi îl priviră curioși. 

Paznicul de la poarta cea mare se ridică și îl opri: 

— Unde vrei să mergi? 

— Mă numesc Zelosul și doresc să intru în satul interzis. Am 
tot ce-mi trebuie pentru asta. 

— Ești sigur? 

— Absolut sigur. 

— Dacă te înșeli, te-ai ars. În locul tău, n-aş risca și m-aș 
reîntoarce de unde am venit. 

— Rămâi la locul tău și nu te mai ocupa de al meu. 

— Să nu spui că nu te-am prevenit. 

— Lasă vorba și deschide poarta satului. 

Paznicul făcu acest lucru fără grabă. ) 

Timp de câteva clipe, Zelosului i se tăie respiraţia. In sfârșit, 
își vedea visul cu ochii! 

Din sat ieșiră doi artizani. Unul veni în spatele Zelosului, altul i 
se opri în faţă. 

— Urmează-mă! ordonă acesta din urmă. 

— Păi, cum...? Nu intru? 

— Dacă pui în continuare întrebări fără rost, nu te vom duce 
nici măcar în fața sfatului, pentru a fi admis. 

lritat, Zelosul reuși să se stăpânească. Nu cunoștea încă 
regulile jocului din acest loc misterios și trebuia să evite 
greșeala care l-ar condamna. 

Cei trei întoarseră spatele porţii principale a satului și se 
îndreptară către incinta templului celui mare din Locașul 
Adevărului, acolo unde se înălța o capelă închinată zeiţei 

Hathor. Clădirea era ascunsă de ziduri înalte, protejată 
împotriva privirilor vreunui intrus. 

În faţa intrării impunătoare, nouă oameni stăteau pe scaune 
de lemn, dispuse în semicerc. Nu purtau decât o simplă 
perizoma. Un singur bătrân era îmbrăcat cu o robă lungă și albă. 

— Eu sunt scribul Ramose, iar tu te afli pe pământul sfânt al 
marelui și nobilului Mormânt de mii de ani, aflat la vest de Teba. 
Aici domnește zeița Maat, în luminosul ei ţinut. Fii sincer, să nu 
minţi și vorbește cu inima; dacă nu, ea te va îndepărta de acest 
loc secret. 

Membrii sfatului artizanilor păreau prea amabili. Tânărul 
preferă să-l privească doar pe bătrânul scrib Ramose, al cărui 
chip exprima numai bunătate. 

— Cine ești și ce dorești? 

— Mă numesc Zelosul și vreau să-mi petrec viața desenând. 

— Tatăl tău e artizan? întrebă unul dintre judecători. 

— Nu. Fermier. Suntem certaţi pentru totdeauna. 

— Ce meserii ai practicat până acum? 

— Tăbăcăria și tâmplăria, pentru a vă satisface condiţiile 
primirii în confrerie. 

Fără să mai aștepte, Zelosul își expuse obiectele cerute. 

— lată sacul de piele, declară el cu mândrie. Adaug și un toc 
pentru papirus, așa cum rar poţi vedea. 

Cele două obiecte trecură din mână în mână. 

Un judecător morocănos luă cuvântul: 

— Noi cerusem un sac de piele, nu un toc ca acesta. 

— Este, oare, o greșeală să faci mai mult decât ţi s-a cerut? 

— Da, este. 

— Nu și în ceea ce mă privește! se revoltă Zelosul. Numai 
mediocrii și leneșii ascultă strict de ordine, pentru că se tem de 
ceilalți și de ei înșiși. Supunându-se și neavând vreo iniţiativă, 
devin mai inerți decât pietrele. 

— Tu, care vorbești atât de tare, de ce nu ne prezinţi decât un 
scaun pliant, și nu jilțul care trebuie să-l însoțească? Dacă îţi 
place să faci mai mult decât ţi se spune, de ce te mulțumești să 
ne prezinţi bucăţi de lemn, în loc să ne aduci lucrarea 
terminată? 

— Mi-aţi întins o capcană, constată Zelosul, furios pe el și pe 
judecătorii săi. lar eu n-am fost capabil s-o evit... Am dreptul la o 
a doua încercare? 

— Așază-te pe scaunul pliant, ordonă artizanul cel morocănos. 

De îndată ce se așeză pe scaun, Zelosul auzi niște trosnete ce 
nu prevesteau nimic bun. Fără nicio îndoială, pliantul nu-i putea 
suporta greutatea. 

— Prefer să rămân în picioare. 

— Așadar, nici măcar n-ai verificat calitatea acestui obiect. La 
aroganţa ta, adaugi nepăsarea și incompetenţa. 

— Aţi cerut un scaun pliant. Ei bine, îl aveţi! 

— Jalnic răspuns, tinere! Oare nu ești decât un fanfaron și un 
laș? 

Zelosul strânse pumnii: 

— Vă înșelaţi! Am încercat să vă dau satisfacţie, dar scopul 
meu nu e să fabric mobile. Știu să desenez și pot s-o dovedesc. 

Un alt artizan îi puse în faţă un penel, o bucată de papirus 
folosită și un castronel cu cerneală neagră. 

— Ei bine, dovedește-o! 

Tânărul se așeză în genunchi. Fixându-l din ochi pe bătrânul 
scrib Ramose, îi făcu portretul. Mâna nu-i tremura, dar nu era 
obișnuit cu un asemenea material, a cărui folosire îi păru dintre 
cele mai delicate. 

— Pot s-o fac mult mai bine, afirmă el, dar e pentru prima 
oară când folosesc un penel și când desenez cu cerneală pe 
papirus... De obicei, mă mulţumesc s-o fac pe nisip. 

Nervos, dar și grăbit, Zelosul rată partea de sus a frunţii și a 
urechilor. Portretul lui Ramose era îngrozitor. 

— Daţi-mi voie s-o iau de la început! 

Desenul circulă fără niciun comentariu. 

— Ce știi tu despre satul secret al artizanilor? întrebă Ramose. 

— Știu că păstrează secretele desenului, pe care eu vreau să 
le cunosc. 

— Și ce-o să faci cu ele? 

— Voi descifra secretele vieţii... și această călătorie nu va 
avea sfârșit. 

— N-avem nevoie de gânditori, ci de specialiști, explodă un 
artizan. 

— Învăţaţi-mă să desenez și să pictez, insistă Zelosul, și veţi 
vedea de ce sunt în stare. 

— Ești logodit? 

— Nu, dar am cunoscut deja câteva fete. Pentru mine, ele fac 
parte din plăcerile existenţei și nimic mai mult. 

— Nu intenţionezi să te însori? 

— În mod sigur, nu! N-am chef să mă complic cu o stăpână a 
casei și cu o droaie de ţânci. De câte ori să vă mai spun că 
singurul meu scop este să creez desenând și pictând viaţa? 

— Nu te deranjează cerința noastră de a păstra secretul? 

— Vai de cei care nu reușesc să-l pătrundă! 

— Știai că trebuie să te supui unei reguli foarte stricte? 

— Dacă nu mă împiedică să progresez, voi încerca s-o suport. 
Dar nu mă voi supune unor ordine stupide. 

— Vei fi oare destul de inteligent pentru a le considera astfel? 

— Nimeni nu-mi va impune drumul pe care voi merge. 

Judecătorul porni din nou la asalt, la fel de prost dispus: 

— Cu asemenea pretenţii, crezi că ești demn să aparţii 
confreriei noastre? 

— Voi sunteți cei care hotărâți... Mi-aţi cerut să fiu sincer și 
iată că sunt. 

— Ești răbdător? 

— Nu și nici nu intenţionez să devin. 

— Crezi că ai un caracter atât de desăvârșit, încât niciuna 
dintre trăsăturile tale n-ar trebui modificate? 

— Nici nu-mi pun această întrebare. Îți atingi scopurile prin 
dorinţă, și nu prin caracter. Este normal să ai dușmani: fie mă 
vor învinge pentru că sunt slab, fie eu sunt cel care îi va pune la 
pământ. În orice caz, va exista o luptă; de aceea sunt tot timpul 
gata să mă lupt. 

— N-ai auzit spunându-se că acest loc secret este un loc al 
păcii, în care certurile nu pot fi acceptate? 

— Din moment ce există bărbaţi și femei, acest lucru este 
imposibil. Pacea nu există nicăieri pe acest pământ. 

— Eşti sigur că ai nevoie de noi? 

— Sunteţi singurii care stăpâniţi cunoștințele pe care nu le pot 
dobândi prin mine însumi. 

— Ce-ai mai putea spune pentru a ne convinge? întrebă 
Ramose. 

— Nimic. 

— Atunci, vom delibera, iar tu vei aștepta verdictul nostru. Va 
fi irevocabil. 

Bătrânul scrib făcu semn celor doi artizani să-l însoțească pe 
Zelos la poarta de nord a satului, acolo de unde îl luaseră. 

— Voi avea mult de așteptat? întrebă el. 

Nimeni nu-i răspunse. 

Ramose era încă șocat. Prezidase adeseori acest sfat, dar era 
pentru prima oară când avea de a face cu un asemenea 
candidat. Era clar că Zelosul nu le plăcuse deloc artizanilor și 
nici lui Kenhir cel Ursuz, succesorul lui Ramose și scrib al 
Mormântului. 

Tot era bine că deliberarea nu urma să dureze multă vreme, 
nefiind animată de o dezbatere asemănătoare celei purtate în 
cazul audierii Tăcutului. Kenhir se arătase deosebit de agresiv: 
pretindea că tânărul, înzestrat cu numeroase calităţi, avea la 
îndemână atâtea meserii, încât satul interzis ar fi fost un spaţiu 
prea strâmt pentru el. Părerea majorităţii artizanilor era însă 
alta, căci tânărul îi impresionase prin puternica lui personalitate. 

Ramose își impusese întreaga autoritate pentru a-i convinge 
pe cei doi artizani să nu treacă de partea lui Kenhir și, astfel, să 
nu respingă cererea de admitere a fiului spiritual al lui Neb cel 
Desăvârșit. Era absolut necesar ca acceptarea să fie unanimă, 
Kenhir trecând și el de partea Tăcutului. Bătrânul scrib dusese, 
în acest scop, o luptă lungă și grea. 

În privinţa Clarei, deliberarea fusese scurtă și favorabilă. Când 
tânăra evocase chemarea crestei de la miazănoapte, sfatul, 
compus din preotesele lui Hathor care locuiau în sat, trecuse 
printr-o emoție intensă. Președinta juriului, cea care era numită 
„femeia înțeleaptă”, o primise cu bucurie pe soţia lui Nefer cel 
Tăcut. 

— Dorește cineva să ia cuvântul? întrebă Ramose. 

Un sculptor ridică mâna: 

— Zelosul e vanitos, agresiv, lipsit de orice simț al diplomaţiei, 
dar sunt convins că a auzit chemarea. Deci trebuie să ne 
pronunţăm numai asupra acestui punct. 

— Nu sunt de acord cu tine, protestă unul dintre pictori. Că 
aspirantul a auzit chemarea, nimic de zis, dar de ce natură e 
aceasta? El dorește propria desăvârșire și nu o integrare totală 
în confreria noastră. Noi nu i-am oferi decât o tehnică, iar el nu 
ne-ar da nimic în schimb. Băiatul ăsta să-și vadă de drumul lui, 
drum care e foarte departe de al nostru. 

Kenhir cel Ursuz interveni cu vehemenţă: 

— Acest băiat e animat de un foc straniu și asta vă 
deranjează, căci vouă nu vă plac decât situaţiile călduţe! Ehei, 
nu este un artizan obișnuit, supus maestrului său, incapabil să 
gândească și atât de șters, încât nu îl bagă în seamă! Dacă-l 
acceptăm printre noi, riscăm să vedem o furtună traversând 
satul și dând peste cap multe obiceiuri. Artizanii plăsmuitori de 
Adevăr au devenit, oare, atât de fricoși, încât să refuze un talent 
extraordinar? Căci, după cum aţi văzut, el are în mod cert acest 
talent! Un desen ratat, e drept, din cauza lipsei sale de 
experienţă, dar ce portret superb! Daţi-mi un singur exemplu de 
desenator care, înainte de a fi primit instruirea necesară în arta 
sa, a făcut dovada unor asemenea aptitudini. 

— Totuși, obiectă sculptorul, poţi fi sigur că flăcăul ăsta va 
refuza să asculte de cineva și va încălca regulamentul nostru. 

— Dacă se va întâmpla după cum spui, va fi exclus din sat; 
dar eu sunt convins că va ști să se supună, pentru a-și atinge 
scopul. 

— Hai să vorbim despre scopul pe care-l urmărește! Nu este 
el, oare, doar un curios, dornic să afle secretele confreriei 
noastre? 

— N-ar fi primul! Dar știți cu toţii că astfel de curioși nu vor 
putea reuși niciodată să rămână printre noi. 

Ramose era uimit de abilitatea cu care Kenhir respingea, una 
câte una, obiecțiile exprimate împotriva Zelosului. De obicei, 
scribul Mormântului nu lua apărarea cuiva cu atâta ardoare. 

Cei mai ostili dintre artizani începeau să ezite. 

— Avem nevoie de oameni echilibraţi și liniștiți, așa cum e 
Nefer, continuă Kenhir, dar și de inimi înflăcărate, ca inima 
acestui viitor pictor. Dacă pătrunde bine sensul operei care se 
desăvârșește aici, ce chipuri splendide ar putea realiza pe 
pereţii locurilor de veci! Credeţi-mă, trebuie să încercăm 
această aventură! 

Șeful de echipă Neb cel Desăvârșit interveni: 

— Confreria noastră nu are drept vocaţie aventura, ci 
perpetuarea tradiţiilor din Casa Aurului, precum și păstrarea 
secretelor confreriei. Acest băiat nu va îmbrăţișa preocupările 
noastre și se va comporta ca un jefuitor. 

Ramose simţi că argumentele șefului de echipă erau pe cale 
de a convinge; era momentul să intervină: 

— Am avut privilegiul să stau de vorbă cu Maiestatea Sa, 
anunţă bătrânul scrib, și i-am evocat cazul acestui tânăr. Dacă 
am înţeles bine gândul lui Ramses cel Mare, Zelosul i se pare 
însufleţit de o energie deosebită, pe care n-ar trebui s-o 
neglijăm, în interesul cel mai important al confreriei. 

— Este, oare, vorba de energia lui Seth? întrebă șeful echipei. 

— Maiestatea Sa n-a precizat-o. 

— Dar despre ea era vorba, nu? 

Judecătorii se cutremurară. Asasin al lui Osiris, încarnat într-o 
creatură supranaturală pe care unii o comparau cu un câine și 
alţii cu un okapi, zeul Seth deţinea puterea cosmică pe care 
umanitatea o simţea, când binefăcătoare, când ostilă. Fără ea 
nu se poate lupta contra întunericului și lumina nu poate 
renaște în fiecare dimineaţă. Dar, ca să poţi purta numele de 
Sethi, trebuia să fi fost un faraon așa cum fusese tatăl lui 
Ramses. Până la el, niciun monarh nu suportase o asemenea 
povară simbolică, care să-l poarte spre înălţarea, în Abydos, a 
celui mai vast și mai splendid dintre sanctuarele lui Osiris. 

De obicei, ființele pătrunse de energia lui Seth erau stăpânite 
de excese și de violenţă, energie pe care n-o putea canaliza 
decât o societate solid întemeiată pe venerarea lui Maat. Dar un 
asemenea individ nu trebuia, oare, să fie exclus dintr-o 
comunitate de artizani destinată să creeze frumosul și armonia? 

— Maiestatea Sa a dat vreun ordin în legătură cu Zelosul? îl 
întrebă șeful de echipă pe Ramose. 

— Nu, dar face apel la clarviziunea noastră. 

— Mai e nevoie să adăugăm ceva? preciză Kenhir. Trebuie să 
știm să interpretăm voinţa faraonului, cel care e stăpânul 
suprem al Locașului Adevărului. 

Cei mai sceptici se lăsară convinși, dar Neb cel Desăvârșit nu 
se lăsă: 

— Numirea mea ca șef de echipă a fost aprobată de faraon. 
Mă bucur de încrederea Maiestăţii Sale, chiar și în cazul primirii 
de noi membri în confrerie. lată de ce, orice slăbiciune a mea ar 
fi de condamnat. De ce să cerem mai puţin de la acest băiat 
decât de la alți artizani? 

— Tu ești singurul judecător care se opune admiterii 
Zelosului, constată Kenhir, dar noi avem nevoie de unanimitate. 
N-ar trebui, oare, să-ţi reconsideri poziţia? 

— Confreria noastră nu trebuie să riște câtuși de puţin. 

— Riscul face parte din viață. A da înapoi în fața lui ne-ar duce 
la lâncezeală, apoi la moarte. 

Șeful de echipă, atât de calm de obicei, era pe punctul de a se 
mânia: 

— Constat că Zelosul reușește să ne dezbine! Acest fapt n-ar 
trebui să ne dea de gândit? 

— Nu exagera, Neb! Discuţiile noastre în legătură cu unii 
candidați au fost la fel de animate ca aceasta de faţă. 

— Desigur, dar, de fiecare dată, am obţinut unanimitatea. 

— Trebuie să ieşim din această situaţie, hotărî Ramose. 
Accepţi să te lași convins? 

— Nu, răspunse Neb cel Desăvârșit. Mă tem ca acest tânăr să 
nu ne tulbure armonia satului și să ne afecteze munca. 

— Și n-ai tu îndemânarea necesară pentru a împiedica un 
asemenea dezastru? întrebă Kenhir. 

— Nu-mi supraestimez posibilităţile. 

Ramose înţelese că discuţiile în contradictoriu nu vor putea 
duce la îmbunarea șefului de echipă. 

— A te opune înseamnă a nu avea o atitudine constructivă, 
Neb. Ce propui pentru ieșirea din acest impas? 

— Să-l încercăm mai mult pe Zelos. Dacă a auzit chemarea cu 
adevărat și dacă are forța necesară pentru a-și croi propriul 
drum, poarta i se va deschide. 

Șeful de echipă își expuse planul. 

Toţi i se alăturară, inclusiv Kenhir, care, bombănind, afirmă 
totuși că se luau precauţii inutile. 

— Mai durează mult? îl întrebă Zelosul pe unul din cei doi 
artizani care-l însoțeau. 

— Habar n-am. 

— Sper că nu vor delibera totuși mai multe zile! 

— S-a mai întâmplat și altă dată. 

— Și când durează, e semn bun sau rău? 

— Depinde. 

— Câţi candidaţi sunt acceptaţi anual? 

— Nu este un număr fix. 

— Dar există un număr limită? 

— Asta nu e treaba ta. 

— Dar câţi artizani sunt acum în confrerie? 

— Asta întrebă-l pe faraon. 

— Printre voi sunt și desenatori de seamă? 

— Fiecare își face munca lui cât poate de bine. 

Zelosul înțelese că degeaba îl descosea pe artizan; cât despre 
colegul său, aceasta nu scotea nicio vorbă. Parcă era mut. Cu 
toate astea, tânărul nu se descuraja. Dacă judecătorii pe care îi 
înfruntase erau oameni cinstiţi, vor înţelege desigur intensitatea 
dorinţei sale. 

Cineva se ivi la capătul incintei. Zelosul îl recunoscu pe dată, 
se ridică și-l îmbrăţișă. 

— Tăcutule! Te-au admis? 

— Din fericire, am avut noroc. 

— Măcar tu îmi vei putea vorbi despre sat! 

— Imposibil, Zelosule! Am jurat să păstrez taina și nimic nu e 
mai important decât cuvântul dat. 

— Atunci, nu-mi mai ești prieten! 

— Bineînţeles că-ți sunt! Și am convingerea că vei reuși. 

— Le-ai putea vorbi în favoarea mea? 

— Din păcate, nu. Doar sfatul poate lua o hotărâre decisivă. 

— Mi-am închipuit eu, nu-mi mai ești prieten cu adevărat... 
Totuși, ţi-am salvat viaţa. 

— Asta n-o voi uita niciodată. 

— Ai uitat-o deja, din moment ce aparţii unei alte lumi... ȘI 
refuzi să mă ajuţi. 

— Dar nu pot, crede-mă! Trebuie să înfrunţi singur încercarea 
asta. 

— Mulţumesc pentru sfat, Tăcutule. 

— Confreria mi-a dat un nou nume: Nefer. Și trebuie să-ţi mai 
spun că m-am însurat. 

— Hei... E frumoasă? 

— Clara e o femeie admirabilă. Sfatul a hotărât să fie și ea 
primită printre cei din sat. 

— Eşti plin de noroc! Cred că cele șapte zâne ursitoare ale lui 
Hathor au fost prezente în jurul leagănului tău și nu s-au zgârcit 
în a-ţi face daruri. Ce va trebui să faci în confrerie? 

— Nici despre asta nu-ţi pot vorbi. 

— Da, tocmai uitasem... Pentru tine, nu mai exist. 

— Măi, Zelosule... 

— Șterge-o, Nefer cel Tăcut! Prefer să rămân singur cu 
paznicii mei. Nu sunt mai vorbăreţi decât tine, dar măcar nu-mi 
sunt prieteni. 

— Trebuie să fii încrezător. Din moment ce ai auzit chemarea, 
judecătorii nu te vor respinge. Nefer îl bătu pe umăr: Am 
încredere în tine, prietene. Știu că focul din tine va mistui toate 
obstacolele. 

Când Nefer se îndepărtă, simţi dorința să-l urmeze și să 
pătrundă în sat; dar asta i-ar fi atras respingerea definitivă. 

Cu puţin înainte de înserat, unul dintre membrii sfatului își 
făcu apariţia. Zelosul își simţi mușchii înfierbântându-i-se, ca 
înaintea unei lupte decisive. 

— Am hotărât, anunţă judecătorul. Te primim în echipa din 
afara satului. Olarul Beken, șeful personalului auxiliar, îți va 
spune ce ai de făcut. Du-te și caută-l! 

— Echipa din afară... Dar ce înseamnă asta? 

Judecătorul plecă, urmat de cei doi artizani. 

— Staţi... Vreau mai multe explicaţii! 

Paznicul porții îl opri: 

— Potolește-te! Ai aflat decizia și trebuie s-o accepţi. Dacă nu, 
fă-te nevăzut și nu te mai întoarce niciodată aici. Echipa din 
afară nu e ceva atât de rău pe cât crezi. Îţi vei afla locul ca olar, 
tăietor de lemne, spălător de rufe, apar, grădinar, pescar, 
brutar, măcelar, berar sau cizmar. Oamenii ăștia muncesc 
pentru a asigura bunăstarea artizanilor din satul secret și găsesc 
că asta e bine. Uite, chiar eu și celălalt paznic al porţii, amândoi 
suntem oameni din exterior. 

— N-ai pomenit nici de desenatori și nici de pictori. 

— Aceștia cunosc secretele... Dar la ce bun? Nu sunt nici mai 
fericiţi, nici mai bogaţi. Își petrec aproape toată viaţa muncind 
pe brânci. Aici o duci cel mai bine, crede-mă! Încearcă să te 
înţelegi cu Beken, olarul, și vei avea o viață dulce. 

— Unde locuiește Beken? 

— La marginea culturilor, într-o căsuță cu grajd. N-are de ce 
să se plângă, dar convingerea că fiecare lucrător vrea să-i ia 
locul l-a făcut arțăgos. De altfel, poate că nu greșește... E bine 
să te ferești de atacurile lui. Beken e un vicios; n-a ajuns șef din 
întâmplare. Dacă nu-i ești pe plac, te bate de-ţi rupe șalele. 

— Dacă aparții echipei din afară, este posibil ca, la un 
moment dat, să intri în confrerie? 

— Exteriorul este exterior. Nu încerca să ajungi mai departe și 
mulțumește-te cu ceea ce ţi se oferă. Pentru moment, poți 
dormi într-unul din atelierele celor de acolo. După o vreme, vei 
locui într-o casă din zona terenurilor cultivate, te vei însura cu o 
fată frumoasă și-i vei face copii la fel de frumoși. Ferește-te să fii 
spălător de rufe... E o muncă grea. Cel mai bine e să alegi să fii 
pescar sau brutar. Dacă ești isteţ, poţi vinde a doua oară pești și 
pâini, fără s-o declari scribului însărcinat cu impozitele. 

— Bun, plec să-l caut pe Beken. 

— Nu te sfătuiesc. 

— De ce? 

— După o zi de muncă, preferă să stea liniștit. Vizita 
neașteptată a unui necunoscut i-ar crea o proastă dispoziţie 
îngrozitoare și îi vei deveni antipatic. Du-te mai bine și te culcă. 
Vorbești cu el mâine dimineață. 

Zelosul simţi că trebuie să-i tragă una în cap paznicului și apoi 
să distrugă zidul satului interzis. Tăcutul, blegul ăsta, devenise 
Nefer, iar el, care simțea chemarea, era aruncat în echipa din 
exterior, în care va putrezi ca un incapabil! 

Se simţea atât de umilit! Ce altă soluţie ar mai fi putut găsi 
decât să distrugă ceea ce n-ar fi obţinut niciodată? 

Paznicul stătea pe rogojina sa, privind în pământ. Zelosul auzi 
râsete de copii, voci de femei, frânturi de conversații. În sat, 
viaţa își relua cursul, viaţă din care el nu se alegea cu nimic. 

Cine erau ei, acești oameni admiși sa cunoască secretele 
satului interzis? De ce calităţi făcuseră dovadă pentru a 
convinge sfatul? Zelosul nu-l cunoștea decât pe Nefer cel Tăcut, 
dar acesta nu-i semăna deloc. 

Va trebui să se bată cu propriile arme. Nimeni nu-i va întinde 
o mână de ajutor, iar sfaturile îl înveninau. Dar nu va renunța. 

Se îndreptă către ateliere, știind bine că paznicul îl observa cu 
coada ochiului. Lăsă impresia că intră într-unul din ele, dar, de 
fapt, îi dădu ocol, pentru a se plasa în afara câmpului vizual al 
pândarului. O porni, apoi, de-a lungul dealului, având grijă să 
înainteze pe furiș, ca o vulpe a deșertului. 

Dacă era destinat de confrerie să trăiască printre cei din 
afară, o să le arate el de ce e în stare. 

Conducătorul carelor, Mehy, nu înceta să-și pipăie cu degetele 
grăsune colierul de aur fin, care făcea din el unul dintre 
personalităţile de vază ale societăţii tebane. Datorită acestei 
decoraţii, urma să fie invitat la seratele cele mai fastuoase și să 
audă mărturisirile celor care erau cu adevărat importanți. 
Încetul cu încetul, Mehy își va ţese pânza-capcană, pentru a 
deveni stăpânul ocult al foarte bogatei cetăţi a zeului Amon. În 
primul rând, nu se va atinge de primarul Tebei, un mic tiran ce 
se împotmolea într-o luptă continuă și n-avea niciun plan pe 
termen lung. În timp ce acesta se va epuiza într-o luptă sterilă și 
se va expune în prim-plan, Mehy își va pune prietenii în posturi 
de control din diferite sectoare ale administraţiei. 

Frumoase perspective, într-adevăr, dar care nu-i dădeau 
satisfacție. Cel mai important lucru era secretul confreriei, acest 
secret care îi fusese dat spre cercetare și pe care voia să-l afle. 
Când Piatra de Lumină va fi în mâinile lui Mehy, acesta va 
deveni mai puternic decât faraonul însuși, putând pretinde să 
guverneze Egiptul după bunul său plac. 

De multă vreme, căpitanul Mehy îi bănuia pe artizani că 
ascund numeroase descoperiri științifice, rezervate folosirii 
exclusive de către monarh. Astfel de privilegii trebuiau să 
dispară. Egiptul va fi dotat cu arme noi, îi va strivi pe adversari 
și va întreprinde, în sfârșit, o politică de expansiune, pe care 
Ramses nu știuse s-o desfășoare. 

În locul său, Mehy n-ar fi încheiat pace cu hitiţii. Trebuia să fi 
profitat de slăbiciunea lor pentru a-i strivi și pentru a forma o 
armată modernă și puternică, capabilă să domine Orientul 
Apropiat și Asia. În locul acestei grandioase politici de cucerire, 
faraonul alesese pacea. Ofițerii superiori nu se mai gândeau 
decât la zilele de pensie, pe care să le petreacă undeva, la ţară, 
pe un domeniu primit din partea monarhului. Ce dezastru! Să 
plângi, nu alta! 

— Doriţi să beți ceva răcoritor? îl întrebă paharnicul pe Mehy. 

— Da, un vin alb, din oazele regatului. 

În timp ce Mehy degusta băutura cea scumpă, un alt servitor 
îi făcea vânt pentru a-l răcori. Nu era ușor să-ţi procuri cel mai 

bun vin, dar Mehy îl corupsese pe podgoreanul care aducea 
preţioasa licoare la palat și își oprise o oarecare cantitate. 

Arta supremă nu era, oare, aceea de a aduna informaţii 
compromiţătoare despre oricine și de a profita la vreme de pe 
urma lor, adăugând și câteva amănunte neadevărate, dar 
plauzibile? Doar așa ajunsese Mehy să-i elimine pe câţiva tineri 
gradați, mai pregătiţi decât el, dar mult mai puţin abili. 

— Doamna Serketa dorește să vă vadă, anunţă portarul 
frumoasei locuinţe pe care Mehy o avea în centrul Tebei. 

Serketa, logodnica puţin cam prostuţă pe care se vedea 
obligat s-o ia de nevastă pentru averea și poziţia socială a 
tatălui său, trezorierul principal al Tebei... Dar nu pe ea o 
aștepta. 

Cobori totuși în sala de primire de la parter, sală de care era 
deosebit de mândru, cu ferestre înalte, vopsite în galben, și cu 
un mobilier de lux din lemn de abanos. 

— Mehy, dragul meu! Mă temeam că nu ești acasă... Cum mă 
găsești? 

„Prea grasă”, era tentat să răspundă căpitanul, dar se abţinu 
să-și dea pe față gândurile, căci doamna Serketa era obsedată 
de greutatea sa pe care, de altfel, o întreținea consumând zilnic 
prăjituri și plăcinte. 

— Eşti mai încântătoare ca niciodată, draga mea. Rochia asta 
verde ţi se potrivește de minune. 

— Ştiam eu că o să-ţi placă, spuse ea legănând din șolduri. 

— Avem însă o mică problemă: trebuie să primesc o 
notabilitate cu un caracter cam dificil. Ai putea accepta să mă 
aștepți și să cinezi apoi cu mine? 

Tânăra îi răspunse cu un zâmbet tâmp, dar plin de promisiuni: 

— E mai mult decât speram, dragul meu. 

O trase la el cu brutalitate, dar Serketa nu protestă. 

Cu pieptul opulent, părul bogat vopsit blond, ochii albaștri 
spălăciţi, îi plăcea să se răsfeţe și să facă pe fetița. 

In realitate, se plictisea. Mulțumită tatălui său, un văduv care 
aprecia fetele din ce în ce mai tinere, ea își putea satisface 
capriciile și își cumpăra tot ce-i plăcea. Cu timpul, viaţa sa 
devenise atât de plicticoasă, încât căuta s-o înfrunte dând 
atenție tuturor plăcerilor ce i se iveau. 

Vinul o înviorase un timp, fără a-i risipi singurătatea. Serketa 
visa să mai fie copilă, dezmierdată de mama și de doica sa, 
protejată de lumea din afară. 

Când îl întâlnise pe Mehy pentru prima oară, la o recepţie, îl 
găsise gras, vulgar și pretenţios, dar acesta trezise în ea o nouă 
senzaţie: frica. Simţea în el o bestialitate abia stăpânită, care o 
fascina și de care avea nevoie. 

Acest personaj își ascundea cu greu ambițiile și părea gata să 
strivească sub roţile carului său pe oricine i-ar fi ieșit în cale. 
lată de ce Serketa se hotărâse să-l ia de bărbat. Poate că fiorii 
pe care-i simţea în prezenţa lui Mehy ar putea-o vindeca de 
această stare de moleșeală. 

— Cât timp o să mai dureze logodna noastră? 

— Asta depinde doar de tine, dragule. De când ai fost decorat 
cu Colierul de Aur în prezenţa lui Ramses cel Mare, tatăl meu te 
consideră unul dintre viitorii înalți demnitari ai Tebei. 

— lar eu n-aș vrea să-l dezamăgesc. 

Serketa îi mușcă, ușor, urechea dreaptă. 

— Nici tu, comoara mea, nici tu nu mă vei dezamăgi, nu-i așa? 

— Desigur, dragul meu. Fii fără grijă! 

Scena la care asista îl făcu pe intendent să-și anunţe 
prezența, bătând la ușa rămasă deschisă. 

— Ce este? întrebă Mehy. 

— A sosit vizitatorul dumneavoastră. 

— Spune-i să aștepte și închide ușa! 

Serketa îl devora din ochi pe ofițer: 

— Atunci, pe când nunta? 

— Cât mai curând posibil. După ce vom oferi nobililor Tebei 
recepţia la care să ia parte, invidioși pe fericirea noastră. 

— Vrei să mă ocup eu de pregătiri? 

— Ai putea s-o faci de minune, draga mea. 

Ofițerul frământă sânii viitoarei sale soţii, smulgându-i un 
geamăt de plăcere. 

— Tata e destul de pretenţios privind contractul nostru de 
căsătorie. 

— Ce contract? se miră Mehy. 

— Tata consideră că acest act e necesar, având în vedere 
averea pe care o are. E convins că vom fi foarte fericiţi și că 
vom avea mulţi copii, dar crede totuși că e necesară încheierea 
unui contract care să prevadă împărţirea bunurilor. Dar asta n- 

are nicio importanţă, iubirea mea! Să nu amestecăm dreptul și 
sentimentele... Hai, mângâie-mă! 

Mehy continuă să fie tandru, dar cu mai puţin entuziasm. 
Această veste era un adevărat dezastru, căci, pentru el, a 
stăpâni averea tatălui Serketei era una dintre etapele majore ale 
cuceririi puterii. 

— Pari nemulțumit, leul meu înfricoșător... Sper că nu din 
cauza acestui amănunt juridic! 

— Nu, desigur... Dar vei veni să locuiești aici, nu-i așa? 

— Desigur, atâta vreme cât vom locui în Teba. Casa asta e 
superbă și bine situată. Tata a hotărât să-ţi achite imediat 
creditele, pentru ca, astfel, să devii proprietar. 

— Cât e de generos... Cum aș putea să-i arăt toată 
recunoștinţa mea? 

— lubindu-i fiica la nebunie! După ce-l sărută pe gură, cu 
pasiune, adăugă: Vom mai avea și o vilă mare în împrejurimile 
Tebei, o alta în Egiptul de Mijloc și o locuinţă frumoasă la 
Memphis... Aceste proprietăţi vor rămâne pe numele meu, dar 
ăsta nu e decât un alt amănunt care nu contează. 

Mehy ar fi vrut s-o violeze, așa cum ar fi făcut-o un simplu 
soldat, dar ea era prea pornită și el trebuia să se abţină, pentru 
a-l primi pe vizitator. Începea deja să-și revină în urma loviturii 
sub centură pe care o primise. Ofiţerul înţelesese de multă 
vreme că ipocrizia și minciuna erau arme de temut, din pricina 
cărora situaţiile compromise puteau fi răsturnate pentru a 
obţine o favoare. Se va preface că acceptă contractul, dar asta, 
pentru a putea pregăti mai bine un contraatac hotărâtor. Tatăl 
Serketei se înșela crezând că-l poate păcăli pe un om ca el. 

— lartă-mă, stăpâna simţurilor mele, dar întâlnirea pe care o 
am este cu adevărat importantă. 

— Înţeleg... Eu o să mă ocup de pregătirile în vederea nunţii 
noastre. Ne revedem diseară, la cină. 


t Capitolul 25 


Mehy era mândru de vasta sa locuinţă. Pentru a o avea, 
reușise să-l convingă pe un bătrân nobil teban, rămas văduv, să 
i-o cedeze la un preț de nimic. Administraţia militară îi aprobase 
un împrumut foarte avantajos, așa că ofițerul câștigase pe toate 

planurile. Și, datorită generozităţii prefăcute a viitorului său 
socru, devenea proprietar mai devreme decât prevăzuse! In 
realitate, tatăl Serketei intenţiona să prezinte înaltei societăți un 
ginere bogat în aparenţă, departe de orice problemă financiară, 
fără a preciza că doar el era cel care controla situaţia. Dar Mehy 
îl va face să plătească scump această umilinţă. 

Cele două etaje ale locuinței erau construite pe o platformă 
înălţată de la pământ, pentru a fi evitată umiditatea. La parter, 
se aflau încăperile destinate servitorilor conduși de un 
intendent; Mehy nu mânca decât pâinea făcută de brutarul 
personal și ținea la curăţenia perfectă a hainelor sale, spălate și 
curățate cu mare grijă de spălătorul său. Pe treptele scării care 
ducea la etaj, erau vase cu buchete de flori, înlocuite de îndată 
ce plantele dădeau semne de ofilire. 

La primul etaj, erau sălile de recepţie; la al doilea, biroul 
fostului stăpân, dormitoarele, sălile de baie și locurile destinate 
nevoilor intime. Ofiţerul se îngrijise de instalarea unui sistem de 
ţevi pentru evacuarea apei reziduale și se bucura de un confort 
care nu era departe de a-l egala pe cel al palatului faraonului. 

Mehy detesta grădinile și pământul; erau destui ţărani care să 
se ocupe de asta. Oamenii de valoarea sa meritau mai mult și 
doar centrul unui mare oraș ca Teba putea găzdui o reședință 
demnă de acest nume. 

Când intră în sala de recepţie cu plafon înalt, Mehy gustă 
răcoarea locului care, datorită unui original sistem de ventilaţie, 
se păstra chiar și în timpul verii. Ce putea fi mai insuportabil 
decât căldura? 

Omul pe care sperase atât de mult să-l întâlnească stătea 
într-un fotoliu îmbrăcat în stofă multicoloră. Un vas albastru, plin 
cu apă înmiresmată, era destinat spălării mâinilor și picioarelor. 

— Fiţi binevenit, Dakter! Cum vi se pare casa mea? 

— Toată admiraţia, căpitane Mehy! N-am văzut niciodată una 
mai frumoasă. 

Dakter era mic, rotund și bărbos. Ochii negri dădeau viață 
chipului său viclean, acoperit în mare parte de o barbă roșcată. 
Picioarele prea scurte îi dădeau un aer greoi, dar știa să fie tot 
atât de iute ca un șarpe, atunci când trebuia să-și lovească 
adversarul. 

Fiul unui matematician grec și al unei chimiste persane, 
Dakter se născuse la Memphis, remarcându-se de tânăr printr-o 

chemare deosebită către cercetarea științifică. Lipsit de orice 
simț moral, studentul înțelesese repede că, furând ideile altora, 
putea progresa cu pași de uriaș, cu minimum de efort. Dar 
aceasta nu era decât o strategie pusă în slujba scopului său 
măreț: să facă din Egipt ţara aleasă a unei științe pure, eliberate 
de orice superstiție, o știință care să-i permită omului să domine 
natura. 

Talentele sale de tehnician și inventator îl făcuseră de 
neînlocuit pe lângă primarul Memphisului, înainte de a deveni 
protejatul celui din Teba, oraș în care încerca să decripteze 
tainele înțelepciunii antice. Calculele sale asupra creșterii apelor 
Nilului se dovediseră remarcabile. De asemenea, adusese 
îmbunătăţiri metodei de observare a planetelor. Dar, 
deocamdată, astea nu erau decât niște fleacuri. În viitor, urma 
să impună oamenilor o nouă viziune asupra lumii, scoțând, 
astfel, Egiptul din letargia sa și făcându-l să renunțe la tradiţiile 
sale învechite, alegând drumul progresului. De câte nu va fi 
capabilă o ţară atât de bogată și de puternică, atunci când va 
renunţa la vechile sale credințe? 

— Felicitări pentru  Colierul de Aur, căpitane! Este o 
recompensă binemeritată care vă face important. Părerile vă vor 
fi din ce în ce mai ascultate. 

— Nu ca ale voastre, Dakter. Am auzit că primarul Tebei nu se 
mai poate lipsi de sfaturile voastre. 

— E prea mult spus, dar el este un om avizat care, ca și mine, 
este preocupat mai mult de viitor decât de trecut. 

— Și am mai auzit că ideile voastre îi deranjează pe unii 
oameni de vază. 

Dakter își pipăi barba deasă: 

— N-aș putea să neg, căpitane. Atât marele preot din Karnak, 
cât și specialiștii din subordinea sa nu apreciază deloc 
investigațiile mele, dar nu mă tem de ei. 

— Păreţi a avea mare încredere în propriile forțe! 

— Adversarii mei vor fi, în curând, duși de un fluviu mai 
puternic decât Nilul: curiozitatea firească a omului. Avem cu toții 
nevoie să acumulăm cunoștințe și la realizarea acestui scop 
contribui eu. Într-o ţară prea tradiţională, așa cum este aceasta, 
drumul se arată a fi lung. Și totuși, ar fi posibil să câștigăm timp, 
mult timp... 

— În ce fel? 

— Punând mâna pe secretele Locașului Adevărului. 

__ Mehy luă o înghiţitură de vin alb pentru a-și ascunde emoția. 
Işi găsise, oare, un aliat valoros? 

— Nu prea înțeleg... Nu e vorba doar de o simplă corporație 
de constructori? 

Dakter își tamponă fruntea cu o batistă parfumată: 

— Asta am crezut și eu multă vreme... Dar mă înșelam. Nu 
numai că acolo se află artizani cu aptitudini excepţionale, dar 
acestora li s-au încredințat secrete de o importanţă vitală. 

— Ce fel de... secrete? 

— Secrete care s-ar putea spune că privesc viața eternă. 
Confreria  Locașului Adevărului nu e, oare, menită să 
pregătească locul de înviere a faraonului? După cum intuiesc, 
unii dintre membri cunosc alchimia și pot transforma orzul în 
aur”, ca să nu mai vorbim de alte miracole. 

— Aţi încercat să le pătrundeţi misterele? 

— De mai multe ori, căpitane, dar fără sorţi de izbândă. 
Oamenii aceia nu se supun decât faraonului și prim-ministrului. 
De câte ori am cerut să mi se permită intrarea în sat, 
administraţia m-a refuzat. Deși am numeroși prieteni în înalta 
administraţie, satul acesta îmi rămâne inaccesibil. 

— Nu sunteţi, poate, imprudent procedând astfel? 

— Am încercat să le vorbesc de mai multe ori, dar mi-au râs în 
nas. 

— Așa auzisem și eu, dar am vrut s-o aud din gura voastră. 
Căci sunteţi un om cu adevărat serios și am deplină încredere în 
domnia voastră. 

Dakter era uimit: 

— Sunt flatat, căpitane, dar cu ce am reușit să vă câștig 
încrederea? 

— Printre preocupările mele majore se numără și Locașul 
Adevărului. La fel ca domnia voastră, am încercat să aflu ce 
ascund zidurile înalte ale satului, dar n-am reușit. Un secret atât 
de bine păstrat trebuie să fie de o extremă importanţă. 

— Excelentă deducție, căpitane! 

Mehy privi fix către oaspetele său: 

— Nu este o deducție. 

— Atunci...? 


5 „A transforma orzul în aur” este cea mai veche expresie a operei alchimiștilor, care 
va deveni: „A transforma plumbul în aur”. (n.a.). 

— Eu am văzut secretul acestui loc. 

Savantul se ridică. Mâinile îi tremurau. 

— Care e acela? 

— Nu fiți atât de nerăbdător. Vă spun sigur că există și 
ajutorul tău îmi este absolut necesar pentru a reuși să-l furăm și 
să-l exploatăm. Sunteţi gata să faceţi un legământ? 


+ Capitolul 26 


Ochii mici și negri ai lui Dakter deveniseră pătrunzători, ca și 
când ar fi putut citi intenţiile ascunse ale căpitanului Mehy. 

— Un legământ aţi spus... Ce legământ? 

— Sunteţi un savant strălucit, dar cercetările voastre se 
lovesc de ziduri de netrecut, cele ale satului artizanilor. Din 
motive personale, am hotărât să fac tot ce se poate pentru a 
distruge această instituţie arhaică, dar nu înainte de a-i smulge 
comorile și secretele. Hai să ne unim eforturile pentru a reuși! 

Savantul păru extrem de uimit. 

— Aveţi inteligenţa și competenţa, continuă Mehy, dar vă 
lipsesc mijloacele materiale. În curând, eu voi avea una dintre 
cele mai mari averi din Teba și vreau s-o folosesc pentru a 
ajunge tot mai sus. 

— Presupun că ţintiţi un post foarte înalt în armată. 

— Desigur, dar asta nu e decât o etapă. Egiptul e bătrân și 
bolnav, Dakter. Sunt deja zeci de ani de când e guvernat de 
Ramses cel Mare, care nu mai este decât un despot senil, 
incapabil de a întrezări viitorul și de a lua decizii utile. Această 
domnie mult prea lungă nu face decât să condamne ţara la o 
inerție periculoasă. 

Oaspetele căpitanului păli: 

— Nu... nu gândiţi ceea ce spuneţi! 

— Sunt lucid și asta e o calitate absolut necesară, atunci când 
tinzi la funcţii înalte. 

— Dar Ramses cel Mare, el însuși, este un monument! N-am 
auzit niciodată nici cea mai măruntă critică la adresa lui... 
Această eră a păcii, pe care o trăim, n-a fost creată de el? 

— Această pace anunţă noi conflicte, pentru care Egiptul nu e 
deloc pregătit. Ramses cel Mare va dispărea în curând și nimeni 
nu-l va înlocui. Dar o dată cu el se va stinge o formă de 

civilizaţie perimată. Eu am înţeles-o. Și domnia voastră, Dakter! 
În timp ce veţi face să progreseze ideile, eu mă voi ocupa de 
instituţii. lată baza legământului nostru. Pentru ca acest proiect 
să devină realitate, trebuie să  stăpânim elementele 
fundamentale ale puterii Egiptului, în primul rând, satul secret al 
artizanilor. 

— Să nu uitam armata, autorităţile... 

— Repet, mă ocup eu. Averea faraonului nu depinde de 
trupele sale de elită, pe care voi reuși să le controlez, ci de 
știința misterioasă a artizanilor săi, care știu să creeze un loc de 
veci și, totodată, să-i fabrice imense cantităţi de aur. 

Dakter se înfierbânta: 

— Văd că știți multe despre acest loc secret. 

— Ceea ce am văzut mi-a dovedit că oricare din noi, și eu, și 
domnia voastră, putem fi siguri că știința sa ne depășește. 

— Nu intenţionaţi să-mi spuneţi mai mult, nu-i așa? 

— Acceptaţi să deveniți aliatul meu? 

— E periculos, căpitane, foarte periculos... 

— Așa este. Va trebui să înaintăm cu prudenţă, dar și cu 
hotărâre. Dacă vă lipsește curajul, puteţi să renunțați. 

Dacă Dakter nu s-ar fi angajat în acest complot, Mehy l-ar fi 
suprimat. Că doar nu putea lăsa să trăiască un om căruia îi 
dezvăluise o parte din planurile sale. 

Savantul ezita. Mehy îi dădea ocazia să-și realizeze visurile 
cele mai îndrăznețe, dar pe un drum periculos. Gândindu-se la 
supremaţia științei, Dakter uitase că statul faraonic și forţa sa 
armată nu neglijau o asemenea schimbare. În spatele 
zâmbetului și bunelor maniere, Mehy păstra un suflet de ucigaș. 
În fond, nu avea de ales: ori colabora fără niciun alt gând 
ascuns, ori avea să dispară în mod violent. 

— Accept, căpitane. Să ne unim forțele și voinţa. 

Chipul rotund al ofițerului se lumină: 

— Este un moment decisiv, dragă Dakter! Datorită nouă, 
Egiptul va avea cu adevărat un viitor. Să pecetluim legământul 
nostru cu un pahar de vin din al cincilea an de domnie al lui 
Ramses. 

— Regret, nu beau decât apă. 

— Chiar și la o asemenea ocazie excepţională? 

— Prefer să-mi păstrez mintea limpede în orice împrejurare. 

— Îi admir pe oamenii de caracter. Începând de mâine, voi 
face niște vizite oficiale, pentru a propune un plan de ameliorare 
a funcţionării forțelor armate tebane. Îmi va fi ușor să-l impun și 
asta îmi va atrage o promovare. După căsătoria mea, voi obţine 
respectul multor oameni importanţi și mă voi strecura încetul cu 
încetul în cercurile înalte, făcându-mă, în cele din urmă, de 
neînlocuit. 

— În ceea ce mă privește, preciză Dakter, am mari șanse să 
fiu numit adjunct al șefului laboratorului central din Teba. 

— Un singur cuvânt din partea viitorului meu socru și veţi fi 
numit imediat. Dar va trebui să așteptați ceva timp, pentru a 
ajunge singur în postul de control. 

— Va fi o etapă importantă pentru mine. Voi putea face multe 
cercetări nepermise până acum și voi putea folosi noi resurse 
tehnice. 

Lui Mehy îi veni imediat în minte inventarea unor arme noi, 
datorită cărora trupele sale ar putea deveni invincibile. 

— Trebuie să ne lămurim asupra satului secret, ceru ofițerul, 
pentru a distinge fabulaţia de adevăr. Se știe că de 
administrarea satului răspunde un scrib experimentat, numit de 
faraon. Timp de mulţi ani, Ramose a avut această funcţie și 
nimeni nu i-a putut smulge niciun cuvințel. Nu cunosc decât 
numele succesorului său, pentru că el e cel care semnează 
documentele oficiale: Kenhir. Trebuie să aflăm cât mai multe 
amănunte despre acest personaj. Dacă poate fi manipulat, vom 
reuși să ne atingem scopul. 

— Cu condiţia să fie el adevăratul patron al confreriei, obiectă 
savantul. 

— Există în mod sigur un maestru al artei, sau chiar mai mulți, 
și o întreagă ierarhie... Trebuie să aflăm neapărat numele și 
rolul exact al conducătorilor. 

— Artizanii nu vor vorbi, este sigur, dar nu putem spune 
același lucru despre lucrătorii din afară. 

— Dacă nu mă înșel, acești oameni nu pot pătrunde în sat. 

— Așa e, căpitane, dar asistă la unele evenimente. 

— Primirea apei, a hranei, a hainelor... Asta nu ne folosește la 
nimic. 

Dakter zâmbi, satisfăcut: 


104 


— Examinarea minuțioasă a acestor produse ne va ajuta să 
înțelegem nivelul de trai al confreriei și numărul aproximativ al 
membrilor ei. 

— Interesant, recunoscu Mehy. Aveţi deja oameni care vă dau 
informaţii? 

— Unul singur. Un spălător de rufe. l-am dat un praf 
miraculos, datorită căruia curăţă mai repede rufăria pătată. E 
doar un început... Cu puţină strădanie, vom putea obţine și alte 
ajutoare. Spălătorul mi-a vorbit despre un episod neobișnuit din 
viaţa confreriei. 

Dakter îl lăsă pe Mehy să saliveze câteva clipe. 

— De multă vreme nu mai fusese admis niciun artizan, 
continuă el. Dar iată că un tânăr, Nefer cel Tăcut, a fost 
recunoscut de sfatul artizanilor ca fiind demn de încredere. 
Evoluţia lui e, mai degrabă, surprinzătoare: s-a nascut și a fost 
crescut în acest sat, pe care apoi l-a părăsit, călătorind timp de 
mai mulți ani. Acum, iată-l revenind acasă. 

— Ciudat, într-adevăr... Se simte vinovat cu ceva? 

— Asta va trebui să descoperim. Ba mai mult, este însoţit de o 
femeie din afara confreriei, probabil fiica vreunui teban înstărit. 

— Sunt căsătoriţi? 

— Și asta trebuie să verificăm. 

Mehy își imagina deja mai multe strategii pentru a-i pune în 
încurcătură pe cei din satul artizanilor și pentru a-i constrânge 
pe șefi să iasă din spaţiul lor protejat. Odată fisurate, zidurile 
satului nu vor întârzia să se prăbușească. 

— Nici nu mă gândeam, dragul meu Dakter, că, încă de la 
prima noastră întâlnire, se vor ivi și roadele. 

— Nici eu, căpitane. 

— Sarcina noastră se anunţă anevoioasă. Răbdarea nu face 
parte dintre marile mele virtuți. Dar va trebui totuși s-o folosim. 
Și acum, la treabă! 


t Capitolul 27 


Beken olarul era mulţumit de el însuși. Ca șef al personalului 
auxiliar al confreriei, modifica după bunul său plac numărul 
orelor de muncă efectuate de artizani și profita de poziția sa 
pentru a obţine unele avantaje, care să-i îndulcească existența. 

Și iată că nu se sfia s-o aducă în patul său pe fiica unui cizmar, 
care ţinea mai mult la locul său de muncă decât la virtutea 
progeniturii sale. Nu era nici frumoasă, nici inteligentă, dar avea 
cu douăzeci și cinci de ani mai puţin decât el. 

— Vino lângă mine, păsărico... Nu te mănânc. 

Fata rămăsese lipită de ușa de la intrare. 

— Sunt un om bun și generos. Dacă ești drăguță cu mine, îți 
voi oferi un prânz bun și tatăl tău își va putea practica meseria 
fără nicio grijă. 

Tânăra făcu un pas timid. Inima îi bătea, mai să-i sară din 
piept. 

— Încă un mic efort, vrăbiuţă capricioasă, și nu vei regreta. 
Mai întâi, scoate-ți tunica... 

Fata cizmarului începu să se dezbrace, pe cât putea de încet. 

În clipa în care Beken întinse braţele pentru a-și apuca prada, 
ușa casei se deschise larg, îi lovi umărul cu putere și-l răsturnă. 

Un tânăr își făcu apariţia, asemenea unui taur furios. Fata, 
speriată, încerca să-și ascundă trupul cu tunica. 

— leşi afară, îi porunci tânărul. 

Fata o zbughi ţipând, în timp ce colosul își ridica victima, 
trăgând-o de păr. 

— Tu ești olarul Beken, șeful personalului auxiliar din acest 
sat al secretelor? 

— Da, da... Ce vrei de la mine? 

— Sunt Zelosul și am fost nevoit să te caut. Trebuie să-mi dai 
o muncă aici, printre lucrători. 

— Dă-mi drumul, mă doare! 

Tânărul îl îmbrânci pe pat: 

— O să cădem la învoială, Beken, dar te previn: nu mă pot 
lăuda că sunt răbdător. 

Furios, șeful personalului auxiliar se ridică. 

— Ştii cu cine vorbești? Fără mine nu vei putea obţine nimic! 

Zelosul îl apucă, lovindu-l de perete. 

— Dacă-mi faci necazuri, mă apucă nebunia... Și când mă 
apucă, nu mă mai pot controla. 

Beken zări în privirea colosului o mânie de nestăpânit: 

— Bine, fie, dar calmează-te! 

— Mă enervează la culme că un tip ca tine îmi dă ordine. 

Olarul se arătă oarecum mândru: 


106 


— Va trebui totuși să asculţi de mine. Sunt șeful și-mi place ca 
munca să fie bine făcută. 

— Atunci, voi fi braţul tău drept și nu vei fi dezamăgit! Munca 
ta e grea, ai nevoie de un ajutor de nădejde. 

— Asta nu e prea ușor... 

— Lasă poveștile! Cădem de acord și mă instalez aici. Locul 
îmi convine și, de altfel, mi s-a făcut somn. 

— Bine, dar... aici e locuinţa mea! 

— Nu suport să repet ce-am mai spus o dată, Beken. Când se 
va crăpa de ziuă, nu uita să-mi aduci prăjiturele calde, brânză și 
lapte proaspăt. Ziua noastră se anunţă istovitoare. 

Tt 

După numai trei ore de somn, Zelosul se trezi cu mult înainte 
de răsăritul soarelui, așa după cum hotărâse în ajun. Își potoli, 
oarecum, foamea, cu pâine uscată și câteva curmale, apoi ieși 
din locuinţa lui Beken, îndreptându-se spre staulul în care o vacă 
bine hrănită îl privi cu ochii săi blajini. Oricine știa că acest 
animal blând era una dintre încarnările lui Hathor, zeița 
dragostei, și că privirea sa era de o frumusețe unică. 

Zelosul prevăzuse tot ce urma să se întâmple: olarul se 
apropia însoţit de doi zdrahoni, fiecare purtând câte un burduf 
pântecos. Beken, hotărât să nu cedeze, pregătise o pedeapsă 
care să-i fie învăţătură de minte celui ce-i tulbura liniștea. 

Zelosul îi văzu pe cei trei dispărând în casă. leși din staul și 
auzi burdufurile trântindu-se pe patul în care el ar fi trebuit încă 
să doarmă. In clipa în care complicii lui Beken își terminau 
treaba, apăru și el în prag. 

— Pe mine mă căutați? 

Innebunit, olarul se trase în spatele oamenilor săi. Primul se 
aruncă asupra Zelosului, dar acesta apucă un taburet și-l lovi în 
creștet. Al doilea reuși să-l lovească în umărul stâng, dar primi 
drept răspuns un pumn atât de violent, încât nasul i se sparse, 
el însuși prăbușindu-se cu brațele în lături. 

— Doar tu ai mai rămas, Beken! 

Olarul își dădea ochii peste cap: 

— Vai, cât mă dezamăgești! Nu numai că ești laș, dar mai ești 
și prost. Dacă mai încerci ceva, îţi rup brațele... Și adio, olărit! 
Sper că acum ne vom înţelege mai bine! 

Beken dădu repede din cap: 

— la de aici leșinăturile astea și adu-mi de mâncare. Mi-e 
foame! 

t 

Țanţoș, cu pieptul scos în afară, Zelosul trecu de cele cinci 
forturi însoţit de Beken, care îl prezentă gărzilor drept ajutorul 
său. Scribul Mormântului, Kenhir, le informase asupra primirii 
tânărului, dar nimeni nu se aștepta la o promovare atât de 
rapidă. 

De multă vreme nu mai apăruse olarul atât de devreme la 
locul din preajma satului. Până și Obed, fierarul, atât de matinal 
de obicei, nu se trezise încă. 

— Sus, toată lumea! tună Zelosul, trezindu-i pe cei câţiva 
lucrători care aveau voie să doarmă lângă sat. 

Năuciţi, săriră din somn și se ridicară îngrijorați: 

— Arde?... Unde arde'? 

— Beken a băgat de seamă că sunteți cu toţii niște leneși, 
declară Zelosul. Fiecare se izolează în meseria lui și nu-i pasă de 
ceilalţi. Gata, nu mai merge așa! De astăzi, vom lua parte cu 
toţii la descărcarea alimentelor, prea înceată și prea haotică 
până acum. Apoi, voi face un control și voi lua cunoștință de 
fiecare sarcină în parte, asigurându-mă că n-aţi rămas în urmă 
cu munca. 

Cu ochii încă lipiţi de somn, fierarul protestă: 

— Ce tot spui... Astea nu-s ordinele lui Beken! 

— Sunt cele pe care mi le-a dat, iar eu le voi executa cu mult 
zel. 

Olarul își umflă pieptul. La urma urmelor, intervenţia Zelosului 
îi va spori autoritatea, care nu întotdeauna se manifesta în mod 
riguros. 

— Am constatat o delăsare, afirmă el. lată de ce am noi 
dispoziţii și am angajat un asistent, care să constate aplicarea 
lor fără greș. 

Zelosul ţinti cu arătătorul un flăcău cu picioarele musculoase. 

— Tu, de colo, dai o fugă la câmp și-i aduni pe toţi cei care ar 
fi trebuit să fie deja aici. Nu suntem funcţionari plătiți să dormim 
până târziu, ci muncitori pentru bunăstarea artizanilor din 
Locașul Adevărului. Dacă ne cuprinde somnolenţa, vom fi dați 
afară în curând. 

Argumentul prinse și nimeni nu protestă. 

— Beken e primul nostru exemplu, preciză Zelosul. O să-l 
vedeți fabricând într-o singură zi mai multe oale decât în 
ultimele două luni. 

— Așa e, așa e... Promit. 

— Dacă suntem conștienți de importanța muncii noastre, vom 
lucra mult mai bine. Uite, fierarule, încep controlul cu tine. 

— Te crezi în stare? 

— Poate mă înveţi tu. 


+ Capitolul 28 


Nunta lui Mehy cu Serketa fusese somptuoasă. Cinci sute de 
invitaţi, floarea nobilimii tebane, toți înalții demnitari... Nu 
lipsise decât Ramses cel Mare, dar bătrânul monarh nu ieșea din 
palatul său din Karnak, în care lucra împreună cu fidelul său 
Ameni, care redusese la minimum audienţele. 

Beată, Serketa se prăbușise pe perne. Imensa vilă a tatălui 
său se golise și Mose, trezorierul principal al Tebei, tocmai își 
bea supa de legume pentru a-și potoli migrena. Mehy, 
neobișnuit de calm, privea, visător, bazinul cu lotuși. 

La cei cincizeci de ani ai săi, rotofei, dar vioi, Mose părea 
veșnic grijuliu. O calviţie precoce îl făcea să semene cu „preoţii 
puri” ai templelor, cu care, de altfel, nu avea nicio legătură. Incă 
din copilărie, Mose jongla cu cifrele și era interesat de calcule; 
lăsând altora grija zeilor, nu încetase să se îmbogăţească. 
Văduvia sa făcuse să-i crească setea de avere. Aceeași sete o 
aflase la Mehy și acesta era și motivul pentru care se lăsase 
convins de fiica sa să-l accepte ca ginere. 

— Ești fericit, Mehy? 

— A fost o recepţie de neuitat. Serketa este o gazdă 
uimitoare. 

— lată-te intrat 
despre viitorul tău? 
— Armata, desigur... dar nu amorţită, așa cum e în prezent. 

— E și normal, aprecie Mose. Mulțumită lui Ramses cel Mare, 
în regat s-a instalat o pace durabilă. Ofițerii superiori au uitat de 
lupta împotriva dușmanilor, preocupându-se mai degrabă de 
realizarea unei cariere în administraţie. Ai vreun plan ambițios 
privind viitorul tău? 


A 


în înalta societate... Ce-ar fi să discutăm 

— Doresc să reorganizez trupele de elită în așa fel încât 
securitatea orașului să fie asigurată pe deplin. 

— Este lăudabil, dar ar trebui să ţintești mai departe. Ce-ai 
zice de un post de trezorier principal adjunct al provinciei Teba? 
Ai fi asistat de o mulţime de scribi care ar rezolva problemele 
plicticoase, iar eu, după lunga mea experienţă, te-aș sfătui cum 
să obţii maximum de profit personal din propria gestiune, și asta 
într-o deplină legalitate. 

— Sunteţi prea generos, dar nu știu dacă priceperea mea... 

— Lasă falsa modestie. Ești un om de cifre, ca mine, și te vei 
descurca de minune. 

— Nu mi-ar plăcea să părăsesc armata. 

— Dar cine ţi-o cere? Vei înainta repede în grad și vei juca pe 
cele două planuri: civil și militar, așa cum fac atâţia alţi ofiţeri 
superiori. Ramses e foarte bătrân, și-a pregătit deja urmașul, 
dar cine poate ști cum se va comporta Merenptah, fiul său? 

— L-aţi cunoscut? 

— Nu îndeajuns pentru a mă putea pronunţa. Este un om 
cinstit, aproape incoruptibil, cu un caracter la fel de puţin comod 
ca acela al tatălui său și ostil faţă de tot ce e nou. Să ne 
pregătim în vederea unei domnii conservatoare, fără mare 
anvergură, în timpul căreia draga noastră Tebă își va păstra un 
loc de frunte. Dar longevitatea lui Ramses cel Mare ne poate 
încă surprinde... Dacă Merenptah moare înaintea lui, cine îi va 
urma la tron? 

— Aveţi, cumva, un candidat? 

— De bună seamă că nu! Eu mă ocup de finanțe, și nu de 
jocurile periculoase ale puterii, a cărei victimă nu trebuie să fie 
ginerele meu. Vei ocupa o poziţie strategică pentru a face faţă 
tuturor situaţiilor: va fi nevoie de tine, fie ca soldat, fie ca 
administrator. În cazul unor momente tulburi, fiica mea și soţul 
ei nu vor risca nimic. 

— Am întâlnit un om ciudat, un savant străin, pe nume 
Dakter. 

— Ăsta i-a căzut cu tronc primarului Tebei. Este un fel de 
inventator, cu un spirit veșnic agitat. 

— Mie mi s-a părut simpatic și mi-ar plăcea să fac ceva pentru 
el. L-am putea, oare, ajuta să devină unul dintre responsabilii 
laboratorului central din Teba? 


110 


— De ce nu! Este cât se poate de simplu. Este chiar o idee 
excelentă. Acest străin îi va trezi la viaţă pe toţi cercetătorii 
lipsiți de vlagă și ne va fi recunoscător pentru promovarea sa. 
Poate, într-o bună zi, ne va deveni folositor. Învață să te 
înconjuri de oameni care să-ţi fie obligaţi, Mehy! Pune-le faptele 
la păstrare! Te vor detesta, dar vor fi obligaţi să te asculte fără 
să crâcnească. 

— Mă deranjează un amănunt, dragă socrule. 

— Care anume? 

— De ce n-ai încredere în mine? 

— Întrebarea ta mă surprinde. După atâtea perspective de 
viitor! 

— Dacă ai, cu adevărat, încredere în mine, de ce îmi pui în 
faţă un contract de separare a bunurilor? 

Mose își goli bolul cu supă. 

— În primul tind, pentru că tu n-ai habar ce înseamnă averea, 
Mehy. Și, în al doilea rând, pentru că eu nu știu cum te vei purta 
cu fiica mea. Vei fi poate infidel sau poate vei dori să divorţezi... 
La cea mai mică greșeală, vei pierde totul. Așa consider eu că o 
pot proteja pe Serketa și nimeni nu mă va convinge să mă 
răzgândesc. Odată contractul încheiat, te voi ajuta să devii un 
om important, căci ginerele meu nu poate fi un mediocru. Te vei 
bucura de toate plăcerile vieţii și nobilii te vor invidia... Ce ţi-ai 
putea dori mai mult? Învață să profiţi de norocul tău, Mehy, și nu 
cere mai mult! 

— Îmi dai sfaturi înțelepte, dragă socrule, recunosc. 

t 

Doi ibiși zburau alături, desfășurându-și aripile largi pe cerul 
roșiatic al apusului. Pe Nil, vase de diferite mărimi pluteau, duse 
de vântul dinspre nord, lăsându-se în voia curenților. În partea 
din spate a unei corăbii cu șase vâăslași și o pânză albă nou- 
nouţă, Dakter și căpitanul Mehy trăgeau în piept aerul răcoros. 

— Primarul Tebei m-a numit adjunct al directorului 
laboratorului central, mărturisi Dakter. Presupun că această 
promovare se datorează intervenţiei dumneavoastră. 

— Socrul meu te apreciază și n-are nici cea mai mică idee 
despre adevărata ta personalitate. Cum a primit directorul 
vestea? 

— Nu prea bine. Este un om al experienţei, educat la Karnak 
de savanţi din vechea școală și care se mulțumește cu cele 

învățate până acum. M-a rugat fierbinte să mă opresc la 
experienţele autorizate și să mă abţin de la vreo iniţiativă. Sunt 
supravegheat și nu voi avea mână liberă. 

— Răbdare, Dakter! Superiorul tău nu e nemuritor. 

— Imi pare a fi foarte sănătos! 

— Dar, oare, nu există atâtea metode pentru înlăturarea unui 
obstacol? 

— Mă tem să înţeleg, căpitane... 

— Nu face pe naivul, Dakter! Pentru moment, nu e bine să 
faci valuri; mulțumește-te să asculţi de ordine. De ce voiai să 
mă vezi cât mai repede? 

— Datorită relaţiilor pe care le am la palat, am aflat că 
Ramses cel Mare i-a acordat o lungă audienţă lui Ramose, fostul 
scrib al Mormântului, care nu ieșise, de ani de zile, din oraș. 
Ramose nu e un om șovăielnic; i-a încredinţat unui curtean o 
știre de ultimă oră, și anume că regele are mari proiecte privind 
Locașul Adevărului. 

— Nimic nou! În timpul ultimei sale apariţii oficiale la Teba, 
Ramses l-a mustrat aspru pe administratorul malului stâng, care 
cerea închiderea satului și împrăștierea artizanilor. 

— N-am de gând să mă bat cu Ramses... Lupta ar fi prea 
inegală! 

— Da' de unde! Regele este doar un moș. 

— Ar trebui să vă amintesc că el e faraonul și stăpânul acestui 
loc! Nu putem fi la înălțimea lui, Mehy. Să renunţăm înainte de a 
nu fi prea târziu. 

— Uiţi de secretele vitale pe care dorești atât de mult să le 
cunoști? 

— Nu, desigur, dar aceste secrete nu ne sunt la îndemână. 

— Te înșeli, Dakter, și ţi-o voi dovedi. Nu uita că ai luat-o pe 
un drum de la care nu te mai poți abate. Și ce-ai mai aflat? 

— Scribul Ramose este bucuros pentru admiterea în confrerie 
a lui Nefer cel Tăcut, căci e convins că acesta va asigura 
prestigiul artizanilor. 

— Cu alte cuvinte, îl consideră drept unul dintre viitorii săi 
conducători. 

— E doar părerea lui Ramose, obiectă savantul, dar el poartă 
titlul de „scrib al lui Maat” și se bucură de stima tuturor. Alte 
zvonuri care par să fie adevărate: Nefer s-a însurat cu Clara, 
admisă în confrerie o dată cu el. 

Îngândurat, Mehy privea către Nil. 

— Pentru a slăbi puterea confreriei, spuse el într-un târziu, 
trebuie ca, mai întâi, să fie disprețuită. Atunci când reputaţia îi 
va fi compromisă definitiv, nici regele însuși nu va mai putea să 
o apere. lar noi vom avea mari șanse de reușită. 


t Capitolul 29 


— O să pierzi, Zelosule, trebuie să pierzi! 

— Nu mai spune, Obed! 

Fierarul și noul adjunct al olarului își încercau puterile braţelor 
în fierărie, departe de privirile celorlalți. 

— Sunt omul cel mai puternic din Locașul Adevărului și voi 
rămâne cel mai puternic, afirmă Obed. 

— Îți risipești energia degeaba. 

Braţul Zelosului era tare ca un bloc de piatră, pe care Obed 
nu reușea să-l clintească. Incet, foarte încet, braţul fierarului 
începu să coboare. Adunându-și forțele, reuși pentru câteva 
clipe să-l oprească. Dar apăsarea era prea mare și, scoțând un 
răcnet de fiară sălbatică rănită, fierarul cedă. 

Obed își trecu dosul palmei peste fruntea plină de sudoare: 

— Până azi, nu m-a învins nimeni. Ce fel de energie îţi curge 
prin trup? 

— Nu te-ai concentrat suficient, spuse Zelosul. Asta-i tot! Eu 
sunt cel care produce această forță, încetul cu încetul, în funcţie 
de cât de multă am nevoie. 

— Uneori mă sperii! 

— Nu trebuie! Atâta timp cât îmi vei fi prieten, nu vei avea de 
ce să te temi. 

Zelosul își petrecea bună parte din zi în fierăria în care Obed îl 
învățase să fabrice și să repare uneltele din metal. Nu ţinea 
seama de timpul care se scurgea și muncea cu râvnă, spre 
deosebire de cei mai mulţi dintre lucrători, pe care tânărul nu 
înceta să-i împingă de la spate. 

— Nu ai mulţi prieteni, remarcă Obed. De obicei, șeful 
lucrătorilor îi menajează pe unii sau pe alţii, străduindu-se să le 
reducă eforturile. Beken olarul se descurca de minune... De 
când ai venit tu, locul ăsta seamănă cu un stup! Dar se pare că 

scribul Mormântului, morocănosul de Kenhir, e mai degrabă 
mulțumit de noul ritm de muncă. 

— Atunci, înseamnă că va fi de partea mea. 

— Ba să știi că nu! Este un om îngrozitor, năzuros și autoritar. 
Să-l eviţi cât poţi de mult. 

— De ce a fost numit în acest post important? 

— Habar n-am... Așa a vrut faraonul. Noi l-am fi preferat pe 
Ramose, atât de uman și de generos! Ne-a lăsat să profităm de 
îngăduinţa lui, fără să ne ceară nimic în schimb și bucuria 
domnea pretutindeni pe vremea când era scrib al Mormântului. 
De când a venit Kenhir, totul s-a schimbat. 

— Tu de ce nu propui să fii admis în confrerie? 

— Sunt prea bătrân și-mi iubesc meseria. Un fierar nu poate 
face parte decât din personalul auxiliar. 

— Mi se pare nedrept. 

— Astea-s legile locului, iar eu mă consider mulţumit cu 
soarta pe care o am. Dacă ai fi înţelept, ai face ca mine. 

Zelosul ieși din fierărie pentru a verifica respectarea 
instrucţiunilor olarului Beken. Așa se petreceau lucrurile de mai 
multe săptămâni și tânărului îi plăcea tot mai mult această 
sarcină ingrată, care-l obliga să vegheze asupra calităţii apei, a 
peștilor, a cărnii, a legumelor, a lemnului pentru foc, a rufăriei 
spălate sau a oalelor de lut. 

După tradiţie, activităţile personalului auxiliar se desfășurau 
cu mai multă sau mai puţină râvnă, în funcţie de pătrarele lunii. 

„Cei din exterior” înţeleseseră că tânărul nu-i ierta niciodată 
pe cei care tăiau frunze la câini și pe cei necinstiţi. Femeile care 
culegeau fructele pierdeau mai puţin timp cu vorbăria și 
conducătorii se opreau mai rar pe drumul către sat, să bea și să 
pălăvrăgească. Zelosul cerea mai multă strădanie din partea 
pescarilor și a grădinarilor și gusta el însuși pâinea brutarului, 
apreciindu-i calitatea. La început, negăsind-o pe placul lui, o 
arunca, spunând că făina e mediocră; de atunci, lucrătorul nu 
mai greșise, aducând chiar prăjituri cu miere și cu cremă de 
migdale, foarte apreciate de artizani. 

Zelosul îi însoţise pe păstori pe răzoarele îmbibate cu apă, la 
marginea mlaștinilor în care iarba creștea dreaptă și în care 
vitele se simțeau în voia lor; trăind alături de acești oameni 
aspri, dormise într-o colibă din stuf, le ascultase dorințele, le 
înţelesese teama de crocodili și de țânțari, dar se arătase rece și 

sever. În ciuda vieţii lor grele, nu aveau voie să-și petreacă ziua 
cântând din flaut sau moţăind pe lângă dulăi. Un singur lucru 
aveau de făcut: să aprovizioneze satul, conform contractului. 
Dar după primele ciocniri, mai degrabă dure, Zelosului i se dădu 
ascultare, căci simpatia învinsese. 

Când se îndreptă către măcelăria în aer liber, tânărul știa că 
era posibil să nu fie tratat la fel de bine. 

Cu părul scurt, îmbrăcat cu o perizoma din piele, de care 
prinsese un cuţit și o piatră de ascuţit, Des, măcelarul-șef, 
încetase munca înadins, în timp ce ajutoarele sale curăţau de 
pene gâște și rațe, înainte de a le scoate măruntaiele, de a le 
săra și de a le atârna de o prăjină lungă sau de a le pune la 
conservat în vase mari. 

— Salut, Des. Ești bolnav? 

— Mă odihnesc. Ai ceva împotrivă? 

— Azi-dimineaţă, ţi s-au livrat o gazelă și un bou. Oalele sunt 
pregătite și abia așteaptă bucăţile de carne pe care, până acum, 
ar fi trebuit să le tai. 

— Mă dor mâinile. 

— la să văd. 

— Că doar n-oi fi doctor? 

— Hai, arată-mi-le! 

— Dacă vrei carne, taie-ţi singur. 

Zelosul luă cuțitul de silex de la un ucenic și tăie piciorul 
stâng din față al boului, după ritual. Acesta era modul în care 
animalul sacrificat își oferea întreaga energie celor care-i 
consumau carnea. 

Sângele scurs într-un bol îţi dădea sănătate. Zelosul înfipse 
lama în încheieturi, tăie tendoanele, alese cele mai bune bucăţi 
și le dadu bucătarilor. Ficatul boului era și el apreciat ca fiind 
foarte gustos. 

— Eu sunt mai puţin îndemânatic decât tine, Des, dar masa 
artizanilor va fi totuși bogată. 

— Cu atât mai bine pentru ei. 

Măcelarul se îndopa cu carne crudă. 

— Să-ţi pun o întrebare: la ce ești tu bun? 

O privire plină de ură îl fulgeră pe Zelos: 

— Ascultă, puștiule, crezi că mă impresionezi? Sunt măcelar- 
șef și asta voi rămâne. De ordinele tale sau de ale olarului, puţin 
îmi pasă. 

— De ce ai avea tu dreptul la favoruri, Des? Sunt mulţi ani de 
când o duci bine. Beken mi-a destăinuit că tu ești de fapt șeful. 
Ai să intri în rând cu ceilalţi și ai să servești corect, respectând 
locul artizanilor. 

Ajutoarele și bucătarii dispăruseră. Știind care era caracterul 
măcelarului-șef, se așteptau la ce putea fi mai rău și nu doreau 
să fie martori ai dramei care părea inevitabilă. Și apoi, aveau să 
ţină, în orice caz, partea lui Des. 

Măcelarul se ridică. Era mai scund și mai puţin bine clădit 
decât Zelosul, dar antebraţțele și bicepșii săi ar fi înspăimântat 
orice adversar. Ridică în aer cuțitul. 

— Să facem dreptate, băiete! O să-ţi tai niște tendoane și nu 
vei mai putea merge. Vei deveni un neputincios și ne vei lăsa în 
pace. 

Zelosul își azvârli cuțitul departe. 

— Crezi că te vei putea apăra cu mâinile goale, biet nebun! 

Enervat la culme, măcelarul se aruncă asupra Zelosului, cu 
lama ţintindu-i pântecele. Dar acesta se feri în ultimul moment. 
Des sări în gol, purtat de propriul elan, nemaiavând timp să se 
întoarcă înaintea asaltului adversarului său care îi răsuci brațul, 
îl obligă să dea drumul armei și îl strânse de gât, mai să-i taie 
răsuflarea. 

— Ai de ales, Des: sau respecţi regulile ca toți ceilalți sau îţi 
frâng gâtul. Va fi un simplu accident de muncă, de care numai 
tu vei răspunde. 

— Nu... nu vei îndrăzni! 

Menghina strânsorii se strânse și mai mult. 

— Bine... bine! 

— Dă-mi cuvântul tău! 

— Îţi jur! 

Eliberat, măcelarul căzu în genunchi și trase aer în piept, cu 
lăcomie. 

— Mi-e foame, le strigă Zelosul bucătarilor. Să mi se aducă o 
bucată frumoasă de carne! 

Abry îi trase o palmă fiicei sale, care începu să urle și alergă 
să se refugieze în camera mamei sale. De când fusese mustrat 

cu severitate de către Ramses cel Mare în timpul unei audienţe 
publice, administratorul principal al malului stâng simţea cum, 
de la o zi la alta, devine tot mai nervos. Nu mai suporta nici 
personalul, nici servitorii, nici propria familie. Cea mai măruntă 
nemulțumire îl scotea din minţi. Aștepta cuprins de panică 
decretul prin care avea să revină la condiţia de simplu scrib, 
fără vilă, fără litieră și fără servitori destoinici. Va trebui să 
trăiască sub privirea ironică sau răzbunătoare a celor pe care îi 
înlăturase, uneori fără menajamente, pentru a obţine aceste 
privilegii. Furioasă că a pierdut acea bunăstare cu care se 
obișnuise, soția sa va cere divorțul și va obţine custodia celor 
doi copii. 

Abry n-avea curajul să se retragă. Cel mai bine ar fi fost să 
fugă, pentru a-și reface cariera în străinătate, dar îi era peste 
putinţă să părăsească paradisul teban. Nu-i rămânea decât să-și 
suporte inevitabila decădere. 

— Stăpâne, căpitanul Mehy ar vrea să vă vadă, îl preveni 
intendentul său. 

— Nu primesc pe nimeni. 

— Bine, dar... insistă. 

Vlăguit, Abry cedă: 

— Să mă aștepte în sala de recepţie. 

Administratorul malului intenţiona să zugrăvească din nou 
încăperea, dar trebuia să renunţe la noi cheltuieli. Clipind 
nervos, începu să meargă în sus și-n jos. 

Îmbrăcat după ultima modă, împodobit cu brățări, parfumat 
exagerat, căpitanul Mehy intră, plin de sine. 

— Mulţumesc că m-ai primit, Abry. Confortul casei voastre e 
remarcabil. 

— Ai venit, oare, ca un vultur, să te ospătezi cu leșul meu? 

— Sincer vorbind, n-am fost de acord cu reproșurile pe care ţi 
le-a adus regele. 

Abry rămase fără glas: 

— Doar nu vreţi să spuneţi... că-mi aprobaţi poziţia? 

— Întocmai, dragul meu. Argumentele prezentate mi s-au 
părut foarte convingătoare. 

Administratorul fusese surprins de părerea lui Mehy, dar acum 
simţi că ar trebui să fie prudent. Acest tânăr ofițer nu era, oare, 
un provocator? 

— Cuvântul lui Ramses are putere de lege și trebuie să ne 
supunem cu toţii! 

— Bineînţeles, recunoscu Mehy, dar niciun om nu e de 
neînvins, iar suveranul nostru iubit este astăzi un bătrân care 
ține prea mult la păstrarea intactă a trecutului. Venerându-l așa 
cum se cuvine, ar trebui să nu ne pierdem spiritul critic și să 
vedem dacă viitorul care ne așteaptă n-ar putea fi altfel decât 
am crezut până acum. 

Abry înlemni: 

— Spui cuvinte de o extremă gravitate, căpitane! 

— Ca ofițer, sunt dator să fiu lucid. In caz de conflict, corpul 
nostru de armată n-ar fi pregătit pentru luptă și Egiptul ar risca 
să fie nimicit. lată de ce propun reforme pe care superiorii mei 
le studiază cu bunăvoință. După cum vedeţi, nu încerc să 
distrug. 

Puțin mai liniștit, Abry se așeză pe o banchetă de piatră. 

— Vă place vinul de curmale cu anason? 

— Desigur. 

Înaltul funcționar porunci ca oaspetele său să fie servit. Mehy 
se așeză și el, faţă-n faţă cu Abry. 

— De ce ar trebui să vă bucuraţi de încrederea mea, Mehy? 

— Pentru că sunt singurul care vă susține în această 
încercare. Știţi doar că m-am căsătorit cu fiica trezorierului 
principal al Tebei și că influența mea va crește cu timpul. De ce 
m-ar interesa un om decăzut din drepturi, dacă nu i-aș împărtăși 
părerile? 

Abry avea obiceiul să-i lovească cu duritate pe adversarii săi. 
De data aceasta, el era cel care primea loviturile. 

— Zilele-mi sunt numărate... Nu mai pot fi util nimănui. 

— Vă înșelaţi, Abry! Socrul meu este, mai degrabă, de partea 
dumneavoastră. A reinterpretat în mod savant mesajele, 
preconizând menţinerea voastră ca administrator al malului 
stâng. Ecourile sunt destul de încurajatoare. 

— Ramses, și numai el, ia deciziile! 

— Din moment ce vă cunoaște părerile, de ce v-ar înlocui cu 
un demnitar cu idei șovăielnice? Dacă regele se opune cu 
hotărâre programului vostru, nu-l veţi putea aplica și vă veţi 
mulțumi, ca până acum, cu administrarea sectorului ce vă 
aparţine, fără a vă atinge de privilegiile artizanilor. 

— Vor... vorbiţi serios? 

— Ramses este un om foarte abil, a cărui autoritate nu e 
contestată de nimeni. Ordinul pe care l-a dat nu va putea fi 
încălcat și, pentru că vă temeţi pentru postul dumneavoastră, 
veţi fi primul care va veghea asupra strictei sale aplicări. In 
prezent, Abry, nu sunteţi oare cel mai eficient apărător al 
artizanilor? 

Administratorul trebui să admită, în sinea sa, că Mehy nu se 
înșela. 

— Veţi rămâne pe loc, hotărî căpitanul, iar eu vă voi ajuta să 
vă consolidaţi poziţia. 

— Nimic nu se obţine gratis... Ce doriţi în schimb? 

— Același lucru ca dumneavoastră: desfiinţarea Locașului 
Adevărului. 

— Nu înţeleg... Din punctul meu de vedere, toată populaţia 
trebuie să plătească taxe și nimeni nu trebuie să scape de 
impozit. Dar care vă sunt nemulțumirile? 

— Dată fiind necesitatea procesului de modernizare a ţării, 
această confrerie este o anomalie care trebuie să dispară. 

Abry simţi că interlocutorul său îi ascunde adevăratele 
intenţii, dar, în fond, asta n-avea nicio importanţă. Mehy era 
mesagerul unei vești bune: îi aducea speranţa și îi oferea un 
viitor. 

— Nu văd cum v-aș putea ajuta. Mi-aţi explicat că rolul meu 
va consta de acum înainte în apărarea satului artizanilor 
împotriva oricărei agresiuni! 

— İn aparenţă, dragul meu, doar în aparenţă! Deocamdată, 
nici taxe, nici impozite specifice. O atitudine de prefăcută 
bunăvoință, o adeziune afișată conformă voinței regelui, iată 
linia de conduită oficială pe care va trebui s-o urmați. 

— Și... cealaltă, care va fi? 

— Vom distruge, încetul cu încetul, bazele confreriei. 

— Asta înseamnă asumarea unor riscuri imense! 

— Mai puţin decât vă închipuiţi, Abry. Fiţi liniștit: sunt un om 
foarte prudent, care știe să lucreze din umbră. Aţi învăţat doar 
că se recomandă să lovești un dușman pe la spate și nu să-l 
înfrunţi faţă-n faţă. Pretenţiile mele sunt simple: acceptaţi să-mi 
dezvăluiţi tot ceea ce știți despre viața satului artizanilor? 

— Nu cunosc mare lucru, dar este vorba, mai ales, de 
informaţii strict confidenţiale. Dacă vi le spun, vă devin 
complice. 

— Nu complice, aliat. 

— Până unde gândiţi că veţi ajunge, Mehy? 

— Chiar vreţi să știți? 

Năvala soţiei administratorului le întrerupse discuţia. Înaltă, 
brunetă, aceasta era enervată la culme. 

— De ce ai pălmuit-o pe micuța noastră? 

— ȚI-l prezint pe căpitanul Mehy. N-are niciun rost să-l 
amesteci în treburile noastre de familie. 

— l-ai marturisit că ne faci viața imposibilă cu furiile tale tot 
mai dese? 

— Liniștește-te, draga mea! 

— M-am săturat să mă tot liniștesc! De ce ar trebui să suport 
în continuare proasta ta dispoziţie? Căpitanul Mehy să facă bine 
să te angajeze în regimentul său și să ne scutească de prezenţa 
ta! 

— Totul se va schimba, îţi promit. 

— Te va salva un ofițer? 

— De ce nu? întrebă Mehy. 

Soţia lui Abry îl măsură pe oaspete cu dispreţ: 

— Cine vă credeţi? Mai bine v-aţi reîntoarce la cazarmă! 

Administratorul își luă soţia de braț, trăgând-o către ușă. 

— Du-te și calmează-ţi fiica și nu ne mai deranja. 

Furioasă, femeia dispăru. 

— Din cauza lui Ramses cel Mare, mărturisi înaltul funcţionar, 
viaţa mea a devenit un infern. N-am meritat asta. 

— Un om ca dumneavoastră n-ar trebui să suporte o 
asemenea nedreptate fără să protesteze, își spuse părerea 
Mehy. 

Abry începu iar să se plimbe în sus și-n jos, cuprins de un 
gând mistuitor, iar căpitanul evită să-l întrerupă. 

— Nu doresc să știu unde vreţi să ajungeţi cu adevărat, Mehy, 
și n-am alt scop decât să-mi păstrez postul. Pe cât este posibil, 
accept să vă dau informații. Dar să nu-mi cereţi mai mult. 

Căpitanul era încântat. Abry făcuse primul pas și urma să-i 
facă și pe următorii. 

— Mă tem să nu fiți dezamăgit, declară administratorul 
malului stâng. Deși sunt înaltul funcționar cel mai bine informat 
asupra confreriei, sunt incapabil să vă spun ce se petrece acolo 
cu adevărat. 

— Cine o conduce? 

— Din câte știu, lui Ramose i-a urmat Kenhir, scribul 
Mormântului, acesta fiind hotărât să rămână în sat până la 
sfârșitul zilelor sale. 

— De ce spuneţi „din câte știu”? 

_ — Pentru că vorbesc de pe poziția mea strict administrativă. 
In caz de necesitate, iau legătura cu scribul Mormântului și el 
este cel care-mi răspunde. Dar, fără doar și poate, există o 
ierarhie secretă pe care o controlează artizanii înșiși, desigur 
sub autoritatea unui anumit meșter. 

— Îi cunoașteţi numele? 

— Numai faraonul și prim-ministrul îl cunosc. În ciuda 
repetatelor mele încercări, n-am reușit niciodată să-l aflu. 

— Câţi artizani are confreria? 

— Ca s-o știm, ar trebui să pătrundem în sat sau să obţinem 
din partea scribului Mormântului un răspuns sincer. 

— Ce știți despre activităţile sigure ale Locașului Adevărului? 

— Misiunea oficială a artizanilor din sat constă în a ciopli și a 
decora locul de veci al faraonului încă în viață. La ordinul 
acestuia, unul sau mai mulţi artizani pot fi chemaţi pe diferite 
șantiere pentru a îndeplini misiuni locale. 

— Asta se întâmplă des? 

— Incă o dată vă spun, doar scribul Mormântului v-ar putea 
răspunde. 

— Se crede că cei din confrerie sunt capabili să fabrice aur... 

— Asta nu e decât o legendă veche. Nu-i daţi crezare! În 
realitate, confreria se bucură de privilegii exagerate. Stăpânește 
un sat întreg, nu dă socoteală de lucrările sale decât faraonului 
și prim-ministrului, dispune de propriul sfat și este servită de o 
cohortă de lucrători auxiliari! Această situaţie e intolerabilă. 
După cum am mai spus-o, o bună gestiune constă în creșterea 
taxelor, an de an! 

Mehy era dezamăgit. Înalt funcţionar fricos, Abry nu era 
preocupat decât de propriile avantaje și nu lua nicio iniţiativă. 
Dar mai rămânea o pistă de explorat. 

— Ce știți despre Kenhir? 

— Ramose n-a putut avea copii, în ciuda nenumăratelor sale 
ofrande închinate zeilor. Când a ajuns să-și accepte nenorocul, a 
hotărât să adopte un fiu care să-i fie succesor și căruia să-i lase 
bunurile sale. Alegerea sa a căzut pe Kenhir, pe care Ramses l-a 
numit scrib al Mormântului, în anul al treizeci și optulea al 
domniei sale. Pentru mulți, asta a însemnat o alegere proastă. 
Ramose este un om generos, amabil, zâmbitor, dar ferm; 
Kenhir, un personaj odios, rău de gură, pătruns de superioritatea 
sa intelectuală, dar, ce-i drept, de o mare competenţă. De la 
numirea sa, nu i s-a putut reproșa nimic demn de luat în seamă. 

— Ce vârstă are? 

— Cincizeci și doi de ani. 

— Este deci la sfârșitul carierei... Presupun că nu va fi ostil, 
văzându-și pensia mărită în mod substanţial. 

— Mă îndoiesc! Ca și Ramose, se va mulțumi cu o bătrânețe 
liniștită în sat. 

— Oamenii nu seamănă unul cu altul, dragul meu Abry; poate 
că acest Kenhir are niște dorințe pe care nu le mărturisește, dar 
pe care noi i le-am putea satisface. E căsătorit? 

— După câte știu, nu. 

— Unde muncea înainte de a intra în confrerie? 

— Într-o oficină obscură de pe malul stâng, unde a fost 
remarcat de Ramose. 

— Aţi putea sta de vorbă cu el? 

— Nu e atât de ușor... Kenhir iese rar din sat. 

— Veţi găsi, desigur, un pretext pentru a obţine o întrevedere 
cu el. 

— Ce-ar trebui să-i spun? 

— Să-i câștigați prietenia și să-i propuneţi să vi se asocieze, în 
schimbul unei gratificaţii importante, ca, de exemplu, două vaci 
cu lapte, câteva cupoane fine de in și vreo zece urcioare cu vin 
din cel mai bun. Apoi, faceţi în așa fel încât să-i oferiţi mai mult, 
storcându-i maximum de informaţii. 

— Aveţi pretenţii mari! 

— Nu veți risca nimic, Abry. Ori Kenhir e incoruptibil, ori va 
mușca momeala. 

Administratorul făcu un gest de nemulțumire. 

— Înlesnirile de care amintiţi... îmi va fi greu să le ofer din 
propriile bunuri. 

— Nu vă faceți griji, dragul meu: mă ocup eu de asta. 

Abry se simți ușurat: 

— În aceste condiţii, sunt de acord să încerc manevra, dar... 
fără să garantez succesul. 

Pentru o clipă, căpitanul se simţi descurajat. Cu niște aliați 
atât de mediocri, nu va fi ușor să pătrunzi secretele artizanilor; 
dar nu era decât la începutul drumului și, încetul cu încetul, îi va 
putea elimina pe incapabili. Măcar știa că Abry era ușor de 
manipulat. 

— Aveţi putere de control asupra lucrărilor din exterior ale 
artizanilor? 

— Niciuna, spuse Abry, cu regret. Mi-am exprimat protestul de 
câteva ori, dar prim-ministrul nici nu vrea să audă. 

— Cunoașteţi natura și cantitatea alimentelor livrate în sat? 

— Artizanii nu duc lipsă de nimic! În fiecare zi, apă din 
abundență, carne, legume, ulei, alifii, haine și mai știu eu ce! lar 
scribul Mormântului e nemulţumit dacă livrarea lor întârzie sau 
dacă produsele nu i se par de prea bună calitate. E bine că, de 
la o vreme, Kenhir se plânge mai puţin. 

— De ce oare? 

— Șeful lucrătorilor auxiliari a angajat ca adjunct un tânăr 
colos, Zelosul, care i-a scuturat bine pe cei din exterior, 
însărcinaţi cu supravegherea bunăstării confreriei. Se pare că 
băiatul e mână de fier și știe să se facă ascultat. 

— N-a muncit, cumva, într-o tăbăcărie? 

— Exact. După cele povestite de Sobek, șeful pazei, acest 
tânăr s-a prezentat în faţa sfatului confreriei, dar a fost refuzat. 
Apoi, a fost admis ca lucrător auxiliar și am impresia că se 
răzbună pe colegii săi. 

Căpitanul își aminti de flăcăul care îi făcuse scutul acela solid. 
Încăpăţânatul ăsta nu venise niciodată la cazarmă pentru a se 
angaja. Astăzi, este, probabil, înciudat și dezamăgit. 

— Cine-i numește pe lucrătorii auxiliari? 

— În teorie, scribul Mormântului, dar el nu se ocupă totuși de 
fiecare apar, spre deosebire de șeful Sobek și de oamenii săi, 
care nu-i lasă să treacă decât pe cei pe care îi cunosc. 

— Dar Sobek... ce fel de om e? 

— | se reproșează pornirea spre violență și lipsa de 
diplomaţie, dar dovedește o asemenea pricepere, încât ar putea 
rămâne în post foarte multă vreme. 

— O promovare l-ar putea îndepărta de sat... 

— Prim-ministrul ţine mult la el. 

— Aș vrea să-mi faceţi rost de informaţii complete asupra 
acestui Sobek; are și el slăbiciunile sale, fără îndoială. 

— Este o încercare foarte periculoasă, căpitane! 

— Această treabă îţi va aduce profit, dragul meu. Sunt 
convins că fermecătoarea voastră locuinţă va deveni și mai 
frumoasă, împodobită cu vase cretane de mare valoare. 

— Nici nu știți de când visez la ele... 

— lată un vis care e pe punctul de a deveni realitate și vor 
mai fi și altele, dacă veţi colabora așa cum trebuie. Incă o 
întrebare: atunci când nu sunt în misiune oficială, artizanii sunt 
obligaţi să rămână închiși în sat? 

— Nu, au dreptul să iasă ori de câte ori doresc și să se ducă 
unde vor. Unii au familie pe malul drept și merg acasă. 

— Când unul dintre ei va ieși din sat, anunţaţi-mă. 

— Nu va fi ușor! Când călătoresc, membrii confreriei nu 
îndeplinesc nicio formalitate administrativă. Dar voi face tot ce 
voi putea. 

Brutarul îl văzu sosind pe Zelos și se grăbi să-i ducă o pâine 
rotundă și pufoasă, cu coaja bine rumenită. 

— Excelent, recunoscu tânărul, faci progrese. Ce-ai preparat 
astăzi? 

— Pâini lungi și triunghiulare, pateuri și turtiţe. 

— Eşti mulțumit de făină? 

— Niciodată n-a fost atât de fină! _ 

Satisfăcut de controlul său, Zelosul se îndepărtă. In urma lui, 
brutarul răsuflă ușurat. Intră apoi în atelierul de preparat berea. 
Pâini de orz, coapte pe jumătate, erau macerate în lichior de 
curmale. Lichidul obţinut urma să fie filtrat printr-o sită și să 
devină o bere tare, pentru zilele de sărbătoare. 

— Ţi-a fost livrat cazanul? îl întrebă Zelosul pe berar. 

Acesta din urmă era jenat. Îi displăcea nespus să denunte un 
alt lucrător care să suporte apoi fulgerele Zelosului. 

— Mda... adică, aproape. E vorba doar de o mică întârziere, 
nu e atât de grav. 

Călcând apăsat, tânărul trecu mânios prin faţa atelierului 
cizmarului, care-l salută plecând capul. Apoi o luă pe o potecă 
îngustă și stâncoasă, îndreptându-se către valea izolată în care 
lucra cazangiul, ghemuit lângă un foc alimentat cu cărbuni de 
lemn. 

Cu pielea tare ca aceea a crocodilului, puţind a pește putrezit, 
lucrătorul întețea focul, mânuind niște foale din piele de capră. 

— Ai uitat de comanda mea? întrebă Zelosul. 

— Nu tu ești șeful aici. L-am anunţat pe olarul Beken că am 
două cazane de îndreptat și un altul de cositorit. Ucenicul meu e 
bolnav și, singur, nu pot face mai mult. 

— Dacă mă uit bine, focul nu pare a fi aprins de multă vreme. 
Profiţi de singurătate pentru a face pe visătorul. 

— Du-te să-i plictisești pe alţii! Mie, puţin îmi pasă de 
mustrările tale. 

Zelosul ridică un cazan găurit și-l aruncă peste o grămadă de 
pietre. Cazangiul tresări. 

— Ai înnebunit! Nici nu știi cât timp o să-mi ia să-l îndrept! 

— Dacă refuzi să asculţi de ordine, nu-ți voi lasa intact niciun 
cazan și va trebui să-ți frângi spinarea, zi și noapte, reparându- 
le. 

Furios, lucrătorul ridică foalele în aer și-l atacă pe Zelos. 
Acesta îl dezarmă pe dată și-l trânti pe nisip. 

Cazangiul se ridică cu greu. 

— Eşti, în sfârșit, gata să te supui? 

— Fie, Zelosule... Ai câștigat. 

t 

— Felicitări, Zelosule! 

Sobek îl măsura pe tânărul care savura o mâncare picantă de 
fasole. 

— Nu ești tocmai popular printre lucrători, dar au învăţat să te 
respecte. 

— Ordinele nu le dau eu, ci Beken, olarul. 

— Asta s-o spui lu' mutu, Zelosule! El nu e decât o jucărie în 
mâinile tale. La vârsta pe care o ai, promiți... Ca paznic, ai fi 
excelent. 

— Te înșeli, Sobek. Am oroare să fiu copoi. 

— la te uită... Și ce crezi că ești? Tu ordoni, tu controlezi, tu 
pedepsești... Lucrătorii n-au fost niciodată supuși unei 
asemenea autorităţi! Scribul Mormântului e încântat, la fel și eu. 

Vreau chiar să uităm mica neînțelegere care ne-a îndepărtat 
unul de altul. Unui flăcău de soiul tău nu trebuie să-i faci niciun 
rău... Ai devenit prea preţios. M-ar fi distrat să fiu eu primul care 
să-ţi aplice o corecție zdravănă, dar trebuie să știi să te adaptezi 
la orice situaţie. Nu vei întârzia să devii șeful personalului 
auxiliar, cu care voi avea o bună colaborare. Sincere felicitări: 
ești pe drumul cel bun! 

Sobek se îndepărtă. Zelosul îi dădu cizmarului mâncarea 
rămasă. 

— Este... este pentru mine? 

— la și mănâncă, mie nu-mi mai e foame. 

— Am greșit cu ceva? 

— Cu absolut nimic. 

— Cele două perechi de sandale promise vor fi gata diseară! 

— Cu atât mai bine. 

Zelosul pătrunse în atelierul lui Beken, olarul, care sări din 
somn, speriat. 

— M-a ajuns oboseala, explică el. Acum, mi-e mai bine... Îmi 
revin. 

— Dacă te simţi epuizat, odihnește-te. 

— Ce spui? 

— Tu ești șeful lucrătorilor auxiliari și tot tu ești cel care 
hotărăște. 

Beken nu-și putea crede urechilor: 

— Îţi baţi joc de mine? 

— Nu fac decât să spun adevărul. Fă-ţi cum se cuvine treaba 
care ţi-a fost încredințată și totul va fi bine. Și, mai ales, nu mă 
mai întreba nimic. 

— Nu mai vrei să te ocupi de lucrători? 

— Fiecare cu rolul său. 

— Dar... ce urmează să faci? 

Zelosul ieși din atelier fără să mai răspundă. Șeful Sobek îl 
pusese brusc în faţa realităţii: pentru a-și dovedi valoarea în fața 
tribunalului, căzuse într-o cursă. De când se dăruise organizării 
muncii personalului auxiliar, Zelosul uitase să deseneze și se 
pierduse în treburi de mâna a doua, în care doar vanitatea îi 
dăduse satisfacție. Devenit un mic tiran, se condamna el însuși 
la o viaţă lipsită de roade. Doar câteva săptămâni în plus și va fi 
un om mort. 

Beken veni în fugă: 

— Ai necaz pe cineva? 

— Doar pe mine însumi. 

— Nu te enerva... O să vorbesc cu scribul Mormântului și o să 
te propun ca șef al lucrătorilor auxiliari. Asta dorești, nu? 

— N-o mai doresc. 

— Nu înţeleg... 

— Întoarce-te în atelierul tău, Beken! Nu mai ai de ce să te 
temi de mine. 

— Mă... mă lași să trăiesc după cum cred de cuviință? 

— la-ţi înapoi privilegiile. 

Fericit la culme, olarul nu insistă. 

Febril, Zelosul se îndreptă către poarta satului. De când 
evadase din temniţa familială nu progresase deloc. Supunându- 
se cerințelor confreriei, se pierduse pe căi greșite, uitând de 
propriul drum. Devenit un om de exterior, nu putea aspira decât 
la postul de șef al personalului auxiliar, fără să descopere 
niciodată secretele desenului și ale picturii. 

Zelosul nu accepta acest destin de om mediocru. 

Când paznicul porții dinspre nord îl văzu apropiindu-se, își 
ridică bastonul în aer. Tânărul va încerca, oare, să intre cu forța? 

Dar Zelosul se așeză la vreo zece metri de poartă și, cu 
meticulozitate, curăță terenul obținând o suprafaţă plană. Cu un 
silex desenă pe nisip zidurile satului și peisajul învecinat. După 
ce termină schița, îi desăvârși liniile cu o bucată de lemn 
ascuțită și se lăsă furat de propriul desen. 

Constatând că nu are de ce să se agite, paznicul își reluă locul 
și continuă să-l observe pe desenator. Acesta lucra cu un calm 
surprinzător. De îndată ce era nemulţumit de un detaliu, îl 
ștergea și o lua de la capăt. 

La ora patru după-amiază, la schimbarea gărzii, Zelosul 
continua să deseneze. Și tot acolo l-a prins și următorul schimb 
de gardă, la ora patru dimineaţa. 

Când lucrătorii descărcară măgarii, aruncară o privire asupra 
superbului desen, din ce în ce mai întins, dar înfrumusețat cu 
precizie de miniaturist. Nimeni nu îndrăzni să-l scoată pe tânăr 
din această lume a lui, izolat de tot ce-l înconjoară. 

t Capitolul 33 


Sfatul era întrunit înaintea intrării în templul principal al 
satului secret. Fusese instalată o umbrelă mare, menită să-l 
protejeze pe bătrânul scrib Ramose de razele fierbinţi ale 
soarelui. 

— Experienţa a ajuns la termen, declară Kenhir, la fel de 
morocănos ca de obicei, și iată rezultatul. Neb cel Desăvârșit 
era de părere că Zelosul nu va accepta să fie un lucrător auxiliar 
ascultător, șters și docil, și avea dreptate; prevăzuse că Zelosul 
se va impune într-un fel sau altul și iar avusese dreptate, căci 
acest tânăr bătăios a dat în vileag lenea unora și le-a redat 
avântul colegilor săi; dar Neb cel Desăvârșit s-a înșelat 
presupunând că aspirantul va uita chemarea și se va mulțumi să 
fie autoritar cu oamenii din exterior. lată două zile și două nopţi 
de când desenează fără întrerupere, mulțumindu-se cu stropul 
de apă oferit de paznic. Ar fi putut avea o reacţie violentă, dar 
iată că, dimpotrivă, ţine să ne demonstrez talentul său cu 
puţinele mijloace de care dispune. De data asta, n-ar trebui, 
oare, ca adunarea să ia în seamă chemarea Zelosului? 

Ramose era de acord, dar șeful de echipă nu se lăsă: 

— Asupra acestui ultim punct, declar că m-am înșelat. De 
altfel, este limpede că acest băiat e însuflețit de puterea lui Seth 
și că nu se va supune nici unei reguli. Îl consider deci în 
continuare un pericol pentru confrerie și prefer să-l văd 
exersându-și talentele în altă parte. 

— Tu ai propus un plan, iar noi l-am respectat, obiectă Kenhir. 
Zelosul n-a căzut în capcana pe care i-ai întins-o, deci trebuie să 
te înclini. Nu uita că nicio acceptare nu e definitivă și că o 
comportare nedemnă duce la retrogradare și chiar la expulzare. 
Primindu-l printre noi pe acest începător, ne vom asuma riscuri 
minime. 

— înainte de a mă pronunţa definitiv, declară Neb cel 
Desăvârșit, cer ca Zelosul să fie din nou ascultat de sfatul 
confreriei. 

t 

— Vrei să mă urmezi? îl întrebă artizanul pe tânărul care, 
pentru a zecea oară, desena poarta satului, căutând s-o 
reproducă tot mai fidel. 

Zelosul se ridică. 

Nu era câtuși de puţin obosit, dar nu mai știa pe ce lume se 
află. Lumea lucrătorilor auxiliari nu-l mai interesa, cea a satului 
îi rămânea inaccesibilă. Întors către sine, se consuma în propria 
flacără. Ce putea să i se întâmple mai rău decât atât? 

Fără să scoată o vorbă, îl urmă pe artizan, îndreptându-se 
către tribunal. Se așeză în poziţia de scrib, fără să-și privească 
judecătorii. 

— Nu crezi că ai comis un abuz de putere bruscându-i pe 
lucrătorii auxiliari? întrebă Neb cel Desăvârșit. 

— Există oare o scuză pentru lene? 

— Nu, dar nimeni nu ţi-a spus să iei măsuri atât de severe. 

— Dacă voi toleraţi ipocrizia, să știți că nu e și cazul meu. Nu 
obișnuiesc să umblu pe ascuns. 

— Cine ţi-a ordonat să te porţi astfel? Olarul? întrebă Ramose. 

— Olarul e un om de nimic. Ține la poziţia sa și nu vrea să-și 
obosească prea tare subalternii. Numai eu răspund de faptele 
mele. 

— Ai vrea să iei locul olarului și să devii șef? 

— Ar fi cel mai rău destin pe care l-aș putea avea! Să fiu atât 
de aproape de satul artizanilor, atât de aproape, și să nu pot 
intra... 

— Totuși, începuse să-ți placă această muncă. 

— Este adevărat, m-am păcălit pe mine însumi, ca orice 
imbecil care se vede învestit cu oarecare putere. Mă cufundam 
într-o beţie ce nu duce decât la moarte. Dar iată că m-am trezit. 

— Asta înseamnă că refuzi munca de lucrător auxiliar? 
interveni Neb cel Desăvârșit. 

— Am venit aici să învăţ arta desenului. Restul nu mă 
interesează. 

— Nu crezi că drumul tău începe cu ascultarea? 

— Important este ca poarta să mi se deschidă. 

— Prin ceea ce ai făcut, crezi că meriţi indulgenţa noastră? 

Zelosul zâmbi amar: 

— N-am nicio speranță în această privință, dar nu aveţi 
dreptul să mă lăsaţi în coadă de pește! Ori mă respingeți, ori mă 
primiţi. 

— Ce-ai să faci în caz de refuz? 

Tânărul tăcu îndelung înainte de a răspunde: 

— Orice aș face, vouă puţin vă pasă. 

— Ai noi argumente în susţinerea dreptului tău de a fi 
acceptat? 

— Nu există decât unul singur: am auzit chemarea. 

Un artizan îl conduse pe Zelos până la intrarea principală în 
sat. Cu piciorul, tânărul șterse desenul uriaș. De data asta, i se 
hotăra destinul. Dacă membrii confreriei îl respingeau, nu-i mai 
rămânea nicio șansă. Nu se temea, dar blestema soarta care-l 
lăsase pradă acestor judecători cu mintea îngustă. Că erau 
inumani și de neclintit nu-l deranja, dar erau, oare, într-adevăr, 
capabili să-i aprecieze dorința? De când ieșise din capcana 
lucrătorilor auxiliari, Zelosul simţea din nou acel foc interior 
care-l îndemnase să-și poarte pașii către sat. Aici, și numai aici, 
viața sa ar putea înflori. Dacă i se refuza viitorul de artist, dacă i 
se interzicea locul secretelor, de mult râvnit, atunci urma să-și 
piardă orice speranţă. 

Dar era inutil să-și încarce mintea cu gânduri negre. Numai 
realitatea merita să fie înfruntată, iar cea de moment nu era 
decât așteptare. O așteptare care putea dura ore întregi, zile 
chiar, și care nu trebuia să-l descurajeze în împlinirea visului 
său. Zelosul era convins că trebuie, chiar și de la distanţă, să 
influenţeze decizia tribunalului, impunându-și voinţa. Dacă 
hotărârea sa rămânea în picioare, în ciuda tuturor piedicilor, 
judecătorii vor trebui, în cele din urmă, să-l înţeleagă. 

t 

Trecuseră două ore de când Kenhir începuse dezbaterile, 
cerând, din capul locului, ca hotărârea luată în final să rămână 
definitivă. Fiecare judecător urma să-şi asume deplina 
responsabilitate, argumentându-și votul. 

— N-am deloc încredere în tânărul ăsta, declară Neb cel 
Desăvârșit. 

— Ești terorizat de focul lui Seth care-i arde în suflet? îl ironiză 
scribul Mormântului. 

— Cine n-ar fi? Poate doar un inconștient. Ca șef de echipă, nu 
am dreptul să pun în pericol armonia confreriei. Îmi menţin 
poziția: Zelosul să-și caute norocul în altă parte. 

— Nu există un alt loc unde să-și poată manifesta vocaţia și o 
știi foarte bine! Tu, care te numești Neb cel Desăvârșit, i-ai 
refuza posibilitatea de a se desăvârși unui om care a auzit 
chemarea? 

Șeful de echipă ezită, dar nu cedă: 


— Tu, care ești atât de ursuz cu membrii confreriei noastre, 
de ce ești atât de binevoitor cu Zelosul? 

Kenhir răspunse cu asprime: 

— N-ai înţeles nimic, Neb! Nu e vorba să fii binevoitor, ci să-ți 
pese de interesul major al confreriei! Este oare treaba mea, un 
simplu scrib al Mormântului, să vă fac să acceptaţi o persoană 
înzestrată cu un asemenea talent? Aţi devenit, oare, incapabili 
să-i transformați puterea în forță creatoare și să-l integrați în 
munca voastră? 

Faţa șefului de echipă se întunecă: 

— Mergi prea departe, Kenhir!  Artizanii îţi recunosc 
autoritatea administrativă, dar nu tu ai competenţa de a 
interveni în munca noastră de artiști. 

— Nici n-am intenţia, Neb. Tatăl și maestrul meu, scribul 
Ramose, m-a făcut să înțeleg natura și limitele funcţiei mele. Ai, 
desigur, dreptate. Am exagerat. Decizia definitivă trebuie luată 
de tine și de ceilalţi artizani care compun acest sfat. Dacă ea va 
fi negativă, mă voi alinia părerii voastre. 

Ramose, scribul lui Maat, vorbi calm: 

— Dragostea pe care o port acestei confrerii îmi interzice s-o 
influențez amintind vârsta și experiența mea; dar trebuie să vă 
amintesc faptul că Maiestatea Sa ne-a recomandat să cercetăm 
cu chibzuinţă cazul Zelosului. Fiecare să-și spună clar părerea. 

Artizanii trecură la vot. 

In ciuda numeroaselor motive de abţinere, fiecare știa, în 
sinea lui, că trebuia să-i dea Zelosului șansa de a deveni 
desenator, cu condiţia ca acesta să respecte, fără abateri, legea 
confreriei și să se supună cerințelor învăţăturii. 

Neb cel Desăvârșit își ascultă subalternii cu atenţie, apoi se 
pronunţă: 

— Această adunare a reflectat cu înțelepciune și fiecare dintre 
judecători și-a deschis inima, fără a se lăsa pradă sentimentelor. 
Nu apreciez caracterul Zelosului, nu cred că este apt să 
înțeleagă importanţa muncii noastre, dar trebuie să răspundem 
la chemarea ce i-a fost trimisă. 

+ Capitolul 34 


Șeful Sobek bău trei castroane de lapte proaspăt și înghiţi 
vreo zece plăcintele calde. După o noapte pierdută cu 
inspectarea dealurilor din jurul Văii Regilor, se simţea zdrobit de 
oboseală, dar nu se putea duce la culcare înainte ca oamenii să- 
i prezinte raportul. 

Unul după altul, se perindară cu toţii, fără a-i semnala nici cel 
mai mic lucru care să-i trezească suspiciunea. Totuși, Sobek era 
îngrijorat. Instinctul său îl înșela rar și, de mai multe zile, îi 
prezicea un pericol sigur. lată de ce, cel care răspunde de paza 
satului  artizanilor multiplicase rondurile, cu riscul de a-i 
nemulțumi pe oamenii săi, cărora această activitate 
suplimentară nu le făcea deloc plăcere. 

Panica îl făcea aproape să uite evenimentul major pe care 
satul se pregătea să-l trăiască: iniţierea unui nou adept, și nu 
unul oarecare! De ce oare tribunalul îi deschisese Zelosului 
poarta confreriei, din moment ce era clar că, intrând, nu va 
semăna decât discordie? Cu energia tumultuoasă de care 
dispunea, acest flăcău nu putea fi decât bandit sau copoi. Nu va 
rămâne mult timp închis în sat și va refuza să se supună 
ordinelor superiorilor săi, care se vor vedea nevoiți să-l trimită în 
rândurile lucrătorilor auxiliari sau să-l expulzeze definitiv. 
Zelosului îi va merge prost și nu va avea alt destin decât cel al 
unei morți brutale, în urma unei bătăi sau al unei îndelungate 
întemnițări. 

Un paznic pătrunse în biroul în care Sobek se pregătea să se 
întindă pe rogojina sa, pentru o odihnă binemeritată. 

— A venit mesagerul, șefu'! Vrea să vă vadă personal. 

Funcţionarul se ducea zi de zi la postul principal de gardă al 
satului artizanilor, ducea corespondența destinată confreriei și 
lua scrisorile artizanilor și ale familiilor acestora, care comunicau 
astfel cu lumea exterioară, fără a uita rapoartele oficiale ale 
scribului Mormântului, adresate prim-ministrului. In caz de 
necesitate sau de urgenţă, un serviciu special făcea ca mesajele 
să ajungă la destinaţie cât mai repede. 

— Nu te poți ocupa tu de asta? 

— Nu, șefu', nu vrea să vă vadă decât pe dumneavoastră, pe 
nimeni altcineva. 

— Bine... să intre. 

Mesagerul Uputy era un lungan de vreo treizeci de ani, cu 
pulpele robuste și umerii puternici. Din sacul său cu papirusuri, 
mai mult sau mai puțin folosite, și, de obicei, refolosite pentru 
scrisori, acesta scoase un ciob de oală înfășurat într-o pânză de 
in și-l puse pe biroul șefului Sobek. 

— Textul de pe pânză, scris cu cerneală roșie, spune că acest 
mesaj îţi este adresat, Sobek. 

— L-ai citit? 

— Ştii bine că n-am dreptul s-o fac. 

Uputy era un funcţionar apreciat și bine plătit. Deţinător al 
toiagului lui Thot, care subliniază corectitudinea și precizia în 
muncă, avea datoria să ducă scrisorile la destinaţie în bună 
stare și garantând că vor fi înmânate destinatarului. Meseria era 
grea, căci palatul și serviciile prim-ministrului impuneau 
transmiterea cât mai rapidă a hotărârilor luate și nu rare erau 
aceste perioade de intensă activitate. Uputy era conștient de 
importanţa rolului său și se simţea onorat de încrederea pe care 
i-o arătau cei mai înalți demnitari. 

— Ai de transmis vreun răspuns? 

— Așteaptă puţin. 

Sobek desfăcu șnurul de in și citi cele câteva rânduri scrise, 
tot cu cerneală roșie, pe bucăţica plată de calcar, șlefuită cu 
grijă. 

Năucit, paznicul nubian reciti incredibilul mesaj. Nu, nu era 
posibil... 

— Spune, Sobek! 

— Poţi pleca, Uputy... N-am de transmis niciun răspuns. 

Șeful pazei nu mai avea somn. Încă o dată, instinctul său 
funcţionase corect: avusese loc o catastrofă, iar amploarea sa 
risca să radă de pe suprafaţa pământului acest sat, cu o violență 
mai mare decât cel mai năprasnic dintre vânturile nisipurilor. 

T 

Copleșit, Nefer cel Tăcut trăia o mare fericire. După ce auzise 
chemarea, fusese primit în confrerie alături de Clara, femeia pe 
care o iubea, iar adaptarea lor la obiceiurile satului secret se 
desfășura fără prea multe incidente, îndeosebi datorită 
delicateţei native a tinerei, care reușea să respingă pornirile 
agresive manifestate împotriva nou-veniților. 


Și apoi, peste câteva ore, Zelosul avea să-și vadă visul 
realizat! Cel care îi salvase viaţa, cel datorită căruia o întâlnise 
pe Maat și-i descoperise măreţia, avea să devină un frate, 
alături de care să participe la fabuloasa aventură, cu care el 
însuși începuse să se măsoare. Cu zelul său entuziast și 
pasiunea de a crea, Zelosul se dovedea a fi la înălțimea misiunii 
care urma să-i fie încredințate. 

O viaţă sub semnul Măreţei Opere, o dragoste luminoasă, o 
prietenie exaltantă... Nefer cel Tăcut era protejat de zei, cărora 
nu va înceta niciodată să le mulţumească. In schimbul atâtor 
binefaceri, trebuia să-și facă datoria cu cea mai mare rigoare, 
fără să-și permită vreun răgaz în îndeplinirea sarcinilor sale. 
Cerul și pământul îl copleșiseră cu bucurii, făcându-l să audă 
chemarea și să-i poată răspunde; iar el trebuia să știe cum să se 
folosească de această situaţie favorabilă, dovedindu-se demn de 
drumul pe care-l avea de urmat. 

Nefer se pregătea să plece la atelierul de sculptură, când 
Clara veni să-i arate scrisoarea care tocmai le fusese adusă. 
După privirea ei tristă, Nefer înțelese că vestea era 
îngrijorătoare. 

— Tatăl meu e foarte bolnav, îi spuse ea, medicul se teme că 
deznodământul va fi fatal. Din mesajul trimis, înţeleg că tata 
dorește să ne vadă pe amândoi, cât mai repede posibil. 

Nefer se duse imediat să-l anunţe pe șeful echipei că va lipsi, 
absenţa trebuind să fie consemnată în registrul scribului 
Mormântului. 

Nu-și luară niciun bagaj și ieșiră din sat pe poarta din spate, 
luând-o pe cărarea ce ducea în vecinătatea templului de mii de 
ani al lui Ramses cel Mare. 

— Te simt nemulțumit, îi spuse Clara soțului ei. Te temi că nu 
te vei putea întoarce la timp pentru a asista la iniţierea 
Zelosului, nu-i așa? 

— Așa este. 

— ÎI vei vedea pe tata și apoi vei reveni în sat. Voi rămâne 
doar eu să-l veghez atâta cât va fi nevoie. 

— Rămân și eu, Clara. 

— Ba nu, tu trebuie să fi prezent acolo în momentul în care 
prietenul tău va deveni slujitor al locului secret. 

La postul de gardă din templul lui Ramses cel Mare, paznicii le 
cerură numele și-i lăsară să treacă fără vreo altă formalitate. 

Nefer și Clara erau cunoscuţi de către autorităţi ca membri ai 
confreriei, circulau liber pretutindeni și ieșeau din sat după 
bunul lor plac. 

Cei doi se grăbiră până la zona terenurilor cultivate, 
traversară un câmp de lucernă, merseră de-a lungul unei mici 
pieţe și se îndreptară către malul la care un bac se pregătea de 
traversare. Pierzându-se printre ceilalţi călători, ţărani care 
mergeau la Teba cu legume, schimbară banalităţi despre 
stabilitatea preţurilor, prosperitatea ţării și generozitatea Nilului. 
Nimeni nu putea bănui că veneau din satul cel mai secret al 
Egiptului. 

În ciuda îngrijorării sale, Clara reuși să facă faţă situaţiei și, 
mai mult, să încurajeze o femeie a cărei fiică avea febră. 

De îndată ce bacul acostă pe malul drept, Nefer și soția sa 
săriră pe mal și o luară în direcţia locuinţei antreprenorului de 
clădiri. Nu se apropiară bine, că Negruţu' îi întâmpină alergând, 
sărind de la unul la altul, lingându-i pe față, purtând o mare 
bucurie în ochii săi căprui. 

— Hai, repede, Negruțu'! spuse Clara. Suntem grăbiţi! 

Deodată, câinele mârâi arătându-și colții. Un grup de paznici 
se apropia, iar în fruntea lor se afla Sobek. 

— Ce se petrece? întrebă tânăra. 

— Liniștiţi-vă, tatăl dumneavoastră e sănătos. Scrisoarea pe 
care aţi primit-o a fost scrisă de mine, și nu de vreun doctor. 

— Bine, dar... de ce? 

— Era singurul mod de a-l scoate pe soţul dumneavoastră din 
sat. Mai mulţi martori vor spune că s-a îndreptat spre malul 
drept. 

— Care e, Sobek, scopul acestei stratageme? 

— Dreptatea. 

— Vă rog să mă faceţi să înţeleg. 

— Nefer este în stare de arest, acuzat că l-a ucis pe unul 
dintre oamenii mei din echipa de supraveghere nocturnă a Văii 
Regilor. 

Mehy devenea vedeta Tebei. Nicio seară mondenă la care să 
nu fie invitat, nicio recepţie oficială lipsită de prezenţa sa, nicio 

adunare importantă de muncă, fără el. Strălucit partener de 
discuţii, era întotdeauna gata să-și exprime ideile originale, 
complimentele de bun-gust sau sugestiile demne de interes. 

Trezorierul principal Mose era felicitat de toată lumea pentru 
alegerea făcută. Îşi alesese un ginere atât de remarcabil, a cărui 
carieră se anunța promițătoare, cu atât mai mult cu cât 
proiectele sale de reformă a armatei tebane erau deosebit de 
apreciate în înalta societate. 

Cu ocazia zilei sale de naștere, primarul Tebei dăduse o 
recepție somptuoasă în grădinile vilei sale, frecventate cu 
asiduitate de notabilităţile cetăţii zeului Amon. Chipul îi era 
luminos și cuvântul solemn. Își saluta oaspeţii cu siguranţa unui 
tactician care abia sufocase o facțiune periculoasă. 

— Câtă eleganţă, dragul meu Mehy! Cămașa plisată, cu 
mâneci lungi, roba de un alb imaculat, sandalele croite perfect... 
Dacă n-aţi fi căsătorit, câte fete n-ar încerca să vă seducă! 

— Voi rezista oricând tentaţiei. 

— Fie vorba între noi, Serketa trebuie să știe să farmece un 
bărbat, nu? 

— N-aș fi în stare să-l mint pe primarul Tebei, a cărui 
experienţă este unanim recunoscută. 

— Sunteţi pe placul meu, Mehy! Presupun că, în ceea ce vă 
privește, armata nu e decât o etapă. 

— Când voi termina reforma pe care am întreprins-o, mi-ar 
plăcea să mă asociez mai îndeaproape administraţiei minunatei 
noastre cetăţi. 

— Ambiţie legitimă și demnă de laudă, aprecie primarul, dar 
să nu uitaţi că Teba nu este decât cel de-al treilea oraș al ţării, 
după Memphis și noua noastră capitală Pi-Ramses. Aici, sunt de 
apreciat liniștea și respectarea tradiţiilor. 

— Și asta nu este, oare, cea mai înţeleaptă dintre politici? 

— Excelent, Mehy! Cu asemenea opinii, veţi ajunge departe. 

— Îi datorez mult dragului meu socru, cel care, printre 
preocupările mele, ocupă primul loc. 

Primarul se miră: 

— Mose are cumva probleme? 

— V-o spun în mod confidenţial, stă tot mai prost cu 
sănătatea. 

— Mi se pare totuși într-o formă excelentă. 


— Vitalitatea sa pare intactă, desigur, dar capul pare a-i fi 
afectat... În ultima vreme, l-am rugat, cu menajamente, desigur, 
să revină asupra câtorva decizii de-a dreptul aberante. Pentru 
moment, este de acord cu mine și își recunoaște rătăcirile, 
întrebându-se ce demon îl chinuie, dar nu știm ce va fi mâine. 
Pierderile de memorie sunt tot mai frecvente... Dar n-ar fi 
trebuit să vă vorbesc despre asta. 

— Dimpotrivă, Mehy, dimpotrivă! E bine să mă ţineţi tot 
timpul la curent și să interveniţi în continuare pentru evitarea 
unei catastrofe. Dacă situaţia se înrăutățește, să mă anunţaţi de 
îndată. Seara aceasta e foarte reușită, dar iată și a doua veste 
proastă a zilei. 

— Pot să îndrăznesc să vă întreb care a fost prima? 

— O veste foarte neplăcută... Un tânăr artizan, Nefer, care 
tocmai intrase în confrerie, este acuzat de uciderea unui paznic 
din subordinea șefului Sobek. La început, credea că a fost un 
accident, dar noi fapte l-au convins că e vorba de un act 
criminal. 

— Acest Nefer va fi judecat de sfatul confreriei? 

— Nu, căci a fost arestat pe malul drept, în timp ce venise în 
vizită la socrul său. Dacă ar fi rămas în sat, n-am fi putut să-l 
arestăm. Procesul riscă să facă multă vâlvă. 

— Bine, dar asta va duce la distrugerea reputației artizanilor! 

— Va fi în pericol chiar supraviețuirea satului. Dacă această 
confrerie adăpostește criminali, trebuie dizolvată. 
Administratorul malului stâng va fi încântat... Condamnarea lui 
Nefer îi va demonstra lui Ramses faptul că acest loc secret este 
mai mult periculos decât util. Confreria se va lupta cu ghearele 
și cu dinţii, desigur... lar eu voi fi nevoit să folosesc armata, deci 
pe domnia voastră, pentru a face evacuarea cuvenită. 

— Sunt la dispoziţia voastră. 

— Voi ţine minte... Ne vom revedea în curând. Distracţie 
plăcută, Mehy! 

Primarul intră în vorbă cu un moșier bogat, lăsându-l pe 
ofițerul superior să-și savureze prima lui mare victorie. 

Scrisoarea anonimă pe care o trimisese lui Sobek pentru a-l 
denunța pe Nefer producea efectele scontate. Astfel, omorul pe 
care-l comisese el însuși îi făcea un serviciu de neprețuit. 
Probabil că tânărului i se va aplica pedeapsa capitală, iar 
confreria va fi dispersată. Mehy va ocupa satul în timp necesar, 

pentru a-l scotoci de la un cap la altul și pentru a-și însuși 
comorile sale. Acţionând sub acoperirea unei misiuni oficiale, va 
reuși să-și atingă scopurile în deplină legalitate. 


Zelosul stătea pe pământul bătătorit al unei mici încăperi cu 
pereţii văruiţi, fără ferestre. Nu știa dacă e zi sau noapte. | se 
aducea de băut și de mâncat, fără să i se adreseze vreun 
cuvânt. 

Ușa nu era închisă și ar fi putut ieși. Dar simţea că această 
falsă libertate masca o nouă capcană și că nu avea de făcut 
decât un singur lucru: să aștepte hotărârea sfatului artizanilor. 

El, de obicei atât de zelos și de nerăbdător, nu se revolta în 
fața acestei încercări pe care o considera necesară, căci îi 
permitea să trăiască o vreme în afara timpului, să cunoască, 
într-o oarecare măsură, odihna sufletului și a trupului, pe care 
nu le cunoscuse până acum. Destinul nu-i mai aparţinea și nici 
nu-l mai preocupa. Se hrănea doar cu acest gol apăsător, în care 
nu mai apărea nimic. 

Atâta vreme cât decizia finală nu i se comunica, trăia între 
viaţă și moarte. Aici, pe teritoriul secret al satului artizanilor, nu 
mai era un profan, dar poate că niciodată nu va deveni membru 
al confreriei. Trecutul îi dispăruse din memorie, iar viitorul nu 
exista încă. 

Oricare urma să fie ieșirea din această luptă fără adversari, 
Zelosul se bucura că descoperise o lume surprinzătoare. 
Obișnuitele sale puncte de reper dispăruseră, limitele se 
ștergeau și i se deschidea un alt orizont. O umbră, fără 
consistență deocamdată, asemenea lui, a cărei forţă și dorinţă 
deveniseră inutile. 

Tânărul era convins că toți membrii confreriei trecuseră prin 
ceea ce trecea el și că, la fel ca el, așteptaseră verdictul fără 
apel. Niciunul nu obținuse vreun privilegiu, oricare i-ar fi fost 
talentul și competența. Faptul că și el trăia aceeași încercare, în 
aceleași condiţii, îl făcea să se simtă legat de ceilalţi, ca de fraţii 
săi, împărțind cu ei același ideal. 

Ușa se deschise. 

Artizanul nu-i aducea nici pâine, nici urciorul cu apă: 

— Vino cu mine, Zelosule! 


Tânărul colos ar fi dorit să-și mai petreacă multe zile în acest 
loc liniștit, în care nimic nu-l putea supăra. Se ridică foarte încet, 
ca și când ar fi ezitat să-și urmeze ghidul. 

— Îți mai menţii cererea de a fi admis în confrerie? întrebă 
artizanul. 

— Tu du-mă acolo unde trebuie. 

O luară pe drumul ce ducea la templul în faţa căruia se ţinea 
sfatul. Feţele judecătorilor erau impasibile, cu excepţia celei a 
bătrânului scrib Ramose, care părea să zâmbească. 

Dar Zelosul, a cărui inimă bătea să-i sară din piept, prefera să 
nu-i dea atenţie și se opri în faţa lui Kenhir, scribul Mormântului. 

Pentru prima dată în viaţă, îngrijorarea soră cu panica îi tăia 
respiraţia. Îi trecu prin minte gândul s-o ia la goană până la 
capătul pământului, să nu mai audă cuvintele care urmau să fie 
pronunţate. 

— Sfatul nostru a luat o hotărâre, spuse Kenhir cu 
solemnitate, și încă una irevocabilă. Este aprobată de 
Maiestatea Sa faraonul, stăpânul suprem al Locașului Adevărului 
și va fi înregistrată la biroul prim-ministrului. Tu, Zelosule, ai 
auzit într-adevăr chemarea și vei fi deci admis în această 
confrerie. 

Oare lui i se adresa scribul? Deodată, simţi scurgându-i-se în 
vene un foc mistuitor. Îi venea să-l sărute pe Kenhir cel Ursuz. 

— Din nefericire, continuă scribul, suntem obligaţi să-ți 
amânăm inițierea. Nu despre tine e vorba, ci despre toată 
confreria, având în vedere nenorocirea care a lovit-o. 

— Ce nenorocire? 

— Nefer cel Tăcut este acuzat de crimă. 

— Tăcutul e un asasin? Bine, dar... este absurd! 

— Asta e și părerea noastră, dar va trebui să ne străduim din 
răsputeri să-i dovedim nevinovăția. Când totul va reveni la 
normal și pacea se va așterne din nou printre noi, îţi vei primi 
noul nume și vei putea descoperi primele mistere ale Locașului 
Adevărului. 

La capătul unei epuizante zile de muncă, Mehy o posedase 
brutal pe Serketa, ca de obicei. De acum înainte, nu se va mai 

putea lipsi de el și va accepta locul pe care orice femeie trebuie 
să-l aibă: acela de servitoare devotată și supusă. Incă din 
copilărie, Mehy disprețuia femeia și nu Serketa era cea care l-ar 
fi putut schimba. La fel ca și celelalte, și ea căuta un senior cu o 
reală autoritate. Dar ea măcar avusese norocul să-l găsească. 

De la arestarea lui Nefer cel Tăcut, Mehy contactase zeci de 
persoane pentru a-și desfășura strategia, a cărei eficacitate îi 
dădea deplină satisfacție: zvonurile false. Cei stăpâniţi de 
răutate abia așteptau să le cunoască și să le răspândească cu 
viteza vântului: imbecilii le repetau fără a înţelege mare lucru, 
iar flecarii, fericiţi la culme să strălucească în faţa tuturor, 
împrăștiau informaţia, precizând că ei sunt singurii care o 
Cunosc. 

Mehy reușea să modeleze gândirea celorlalți după bunul lor 
plac, transformând zvonul în realitate. Nefer cel Tăcut era deja 
văzut ca un criminal de temut, autor al mai multor asasinate, iar 
confreria artizanilor devenise, prin faptele amintite, un cuib de 
tâlhari, care se bucura de o protecţie de-a dreptul revoltătoare. 

Numai Ramses cel Mare ar fi putut, cu un singur cuvânt, să 
rastoarne situaţia. Dar faraonul nu se situa deasupra lui Maat și 
nu avea dreptul să intervină într-un proces judiciar. Acesta era 
preţul apărării fericirii și al unităţii Egiptului. Odată acuzat, Nefer 
trebuia să fie judecat. 

Legătura dintre confrerie și prim-ministru era mult prea 
strânsă pentru ca acesta din urmă să poată prezida audierea 
preliminară destinată acuzării. Președinte va fi deci cel mai 
vârstnic, un bătrân atașat strict procedurii. Mehy n-avea nevoie 
să-l cumpere, din moment ce, în faţa gravităţii faptelor, va 
hotărî în mod obligatoriu ca Nefer să apară înaintea unui juriu. 

Acela va fi momentul în care intervenţia ocultă a lui Mehy va 
fi decisivă. Mai întâi, trebuia să-l impună ca jurat pe Abry, 
administratorul malului stâng, și să-l determine să răspândească 
noi calomnii despre confrerie, tot mai odioase, făcând-o și mai 
detestabilă în ochii oamenilor, apoi, urma să se asigure de votul 
majorităţii juriului, pentru a obţine condamnarea la moarte a lui 
Nefer, prezentat ca un asasin cu sânge rece, o adevărată fiară 
sălbatică lipsită de omenie, a cărui educaţie fusese îndrumată 
de artizani, la fel de cruzi ca și el. 

Astfel, laţul se strângea în jurul satului. 

Mehy atinse șoldurile Serketei: 

— Mânza asta îmi aparţine, nu-i așa? 

Serketa se cuibări lângă el! 

— Da, sunt a ta... Hai să ne mai iubim. 

— Eşti nesătulă! 

— Nu e normal, din moment ce am norocul să fii un soţ 
neobosit? 

— Tatăl tău mă îngrijorează, Serketa. 

— Da?... De ce? 

— O cam ia razna. 

— N-am observat nimic. 

— Fiindcă nu lucrezi cu el. Mi-a atras atenția primarul Tebei în 
persoană. În timpul unei întruniri importante, tatăl tău a 
bolborosit cuvinte lipsite de înțeles, s-a încurcat în expunerea 
sa, apoi a rămas blocat minute în șir. Eu, personal, am asistat, 
zilele trecute, la incidente asemănătoare, ba chiar mai grave. 
Bineînţeles, nu i-am spus nimic primarului și am încercat să 
risipesc temerile. Din păcate, tatăl tău neagă realitatea. Când 
iese din crize, nu-și amintește nimic și refuză să admită că se 
pierde cu adevărat. 

— Ce-ar trebui să facem? 

— Informează-l pe doctorul său și cere-i să-i prescrie un 
tratament, dacă există așa ceva, fără să-l supere pe tatăl tău. Și 
dacă ar fi doar boala asta îngrijorătoare... 

Serketa se așeză pe marginea patului: 

— Despre ce e vorba? 

— Nu-mi vine să-ţi spun. 

— Sunt soţia ta, Mehy, vreau să știu tot! 

— Este atât de oribil... 

— Vorbește când îţi spun! 

— Draga mea, riști să fii dezamăgită și totodată rănită. 

Mehy vorbi încet, ca și când se temea că va fi auzit: 

— Tatăl tău vizita un domeniu pentru a recalcula taxele. Mă 
luase cu el, dorind să mă înveţe unele detalii tehnice. Deodată, 
s-a aruncat asupra unei fetițe, încercând s-o violeze. Deși sunt 
mult mai robust decât el, mi-a fost foarte greu să-l stăpânesc. 
Din fericire, am reușit să împiedic ce era mai rău. După o vreme, 
când și-a revenit, nu-și mai amintea nimic din această scenă 
îngrozitoare. 

— A existat un... martor? 

— Mama fetiţei. 

— O să depună plângere? 

— Liniștește-te, am făcut-o să renunţe, explicându-i care e 
situaţia și oferindu-i o vacă cu lapte și patru saci cu grâu, ca să 
uite această tragedie. Dar eu nu pot fi tot timpul în preajma 
tatălui tău. Mă tem să nu înceapă din nou. 

Serketa era în pragul unei crize de nervi: 

— O să ne pierdem reputaţia, bunurile... 

— Eu te iubesc pentru tine însăţi, draga mea. Nu trebuie să te 
preocupe decât starea de sănătate a tatălui tău. 

Pentru Serketa, calea de urmat era clară: trebuia să se 
îngrijească de transferarea averii familiei pe numele ei și a 
soţului ei și să nu mai permită unui bolnav mintal s-o 
administreze. Când nebunia se va accentua, tatăl său va semna 
cu ușurință orice document și, atunci, îi va putea lua 
moștenirea. Serketa nu suporta perspectiva sărăciei. Din 
fericire, se căsătorise cu Mehy, a cărui luciditate o va salva din 
acest pericol. 

— li poţi pune tatălui meu un supraveghetor permanent? 

— Nu, eu... 

— Dă-le soldaţilor tăi ordinul de a veghea cu discreţie asupra 
securităţii sale. Dacă va comite un act nelalocul lui, să intervină 
pe loc și să n-o spună nimănui în afară de tine. 

— Asta ar însemna să-mi depășesc funcţiile și... 

— Mehy, fă-o pentru noi! Este în joc viitorul nostru. 

Căpitanul se prefăcu îngândurat. Soluţia fusese deja propusă 
primarului și acesta o acceptase. 

— Dacă superiorii mei află, va trebui să suport sancțiuni grave 
pentru abuz de putere, dar pentru tine, dulceața mea, o să-mi 
asum acest risc. 

Serketa sărută trupul soțului său. 

— N-o să-ţi pară rău... lar eu nu voi sta degeaba. 

— İn primul rând, vorbește cu doctorul. 

— Desigur... Dar mă voi sfătui și cu juriștii noștri. Ca fiică 
unică, îmi revine datoria să protejez patrimoniul familiei. Și 
adevărata mea familie ești tu și viitorii noștri copii. 

O făcu să se lase pe spate și se întinse pe ea cu toată 
greutatea sa. 

— Câţi copii vrei? 

— Patru, cinci... 

— Nu sunt prea mulţi pentru o femeie de calitatea ta? 

— Vreau mai mulţi băieţi. Îţi vor semăna și, astfel, voi avea 
impresia că te am tot timpul lângă mine. 

— Chiar că nu te mai poţi lipsi de Mehy, frumoasa mea... 

incapabilă de a simţi plăcerea, Serketa nu dădea doi bani pe 
vitejiile soțului său, un amant mai degrabă mediocru. Era însă 
un soţ ideal, ambițios și lacom de putere. Datorită lui, își va 
păstra averea și va reuși chiar s-o sporească, cu condiţia să 
scape de un tată care devenea periculos și deci incomod. 

Pentru a-l cuceri pe Mehy, era de ajuns să-l flateze și să-i 
creeze iluzia că e stăpânul său atotputernic. Purtându-se ca o 
femelă în călduri și ca o prostuţă încântătoare, numai bună de a 
fi expusă la recepții, la braţul strălucitului său senior, Serketa 
urma să-i întărească excelenta părere pe care o avea despre el 
însuși și, din umbră, să acumuleze cât mai multe bunuri. Să 
adune din ce în ce mai mult: nu era acesta scopul existenţei ei? 

Dakter era încă mânios. 

— Mehy, aţi obţinut pentru mine postul pe care-l doream, dar 
iată că nu fac decât pe omul de ajutor în treburile funcţionărești! 
Directorul laboratorului central este un bătrân preot stupid, 
incapabil să înțeleagă perspectivele oferite de știință. Refuză 
orice inovație, orice experiment și mă forțează să clasez dosare! 

— Mai ia o bucată de gâscă friptă, dragule. Nu-i așa că 
bucătarul meu e un adevărat maestru? 

— Într-adevăr, însă... 

— Credeam că un savant de valoarea dumneavoastră este 
mult mai răbdător. 

— Aș vrea să mă înţelegeţi... Am sute de proiecte și mă văd 
redus la neputinţă! 

— Dar nu pentru multă vreme, Dakter! 

Savantul își mângâie barba cu vârful degetelor. 

— Nu mi se pare că situaţia evoluează în favoarea mea. 

— Vă înșelaţi! Relaţiile mele cu primarul Tebei sunt tot mai 
strânse și, pe zi ce trece, îmi crește influența în oraș. Actualul 
vostru director nu mai are mult și va dispărea pentru a vă ceda 
locul. 

Dakter mușcă zdravăn dintr-o pulpă bine rumenită. 

— Acest proces împotriva Locașului Adevărului este, oare, o 
treabă serioasă? 

— Absolut, dragul meu! Datorită crimei îngrozitoare săvârșite 
de Nefer, ne vom debarasa mai repede decât crezi de această 
confrerie blestemată. Artizanii vor fi dispersaţi, iar eu voi avea 
mandat sa scotocesc satul, de la un cap la celălalt. Și mă veți 
asista ca expert, desigur! 

Ochii mici ai lui Dakter sclipiră de plăcere: 

— Bine, dar... sentinţa n-a fost încă pronunţată! 

— Justiţia egipteană e foarte severă și se va pronunța dând 
pedepse grele, atât făptașului, cât și celor care l-au protejat. Că 
doar știm că această confrerie este o asociaţie de răufăcători. 
Va fi interzisă și toți vor aprecia hotărârea luată, ca fiind cea mai 
bună soluție. 

t 

Fierarul Obed primise pe lângă el un Zelos atât de dornic de a 
învăța, încât de opt ore nu se oprise din lucru. Tânărul îi 
propusese scribului Mormântului să formeze un comando cu doi 
sau trei artizani puternici, să-l elibereze pe Nefer și să-l aducă 
din nou în sat, departe de paznici. Dar Kenhir îl refuzase 
categoric. Așteptându-și inițierea, Zelosul trebuia să se întoarcă 
la lucrătorii auxiliari și să se facă util. 

— la spune, te-au primit? întrebă fierarul, examinând cu 
satisfacție dălţile de cupru fabricate de tovarășul său în această 
unică zi, în care muncise alături de el. 

— Sper să nu se răzgândească. 

— Nu e genul lor... Dar crima este o lovitură gravă dată 
confreriei. 

— Tăcutul e nevinovat! 

— Și totuși va fi condamnat pentru crimă. Şeful Sobek are, în 
mod sigur, o dovadă. 

— Nu-mi pun decât o întrebare: cine-l urăște pe prietenul meu 
atât de mult, încât să-l târască astfel în noroi, distrugându-i 
viața? 

— Ar trebui să uiţi povestea asta urâtă, Zelosule, și să 
muncești cu mine. Eşti talentat și îți place. Nu te închide într-un 
sat, ale cărui zile sunt numărate. 

— Ce vrei să spui? 

— Dacă Nefer e condamnat, condamnată va fi și confreria. Se 
va face o anchetă aprofundată asupra fiecăruia dintre membrii 

săi, pentru a stabili eventuale complicităţi, munca pe șantier va 
fi întreruptă și artizanii, răspândiţi în templele Tebei. Se apropie 
sfârșitul acestor locuri. 

— Și iniţierea mea? 

— Nu va mai avea loc niciodată. 

Tânărul strânse pumnii: 

— Toate astea sunt provocate de un geniu rău ascuns în 
umbră... 

— ÎI cunoşti bine pe Nefer? întrebă fierarul. 

— Îmi este prieten. 

— Insuficient pentru a-i dovedi nevinovăția! La urma urmelor, 
nu știi aproape nimic despre el și despre trecutul lui. Ce fel de 
om a devenit, oare, în timpul călătoriei sale îndelungate? In 
Nubia, a fost, desigur, confruntat cu violența și nu încape 
îndoială că a învățat să ucidă. Nu s-a reîntors la Teba pentru a 
se îmbogăţi? În sat auzise vorbindu-se despre averile depuse în 
mormintele faraonilor cu ocazia funeraliilor acestora. Nu crezi că 
s-a gândit să fure din ele? 

— Ar fi monstruos! 

— Nu e primul cu asemenea idei și nu va fi nici ultimul. lar el 
avea o poziţie mai bună decât oricare, pentru a o pune în 
practică! lată motivul pentru care pleca noaptea printre 
dealurile ce străjuiesc Valea Regilor... Dar nu știa că Sobek 
devenise șeful pazei și că pusese la punct un nou sistem de 
supraveghere. Un paznic l-a surprins, Tăcutul l-a ucis și n-a găsit 
un refugiu mai bun pentru a scăpa de autorităţi decât satul. A 
subestimat îndăârjirea lui Sobek, care a pornit ancheta și, în cele 
din urmă, l-a identificat. 

— Povestea ta e stupidă, Obed! 

— Va fi reluată la tribunal, o să vezi. Faptele prea se potrivesc 
pentru a nu fi credibile. 

— Asta nu înseamnă că e adevărat! 

— Treaba asta e tare dubioasă: nici Nefer și nici confreria nu 
vor ieși cu faţa curată. Ascultă-mi sfatul și stai deoparte! 

— Artizanii au mâinile legate, dar nici tu, nici eu nu aparținem 
confreriei. Dacă încerc o lovitură salvatoare, ai fi gata să mă 
ajuţi? 

— Bineînţeles că nu! N-am avea nicio șansă și nu vreau să-mi 
pierd locul de muncă. Nefer e la închisoare și nimeni nu-l va 
putea scoate de acolo. 

— Părinţii Clarei sunt încă în viață? 

— Doar tatăl său. 

— Ce meserie are? 

— E antreprenor de clădiri. E un om priceput, cu o reputaţie 
foarte bună. 

t 

Urmând indicațiile lui Obed, Zelosul găsi cu ușurință casa 
tatălui Clarei. Era convins de vinovăția lui: fiindu-i greu să 
suporte plecarea fiicei sale, se răzbunase pe Nefer, dându-i lui 
Sobek probe false, care să-l acuze pe seducător. Simţindu-se 
părăsit și trădat, antreprenorul hotărâse să distrugă cuplul care, 
retrăgându-se în sat, îi scăpase din mână. De voie, de nevoie, 
Zelosul îl va târî în faţa tribunalului, pentru a-și mărturisi 
vinovăția și pentru a șterge orice vină a lui Nefer. In felul acesta, 
cazul va fi rezolvat repede! 

Aproape de amiază, oamenii se reîntorceau de la târg. 
Tânărul pătrunse în casa a cărei ușă, dând la stradă, era 
deschisă. 

Un câine negru îi tăie calea. 

— Cuminte, prietene... Nu-ţi vreau niciun rău. 

Bine înfipt pe labele sale, câinele mârâi, arătându-și colții. 
Dacă Zelosul ar fi înaintat, l-ar fi atacat. 

Colosul i-ar fi putut frânge gâtul, dar acest paznic curajos îi 
era simpatic. Se lăsă în jos și-l privi drept în ochi. 

— Vino la mine, nu-ți sunt dușman! 

Neîncrezător, câinele cel negru lăsă capul în jos, vrând parcă 
să-l cerceteze și altfel pe intrus. 

— Hai, vino, doar nu te mușc! 

Clara apăru în capul scărilor ce duceau la etaj: 

— Tu ești, Zelosule... Ce vânt te aduce? 

Tânărul se ridică: 

— Pot să-l mângâi? 

— Negruţule, e un prieten. Poţi să-l întâmpini fără teamă. 

Câinele se opri din mârâit și se lăsă mângâiat pe creștet. 

— Clara... Știu tot. Tatăl tău e autorul, nu-i așa? 

— Tatăl meu? Nu înţeleg! 

— N-a fost de acord cu căsătoria voastră și l-a denunţat pe 
Tăcut la poliţie. Trebuie s-o mărturisească. 

Tânăra zâmbi cu tristeţe: 

— Te înșeli, Zelosule. Nenorocirea care ne-a lovit l-a făcut pe 
tatăl meu să se îmbolnăvească. E foarte bolnav. Deși plecarea 
mea l-a întristat, a fost foarte mândru să mă vadă căsătorită cu 
un Slujitor al confreriei, acolo unde poţi afla secretele meseriilor 
la care el însuși n-a avut acces. Când l-am înștiințat de 
arestarea lui Nefer, inima l-a lăsat. 

— Este... 

— Mai trăiește încă, dar simt că sfârșitul îi e aproape. 

Clara nu se înșela. 

Cu o oră înaintea începerii audierii preliminare, tatăl său își 
dădu duhul. Fiica sa îl liniștise, spunându-i că Nefer nu avea 
nimic să-și reproșeze și că dreptatea va triumfa. 

— Trebuie să mă ocup de funeralii, îi spuse ea Zelosului. 

— Ba nu, du-te la tribunal; soţul tău va avea nevoie de 
prezenţa ta. Mă ocup eu de toate. 

— Dar nu pot accepta, eu... 

— Ai încredere în mine, Clara! Acum, trebuie să fii lângă 
bărbatul tău. 

— Tu nu știi cui să te adresezi, tu... 

— Nu fi îngrijorată! Doar în cazul unei încercări atât de 
cumplite poţi dovedi că ești cu adevărat prieten. Mă gândisem 
să-l salvez pe Tăcut spărgând zidurile închisorii, dar asta e 
imposibil. Numai tu îl poţi susține, iar eu trebuie să te ajut. Dacă 
tatăl tău era dintre cei drepţi, n-are de ce să se teamă de 
tribunalul lui Osiris, în timp ce soțul tău poate trăi momente de 
infern din cauza tribunalului celor în viaţă. 

Cuvintele tânărului colos erau aspre, dar Clarei i-au dat curaj. 
Nu avea timp să-și plângă de milă; trebuia să se bată, chiar 
dacă armele sale erau neînsemnate. Altă soluţie nu exista. 

T 

— Eu, jurat? 

— Dragă Mehy, numirea ţi-a fost aprobată de prim-ministru, îl 
anunţă primarul Tebei. Era nevoie de un ofiţer și atunci m-am 
gândit imediat la dumneata. 

— Este o responsabilitate serioasă. 

— Știu, știu... Dar nu este ultima pe care o veţi avea! Când se 
va termina acest proces sâcâitor, mi-ar plăcea să vă încredinţez 
câteva treburi importante. Oamenii mei îmbătrânesc, am nevoie 
de sânge tânăr. 

— După cum v-am spus-o deja, vă voi sta întotdeauna la 
dispoziţie. 

— Perfect, Mehy. Și... socrul, ce mai face? 

— Tot mai bolnav. 

— Asta nu e bine... Aţi luat măsuri de supraveghere? 

— Desigur, așa cum vorbeam mai deunăzi. Am niște oameni 
de o discreţie exemplară, care nu vor interveni decât în cazuri 
extreme, când va fi absolut necesar. 

— Doctorul ce spune? 

— Este o boală pe care o cunoaște, dar pe care n-o poate 
vindeca. 

— Neplăcut, tare neplăcut... Cât despre audierea preliminară, 
prim-ministrul a ordonat să aibă loc pe malul stâng, în fața 
intrării în templul de mii de ani al lui Sethi, tatăl lui Ramses. Se 
temea că aici, pe malul drept, se vor înghesui prea mulţi gură- 
cască. Un cordon al paznicilor îi va împiedica pe curioși să se 
apropie și va garanta liniștea judecății. 

Această modificare de ultimă oră îi displăcu lui Mehy, dar, 
oricum, rezultatul dezbaterilor nu se va schimba. Nefer cel Tăcut 
va rămâne ţapul ispăşitor și confreria va fi dusă la pierzanie. 

t 

Delegația Locașului Adevărului era formată din bătrânul scrib 
Ramose, alături de Kenhir, scribul Mormântului, și de Neb cel 
Desăvârșit, șeful de echipă. Locuitorii satului doreau cu toții să 
organizeze o procesiune către tribunal, dar Ramose îi sfătuise să 
renunţe la această iniţiativă care risca să nu fie pe placul 
magistraţilor și deci să nu-i fie favorabilă acuzatului. 

— Nu-i poţi cere o audienţă lui Ramses? îl întrebă șeful de 
echipă pe Ramose. 

— Ar fi inutil, căci faraonul trebuie să dea mână liberă justiţiei. 
Ca scrib al lui Maat, garantez pentru corectitudinea confreriei. 

— Am putea cere să-l vedem pe prim-ministru! 

— Ar fi tot atât de inutil. Doar tribunalul va hotărî soarta lui 
Nefer. 

— Și dacă tribunalul se înșală? 

— Dacă nu sunt probe sau dacă acestea nu sunt 
convingătoare, Kenhir și cu mine vom cere achitarea. 

Neb cel Desăvârșit nu împărtășea optimismul lui Ramose. N- 
avea încredere decât în sfatul Locașului Adevărului, în care nu 
exista corupţie. 

— Sunt convins că Nefer e nevinovat și cineva vrea să-l 
înfunde, spuse Kenhir. 

— Ramses cel Mare ne protejează, insistă Ramose. Activitatea 
Locașului Adevărului este vitală pentru supraviețuirea Egiptului. 

— Se petrece totuși ceva neobișnuit, ca și când un monstru 
cuibărit în întuneric ar fi hotărât să iasă la momentul potrivit 
pentru a răspândi răul. 

— Dacă e așa, vom ști să-i rezistăm. 

— Dar va trebui să-l și recunoaștem! Dacă ne lovește pe la 
spate, vom muri înainte de a începe lupta. 


Primul judecător, cel mai vârstnic dintre judecătorii din Teba 
declară deschisă audierea preliminară în cazul Nefer, slujitor al 
Locașului Adevărului, acuzat de uciderea unui paznic din rândul 
celor care supraveghează Valea Regilor în timpul nopții. 

— Sub protecţia lui Maat și în numele ei, declară primul 
judecător, cer adunării să aibă în vedere faptele și numai 
faptele. 

Erau prezenţi juraţii care urmau să pronunte verdictul, 
delegația Locașului Adevărului și, la stânga primului judecător, 
Clara, precum și soldaţi înarmaţi cu bastoane și pumnale. 

Părea calm, aproape nepăsător. Când întâlni privirea soţiei 
sale, se simţi gata să înfrunte orice încercare. Prin prezenţa sa, 
tânăra îl făcea să se simtă mai liniștit. 

— Tu ești Nefer cel Tăcut? întrebă președintele tribunalului. 

— Chiar el! 

— Îţi recunoști vina de a fi autorul crimei? 

— Sunt nevinovat. N-am comis crima de care sunt acuzat! 

— Ai avea îndrăzneala s-o juri? 

— Pe numele faraonului, o jur. 

Se lăsă o îndelungă tăcere, căci toți cei de faţă simțeau 
importanța momentului. Mehy era în culmea fericirii; după o 
asemenea declaraţie, Nefer, considerându-se că a jurat strâmb, 
nu va scăpa de condamnarea la moarte. 

— Acuzarea are cuvântul. 

Șeful Sobek ieși în faţă și reaminti faptele. Se arătă 
nemulțumit de ancheta sa făcută pe fugă și de concluziile 
pripite. Comunică totodată tribunalului existenţa scrisorii 
anonime, perfect argumentate, care-l acuza pe Nefer. Pornind 
de la aceasta, se gândise bine și ajunsese la concluzia că Nefer 
era, cu siguranţă, vinovat, cu atât mai mult cu cât nu avea 
niciun alibi pentru noaptea crimei. Fiind crescut în satul 
artizanilor, auzise, desigur, vorbindu-se despre bogăţiile din 
Valea Regilor și inițiase proiectul nechibzuit de a se face stăpân 
pe ele. În timp ce își alegea un itinerar pentru a pătrunde în 
locul interzis, fusese surprins de un om din gardă, pe care 
fusese nevoit să-l ucidă. Spirit calculat, Nefer se refugiase apoi 
în sat, acolo unde autorităţile nu aveau dreptul să intre. 

— Această gravă acuzaţie nu se sprijină decât pe un 
document anonim, observă primul judecător. 

— Este clar, răspunse Sobek, că a fost scris de un artizan 
cuprins de remușcări și care dorește ca adevărul să iasă la 
lumină. Mai mult chiar, faptele se înlănţuie în mod limpede. 

Primul judecător i se adresă lui Nefer: 

— Unde te aflai în noaptea crimei? 

— Nu-mi mai amintesc. 

— De ce te-ai reîntors în sat? 

— Pentru că am auzit chemarea. 

Administratorul malului stâng ceru cuvântul: 

— Apărarea lui Nefer e lipsită de substanță! Acest băiat este 
un aventurier, înzestrat cu sânge rece și capabil de ce poate fi 
mai rău. Trebuie să fie chemat în faţa unui juriu, care îl va 
condamna pentru crimă și jurământ mincinos. 

— Vă atrag atenţia că lipsește o dovadă hotărâtoare, aprecie 
prințul judecător. 

— Poate că nu, obiectă Sobek. Unul dintre oamenii mei 
patrula în seara aceea la locul crimei. Işi amintește că a zărit pe 
cineva care dădea târcoale în zonă. 

Paznicul-martor a fost chemat. Impresionat de prezenta 
primului judecător și a juraţilor, abia reușea să vorbească, dar, 
în cele din urmă, declară că și-l amintește pe acuzat. 

Primul judecător nu mai avea de ales. 

— Hotărăsc ca... 

— Așteptaţi o clipă. 

— Cine îndrăznește să mă întrerupă? 


O femeie în vârstă, slăbuță, cu părul alb, se prezentă în fața 
președintelui tribunalului. 

— Nefer cel Tăcut e nevinovat. 

— Tu cine ești? 

— Femeia înțeleaptă din Locașul Adevărului. 

Se auziră murmure în mulțime stârnite de apariţia acestei 
femei ciudate, cu ţinută de regină. Pentru mulţi, femeia 
înţeleaptă din satul secret nu era decât un personaj legendar, cu 
puteri supranaturale. Nu ieșea niciodată din sat, astfel încât 
oamenii începuseră să se îndoiască de existenţa ei. 

Președintele tribunalului își găsea cu greu cuvintele: 

— Cum... cum puteți fi atât de sigură? 

— L-am urmărit pe Nefer cel Tăcut de când a intrat în sat. Nu 
poate fi un criminal. 

— Această părere nu este de neglijat, consideră primul 
judecător, cu prudenţă, dar numai o probă... 

— Dacă suntem siguri că, în noaptea aceea, Nefer nu se 
putea afla pe malul stâng, aceasta nu l-ar absolvi definitiv de 
orice vină? 

— Desigur, dar nici măcar el nu e capabil să-și amintească 
locul în care se afla în acel moment. 

Femeia se apropie de tânărul care-i admira profunzimea și 
frumusețea privirii. 

— Dă-mi mâna stângă! l-o strânse între palmele sale, 
transmițându-i o căldură blândă și pătrunzătoare totodată, care 
urcă de-a lungul braţului, inundându-i capul. Închide ochii și 
amintește-ţi! 

Sufletul înaripat al lui Nefer porni într-o călătorie de nedescris, 
pe deasupra Nilului și a corăbiilor împinse de vânt. Atras, ca într- 
o vrajă, de un pâlc de palmieri în care se cuibărea un sătuc, 
aproape de Assuan, malul preafericit, ajunse într-un loc în care 
niște copii se jucau cu o maimuţică verde. 

— Da, spuse el în șoaptă, în noaptea aceea am dormit la 
marginea acestui sat, pe-o rogojină. Eram obosit și morocănos, 
după ce rătăcisem fără ţintă, străin de tot ce mă înconjura... Dar 

știu că eram acolo, la Malul preafericit, și mai știu că luna plină 
era mai strălucitoare ca oricând. 

Nefer deschise ochii, femeia se îndepărtă și se adresă din nou 
președintelui tribunalului. 

— Cereţi șefului Sobek să se ducă imediat în acel loc. 
Locuitorii îi vor spune ce-au văzut în seara aceea. 

t 

Liniștit și răbdător, Nefer aștepta, închis într-una din celulele 
celui de al cincilea fort. Datorită intervenţiei femeii înțelepte în 
favoarea sa, paznicii se arătau deosebit de amabili cu el, de 
teama unei pedepse vrăjitorești. 

Hrănit așa cum se cuvine, liber să iasă din fort dimineaţa și 
seara, Nefer se putea vedea cu Clara în fiecare zi. Deși află că, 
în sat, totul se desfășura bine, Nefer era convins că mai erau 
unii care, crezându-l încă vinovat, îi vor face viața amară. 

După două săptămâni de călătorii și anchete, Sobek deschise, 
în sfârșit, ușa celulei. 

— Ești liber și departe de orice bănuială, Nefer! Ai fost văzut 
de mai mulţi martori, în noaptea crimei, acolo, la Malul 
preafericit. Asta înseamnă că nu tu l-ai ucis pe paznic. Pentru 
nedreptatea care ţi s-a făcut, tribunalul îţi dăruiește un cufăr de 
lemn, două perizoma nou-nouţe și un sul de papirus de bună 
calitate. Cât despre mine, îţi prezint scuzele mele. 

— Tu ţi-ai făcut datoria. 

— Dar tu nu mă vei ierta niciodată... 

— Ce te-a făcut să mă crezi vinovat, Sobek? 

— Am fost de două ori superficial: o dată, presupunând că 
paznicul fusese victima unui accident și apoi crezând că autorul 
scrisorii anonime îmi dezvăluie identitatea asasinului, 
permiţându-mi să-mi îndrept greșeala. Dacă mi-o ceri, voi 
solicita să fiu revocat. 

— N-am să cer asta. 

Nubianul se crispă: 

— Nu sunt obișnuit să inspir mila celorlalți... 

— Nu este vorba de milă. Ai făcut două greșeli grave, într- 
adevăr, dar sunt convins că ele te-au ajutat să înţelegi unele 
aspecte ale vieții mai mult decât au făcut-o toate succesele tale. 
De acum încolo, vei fi mult mai prudent și vei veghea asupra 
securităţii satului cu mai multă înţelepciune. 

Sobek simţi că Nefer cel Tăcut era cioplit dintr-o altă esență 
decât ceilalţi artizani ai confreriei. Nu ridicase glasul nici măcar 
pentru o clipă și părea să nu aibă nici cea mai mică urmă de 
resentiment. 

— Rămâne de rezolvat o problemă gravă, aminti paznicul: 
cine e autorul scrisorii? 

— Ai vreo bănuială? 

— Niciuna, dar am fost ironizat, și eu sunt dintre cei care 
poartă pică. A existat o crimă, asta e clar, iar asasinul poate fi el 
însuși autorul acestui document. Dar întrebarea este: de ce a 
căutat el să te distrugă pe tine? 

— N-am nici cea mai mică bănuială. 

— Oricât de mult timp mi-ar lua, promise Sobek, nu voi lăsa 
nerezolvată această enigmă. 

— Mă pot întoarce în sat, la soția mea? 

— Ti-am mai spus-o, ești liber, dar mai ascultă-mă puţin: nu 
crezi că ești în pericol? 

— Știu sigur că-mi vei asigura protecţia! 

— Eu nu sunt autorizat să pătrund în sat. 

— Și acolo, de ce m-aș teme? 

— Să presupunem că autorul anonimei este un membru al 
confreriei... Nu va înceta să-ți facă rău și nu va avea liniște până 
când nu te va duce la pierzanie. E posibil ca, în sat, să te pască 
pericolul, mai mult decât în afara lui. 

— Continuă-ţi ancheta, Sobek! Străduiește-te să-l dai în vileag 
pe demonul ce se ascunde în umbră. 

Nubianul simți că tânărul nu-i prea lua în seamă 
presupunerile, dar nu-l mai reținu, mulțumindu-se cu bucuria de 
a fi scăpat de o plângere care i-ar fi distrus cariera. 

Nefer tocmai ieșea din fort, când un câine negru sări pe el pe 
neașteptate, gata să-l trântească la pământ, punându-i labele 
pe umeri și lingându-i obrajii. Negruţu' porni apoi o cursă 
nebună în jurul stăpânului său, după care, cu limba atârnându-i 
de un cot, se opri, așteptând să fie mângâiat. 

Clara îi ieși în întâmpinare soţului său care, cu dor, o luă în 
braţe. 

— Negruţu' a vrut să fie primul la sărbătorirea eliberării tale... 
Câtă bucurie pe el să te regăsească! 

— Cât timp am trăit această încercare, nu m-am gândit decât 
la tine. Vedeam chipul tău, care mă făcea să uit de teamă și de 

pereţii celulei. Dacă n-ai fi fost de faţă la audiere, m-aș fi 
prăbușit. 

— Cea care te-a salvat este femeia cea înțeleaptă. 

— Ba nu, tu ești aceea! Din clipa în care te-am zărit acolo, am 
știut că minciunile nu mă vor putea atinge. 

— Tata ne-a părăsit, mărturisi ea, iar Zelosul a ţinut să se 
ocupe de funeralii, pentru ca eu să pot veni la audiere. Acest 
băiat are o inimă de aur. 

— Ai revăzut-o pe acea femeie? 

— Nu, și am fost sfătuită să n-o deranjez. Acum, este timpul 
să revii în sat. 

— Nu te mai băgau în seamă, nu-i așa? 

— Nu-mi amintesc nimic... Abia astăzi începe viața noastră în 
sat. 

Clara avea dreptate. Nefer știa acum că fericirea e fragilă ca 
aripile unui fluture, dar, în același timp, tare ca granitul, cu 
condiția să savurezi fiecare clipă, ca pe un miracol. 

Însoţiţi de Negruțu', cei doi tineri porniră spre poarta 
principală. 

— Îmi pare rău că n-am asistat la funeraliile tatălui tău. 

— Te admira mult. Sper că, înainte de marea plecare, am 
reușit să-l liniștesc în privinţa ta. l-am promis că se va face 
dreptate și iată că așa a fost. 

— Ai cumva puteri miraculoase? 

— Nu, am doar dragostea ta și numai ea m-a făcut să nu-mi 
pierd curajul. 

Paznicul îi salută bucuros: 

— Mă bucur să te revad, Nefer! Ştiam noi că ești nevinovat. 
Se pare că satul pregătește sărbătorirea ta... Distracţie plăcută! 

Poarta se deschise. Nefer și Clara își regăsiră noua patrie. 

Artizanii, în frunte cu șefii de echipă, se adunaseră la intrarea 
principală pentru a-i întâmpina pe cei doi soţi. Regăsirea era 
entuziastă, îmbrăţișările nu mai conteneau. Oamenii se grăbeau 
să golească amforele cu bere dulce, lăudând-o tot timpul pe 
femeia înţeleaptă. 

— Acum, când Nefer e din nou printre noi, spuse Neb cel 
Desăvârșit, a sosit vremea ca Zelosul să-și înceapă iniţierea. 

— Trezește-te, Zelosule! spuse fierarul Obed. 

— Ce se întâmplă? 

— Prietenul tău Nefer e liber, iar tu ești căutat de doi artizani. 

Zelosul dormise două ore, după o zi de muncă grea la forjă. 
Sări ca ars. 

— Te-ai gândit bine? întrebă Obed. 

— A sosit clipa iniţierii mele. Nu-i așa? 

Fierarul nu insistă. Cu toate astea, era convins că tânărul 
colos era pierdut. 

— Unde mergem, întrebă Zelosul. 

Cei doi artizani îl priveau cu dușmănie. 

— Tăcerea e cea mai de seamă dintre virtuţi, răspunse unul 
din ei. Urmează-ne, dacă vrei! 

Era deja noapte. Nu licărea nicio lumină, nici în sat, nici în 
împrejurimi. Cu un pas sigur, cunoscând parcă fiecare petic de 
teren, artizanii îl conduseră pe Zelos la intrarea într-o capelă a 
necropolei, scobită în panta dealului, la limita vestică a satului. 

Aspirantul se retrase îngrijorat. El aspira la o viață nouă, și nu 
la întâlnirea cu moartea! Deși ardea de nerăbdare să pună mii 
de întrebări, reuși să-și ţină gura. 

Cei doi artizani dispărură în întuneric, lăsându-l singur pe 
Zelos în faţa ușii aurite, încadrate cu stâlpi de calcar și având 
deasupra o mică piramidă. 

Oare cât timp va trebui să mai aștepte? Dacă membrii 
confreriei credeau că-i pot încerca răbdarea, se înșelau. Acuma, 
când se afla în faţa primei porţi, Zelosul nu se va mai lăsa 
respins pentru nimic în lume. 

Era gata să se bată cu orice adversar, dar cel care apăru din 
întuneric îl făcu să se înfioare: trup de om, dar cap de șacal cu 
botul lung și ameninţător, cu urechi ascuţite! În mâna stângă, 
monstrul ţinea un sceptru, a cărui extremitate superioară 
reprezenta un cap de câine gata să muște. 

Omul cu cap de șacal se opri în faţa Zelosului la mai puţin de 
un metru și-i întinse mâna dreaptă. 

Niciun monstru, oricât de înspăimântător ar fi fost, nu i se 
putea pune de-a curmezișul. Deși își amintea de poveștile cu 
șacalul nopţii care nu se arăta decât morţilor, Zelosul nu ezită. 

— Dacă-l urmezi pe Anubis, îl informă ciudata creatură, vei 
ajunge la cunoașterea secretului. Dar dacă te temi, e bine să nu 
mergi mai departe. 

— Oricine ai fi, fă-ţi datoria! 

— Această ușă se va deschide doar atunci când vei pronunţa 
cuvintele puterii. 

Omul cu cap de șacal îi dădu drumul la mână Zelosului, care 
se întreba ce ar trebui să facă. De unde era să știe aceste 
cuvinte ale puterii? Trebuia, oare, să spargă ușa cu pumnii ca să 
vadă ce se află de partea cealaltă? 

Inainte de a lua o hotărâre radicală, îl văzu pe Anubis 
revenind cu o statuetă reprezentând un picior de vită sculptat în 
alabastru. 

— Prezintă-te cu ea în faţa ușii! îi ordonă el Zelosului. Numai 
ea cunoaște cuvântul puterii, cel al ofrandei. 

Tânărul colos ridică statueta din alabastru în aer. 

Incet, ușa se deschise, lăsând să apară un om cu cap de șoim, 
purtând o platoșă de aur și ţinând în mână o statuetă din lemn 
roșu, imaginea unui personaj decapitat, cu picioarele îndreptate 
către cer. 

— Ai grijă să nu mergi cu capul întors, Zelosule! Ai risca să ţi-l 
pierzi. Doar ţinuta dreaptă te va scuti de acest trist destin. 
Acum, treci pragul! 

Zelosul pătrunse într-o capelă mică, decorată cu scene din 
viaţa confreriei, cum ar fi momentul dăruirii ofrandelor către zei. 
Din mijlocul încăperii, pornea o scară care se cufunda în 
măruntaiele dealului. 

— Coboară în centrul Pământului, porunci bărbatul cu cap de 
șoim, deschide vasul cel mare pe care ai să-l găsești acolo, bea 
apa limpede din el, ca să nu fii mistuit de foc. Te va face să 
descoperi energia creaţiei. 

Zelosul cobori scara, treaptă cu treaptă, încet, pentru a se 
obișnui cu întunericul. 

Scara ajungea într-o criptă în care fusese depus un vas mare, 
pe care îl ridică ţinându-l de toarte. Apa era proaspătă și 
aromată cu anason. 

Tânărul se simţi însufleţit de o vigoare nouă, ca în vremea 
binecuvântată a inundaţiei, când ţi se permitea să bei apa 
fluviului revărsat. 


Bărbatul cu cap de șacal și tovarășul său cu cap de șoim 
coborâră, la rândul lor, în criptă și, cu torţe în mâini, luminară un 
bloc de argint și un bazin din același metal, plin cu apă. Îi 
spălară picioarele Zelosului înainte de a se retrage de o parte și 
de alta pentru a-i vărsa lichidul purificator pe cap, pe umeri și pe 
mâini. 

— Te naști pentru o nouă viaţă, îi spuseră ei, și vei străbate 
oceanul energiilor. 

In partea din spate a criptei, un loc de trecere ducea la un 
cavou cu un sarcofag în formă de pește, chiar acela care 
înghiţise sexul lui Osiris, atunci când părţile corpului zeului 
asasinat fuseseră risipite în Nil. 

Cei doi practicanți ai ritualului ridicară capacul și-i făcură 
semn Zelosului să se culce în interiorul enormului pește 
incrustat cu lapislazuli. 

Astfel își trăi el prima metamorfoză, simțind că nu este doar 
om, ci că aparţine întregii creaţii, fiind legat de toate formele de 
existență. Datorită peștelui de lumină, se simţi, pentru o clipă, 
capabil să se înalțe către izvorul vieții. 

Dar șacalul și șoimul îl smulseră din meditaţia sa, pentru a-l 
face să urce la suprafaţă, să iasă din capelă și să intre în alta, 
mult mai vastă, în care patru torţe fuseseră dispuse în colţurile 
unui dreptunghi. La baza lor, se zăreau patru bazine din argilă 
amestecată cu tămâie, pline cu laptele muls de la o junincă 
albă. 

Erau de față câţiva artizani. Șeful de echipă Neb cel 
Desăvârșit luă cuvântul: 

— Putem vedea aceste mistere și putem fi în legătură strânsă 
cu cei preafericiţi din ceruri, prin ochiul lui Horus. Dacă dorești 
cu adevărat să ne devii frate, va trebui să muncești fără să fii 
văzut sau auzit de străini și să respecţi legea noastră, care ne 
este ca pâinea și berea; se numește „capul și piciorul”€, căci ea 
ne inspiră și gândirea, și fapta, și este cârmă corăbiei noastre 
comune. Legea este expresia lui Maat, fiica luminii divine, 
principiul Armoniei totale și Verbul creator. Mai ești hotărât să 
ceri să fii primit printre noi și mai dorești să-ţi cunoşti 
îndatoririle în toată complexitatea lor? 

— Stărui și doresc, răspunse Zelosul. 

— Ai mare grijă să îndeplinești sarcinile care-ţi vor fi 
încredințate, spuse Neb cel Desăvârșit, și nu te arăta niciodată 
neglijent. Caută ceea ce e just, fii coerent, transmite ce vei 
primi, materializând totul, fără să trădezi spiritul. Misterul operei 
să rămână ascuns, fiind revelat totodată; fii tăcut și păstrează 
secretul. Stai la templu dacă ești chemat, adu ofrande zeilor, 
faraonului și strămoșilor. Să iei parte la procesiuni, la sărbători 
și la funeraliile fraţilor tăi, să participi la fondurile confreriei, să 
te supui hotărârilor tribunalului nostru și să nu tolerezi niciodată 
reaua-voinţă. Nu te prezenta la templu, dacă ai uneltit împotriva 
lui Maat, dacă nu ești pur sau ai minţit. Nu adăuga nimic nici la 
greutate, nici la măsură, nu răni ochiul de lumină, nu fi lacom. 
Ești gata să juri pe piatră că vei respecta legea noastră? 

— Sunt gata. 

Nefer cel Tăcut înaintă și dezveli o piatră tăiată în formă de 
cub, din care părea să străbată o lumină blândă. 

— Pe viaţa ta și pe cea a faraonului, te angajezi să respecţi 
îndatoririle pe care tocmai le-am enunțat? 

— Mă angajez, afirmă Zelosul. 

— Astăzi, declară șeful de echipă, tu devii slujitor al Locașului 
Adevărului, nativ al Mormântului, și îți primeşti noul nume: 
Paneb. Fie ca el să dureze cât stelele cerului, să nu fie în veci 
uitat și să-ţi apere puterea zi și noapte. Fie ca zeii să-l facă de 
neclintit, ca adevărul însuși. 

Ținând în mâna stângă un toiag cu cap de berbec, încarnare a 
zeului Amon, Nefer înscrise noul nume al Zelosului pe umărul 
său drept, cu un penel fin înmuiat în cerneală roșie. 

— Tu care devii artizan, reluă șeful de echipă, să ţii minte 
pentru totdeauna că trebuie să știi să răspunzi la apel, să 
muncești pentru a avea acces la formulele lui Thot, să rezolvi 
problemele colegilor tăi și să devii expert în secretele lor. Astfel, 
vei ajunge la locul de lumină. 

Paneb cel Zelos a fost uns cu uleiuri parfumate și pomezi, 
apoi îmbrăcat cu o robă albă și încălțat cu sandale de aceeași 
culoare. Pe limba lui Paneb, Nefer trasă în mod simbolic 
imaginea lui Maat, pentru ca aceasta să nu mai pronunțe 
vreodată cuvinte greșite. 

Șeful de echipă acoperi piatra și stinse cele patru torţe în 
bazinele cu lapte. În cele din urmă, artizanii ieșiră din capelă 
pentru a contempla stelele. 

Când zorii se iviră, Paneb cel Zelos și Nefer cel Tăcut mai 
stăteau încă în faţa intrării capelei în care tânărul fusese inițiat. 
Contemplaseră stelele în care vieţuiau sufletele faraonilor și ale 
înţelepților care, încă de la începuturile civilizaţiei egiptene, 
contribuiseră la construirea ei. 

— Ai trecut prin aceleași ritualuri? îl întrebă Paneb pe 
prietenul său. 

— Exact aceleași. 

— Și soţia ta? 

— Și ea, la fel, precum toate celelalte femei care trăiesc în 
sat. Toate aparţin confreriei preoteselor lui Hathor, dar 
majoritatea nu depășesc prima etapă. 

— Există mai multe etape? 

— Probabil... 

— Pentru artizani e la fel? 

— Bineînţeles, dar important este că noi formăm o echipă. 
Oricare ne este funcţia, plutim cu toţii, duși de aceeași corabie, 
fiecare având rolul lui precis la bord. 

— Care va fi rolul meu? 

— În primul rând, să te faci util. 

— Util celorlalți? 

— Util lucrărilor și, pe deasupra, membrilor confreriei. 

— Care sunt în realitate aceste lucrări, Nefer? 

— Construirea mormântului regal și tot ce are legătură cu el. 
Datorită lui, invizibilul e prezent pe Pământ și procesul de 
înviere se înfăptuiește. Dar avem mult de învăţat înainte de a 
participa din plin la această operă. 

— În sfârșit, voi desena și voi picta. 

— Pentru tine, cel mai grabnic este să înveţi să citeşti și să 
scrii împreună cu copiii din sat. 

— Bine, dar nu mai sunt un băiețel! protestă Paneb. 

— Scrierea stă la baza artei tale și, prin urmare, nu ai timp de 
pierdut. Kenhir este un profesor sever, uneori prea tipicar, dar 
elevii săi sunt bine pregătiţi. 

— Dacă trebuie neapărat să trecem prin asta.. Ştii cumva care 
e semnificaţia noului meu nume? 


— Paneb înseamnă maestrul. Ţi-a fost dat de către șeful de 
echipă Neb cel Desăvârșit, pentru a-ţi fixa un scop imposibil de 
atins. E convins că nu vei renunţa să devii un maestru și că îţi 
vei mistui energia pe măsură ce vei merge din eșec în eșec. Într- 
o zi, te vei linişti. 

— Şeful de echipă va fi dezamăgit! Da, voi deveni un maestru 
în meseria mea și îmi voi merita numele. A crezut că voi fi învins 
de o povară, dar, de fapt, îmi oferă un foc ce nu se va stinge 
decât o dată cu moartea mea. 

In afara zidurilor, lucrătorii auxiliari îşi începeau truda. 
Descărcau măgarii, livrau apa necesară treburilor din cursul 
dimineții. 

Soarele răsărea deasupra satului secret, locul în care Paneb 
cel Zelos urma să-și trăiască aventura pe care o visase atât de 
mult. 

In sfârșit, sosise ziua în care avea să descopere satul, 
adăpostit în spatele zidurilor sale înalte. Altele, mai scunde, erau 
ridicate pe o fundație de blocuri mari, pentru a opri torentele de 
noroi și pietriș provocate de furtuni, pe cât de rare, pe atât de 
violente. 

Satul nu putea fi amenințat de inundații, fiind situat la cinci 
sute de metri față de nivelul acestora. El ocupa tot spațiul micii 
văi a deşertului, o fostă albie a torentului, mărginită de dealuri 
care fereau această aglomerație sacră de privirile curioșilor. La 
egală distanță de templul de mii de ani al lui Ramses cel Mare și 
de colina sfântă Djeme în care odihneau zeii primordiali, 
„orașul”, așa cum îl numeau uneori artizanii, exista ca un loc în 
afara lumii, izolat de Valea Nilului. La vest, se zărea faleza Libiei; 
la sud, un pinten stâncos, de care se sprijinea templul principal; 
către nord, ieșirea din vale și panta blândă spre zona culturilor. 

De o parte și de alta a satului, fuseseră amenajate două 
necropole. Cea dinspre est fusese concepută în trei etaje: cel 
inferior, pentru copii, cel din mijloc, pentru adolescenți, iar cel 
superior, pentru adulți. Necropola dinspre vest, tăiată în 
gradene, era dispusă către soare și adăpostea cele mai 
frumoase capele. 

Aici, viaţa, moartea și eternitatea erau strâns unite într-o 
armonie naturală și supranaturală totodată. Pe teritoriul satului, 
se aflau și sanctuare, capele ale confreriei, depozite, hambare și 
alte clădiri sacre sau profane. 

— Hai, spuse Nefer, te conduc acasă. 

— Vrei să spui că... am o casă a mea? 

— O casă mică, de burlac... Să nu te aștepți la vreun palat! 

— Ai și tu una? 

— Eu am fost mai norocos, căci a mea e într-o stare mai bună. 
Nimeni nu alege: casa ne este dată de scribul Mormântului, iar 
locul în capela în care ne adunăm ne este repartizat de șeful de 
echipă. 

— Cine conduce cu adevărat confreria? 

— Kenhir, scribul Mormântului și cei doi șefi de echipă. Ar 
trebui să spun echipajul, căci confreria noastră poate fi 
comparată cu o corabie. Neb cel Desăvârșit e stăpân pe partea 
dreaptă a tribordului, iar Kaha, pe partea stângă a babordului. 
Tu și cu mine am fost angajaţi în echipă pe partea dreaptă, ca 
ucenici. Le datorăm respect tovarășilor noștri și experților care- 
și petrec ziua aici de mulți ani încoace și care au avut acces la 
formulele de cunoaștere. 

— Câţi suntem cu toţii? 

— Astăzi, treizeci și doi de artizani; șaisprezece în echipa din 
dreapta, șaisprezece în cea din stânga. Altădată, au fost mai 
mulţi, aproape cincizeci. Dar unii au murit sau au plecat către 
alte zări, iar faraonul preferă o echipă mai restrânsă și mai 
unită. Admiterea ta, ca și a mea, ţine de miracol! Ca ucenici, 
suntem reduși la tăcere, pentru a încerca să devenim cu 
adevărat „cei care au auzit chemarea”. 

— În ce meserie ai fost angajat? 

— În cea a cioplitorilor în piatră, cei care au ca misiune să știe 
să folosească dalta cea mare, în stare să crape stânca cea mai 
dură, dar și să sculpteze cu finețe, cu ajutorul dăltiţei. 

— Te-au lăsat să alegi? 

— Eu nu am talentul tău la desen, răspunse Nefer, și mi-a 
plăcut întotdeauna să cochetez cu piatra. 

— Eu nu voi alege niciodată altceva decât desenul! 

— Și ce te faci dacă șeful de echipă îţi încredințează alte 
sarcini? 

Tânărul colos își ascunse cu greu nemulțumirea: 

— Am un scop precis și nimeni nu va reuși să mă facă să 
renunţ la el! 

— Neb cel Desăvârșit nu e tocmai înţelegător, preciză Nefer, 
și nu-i place să nu i te supui. Având în vedere faptul că ești 
ultimul ucenic sosit, va trebui să te conformezi hotărârii lui. 

— Dar tu ești prietenul meu și știi că lucrul ăsta nu este 
posibil! Oricât ar fi el de șef, nu-mi inspiră teamă și va trebui să- 
mi explice la ce se așteaptă din partea mea. În Egipt nu sunt 
sclavi, iar eu nu voi fi cel dintâi. 

Nefer nu mai insistă, de teamă să nu-l aţâțe pe prietenul său. 
Primii pași ai lui Paneb se anunțau anevoioși. Curios, Zelosul 
descoperi satul traversat de o uliţă principală dispusă de la nord 
la sud și de o alta perpendiculară, mai puţin importantă. În 
interiorul incintei se aflau șaptezeci de case albe, în care locuiau 
membrii confreriei și familiile lor, precum și scribul Mormântului. 
La nord, era cartierul cel mai vechi, datând din vremea lui 
Thutmosis |. 

Cei doi prieteni trecură prin fața frumoasei locuinţe a lui 
Ramose, în care fusese găzduit succesorul și fiul său spiritual, 
Kenhir, cel care dispunea astfel de o sală cu coloane, pentru a-i 
primi pe artizani, și de un birou dotat cu tot ce trebuie. 

Paneb simţi aţintite asupra sa privirile colegilor din echipa din 
dreapta, care tocmai se odihneau. Vreo zece copii, între patru și 
doisprezece ani, se strecurară în fugă pe lângă el, râzând și 
spunând verzi și uscate. 

Strada principală se termina într-o răspântie. Cei doi prieteni 
o luară la dreapta, apoi reveniră pentru a merge spre partea de 
sud a satului, acolo unde se afla casa în care urma să locuiască 
Paneb cel Zelos. 

Noul ei locatar o cercetă îndelung. 

— Bine, dar... asta nu-i decât o ruină! 

Pereţii stăteau să se prăbușească, lemnăria era roasă și 
vopseaua, coșcovită. 

— Casa nu e într-o stare tocmai bună, recunoscu Nefer, dar 
are avantajul inestimabil de a fi construită în sat. 

Acest argument nu potoli mânia lui Paneb: 

— Trebuie să-l văd imediat pe scribul Mormântului. 

Fără a ţine seama de consecințele demersului său, tânărul 
colos urcă strada cu pași grăbiţi și intră în sala de audienţe a lui 
Kenhir. Acesta, așezat pe o rogojină, desfășura un papirus cu 
situaţii contabile. 

— Mi-aţi repartizat o cocioabă de nelocuit! Am sau n-am 
dreptate? 

Scribul Mormântului continuă să citească fără să-și ridice 
privirea către cel care îi vorbea. 

— Ești ucenicul Paneb? 

— Da, eu sunt, și cer să fiu cazat în mod corect. 

— Aici, băiete, un ucenic nu are nimic de cerut. El nu face 
decât să asculte și să se supună. Tu ai însă un caracter cu care 
vei ajunge greu la reușită, iar șeful tău de echipă nu va întârzia 
să te excludă din confrerie. Eu, unul, voi fi primul care-i va da 
dreptate. 

— Dar nu am și eu dreptul să fiu tratat ca și ceilalţi artizani? Ei 
au o locuinţă ca lumea! 

— Deocamdată, tu nu reprezinţi nimic. Confreria te-a iniţiat în 
primele tale îndatoriri, dar tu ce ai înţeles din ceremonie? N-ai 
petrecut nici măcar o singură zi în sat și ai deja pretenţia de a fi 
cazat ca un om de vază! Drept cine te crezi? Credeai, poate, că, 
având un aspect remarcabil, vei primi o locuinţă superbă, cu 
mobilă de lux și cu o cramă plină cu vin de soi... Știai că toți 
colegii tăi și-au construit sau reparat casa, fără să se vaiete sau 
să protesteze? Să poţi beneficia de niște pereţi, chiar și șubrezi, 
este o șansă extraordinară, la care visează sute de candidați 
nefericiți. Și tu mai îndrăznești să te plângi! Pe lângă vanitate, 
mai dai dovadă și de prostie. 

Cu grijă, Kenhir continuă să-și desfășoare papirusul, atent la 
cifrele înscrise în el. 

Paneb fierbea, stăpânindu-se cu greu să nu se repeadă la 
scrib, să nu-l azvârle afară și să nu-i facă bucățele tot materialul. 

— Eşti încă aici, ucenicule? Ai face mai bine să-ți repari 
locuinţa, căci nimeni nu te va ajuta. Într-o confrerie ca a 
noastră, cel care nu se descurcă singur nu are un loc al său. 

Paneb făcu stânga-mprejur și Kenhir respiră ușurat. Dacă 
tânărul colos ar fi cedat mâniei, oare cum i-ar fi putut rezista 
scribul? 

Tt 


Treptele ce duceau din stradă în pragul celei dintâi încăperi 
erau uzate. In afara fundaţiei de piatră care rezistase timpului, 
zidurile, din cărămizi uscate, aveau nevoie să fie reconstruite. 
Cât despre grinzi, erau atât de distruse, încât trebuiau înlocuite. 
Era clar că această cocioabă nu mai fusese locuită de mulți ani 
și avea nevoie de o curăţenie generală. 

Cuvintele rostite de scribul Mormântului îi plăcuseră lui Paneb 
cel Zelos și îl făcuseră să devină conștient de faptul că această 
ruină era, de fapt, prima sa casă. Deodată, i se păru mai 
frumoasă decât un palat. 

— Sunt gata să te ajut, îi spuse Nefer. 

— După cum spunea Kenhir, este interzis. 

— Așa se obișnuiește, dar mai există și prietenia. 

— Eu voi respecta obiceiul și mă voi ocupa singur de 
restaurarea casei mele. 

— S-ar putea să-ţi scape unele aspecte tehnice. 

— Voi face și greșeli, dar va fi șantierul meu. În schimb, dacă 
m-ai invita la masă, n-aș spune nu. 

— Te-ai putut gândi o singură clipă că Clara te-a uitat? 

Dacă faţada locuinţei lui Nefer te putea înșela, interiorul avea 
nevoie de o renovare completă. Abia dacă avusese timp să-și 
improvizeze o mică bucătărie, în care Clara fierbea carnea de 
vită și pregătea linte cu chimen. Aburul și fumul ieșeau printr-o 
gaură rotundă făcută în tavan. 

Incă o dată, Paneb a fost uimit de frumusețea extraordinară a 
tinerei, al cărei zâmbet luminos îi obliga pe cei mai uricioși să fie 
amabili. 

— Deși nu avem încă scaune, fii binevenit în casa noastră! 
Sunt sigură că proprietatea ta magnifică ţi-a stârnit entuziasmul. 

Paneb izbucni în râs: 

— Doar mă cunoşti, Clara! leri, dormeam sub cerul liber; azi, 
risc să pier strivit de cărămizile care se prăbușesc pe țeasta 
mea. Dar să trecem peste asta! Acum sunt aici, cu voi și... mor 
de foame! 

Paneb cel Zelos nu-și amintea să fi mâncat vreodată atât de 
bine. Pâinea era crocantă, carnea gustoasă, lintea bine fiartă și 
berea savuroasă. Ospăţul se încheie cu brânză de capră. 

— Mâine dimineaţă, spuse Clara, să te duci să-ţi iei rația de 
alimente. 

— Așa se mănâncă în fiecare zi? 

— În zilele de sărbătoare, se mănâncă mult mai bine. 

— Înţeleg acum de ce este atât de greu să intri în această 
confrerie! Locuinţă gratuită, hrană din belșug, o meserie 
pasionantă... Am descoperit raiul pe pământ. 

— Fii totuși prudent, îl sfătui Nefer, e foarte greu să intri în 
sat, dar e foarte ușor să ieși. Dacă șeful tău de echipă e 
nemulţumit de tine, nu Kenhir va fi cel care te va susţine. Vor fi 
amândoi gata să te dea imediat afară. 

— Cum te înţelegi cu Neb cel Desăvârșit? 

— E un om aspru, autoritar, care nu tolerează niciun fel de 
greșeală în munca pe care o faci. Sincer să fiu, nu te apreciază 
prea mult și nu-ţi va permite nicio abatere. 

— Și dacă aș vrea să trec în altă echipă? 

— Nu te sfătuiesc să încerci. Amândoi șefii de echipă ar fi 
foarte nemulţumiţi și te asigur că șeful Kaha este și mai 
neiertător decât Neb cel Desăvârșit. 

— Am înţeles, mă voi lupta. 

— De ce consideri tu că relaţiile ierarhice sunt, de fapt, un 
adevărat război? întrebă Clara. 

Întrebarea îl surprinse pe Zelos: 

— Trebuie să lupti în orice clipă, aici sau oriunde în altă parte. 
Șeful de echipă va încerca să mă strivească, dar nu-i va merge. 

— Și dacă intenţia lui este să te formeze în vederea 
îndeplinirii unor opere majore? 

— Sunt tânăr, Clara, dar nu-mi mai fac nicio iluzie. Între 
oameni nu pot exista decât raporturi de forță. 

— Oare ai uitat că există și dragoste? 

Paneb își privea strachina, pe gânduri. Apoi i se adresă Clarei: 

— Tu și Nefer sunteţi o pereche excepţională, dar nu puteţi fi 
un model. Tu ești preoteasă a lui Hathor, nu-i așa? 

— De la iniţierea mea, spuse tânăra, merg zilnic la capelă și 
pregătesc ofrandele ce trebuie depuse pe altare, în templu și în 
capelele mormintelor, precum și în fiecare casă. În sat, viaţa e 
altfel. Sunt cupluri, sunt celibatari, sunt copii, dar și locuinţele 
noastre sunt niște sanctuare și nu există alţi preoţi sau alte 
preotese în afara artizanilor și a soțiilor lor. În tot ceea ce facem, 
viaţa de zi cu zi nu este despărțită de sacru. lată de ce, la 
adăpostul zidurilor acestui sat, am simţit bătând una dintre 
inimile secrete ale Egiptului. Ni se propune să experimentăm 

misterul, să-l savurăm, să-i ascultăm muzica. Acest destin ne 
aparține. 

— Cu condiţia ca șefii de echipă să fie și ei de acord... 

— Locuiesc aici de puţină vreme, adăugă Clara, dar știu deja 
că perseverenţa este o virtute esenţială, dacă vrei să înţelegi 
legile invizibile ale Locașului Adevărului. Acest loc e mama 
noastră generoasă care dăruiește fără măsură, dar este, oare, 
destul de deschisă inima noastră pentru a-i primi darurile? 

Cuvintele femeii îl tulburară pe Paneb cel Zelos. Vălul care-i 
întuneca privirea căzu. Nici iniţierea nu reușise s-o facă. Deși 
auzise chemarea, nu-și închipuia că acest sat modest era de 
fapt o lume atât de vastă, cu atâtea comori, a căror natură îi era 
încă necunoscută. 

— Dormi la noi în noaptea asta? întrebă Nefer. 

— Nu, trebuie să mă ocup de casa mea. Dacă n-o voi face, vă 
va fi rușine cu mine. 

— Ți-o mai spun o dată: îţi stau la dispoziţie și-ţi pot da o 
mână de ajutor. 

— Dacă nu voi reuși s-o fac singur, îmi va fi rușine de 
mediocritatea mea. Mărturisesc că, uneori, sunt idiot, dar am 
ajuns totuși să înțeleg că renovarea cocioabei mele este, de 
fapt, prima încercare pe care trebuie s-o depășesc. 

Tertipurile lui Mehy dădeau rezultatele visate. Doar în trei 
luni, reușise să obţină gradul de comandant-șef al trupelor 
tebane, a căror reorganizare administrativă și militară îi fusese 
încredințată. Încetul cu încetul, reușea să-i elimine pe ceilalţi 
ofițeri superiori, folosindu-și arma preferată, denunțul, la care 
adăuga o sumedenie de promisiuni, care sunau bine la urechile 
soldaţilor: mărirea soldei, posibilitatea unei pensii anticipate, o 
viață mai bună, modernizarea cazărmilor. Ori de câte ori aceste 
promisiuni nu erau respectate, Mehy acuza ierarhia de 
neglijenţă și de ipocrizie, plângându-i pe nefericiţii păgubași și 
asigurându-i că le va lua apărarea în faţa autorităţilor 
competente. În realitate, îi considera pe soldaţi drojdia 
societății, acuzându-i că beneficiază de condiţii de viață mult 
prea favorabile. 

Numirea noului comandant-șef fusese bine primită de toți. 
Mehy își întreținea excelenta reputaţie invitând la cină, în 
fiecare seară, câte o persoană de vază a Tebei. Avea însă grijă 
să le studieze cu atenţie dosarele, pentru a-i putea flata cu 
maximum de eficacitate. Fiecare dintre oaspeţii săi ajungea să 
creadă că Mehy era un om excepţional, un comandant devotat 
și demn de laudă. 

In plus, Serketa excela în rolul gazdei perfecte, încântătoare și 
pline de bună dispoziţie, destul de superficiale pentru a nu 
plictisi. Făcând pe fetița, îi înduioșa chiar și pe înalții funcționari 
scorțoși, care uitau de convenienţe văzând atitudinea ei de copil 
răsfăţat. Pe de altă parte, aceeași Serketa își domina servitorii, 
oferindu-le un alt chip, acela al matroanei agresive și nemiloase. 

Mehy și Serketa deveniseră cuplul la modă și toţi cei care 
însemnau ceva în Teba așteptau cu nerăbdare să fie invitați la 
masă. In același timp, comandantul avea grijă să nu-l eclipseze 
pe primarul Tebei, care era încă destul de puternic și viclean 
pentru a-l zdrobi; ori de câte ori se întâlneau, Mehy făcea pe 
modestul și nu vorbea decât despre ambițiile sale rezonabile și 
limitate. De altfel, nu avea intenţia să-i ia locul edilului, 
amestecat până peste cap în certuri de clan. Era mult mai bine 
să-l manipuleze, lăsându-l să se manifeste din plin în văzul lumii. 
Nu se cucerește o putere durabilă decât stând în umbra cea mai 
deasă și lăsând  responsabilitatea eșecurilor pe seama 
imbecililor care se cred conducători. 

Ca de obicei, banchetul fusese reușit; scribul principal al 
hambarelor și soția sa, o bogată tebană urâtă și pretențioasă, se 
îndopaseră cu carne și prăjituri, fără să uite de vinul alb al 
oazelor care, urcându-se la cap, le dezlegase tuturor limbile. 
Mehy reușise astfel să afle câteva date confidenţiale despre 
gestionarea stocurilor de grâne, date pe care știa să le 
folosească la nevoie. 

— Bine că i-am văzut plecaţi! îi spuse comandantul soţiei sale, 
strângând-o la piept cu brutalitate. Au fost cei mai obositori din 
săptămâna asta, dar de-acum încolo sunt ai noștri. 

— Dragule, trebuie să-ţi dau o veste mare. 

— Îmi faci un copil? 

— Ai ghicit. 

— Un fiu... O să am un fiu! Ţi-ai făcut testele de urină? 

— Nu încă. Dacă ar fi fată, ai fi dezamăgit? 

— Desigur... Dar tu îmi vei da un fiu, de asta sunt sigur! 

Deodată, Mehy își pierdu entuziasmul și chipul i se întunecă. 

— Cât de mult m-aș fi bucurat ca tatăl tău să se veselească 
alături de noi... Dar, vai, din păcate, îi merge tot mai rău. 
Ultimele sale rapoarte conţineau atâtea aberaţii, încât a trebuit 
să le modific. Medicul i-a prescris vreun tratament? 

— l-am atras atenţia să nu-i vorbească despre boala pe care, 
de altfel, e incapabil s-o învingă. Se va mulţumi să-i îngrijească 
inima, atât de slăbită. îi sunt interzise emoţiile puternice. 

— Mă tem, Serketa! Mă tem să nu comită vreo monstruozitate 
care să ne zădărnicească toate eforturile, cu atât mai mult cu 
cât vom avea un moștenitor. Trebuie să ne gândim la viitorul lui, 
iubita mea! 

— Nu fi îngrijorat, am luat legătura cu un jurist căruia i-am 
explicat situaţia reală. Desigur, sub jurământ că va păstra 
secretul. 

— Și care e părerea lui? 

— Am luat deja unele măsuri legale care îi vor interzice tatălui 
meu să mă lase fără avere în cazul în care își va pierde minţile, 
dar asta nu e de ajuns. Nu voi putea deveni unica proprietară a 
bunurilor noastre decât în cazul unei nebunii declarate. 

— Vei păstra contractul nostru de separare a bunurilor? 

— Atâta vreme cât nu aveam moștenitor, asta era soluţia cea 
mai bună. Dar acum, totul se schimbă... Formăm un cuplu 
excelent, voi avea cu tine un copil, iar tu ești un administrator 
remarcabil. De îndată ce tatăl meu va dispărea sau va fi 
declarat iresponsabil, voi anula acest contract și vom împărți 
totul. 

Mehy își îmbrăţișă soția cu lăcomie: 

— Eşti minunată! Și să știi că nu mă voi mulţumi cu un singur 
fiu... 

Serketa analizase situaţia îndelung. Tatăl său îmbătrânea, 
folosea procedee vechi, depășite, și nu mai avea dinamismul 
necesar pentru a se îmbogăți în continuare. Noul stăpân al 
acestui joc era Mehy. Viclean, mincinos, crud și abil, nu înceta să 
progreseze, câștigând teren. Ce importanţă avea cine era tatăl 
copiilor săi? Nu Serketa era cea care îi va crește? Și apoi, Mehy 
va avea mereu în fața ochilor dovada virilităţii sale, căreia îi 
acorda o extremă importanţă. 


În caz de divorţ, Serketa urma să păstreze cel puţin un sfert 
din avere și putea să-l dea în judecată pe fostul ei soț, pentru a 
recupera restul. Anularea contractului de separare a bunurilor îl 
va convinge de încrederea oarbă a unei femei îndrăgostite, 
aceasta făcându-l să fie mai puţin insistent. Să-l vadă pe Mehy 
crezând în ea cu tărie, să culeagă roadele intrigilor sale, pentru 
ca apoi să-l devoreze precum câălugăriţa, acea insectă 
necruțătoare... Având perspectiva unui viitor atât de incitant, 
Serketa nu risca să se plictisească. 

— In fiecare zi, mărturisi comandantul, mă rog zeilor, pentru 
însănătoșirea tatălui tău. Dacă i s-ar întâmpla vreo nenorocire, 
aș fi distrus. 

— Nu mă îndoiesc câtuși de puţin, dragostea mea; dar 
gândește-te că voi fi alături de tine pentru a depăși această 
teribilă încercare. 

Tt 

Comandantul Mehy își invitase subalternii apropiați și câteva 
notabilități la o vânătoare în pădurea de papirus inundată, la 
nord, de Teba. Administratorul principal de pe malul stâng, Abry, 
aproape că murea de frică. Știa că acel loc putea fi periculos și 
că șansele de supraviețuire puteau fi minime. Un hipopotam 
furios putea răsturna o barcă dintr-o singură lovitură, un crocodil 
își ataca prada cu o promptitudine de temut, iar șerpii de apă 
mișunau pretutindeni. 

Inaltul funcţionar se așezase lângă Mehy care, folosind un 
baston drept lance, zdrobise capul unei rațe sălbatice. Simţea o 
plăcere de nedescris să ucidă păsări și se lăuda cu îndemânarea 
sa greu de egalat. 

— Am putea sta de vorbă în altă parte, propuse Abry. 

— Mă feresc și de colaboratori, și de soţia dumneavoastră, 
răspunse Mehy. De când a fost dovedită nevinovăția lui Nefer, 
Locașul Adevărului și-a regăsit întreaga strălucire. E periculos să 
i te arăţi dușman. 

— Asta e și părerea mea! lată de ce vă propun să renunţăm și 
să ne oprim la activităţile noastre oficiale. 

— Nici gând, dragul meu! 

— Dar de ce să ne mai înverșunăm? 

— Să admirăm acest loc, Abry! Natura, în toată sălbăticia sa, 
respectă o singură lege: să ucizi sau să fii ucis. Cel mai puternic 
va câștiga întotdeauna. 

— Maat este împotriva acestei legi. 

— Maat nu este eternă! susținu Mehy, lansându-și din nou 
bastonul în direcția unui cufundac. 

Dar îl rată, la numai câţiva centimetri. 

— M-am enervat și mi-am pierdut precizia, regretă el. La 
vânătoare, sângele rece este cea mai bună dintre arme. Vreţi să 
încercaţi? 

— Nu, nu sunt în stare. 

— Continuăm, Abry, și mă veţi ajuta. Acest mic eșec judiciar 
nu m-a făcut să mă răzgândesc și am numeroase motive să cred 
în succesul nostru. 

— Acel loc al secretelor este mai greu de cucerit decât o 
fortăreață din Nubia! 

— Nicio fortăreață nu e de necucerit, e de ajuns să folosești o 
bună strategie. În prezent, confreria se crede la adăpost de 
orice atac și-și desfășoară munca în cea mai mare liniște. Aici 
este punctul ei slab. 

Pentru a scăpa de vânători, o genetă sări de pe o umbrelă de 
papirus pe alta, în timp ce rațele dădeau alarma, ţipând 
speriate. 

— Să avem răbdare! Dacă insistăm în chip sistematic, niciunul 
nu ne va scăpa. 

— Asta vă este strategia în planul urzit împotriva satului 
artizanilor? 

— În parte, dragul meu... Căci voi adăuga alte câteva 
ingrediente. Ce vești aţi mai aflat? 

— De la intrarea în confrerie a lui Nefer cel Tăcut și a lui 
Paneb cel Zelos, niciuna. 

— Paneb, maestrul... Colegii i-au hotărât un destin minunat! 

— Nu cred că acest supranume are cu adevărat importanţă. 

— Ai o părere greșită despre artizani, Abry. Eu sunt sigur că 
nu lasă nimic la voia întâmplării și că va trebui să ţinem seama 
de cele mai neînsemnate indicii. Aţi pus la punct un sistem de 
supraveghere care să dea alarma de îndată ce un membru al 
confreriei va ieși din sat pentru a face vreo călătorie? 

— Totul e pregătit, dar până acum nu s-a întâmplat nimic. 

— De îndată ce evenimentul se va produce, să mă anunțați 
neîntârziat. 

— Se face târziu... N-ar trebui să ne întoarcem în oraș? 

— Nu încă. N-am ucis destule păsări. 

— Nimic nu e mai important decât să asculti, spunea bătrânul 
înţelept Ptah-hotep, care a trăit în vremea piramidelor. Știţi cu 
toții să alergaţi, să înotați și să pălăvrăgiţi, dar ultimele voastre 
exerciţii de scriere sunt dezastruoase, și asta pentru că nu mă 
ascultați! 

Ca în fiecare dimineaţă, Kenhir, scribul Mormântului, era 
groaznic de prost dispus. | se întâmpla adeseori să încredinţeze 
munca de educator celui mai bun desenator al confreriei, care, 
în acest caz, își lua numele de „scrib”. Numai că, de la sosirea 
lui Paneb, Kenhir preda el însuși, spre marea disperare a 
băieţilor și a fetelor, copleșiți de muncă și sătui de dojana sa. 

— Abia dacă știți alfabetul și, mai rău, îl desenaţi oribil! Cât 
despre hieroglifele reprezentând două sunete, trebuie s-o luăm 
de la început. Să nu mai vorbim de felul în care arată păsările 
desenate de voi, mai ales cucuveaua și acea mică pasăre ce 
bate din aripi scoțând limba! Cum aș putea să-i învăţ pe cei care 
nu vor să asculte? V-ar trebui sute de lovituri de baston pentru a 
vă deschide urechile astea surde. 

Paneb cel Zelos interveni: 

— Fiind elevul cel mai vârstnic, iau asupra mea greșelile 
întregii clase. Sunt destul de lat în spate pentru a primi toate 
loviturile de baston. 

— Bine, bine... Vedem noi mai târziu. Așezaţi-vă cu toţii în 
poziţia scribului, înmuiaţi vârfurile trestiilor în cerneala neagră 
diluată și scrieți literele-mamă pe cioburile voastre. 

Aceste cioburi erau mici bucăți de calcar, risipite peste tot, în 
jurul satului. Unele, mai valoroase, proveneau din cioplirea 
mormintelor și le serveau elevilor drept suport pentru scriere și 
desen. Nu erau încă demni de a scrie pe papirus, nici măcar pe 
cel folosit deja sau pe cel de calitate inferioară. 

Paneb era fascinat de acest material rudimentar. Avea, în 
sfârșit, un suport și o ustensilă pentru a-și practica arta! li făcea 
mare plăcere să traseze fiecare hieroglifă cu o precizie și o 
eleganță care-l surprindea pe Kenhir. Tânărul învăţa foarte 
repede și ai fi putut crede că mâna sa cunoștea semnele de 
când lumea. 

Kenhir privi cu atenţie toate cioburile și constată că fetele 
erau vizibil mai dotate decât băieții. 

— Voi nu sunteţi decât niște bețe rupte și aruncate pe jos, 
pradă luminii și întunericului! Înţelepţii spun că, în acest caz, 
dacă un tâmplar ar trece pe drum, atenţia i-ar fi atrasă de 
beţele prăpădite, le-ar ridica și ar face din ele bastoane pentru 
demnitari. Ei bine, tâmplarul ăsta sunt eu! Oricare ar fi destinul 
ce v-a fost hărăzit, nu veți părăsi școala fară să știți să citiţi și să 
scrieți. 

Și reluă exerciţiul, lucrând până la ora prânzului. 

— Mâine, anunţă Kenhir, vom desena peștii. Acum, mergeţi să 
mâncaţi. Să staţi corect la masă: drumul către înțelepciune 
începe cu politeţea și cu respectul faţă de cei din jur. Tu, Paneb, 
rămâi! 

Elevii se risipiră, lăsând în urmă zvon de glasuri. 

— Ti-e foame? 

— Da. 

— Și mie, dar avem ceva mai urgent de făcut. 

Kenhir îi dădu lui Paneb un ciob mare de calcar, ușor lustruit, 
și un penel autentic, destinat scribilor. Îi puse alături, la picioare, 
un mic vas cu cerneală neagră, concentrată. 

Tânărul era în culmea fericirii: 

— Este... este minunat! N-aș putea îndrăzni să desenez pe un 
astfel de material... 

— Ai devenit fricos, așa, deodată? 

Paneb se simţi insultat și începu să fiarbă, dar reuși totuși să 
se stăpânească. 

— Desenează de cinci ori cele două semne care formează 
numele tău: PA, rața care își ia zborul, și NEB, coșul în care se 
pun ofrandele și care devine deci stăpânul a ceea ce conține. 

Fără să se grăbească, Paneb se execută. Mâna nu-i tremura. 
Semnele apărură, bine trasate. 

— E corect, nu? E 

— Nu tu trebuie să-ţi apreciezi reușita. Ințelegi de ce ţi s-a dat 
acest nume? 

— Pentru că nu trebuie să mă opresc niciodată din zborul meu 
către cer și pentru că măiestria mea va depinde de ceea ce voi 
înțelege și voi învăța. 

— Măiestria... Mai ai încă mult până acolo! mormăi Kenhir. 
Desenează un ochi, un cap văzut din faţă, un altul din profil, 
niște plete, un șacal și o barcă. 

Ca și când în el trăia fiecare semn înainte de a fi trasat, Paneb 
desenă îndelung, cu o siguranţă de execuţie uimitoare pentru 
un ucenic. 

— Acum șterge tot, râcâind calcarul. 

„Cum de reușea să se arate atât de răbdător și de meticulos, 
acest spirit animat de focul lui Seth?” se întreba Kenhir. Acest 
flăcău era un adevărat mister. 

— Gata, am șters. 

— Recopiază textul acestui papirus. 

Kenhir desfășură un document superb, a cărui scriere, mică și 
ascuțită, nu era ușor de reprodus. 

— Trebuie să desenez textul identic cu originalul sau pot să-l 
interpretez în maniera mea? 

— Cum dorești. 

Paneb alese cealaltă alternativă. 

Nicio greșeală nu se strecurase în textul său, iar precizia 
crescuse în mod considerabil. Fără nicio îndoială, tânărul avea o 
mână de scrib care, pe lângă rapiditate, avea și talentul de a da 
strălucire. Cum scrisul lui Kenhir devenise aproape lizibil, căci 
scria de dimineaţă până seara, fără să mai dea atenţie 
aspectului, acesta se enervă puţin. 

— Citește-mi textul! 

— „Dacă actul de a asculta fără încetare îl pătrunde pe cel 
care ascultă, acesta devine cel care aude. Când ascultarea e 
bună, și cuvântul este bun. Cel pe care Zeul îl iubește este cel 
care aude; cel care nu aude este urât de Zeu. Doar cel căruia îi 
place să audă desăvârșește ceea ce se rostește. Cât despre 
ignorantul care nu ascultă, nu va desăvârși nimic. El ia în seamă 
cunoașterea, dar și ignoranţa, utilul, dar și tot ce este dăunător, 
face tot ce e de condamnat și trăiește din ceea ce ucide. Să nu 
pui un lucru în locul altuia și să-ți învingi piedicile dinlăuntrul 
tău. Fii atent la cel care cunoaște riturile.” 

— Ştii să citeşti, Paneb, și nu te poticnești la niciun cuvânt. 
Dar înţelegi textul pe care-l citești? 

— Presupun că n-aţi ales acest text la voia întâmplării... Aţi 
constatat cumva că nu vă ascult suficient învățătura? 

— Asta... om vedea mai târziu... Du-te la masă! Și vezi să nu 
iei cu tine bucata de calcar, nueata. 

Paneb se îndepărtă, iar Kenhir se reîntoarse în casa lui 
Ramose, acolo unde locuia. Săteanca pe care o angajase ca 
bucătăreasă îi pregătise o salată, sparanghel și rinichi de vițel. 

— Scuze pentru întârziere, spuse Kenhir, cursul meu a durat 
mai mult decât prevăzusem. 

— Soţia mea e cam bolnavă, anunţă Ramose, nu va lua masa 
cu noi. 

— Sper că nu e nimic grav! 

— Aştept părerea femeii înțelepte. Spune-mi, cum de reușești 
să-l îmblânzești pe Paneb? 

— E un băiat remarcabil, din care mi-ar plăcea să scot un 
scrib. 

— Dar știi că vocaţia lui e alta. 

— Dacă se supune științei lui Thot, Paneb va deveni un pictor 
excepţional. Dar va avea el răbdarea să înveţe și să depășească 
etapele, una câte una? 

— Constat că ai o slăbiciune pentru el. 

— Este animat de o forță de care confreria are mare nevoie. 
Cine și-ar putea imagina ce capodopere poartă în el? 

— Am încredere în tine, Kenhir, tu și șeful de echipă Neb cel 
Desăvârșit veți ști, desigur, să-l ajutaţi să se maturizeze. 

— Am putea prevedea numeroase ciocniri și chiar un eșec... 
Panebul Zelos este pretenţios, excesiv și violent, gata oricând să 
se revolte. Focul lui Seth este atât de puternic în interiorul lui, 
încât nu suntem siguri că vom reuși să-l controlăm. 

— Ştie să citească și să scrie? 

— La fel de bine ca noi. În mai puţin de un an, a ajuns să 
stăpânească îndemânarea pe care cea mai mare parte dintre 
oameni o capătă în zece ani. 

— Cum se poartă cu copiii? 

— Este un frate mai mare desăvârșit. Îi protejează, îi liniștește 
și nu refuză niciodată să se joace cu ei. Autoritatea sa e nativă, 
n-are nevoie să ridice glasul pentru a fi ascultat. Partea cea mai 
proastă este că-i ajută pe derbedei să-și facă datoria, fără să 
țină seama de avertismentele mele. Ar trebui să-l pedepsesc, 
să-l ameninţ cu excluderea, să-l... 

— Îți amintești de regula dascălilor, a celor care-i instruiesc pe 
viitorii scribi: „Să fie pentru elevi un profesor răbdător și blând, 

să le atragă respectul trezindu-le sensibilitatea, să-i educe 
făcându-i să-l iubească”. Mergi înainte cu formarea acestui 
tânăr, Kenhir, nu fi slab în combaterea imperfecţiunilor sale, nu-i 
tolera nicio rătăcire și dezvăluie-i treptat tot ce este nepieritor și 
demn de admirat. 

Mose, trezorierul principal al Tebei, puse să i se ungă ţeasta 
cu o loţiune împotriva calviţiei, preparată din ulei de moringa. O 
aluzie a ultimei sale metrese îl făcuse să-și dea seama că 
îmbătrânește și că puterea sa de seducţie scade. Mose se 
mâniase cumplit și i se făcuse rău. Chemat de urgenţă, doctorul 
îl sfătuise să se odihnească și să-și menajeze inima bolnavă. 

Cum să poată asculta asemenea sfaturi când era copleșit de 
atâtea treburi? Teba nu era decât al treilea oraș al ţării, dar 
peste măsură de bogat. Prim-ministrul pretindea o administraţie 
clară și eficientă. Uneori, Mose simţea nevoia să se retragă la 
țară împreună cu fiica sa, Serketa, și să guste plăcerea 
grădinăritului, de care acum nu mai avea timp să se ocupe. 

Și iată că ea îi anunţase, nu de mult, nașterea unui copil! Ce 
veste minunată și ce cuplu minunat formau, ea și acest Mehy! 
Mose ar putea avea o bătrâneţe fericită, înconjurat de mai mulţi 
copilași, pe care i-ar învăța contabilitatea și administraţia, 
sperând că vor fi la fel de dotați ca tatăl lor, pentru care cifrele 
nu mai aveau niciun secret. Mintea lui Mehy era atât de 
sclipitoare, încât Mose era îngrijorat; această isteţime nu risca, 
oare, să-l facă indiferent la tot ce nu privea cariera sa? 

Gândind logic, Mose trebuia să se ferească de noul 
comandant-șef al forţelor tebane. Dacă, uneori, făcea pe 
modestul, mai ales faţă de primar, n-o făcea decât cu un scop 
bine gândit. Asemenea oameni puteau fi găsiţi pretutindeni; dar 
la Mehy, ambiția se însoțea cu cruzimea, iar mila nu exista 
câtuși de puţin. Deși purta o mască de nepătruns, Mose îl putea 
demasca ușor și se temea să descopere un arivist, care n-o 
luase de nevastă pe blânda și fragila Serketa decât pentru a-i 
moșteni averea. Lui îi revenea, ca tată, datoria s-o pună la 
adăpost, convingând-o să nu modifice contractul de separare a 
bunurilor, gândindu-se și la protejarea copiilor. 

Ultima întâlnire pe care o avusese cu primarul Tebei, vechiul 
său prieten, îl tulburase pe Mose. Edilul i se păruse distant, 
aproape bănuitor, și nu amintise de proiectele sale imediate 
decât în treacăt, ca și când s-ar fi adresat unui străin. Mose îl 
bănuia pe ginerele său de a fi intervenit pe ascuns pentru a-i 
zdruncina poziția și pentru a-i deveni succesor în mod inevitabil; 
dacă lucrurile stăteau astfel, Mehy devenea un concurent de 
temut și un intrigant dintre cei mai periculoși. Trebuia să-l 
împiedice să-i facă vreun rău. 

Intendentul lui Mose anunţă sosirea cuplului invitat la masă. 

Serketa era elegantă, Mehy sigur de el. 

— Cum te simţi, fetiţa mea dragă? 

— Excelent! Dar tu, tată? 

— N-am timp să mă gândesc la asta; prim-ministrul îmi cere 
să-i dau săptămâna viitoare situația contabilă a provinciei Teba 
și, aşa cum mi se întâmplă în fiecare an, îmi lipsesc câteva 
rapoarte. 

— Dacă vă pot fi de folos... propuse Mehy. 

— Nu va fi nevoie, tehnicienii mei vor face ore suplimentare. 

Pentru prima dată, Mehy simţi în atitudinea socrului său 
neîncredere, ba chiar ostilitate. Era, oare, mai lucid decât își 
închipuise? 

— Avem și noi, în sfârșit, un moment liniștit, aprecie Serketa. 
Diseară, vom cina cu superiorul turmelor lui Amon, o persoană 
insuportabilă, care nu vorbește decât despre vaci și boi. N-ai 
putea să faci în așa fel încât să fie înlocuit cu un altul mai puţin 
plictisitor? 

Pândind reacţia ginerelui său, Mose nu auzise întrebarea. 
Serketa a fost convinsă că tatăl său era victima uneia dintre 
îngrozitoarele momente de absenţă descoperite de Mehy. 

— Tată, mă auzi? 

— Da, da... Adică, nu. Despre ce e vorba? 

— N-are nicio importanţă. 

— Fiecare se fălește cu eficacitatea echipelor pe care le aveţi, 
spuse Mehy, binevoitor. Totuși, dacă va fi nevoie, puteți conta 
pe mine. 

— Mă duc să văd ce ne-a pregătit bucătarul, anunţă Serketa, 
tulburată. 

— Excelentă idee! Noi vom bea un păhărel sub bolta de viţă și 
te vom aștepta. 

Locul era fermecător și te îmbia la meditaţie și la trândăveală, 
dar comandantul nu-și mai putea permite să piardă vremea. 

— Dragă tată socrule, trebuie să vă transmit o informaţie 
confidențială. 

— Mă privește... personal? 

— Este în directă legătură cu funcţia pe care o aveţi. Știţi, 
desigur, că la începutul anului mai mulţi negustori sirieni s-au 
instalat la Teba. 

— Da, din moment ce li s-a dat aprobarea... Nu s-a plâns 
nimeni de comportarea lor și-și plătesc impozitele în mod 
corect, contabilizate așa cum se cuvine în registrele din 
provincie. 

— Astea sunt doar aparente... În realitate, lucrurile stau altfel. 

— Ai descoperit ceva? 

— In cursul unei misiuni de supraveghere, unuia dintre 
oamenii mei i s-a părut ciudat să vadă un antrepozit închis. Asta 
l-a făcut să pornească o anchetă discretă, ale cărei rezultate 
sunt următoarele: sirienii au organizat un trafic de grâne, 
împreună cu ţăranii de pe malul stâng. 

— Ai vreo dovadă? 

— Cea mai sigură: contabilitatea lor clandestină, ascunsă în 
acest antrepozit. 

— Ai pus mâna pe dovezi? 

— Am dorit să vă las dumneavoastră acest privilegiu. 

t 

Luară dejunul în grabă. Serketa se întoarse repede acasă, 
pentru a se pregăti în vederea banchetului din aceeaşi seară, iar 
Mehy, împreună cu Mose, plecară în cartierul antrepozitelor. 
Mose era tot mai agitat la gândul că va pune capăt unui trafic de 
o asemenea importanță. 

Comandantul părea să ezite. 

— Nu recunoști locul? 

— Ba da, este clădirea din fata străduței, dar mă cam tem. 
Sirienii ăştia ar putea fi agresivi. 

— Or fi pe aici? 

— Ar trebui să mă asigur. 

— Nu trebuie să riscăm, Mehy! Nu uita că ești soțul fiicei mele 
și tatăl copilului său! Mai bine du-te și caută niște soldați. 

— De acord, dar nu vă mișcaţi de aici! Și așteptaţi-mă! 

Mose rămase cu privirea aţintită spre antrepozitul indicat de 
ginerele său. Controlul grânelor era totuși unul dintre cele mai 
riguroase. Trezorierul principal al Tebei nu înţelegea cum de 
reușiseră sirienii să-l evite. Examinarea contabilităţii clandestine 
va dovedi, fără îndoială, existența unei complicități, iar 
sancțiunile vor fi severe. 

Locul era pustiu, iar antrepozitul părea părăsit: o 
ascunzătoare perfectă pentru documente compromiţătoare. 

Mose a fost cuprins de curiozitate și de nerăbdare. Mehy 
întârzia, așa că a hotărât să exploreze singur împrejurimile. 

Nimeni. 

Cu inima bătându-i mai tare ca oricând, împinse ușa 
antrepozitului, care nici măcar nu era închisă. O rază de lumină 
intra pe o fereastră înaltă, căzând pe un cufăr plin cu suluri de 
papirus. Când îl derulă pe primul, Mose avu un șoc. 

O fată înainta către el. 

— Tu cine ești? 

Fata își scutură părul, își sfâșie hainele și își zgârie pieptul și 
brațele cu unghiile. 

— Ești... nebună! 

— Săriţi, ajutor, începu ea să urle, mă violează! 

Mose o apucă de umeri: 

— Taci, mincinoasă mică! 

Strigătele continuară, tot mai sfâșietoare. 

Ușa se deschise, dată de perete, și doi soldaţi apărură, cu 
sabia scoasă. 

— Dă drumul copilei, mizerabile! 

Panicat, Mose privi către oamenii înarmați. 

— Vă înșelați... Eu... Ea... 

O durere violentă în piept îl împiedică pe Mose să mai 
continue. |și duse mâinile la inimă, deschise gura larg să tragă 
aer în piept, apoi se prăbuși la pământ. 

După ce se îmbrăcă în grabă, fata dispăru pe o deschizătură 
ascunsă în peretele din spatele clădirii. 

Mehy intră: 

— Ce se întâmplă aici? 

— Trezorierul principal a încercat să violeze o fetiță, 
comandante. Ea a reușit să fugă, dar el... cred că a murit. 

Mehy se aplecă asupra cadavrului. După cum sperase, inima 
socrului său cedase. 

— Bietul de el, ne-a părăsit... Eraţi aici când s-au petrecut 
faptele? 

— După ţipetele fetei, era imposibil să te înșeli. Așa cum ne- 
ați poruncit, să intervenim în cazul unui incident... 

— N-aţi greșit cu nimic, dar va trebui să uitaţi această 
tragedie. Vreau ca socrul meu să aibă funeraliile pe care le 
merită și voi veghea ca reputaţia să nu-i fie pătată. Nu va exista 
niciun raport: n-aţi văzut și n-aţi auzit nimic. Drept răsplată 
pentru ascultarea voastră, veţi primi stofe și vin. 

Cei doi soldaţi dădură din cap, în semn de acceptare a 
propunerii. 

Micuța siriană pe care Mehy o plătise pentru a juca scena 
violului urma să plece, fără întârziere, în ţara sa, ducând cu ea o 
sumă de bani frumușică. Datorită morţii lui Mose, comandantul 
devenea unul dintre cei mai bogaţi oameni ai Tebei. 

Nefer cel Tăcut se adaptase repede ritmului Locașului 
Adevărului: opt zile de muncă urmate de două zile de odihnă, la 
care se adăugau numeroase sărbători naţionale sau locale, 
după-amiezile de libertate aprobate de șeful de echipă și 
concediile pentru motive personale, admise de scribul 
Mormântului. Artizanii începeau munca la ora opt, prânzeau 
între douăsprezece și două, reluându-și munca până la șase 
după-amiază. Unii dintre ei își foloseau timpul liber pentru a 
executa comenzi, bine plătite, în afara satului. 

Munca oficială acoperea doar jumătate din an și confreria n-o 
resimțea ca pe o obligaţie anevoioasă; membrii echipei de pe 
cele două maluri erau pe deplin conștienți că participă la o 
aventură excepţională, la opera pe care faraonul în persoană o 
considera de primă importanţă. 

Nefer împărtășea acest sentiment, dar trăia momente grele. 
Integrarea sa în echipa de pe malul drept se lovea de 
mentalitatea de clan a colegilor săi, care continuau să-l 
privească neîncrezători. În calitate de cioplitor în piatră, venea 
zilnic în contact cu tovarășii săi, Fened, poreclit „Nasul”, pentru 
că avea întotdeauna intuiţia gestului potrivit, Casa-Funie, 
specialistul în transportul și remorcarea materialelor, Nakht cel 

Puternic și Karo cel Posac. Cât despre cei trei sculptori, pictorul, 
cei trei desenatori, dulgherul și aurarul, i se adresau arareori și 
asta doar pentru a-i spune banalităţi. 

Echipa din stingă pleca la muncă atunci când cea din dreapta 
se odihnea și invers, așa că n-apucau să-și vorbească deloc. 
Fiecare din cei doi șefi, Neb cel Desăvârșit și Kaha, avea metoda 
sa și modul său de a guverna, fără ca vreun spirit de competiţie 
să-i separe. 

In fiecare seară, Nefer își curăța uneltele, le număra și le 
preda scribului Mormântului. Acesta le așeza într-o cameră bine 
încuiată, pentru ca a doua zi să le redistribuie lucrătorilor. Toate 
uneltele aparţineau, de fapt, faraonului, și niciun artizan nu avea 
dreptul să-și însușească vreuna dintre ele. În schimb, în vederea 
executării lucrărilor pentru cei din exterior, slujitorilor locului 
secret li se cerea să-și fabrice propriile unelte. 

Nefer mânuise un târnăcop de trei kilograme, destul de solid 
pentru a sparge stâncile cele mai dure. 

Adeseori, era ultimul pe șantierul Văii Nobililor, unde echipa 
din dreapta pregătea locul de veci destinat unui scrib regal. 

Observându-și colegii, Tăcutul învățase să mânuiască maiul și 
dalta cu lamă scurtă bizotată, pe care o perfecționase cu 
ajutorul unui arcuș. Unealta obţinută se învârtea, făcând găurile 
mai rapid. Cu mâna stângă ţinea dalta cu mânerul fixat într-o 
calotă perforată. După multe încercări nesatisfăcătoare, 
ajungea, în sfârșit, să folosească ambele unelte, ca pe niște 
instrumente muzicale, simţindu-le vibraţiile, și, astfel, nu mai 
făcea niciun efort inutil. Destul de ușoară i se părea și folosirea 
cuțitului cu trei tăișuri, sula cu coadă scurtă și vârf pătrat, 
precum și tesla de aramă pentru finisare. Nefer se dovedise plin 
de răbdare și, lucrând, devenise deosebit de îndemânatic. 

Poruncitor, Karo cel Posac îl strigă: 

— Verifică dacă blocul pe care l-am terminat de șlefuit se 
potrivește perfect la zidul pe care-l înălțăm. 

Sarcina era grea. Doar un cioplitor experimentat ar fi putut 
reuși s-o facă. Karo cel Posac n-ar fi trebuit s-o încredințeze unui 
ucenic, dar Nefer nu protestă și încercă să-și amintească de felul 
în care procedase, în ajun, șeful de echipă. În plus, folosi trei 
bastoane de ajustaj, lungi de doisprezece centimetri și având la 
una din extremităţi o gaură, ca de fluier. După ce se asigură că 
sunt perfect egale, le puse la verticală pe suprafaţa ce trebuia 


180 


verificată și întinse între două dintre ele o sfoară, cel de al 
treilea baston servind drept punct de reper. Nemulțumit de 
rezultat, Nefer se folosi de o pilă groasă, pentru a îndepărta 
asperităţile calcarului. 

— Cu ce te distrezi? întrebă, mânios, Karo cel Posac. 

— Mi-ai încredinţat o muncă și nu fac decât s-o execut. 

— Nu ţi-am cerut decât o verificare, dar văd că tu ai întrecut 
măsura. 

— Ar fi trebuit să mă mulţumesc cu o muncă de nimic? Din 
moment ce am constatat niște imperfecțiuni, cred că e normal 
să le elimin. Acest bloc va fi bine șlefuit și, astfel, va putea fi 
folosit în construcţie. 

— E blocul meu, și nu al tău! 

Nefer își puse jos uneltele și se întoarse către Karo, un bărbat 
îndesat, cu brațe scurte și musculoase. Sprâncenele dese și 
nasul pătrat îi dădeau un aer agresiv. 

— Karo, tu ai mai multă experiență decât mine, dar asta nu-ți 
dă dreptul să dispreţuiești opera pe care trebuie s-o desăvârșim 
cu toţii. Acest bloc nu e nici al tău, nici al meu. Este al locului de 
veci căruia îi este destinat. 

— Lasă vorba! Pleacă de pe șantier și lasă-mi blocul! 

— Ajunge, Karo! Ca membru al echipei, nu voi mai suporta 
multă vreme jignirile tale. 

— Dacă nu-ţi place cum ne purtăm, poţi să pleci dintre noi. 

— Puțin îmi pasă de purtarea ta. Nu mă interesează decât 
piatra. Ti-am dovedit că știu s-o șlefuiesc și s-o fac să intre 
perfect în acest zid. Ce vrei mai mult? 

Karo cel Posac luă o dăltiță, amenințându-l pe Nefer. 

— N-avem nevoie de tine aici, în sat. 

— Acest sat e viaţa mea. 

— Ar trebui să-ţi fie teamă, Nefer... Crede-mă, nu vei ajunge 
prea departe! 

— Lasă dăltiţa jos și ţine minte că nicio frică din lume nu mă 
va împiedica să-mi respect jurământul. 

Cei doi bărbaţi se priviră îndelung, cu dispreţ. Karo puse 
dăltiţa pe piatră. 

— Va să zică, nimic nu te sperie! 

— Îmi iubesc meseria și voi dovedi că sunt demn de 
încrederea confreriei, oricare ar fi împrejurările și împotrivirile. 

— Îți las blocul ăsta... Termină-l! 

Artizanul se îndepărtă, Nefer înlătură ultimele asperităţi ale 
pietrei, fără să ţină seama de ora înaintată. Gesturile sale 
ritmice erau blânde precum lumina soarelui care tocmai apunea. 

— Cred că ar fi timpul să mergi acasă! spuse șeful de echipă. 

— Mai am puţin și am terminat. 

— Ai avut neplăceri cu Karo? 

— Nu, deloc. El are un caracter, eu am altul. Dacă ne-am 
strădui, relaţiile dintre noi ar fi altele, mult mai bune. Orice s-ar 
întâmpla, munca nu va avea de suferit. 

— Vino cu mine, Nefer! 

Neb cel Desăvârșit îl duse pe ucenic la o magazie, în care 
erau stivuite pietre de tot felul. 

— Ce părere ai de piatra asta? 

— Este o gresie mediocră, destul de moale pentru a fi lucrată 
cu dalta de bronz, dar prea poroasă. Nu provine de la Gebel 
Silsileh, din cea mai bună carieră și nu merită să fie folosită 
pentru un monument regal. 

— Ai dreptate, Nefer, alegerea carierei e foarte importantă: 
Assuan, pentru granitul roz, Hatnub, pentru alabastru, Tura, 
pentru calcar, Gebel el-Ahmar, pentru cuarțit. Cei din Locașul 
Adevărului nu acceptă nicio greșeală în această privință și va 
trebui ca această rigoare să se manifeste și de acum încolo. Vei 
merge să vizitezi fiecare dintre aceste cariere și să constaţi 
gradul lor de exploatare. Te-ai gândit vreodată la originea 
pietrei? 

— Cred că pietrele iau naștere sub pământ și cresc în 
străfundurile munţilor, dar ele se nasc în spaţiul luminos, căci 
unele dintre ele au căzut din cer. Un bloc pare nemișcat și totuși 
mâna cioplitorului în piatră știe prea bine că piatra e vie, 
purtând în ea urma unor transformări, pe care ochiul nostru nu 
știe să le vadă, pentru că timpul mineralului nu este cel al 
omului. Piatra este martorul unor schimbări care ne depășesc 
existența; simţindu-le, nu suntem, oare, la rândul nostru, 
martorii eternității? 

— Granitul acesta îţi place? 

— Este o minune... Se va lăsa șlefuit perfect și va dăinui peste 
secole. 

— Ți-ar plăcea să devii sculptor? 

— Ucenicia în cioplirea pietrei poate dura o viaţă întreagă, dar 
sculptura e cea care mă atrage cu adevărat. 

— Userhat, șeful sculptorilor, consideră că nu are nevoie de 
nimeni. Îţi va fi îngrozitor de greu să-l convingi să te instruiască. 
Dar, dacă piatra îţi vorbește, poate că asta îţi va deschide 
drumul dorit. 

Neb cel Desăvârșit lăsă impresia că pleacă din șantier, dar, 
ascunzându-se după un dâmb, continua să-l observe pe tânăr. A 
doua zi, îi va vorbi confratelui său Kaha despre necesitatea 
avansării lui Nefer cel Tăcut în ierarhia confreriei secrete. 

Clara nu-și putea dori nimic mai mult. Trăia o dragoste 
profundă și luminoasă, într-un sat unic, ale cărui obiceiuri și mici 
secrete le descoperea încetul cu încetul, în fiecare zi, o slujea pe 
zeița Hathor, pregătind buchete de flori, care urmau să fie 
depuse pe altare și în capele. 

Femeile iniţiate nu erau împărţite în două echipe, precum 
bărbații; la baza ierarhiei, Clara se simţea bine, îndeplinindu-și 
cu bucurie sarcina ce-i fusese încredințată. Cu toate astea, 
sătencele locului nu schimbau cu ea decât câteva cuvinte fără 
importanţă, făcând-o să simtă că le era încă străină și că nu le 
inspira încredere. 

In fiecare seară, Nefer și Clara stăteau de vorbă, povestindu-și 
întâmplările de peste zi. Credeau că atitudinea artizanilor și a 
soțiilor lor era absolut normală. Acest sat nu semăna cu niciunul 
din câte existau în Egipt și trebuia să duci o adevărată luptă 
pentru a fi acceptat fără rezerve. 

Preotesele acestui loc asigurau menţinerea armoniei 
spirituale, fără de care, urmând legile cerești, nicio creaţie 
materială n-ar fi posibilă. O celebrau pe Hathor, zeița stelelor, 
cea care dirija în univers puterea iubirii, singura capabilă să 
reunească toate elementele vieţii. Întreţinerea acestei energii 
subtile, zi de zi, îi revenea confreriei în întreg ansamblul său, 
precum și celor care participau la ritualurile tuturor templelor 
din Egipt, începând cu faraonul însuși. În felul acesta, li se putea 
asigura celorlalţi oameni protecţia zeilor și prezența lui Maat pe 
pământ. 


La nivelul său modest, Clara era fericită să participe la 
această operă primordială, cu atât mai palpabilă, cu cât satul 
era devotat existenţei sale. 

Ușa locuinţei lui Casa-Funie era închisă. 

De obicei, dimineaţa, soţia sa, o brunetă de statură mică, 
curăța pragul și prima încăpere, apoi ieșea, luând ea însăși 
buchetul din mâinile Clarei. 

Ingrijorată, tânăra bătu la ușă. 

Femeia îi deschise și-i spuse, arțăgoasă, ca și când Clara 
purta vina nemulțumirii ei: 

— Bărbatul meu e bolnav. Dar femeia înțeleaptă se ocupă 
acum de soţia scribului Ramose, așa că nu știu când va putea 
veni. 

— Poate că vă pot fi eu de ajutor... 

— Vă pricepeţi la medicină? 

— Oarecum... 

Soţia lui Casa-Funie ezită. 

— Vă previn: dacă priceperea de care vorbiţi nu va avea 
efect, voi spune tuturor că nu sunteți decât o lăudăroasă! 

— Și poate nu veţi greși. 

Calmul Clarei o dezarmă pe micuța cea oacheșă, lăsând-o să 
intre. 

Casa era întins pe o banchetă de piatră, cu o pernă sub ceafă. 
De talie mijlocie, cu părul negru-corb, avea o față pătrăţoasă, 
ochi căprui și gambe enorme. 

— Ce vă doare? 

— Burta... Mă arde. 

Clara îl examină pe pacient, așa cum o învățase prima 
tămăduitoare Neferet, ţinând seama de aspectul feţei, de 
mirosul corpului, de răsuflare, dar mai ales palpându-i 
abdomenul și luându-i pulsul, această voce a inimii. 

— E grav? se îngrijoră Casa. 

— Nu cred, căci nu vă ameninţă niciun demon. Suferiţi de 
stomac, în urma unui exces alimentar. Timp de câteva zile, veţi 
mânca miere, pâine uscată, ţelină și smochine și veţi bea, în 
cantitate mică, bere foarte dulce, în mai multe reprize. Încetul 
cu încetul, durerea va dispărea. 

incurajat, artizanul se simțea deja mai bine. 

— Pregătește-mi-le pe toate, îi ceru el soției sale, și nu uita 
să-l previi pe scribul Mormântului că azi nu voi putea merge la 
lucru. 

Micuța brună o măsura pe Clara, bănuitoare. 

— Vreţi să vă pun eu florile pe altar? 

— Nu e nevoie. O fac eu. Acum ieșiţi, am multă treabă. 

— Hathor să vă aibă în pază și să vă vindece soţul. 

Clara își văzu de drum, continuând livrarea florilor, dar, 
deodată, se opri. La un metru distanță, în mijlocul străzii 
principale, apăruse femeia înțeleaptă, cu părul ei impresionant 
de alb și cu ochi acuzatori. 

— Cine te-a învăţat să îngrijești bolnavii? 

— Prima tămăduitoare Neferet. 

Un zâmbet blând dădu viaţă chipului sever al femeii înțelepte. 

— Neferet... Cum se face că o cunoști? 

— Ea e cea care m-a educat. 

— De ce nu te-ai făcut medic? 

— Pentru că Neferet mi-a prezis că mă așteaptă un alt destin, 
iar eu am ascultat-o. 

— Ştii să tratezi cele mai cumplite boli? 

— Unele dintre ele. 

— Vino cu mine! 

Locuinţa femeii înțelepte, vecină cu cea a lui Ramose, le 
întâmpină cu nalbele ce-i acopereau fațada. Uimite, vecinele o 
văzură pe Clara intrând în urma stăpânei casei, care nu mai 
deschisese ușa nimănui, de mai bine de douăzeci de ani. 

Încăperea spațioasă mirosea a caprifoi. Pe etajere, Clara 
descoperi oale și vase de sticlă cu substanțe folosite în 
medicină, iar de-a lungul pereţilor, cufere pline cu suluri de 
papirus. 

Femeia îi dezvălui câteva dintre tainele sale: 

— Am lucrat multă vreme cu medicul Pahery, autorul unui 
tratat despre afecțiunile rectului și ale anusului. El le-a impus 
sătenilor o igienă zilnică strictă, regula de bază pentru a 
combate bolile. Avem apă la discreţie și acesta e leacul cel mai 
bun. Fii categorică în privinţa asta și luptă contra murdăriei; 
leacurile cele mai bune vor deveni inutile dacă nu există igienă. 
Te temi de scorpioni? 

— Fără îndoială, dar Neferet m-a învăţat că veninul conţine 
remarcabile substanțe vindecătoare. 

— Tot așa e și cu șerpii. Vom merge în deșert să prindem 
speciile cele mai periculoase și să ne fabricăm propriile produse. 
Un bun medic e „cel care stăpânește scorpionii”, căci acest 
animal e în stare să îndepărteze spiritele rele și să atragă 
energiile pozitive pe care practicianul le fixează în amulete. 
Tratarea corpului interior e la fel de importantă ca vindecarea 
corpului aparent. Ştii care e prima dintre formulele de 
vindecare? 

— Eu sunt preoteasa pură a leoaicei Sekhmet, expertă în 
îndatoririle sale, cea care, punând mâna pe bolnav, știe să pună 
un diagnostic corect. 

— Arată-mi cum procedezi! 

Clara puse mâna pe creștetul femeii înțelepte, pe partea din 
spate a craniului, pe mâini, pe braţe, pe inimă și picioare. 

— Nu suferiţi decât de afecţiuni benigne, constată ea. 

La rândul său, femeia înțeleaptă își puse mâinile pe trupul 
Clarei, făcând-o să simtă de îndată o căldură intensă. 

— Am mai multă energie ca tine și voi îndepărta orice urmă 
de oboseală din trupul tău. Când te vei simţi slăbită, vino să mă 
vezi și îţi voi reda forța care-ţi lipsește. 

Şedinţa de energizare dură mai mult de o jumătate de oră. 
Clara avea impresia că un sânge regenerat îi curge prin vene. 

— Bănuiesc că Neferet te-a iniţiat în folosirea plantelor 
medicinale și a produșilor toxici. 

— Am petrecut zile întregi în laboratorul său și tot ce m-a 
învăţat mi s-a fixat în memorie. 

— Ești liberă să umbli în cuferele mele cu plante medicinale; 
iată și oalele cu filtru pe care le folosesc eu. 

Femeia cea înțeleaptă îi arătă Clarei niște recipiente 
despărțite în două printr-un filtru; în partea de sus, drogurile 
solide, iar în partea de jos, lichidele. 

— Incălzind vasul, explică ea, se produc aburi care dizolvă 
solidele, acestea amestecându-se apoi cu lichidele. in unele 
cazuri, nu trebuie să încălzești, ci să sfărâmi solidele în apă, cu 
un mojar, și să verși soluția obţinută într-un vas. Ai vrea să te 
învăţ știința mea? 

Chipul Clarei se lumină: 

— Cum v-aș putea mulţumi? 

— Muncind din greu și servind interesele confreriei. Trebuie să 
știi că șefii de echipă nu permit, și pe bună dreptate, ca un 

lucrător bolnav să muncească, acesta fiind liber să se 
îngrijească fie în sat, fie în afara lui. Dacă se tratează în afara 
satului, el cere medicului o notă de onorarii, iar scribul 
Mormântului îi rambursează cheltuielile. Să nu te impui 
niciodată și să-i lași fiecăruia libertatea de a alege. 

— Trebuie să înţeleg... că voi deveni ucenica dumneavoastră? 

— Doar superiorii confreriei îmi cunosc vârsta. Astăzi, Clara, îţi 
încredințez acest mic secret: săptămâna viitoare, voi împlini o 
sută de ani. După părerea înțelepţilor, îmi mai rămân câţiva ani 
pentru a medita și pentru a mă consacra exclusiv lui Maat. Dacă 
accepţi să-mi fi ucenică, poate că voi reuși să fac toate acestea. 

— O sută de ani... E de necrezut! 

— Acest sat ascunde comori de mare preț. Una dintre ele este 
cea care ne învaţă că spiritul nu ne este iremediabil condamnat. 
Poţi lupta împotriva îmbătrânirii, practicând o știință care constă 
în regenerare. Încearcă și mai vorbim. 

Paneb cel Zelos își urma ucenicia sub conducerea severă a lui 
Kenhir, dornic de complimente. Scribul Mormântului considera 
că un viitor desenator al Locașului Adevărului trebuie să aibă o 
măiestrie perfectă în trasarea hieroglifelor și să nu ezite 
niciodată în alegerea semnului corect. De îndată ce elevul avea 
tendinţa să se arate prea satisfăcut de el însuși, profesorul îi 
impunea un exerciţiu și mai greu. 

Kenhir continua să fie surprins de contrastul dintre forţa fizică 
a tânărului și fineţea execuţiei desenelor sale. Cu o răbdare 
infinită, care nu i se putea bănui cunoscându-i caracterul 
năvalnic și violent, își desfășura cu măiestrie talentul de 
miniaturist. Paneb nu știa ce este oboseala și nu abandona 
niciodată, înainte de a-i fi dat deplină satisfacție instructorului 
său. De aceea, Kenhir îi ceruse femeii înțelepte o băutură 
întăritoare, pentru a nu se prăbuși în faţa eforturilor impuse de 
instruirea tânărului. 

În acea dimineaţă, Paneb se mulţumise să traseze în grabă 
mai mult de șase sute de hieroglife, de la cea mai simplă la cea 
mai complexă, iar Kenhir nu adăugase nimic la această probă. 

— Eşti mulţumit de viaţa ta în sat? întrebă scribul 
Mormântului. 

— Sunt aici ca să învăţ și asta fac. 

— Se pare că nu ești prea apropiat de ceilalți membri ai 
echipei tale. 

— Îmi petrec zilele la școală, serile, pregătindu-mi exerciţiile 
pentru a doua zi, iar timpul liber, reconstruindu-mi casa. Ca să 
mă distrez, desenez portrete pe bucăţi de calcar, pe care le 
adun din deșert. Deci nu am timp de pierdut cu unul sau cu 
altul. 

— Portrete... Portretele cui? 

— Al dumneavoastră și ale celorlalţi elevi. Îmi par mai 
degrabă amuzante, dar, de îndată ce le termin, le distrug. 

— Cu atât mai bine... Prima fază a educaţiei tale a luat sfârșit, 
Paneb. Ești chemat de șeful de echipă, iar eu nu pot să-l mint, 
pretinzând că nu ești pregătit. Pentru tine, a sosit ora alegerii. 

— Care anume? 

— Să devii scrib la Teba sau desenator în satul secret. Dacă 
optezi pentru prima propunere, te-aș recomanda unor colegi și 
ai fi angajat în administraţie. Știu că nu ţi-ar fi ușor să te supui 
regulamentelor, dar acest mic impediment nu mai contează în 
faţa carierei strălucite care te așteaptă. Vei avea o locuinţă pe 
măsura funcţiei tale și te vei îmbogăţi an de an. Vei avea 
servitori care îţi vor ușura traiul și toţi se vor înclina în fața ta. 
Cu puterea ta de muncă și cu memoria extraordinară pe care o 
ai, vei putea ocupa un post de înaltă responsabilitate. In schimb, 
viitorul tău ca desenator se anunţă a fi dintre cele mai sumbre, 
căci confrații tăi nu sunt prea doritori să te ajute, ba chiar 
dimpotrivă. Ei se cunosc de multă vreme și nu văd cu ochi buni 
sosirea unui nou coleg, care le-ar putea lua locul în munca pe 
șantiere. 

— Dar aparțţinem aceleiași comunităţi, nu? 

— Desigur, dar ei sunt profesioniști experimentați și, în 
același timp, niște oameni aspri, pe care va fi foarte greu să-i 
îmbunezi. După părerea mea, oricare ţi-ar fi eforturile și 
talentele, te vor respinge și nu vei rămâne decât un simplu 
lucrător, dezamăgit că a ratat o frumoasă carieră de scrib. 

— Ar putea fi confrații mei chiar atât de cruzi? 

— Pentru ei, tu reprezinţi o amenințare. Și-și vor lua măsuri de 
apărare. 

— Asta nu e o atitudine tocmai frățească... 

— Slujitorii Locașului Adevărului sunt și ei tot oameni, Paneb! 

— Ascultând ce-mi spuneți, înţeleg că drumul meu este deja 
hotărât. 

— Dacă urmezi calea raţiunii, nu vei regreta. 

— Aș vrea să mă lamuriţi asupra unui amănunt pe care nu-l 
înţeleg... De ce un erudit ca dumneavoastră a acceptat postul 
de scrib al Mormântului, în loc să devină un înalt demnitar 
teban? Înseamnă că satul secret are multe atracţii magice. 

Kenhir rămase mut. 

— Nu fiţi îngrijorat pentru mine: îi voi înfrunta pe desenatori și 
le voi dovedi că am și eu un loc printre ei. 

De comun acord cu șeful de echipă Neb cel Desăvârșit, Kenhir 
încercase să-l facă pe tânăr să renunţe la cariera de desenator. 
Acum, era fericit că tentativa nu-i reușise. 

În timp ce mergea pe strada principală a satului, Paneb avu 
impresia că iese dintr-un somn lung. De când fusese admis în 
confrerie, nu avusese decât două preocupări: să înveţe să 
deseneze hieroglifele și să-și renoveze casa. Cea dintâi se 
sfârșise mai bine decât sperase, dar îi luase mult timp și asta 
punea pe planul al doilea reparaţiile locuinţei. 

Ştia să scrie și să citească. Asta îi dădea o formidabilă 
impresie că este puternic. De fiecare dată când desena o 
panteră, un șoim sau un taur, avea senzaţia că ia ceva din 
calităţile animalului respectiv; scrierea dădea viaţă abstractului, 
iar lectura îi oferea învăţătura înțelepţilor. 

Cei doi ani trecuseră ca un vis. Singura relaţie pe care o 
păstrase era cea cu Nefer și Clara, cărora nu le vorbea decât 
despre hieroglife. Petrecuse cea mai mare parte a timpului pe 
lângă Kenhir, fie la școală, alături de ceilalți elevi, fie în 
particular. În prezent, strategia profesorului său era clară: el, 
scribul Mormântului, încercase să formeze un alt scrib, pe care 
să-l trimită în afara satului! 

Paneb va ști să tragă învăţătură din această luptă camuflată, 
purtată nu cu pumnii, ci cu mintea. Kenhir încercase să-l 
îmbrobodească, să-l întoarcă de la vocaţia sa și să-l orbească, 
prezentându-i nenumăratele avantaje de care se bucura un 
birocrat. 

Kenhir pierduse. Fără a se abate de la drumul său, Paneb își 
însușise știința lui și ajunsese să stăpânească semnele de 

putere, absolut necesare unui desenator al Locașului Adevărului. 
Magia lor era atât de pătrunzătoare, încât îi răpiseră energia și 
atenţia, făcându-l să uite de cea mai frumoasă creaţie a zeilor, 
femeile. 

De când se dedicase studiului, nu le privise nici măcar o dată! 
Clara nu intra la socoteală, ea fiind cu totul diferită de celelalte 
și, totodată, soția lui Nefer. O considera sora sa mai mare, cea 
care îl domolea și nu-i dădea decât sfaturi bune. 

Cum s-o fi putut lipsi de femei atât de multă vreme? Oare 
magia vicleanului Kenhir era atât de puternică? Pe viitor, se va 
feri de acest personaj ipocrit, unul dintre cei trei șefi ai 
confreriei. Atrăgându-l în năvodul său, nu-l lipsise oare de 
iubire? 

Echipa din dreapta avea zi liberă. Unii artizani dormeau, alţii 
își înfrumusețau casa, iar alţii fabricau mobilă pentru a o vinde 
unor cumpărători din afara satului. Până acum, toţi îl ignoraseră 
pe Paneb, dar și el le răspunsese la fel. În curând, îi va înfrunta 
pe desenatori, dar acum, în acest sfârșit de dimineaţă, își 
permitea o plăcere unică: aceea de a privi femeile din sat și de a 
le seduce. 

In loc să se reîntoarcă acasă cu pași grăbiţi pentru a se ocupa 
de locuinţă, înainta încet pe strada principală, oprindu-și privirea 
pe oricare reprezentantă a sexului frumos. 

Paneb crezuse că va intra într-un loc auster, în care nevestele 
artizanilor stăteau închise în case și în capele; dar acum 
constata că, la fel ca în celelalte sate ale Egiptului, majoritatea 
femeilor munceau sau circulau cu pieptul dezvelit. Privirea lui 
Paneb întârzia pe sânii fetelor tinere. Din păcate, femeile nu 
gustau acest joc; unele îl priveau încruntate, iar altele intrau în 
casă, furioase. 

Vânătoarea nu se anunța tocmai ușoară, dar tânărul colos nu 
se îndoia de puterea sa de seducţie. După această perioadă de 
abstinenţă, nu avea de gând să facă nazuri. Îi era totuna dacă 
întâlnea o femeie în vârstă, dar experimentată, sau o tânără 
începătoare. 

Tocmai când credea că și-a găsit prada, zări o blondină 
micuță, frumușică foc, care-l privea cu dragoste. Porni atât de 
repede spre ea, încât, speriată, fata îi trânti ușa în nas. 

— Dar știu că sperii fetele, îi șopti o voce catifelată. 


Paneb se întoarse. Avea în faţă o superbă roșcată de vreo 
douăzeci de ani, care purta o rochie verde, cu bretele. Işi purta 
cu ostentaţie sânii goi, iar trupul îi era înzestrat cu forme 
ispititoare. 

— Mă numesc Paneb. 

— lar eu mă numesc Turcoaza și sunt celibatară. 

Puțin li păsa lui că e sau nu măritată. Femeie să fie. 

— Vrei să stăm puţin de vorbă? 

— Deloc. Am chef să fac dragoste cu tine, și asta imediat. 

Turcoaza zâmbi: 

— Eşti un adevărat colos... 

— lar tu eşti o floare superbă! Cred că ne-am potrivi de 
minune și plăcerea ar fi de ambele părți. 

— Așa crezi tu că trebuie să-i vorbeşti unei femei? 

— Hai, destul cu vorba. 

Urcă în fugă cele câteva trepte ale căsuței și o strânse în 
brațe pe Turcoaza, sărutând-o cu foc. Simțind că nu i se 
împotrivește, o trase înăuntru și, în penumbra dulce a încăperii, 
îi smulse în grabă rochia fină, de mătase. 

Parfumul de ambră al fetei, pielea sa albă și felul în care se 
lipea de el, îl făceau să înnebunească. La fiecare gest al lui, 
Turcoaza răspundea la fel și astfel porniră împreună într-o 
călătorie minunată, cea a descoperirii trupurilor. 

Copleșiţi, amanţii se odihneau, în sfârșit. 

— Paneb cel Zelos! Îţi meriţi numele pe deplin. 

— Nu cunoscusem până acum o femeie care să mă scoată 
atât de mult din minți... 

— Ai făcut atât de multe cuceriri? 

— La ţară, fetele nu fac nazuri. 

— Se pare că nu dai importanţă sentimentului. 

— Sentimentele? Astea-s bune pentru bătrâni. O femeie are 
nevoie de un bărbat, iar bărbatul, de o femeie... Asta e tot. De 
ce să ne complicăm? 

— Tot așa gândește și prietenul tău Nefer? 

— Îl cunoști? 

— L-am zărit împreună cu Clara, soţia sa. 

— Cu ei, e altfel. Dragostea lor este un miracol care-i va ţine 
uniți până la moarte, dar nu-i invidiez. El nu va cunoaște vreo 
altă femeie, îţi dai seama! Dacă mă gândesc bine, este mai 
degrabă un fel de blestem. 

Paneb se ridică, sprijinindu-se pe coate. 

— Tu ești într-adevăr superbă... De ce nu ești măritată? 

— Pentru că prefer să fiu liberă, ca și tine. 

— Cred că asta îi face pe săteni să bârfească. 

— Da și nu. Eu sunt fiica unui cioplitor în piatră din echipa din 
stânga, văduv încă din prima tinerețe. Am fost crescută de unii 
și de alţii până acum trei ani, când tatăl meu a murit. Am 
hotărât să rămân aici, în sat, și să devin preoteasă a lui Hathor. 
Nu este ea oare zeiţa iubirii, a tuturor iubirilor? 

— Ai avut mulţi amanți? 

— Asta nu te privește. 

— Ai dreptate, n-are nicio importanţă! De acum, eu sunt 
singurul tău amant. 

— Te înșeli, Paneb! Sunt o femeie liberă și nu mă voi supune 
nici unui bărbat. Poate că nu te voi mai avea niciodată în patul 
meu. 

— Ești nebună! 

Incercă să se culce peste ea, dar Turcoaza se feri. 

— leşi din casa mea! îi porunci ea. 

— Te-aș putea lua cu forța! 

— lar tu ai fi expulzat din sat chiar în seara asta și apoi 
condamnat la închisoare pentru multă vreme. Du-te, Paneb! 

Rușinat, tânărul colos se ridică și ieși. Cât de complicate sunt 
femeile, mai ales când refuză să se supună! O pierduse pe 
Turcoaza, nu-i nimic, va găsi altele. Își potolise pentru câtăva 
vreme dorinţa, așa că de acum se putea dărui cu totul terminării 
lucrărilor de renovare a casei. 

La fel ca și celelalte locuinţe din sat, casa îi fusese repartizată 
oficial de către prim-ministru. Avea o suprafață de numai 
cincizeci de metri pătraţi, pentru că el era celibatar. Cei 
căsătoriţi beneficiau de optzeci de metri pătraţi, iar cei care 
aveau și copii, primeau o sută douăzeci de metri pătraţi. Întinse 
pe o distanţă între trei și șapte metri, fațadele orientate spre 
artera principală erau înguste, cu o ușă mică la intrare, 
prevăzută cu câteva trepte. 

În general, construcţia avea la bază un soclu de piatră înalt de 
un metru, pe care erau înălțaţi pereţii din cărămizi acoperite cu 
glet și cu numeroase straturi de var. Casa lui Paneb nu avea 
încă această finisare și era departe de a fi la fel de solidă ca 
locuinţele cele mai vechi ale satului, construite direct pe stâncă. 

Paneb hotărâse să muncească singur, așa că Nefer, fără să-și 
ajute prietenul, îi dăduse totuși câteva sfaturi pentru a se evita 
unele erori fatale. Paneb se spetise muncind la zidurile 
exterioare, pe care dorea să le facă foarte groase. Apoi 
despărțise odăile prin pereţi interiori din cărămidă, mai puţin 
groși, folosind doar mortar de pământ. Pe acești pereţi se 
sprijineau plafoanele și terasa. Șarpanta era formată din 
trunchiuri de palmier abia cioplite și legate strâns unele de 
altele; fusese destul de greu să le așeze corect, dar, datorită 
forței sale și indicaţiilor precise ale lui Nefer, Paneb o scoase 
bine la capăt. 

Dăduse toată atenţia orientării ferestrelor, de aceasta 
depinzând atât buna aerisire a casei, cât și asigurarea căldurii 
pe timp de iarnă și a răcorii în timpul verii. Uneori, mai greșise. 
A trebuit s-o ia de la început și să adauge și mai mult la pereţii 
exteriori, dar, în cele din urmă, a obţinut rezultatul pe care și-l 
dorea. 

Așa cum erau cele mai multe case din sat, a lui Paneb avea 
trei niveluri, trei odăi principale, o bucătărie, două pivnițe, 
toaleta și o terasă. Dar toate erau goale și nu aveau nimic 
decorativ care să le înfrumuseţeze. Mobilierul se reducea la o 
simplă rogojină și lipseau picturi și alte ornamente, pentru a da 
viaţă acestei locuinţe. 

Paneb era plin de idei, dar nu era în stare să le concretizeze. 
Nu-l interesa decât perfecțiunea. Deocamdată, se mulțumea cu 
florile împărţite zilnic de preotesele lui Hathor și pe care Clara 
trebuia să le distribuie locuitorilor satului, pentru a fi depuse pe 
un altar, drept omagiu către zeiţă. 

Pentru Paneb sosise momentul învăţării de noi tehnici care să- 
i permită înfrumusețarea locuinței sale, așa încât să devină cea 
mai strălucitoare din Locașul Adevărului. 

În timp ce meșterea pe lângă casă, un bărbat veni către el. 

Deși puţin mai scund decât Paneb, era la fel de bine făcut. 
Călca apăsat, cu pași greoi, ca și când ar fi fost nevoit să-și 
târască trupul bine legat. 

— Ai cumva treabă cu mine? 

— Tu ești Paneb cel Zelos? 

— Pe tine cum te cheamă? 

— Nakht cel Puternic, cioplitor în piatră. 

— Frumoasă poreclă... Ce faptă de vitejie ai făcut pentru a o 
merita? 

— Dacă tu ai începe de astăzi să ridici blocuri de piatră, fără 
să te oprești nicio secundă până nu vei împlini o sută de ani, tot 
n-ai putea căra mai multe ca mine. 

— Nu intenţionez să devin cioplitor în piatră, ci desenator și 
pictor. 

— Confreria are un pictor excepţional și trei desenatori 
experimentați. Ei sunt cei care împodobesc locul de veci al lui 
Ramses cel Mare, cele ale membrilor familiei regale și ale 
nobililor. La ce ar mai putea servi un puști ca tine? 

— Am fost și eu iniţiat, la fel ca ei, și aparţin aceleiași 
confrerii. 

— Confunzi teoria cu practica, băiete! Desigur, ai avut norocul 
să fii primit printre noi, dar pentru câtă vreme? 

— Pentru cât îmi va plăcea să rămân. 

— Te crezi stăpânul propriului destin? 

— În drumul nostru există uși. Unii le privesc, ceilalţi bat cu 
speranţa că cineva le va deschide. Ei bine, eu le sparg. 

— Până atunci, îmi vei da ascultare mie. 

— Care-ţi sunt ordinele, Nakht? 

— Am în casă un perete pe care trebuie să-l refac. Dar n-am 
chef să mă spetesc, așa că, având în vedere că ai câștigat 
experienţă, tu ești cel care se va ocupa de treaba asta. 

— E casa ta, nu a mea. Rezolvă-ţi singur problema! 

— Tu, băiete, ai fost angajat să servești. 

— Să servesc marea operă a confreriei, da, nu însă și pe ceaa 
unor exploatatori ca tine. 

— Mi se pare că ești prea obraznic... Nu ţi-ar strica o lecţie 
care să te pună pe drumul cel bun. 

Adversarul avea clasă, dar asta nu-l speria pe Paneb, sigur pe 
rapiditatea sa, atât în apărare, cât și în atac. 

— Ai grijă, Nakht, riști s-o încasezi. 

— Hai, fanfaronule, apropie-te... 

— Te-ai gândit bine? În locul tău, m-aș duce acasă și m-aș 
lăsa dezmierdat de nevastă. Dacă te-ar vedea plin de răni, te-ar 
părăsi. 

Enervat, Nakht cel Puternic încercă să-i tragă lui Paneb un 
pumn sub centură. Dar tânărul sărise deja în lături, lovindu-și 
adversarul și rupându-i o coastă. Cioplitorul scoase un urlet de 
durere. 

— Incetaţi! se răsti Nefer, care tocmai sosea în fugă. 

lată ce spectacol trist descoperea, el care venea din partea 
Clarei să-i aducă prietenului său o prăjitură cu smochine. 

Paneb îi dădu ascultare și lăsă garda jos. 

Nakht însă se repezi asupra adversarului său, cu capul 
înainte. 

Conduși de Karo cel Posac în ritmul marcat de un baston 
noduros, artizanii echipei din dreapta se îndreptau către clădirea 
care le era rezervată, la poalele colinei din nord, la marginea 
necropolei. 

Nefer cel Tăcut zări un mic templu, la care se ajungea printr- 
un pridvor. indeplinind funcția de paznic, șeful de echipă Neb cel 
Desăvârșit ceru ca fiecare să se prezinte, spunându-și numele. 

Odată terminat acest ritual, fiecare membru al echipei din 
dreapta pătrunse într-o curte mică, neacoperită, și îngenunche 
în fața unui bazin de purificare, de formă dreptunghiulară. 
Pictorul Ched Salvatorul luă apă cu o cupă și o vărsă pe mâinile 
confraţilor săi, întinse cu palmele către cer. 

La rândul său, Ched a fost și el purificat, apoi artizanii au 
intrat în sala de întruniri al cărei plafon, susţinut de două 
coloane, era vopsit în ocru-galben. De-a lungul pereţilor, se 
înșirau strane încastrate în banchete de piatră. În timpul zilei, o 
lumină blândă pătrundea prin două ferestre înalte; dar acum, 
noaptea se lăsase și fuseseră aprinse torţe. 

Un zid de piatră, nu prea înalt, despărțea sala de întruniri de 
un sanctuar construit mai sus, în care nu putea intra decât șeful 
de echipă. Era compus dintr-un naos, în care se afla statueta 
zeiței Maat, și din două mici încăperi laterale, în care se păstrau 
vasele cu miruri, altare și alte obiecte de ritual. 

Neb cel Desăvârșit luă loc spre răsărit, pe jilțul din lemn pe 
care, înaintea lui, îl ocupaseră ceilalți  artiști-maeștri, 
conducători ai echipei din dreapta. 

— Să aducem omagiul nostru strămoșilor, spuse el, solemn, și 
să-i rugăm să ne lumineze. Strana de piatră din vecinătatea 
mea să rămână goală. Ea este rezervată Ka-ului predecesorului 
meu, cel care, acum, trăiește printre stele, dar va fi mereu 
prezent printre noi. Fie ca exemplul său să ne ocrotească și să 
ne ţină mereu uniţi! 

Artizanii păstrară tăcerea. Simţeau cu toţii că cele spuse de 
Neb cel Desăvârșit nu erau vorbe în vânt și că legăturile care-i 
uneau vor dăinui dincolo de moarte. 

— Intre doi dintre lucrătorii noștri s-a ivit un conflict, declară 
șeful de echipă. Trebuie să vă cer părerea pentru a hotărî dacă 
e posibil să-l rezolvăm acum, aici, sau dacă va trebui să-l 
prezentăm în faţa tribunalului. 

Cu capul înfășurat într-o pânză înmuiată în mir pentru a-i 
potoli durerea, Nakht ceru cuvântul. 

— Am fost atacat de ucenicul Paneb cel Zelos. Aproape că mi- 
a spart ţeasta și va trebui să mă odihnesc câteva zile, ceea ce 
va întârzia munca întregii echipe. Propun să fie condamnat 
sever de către tribunal. 

— Altă soluţie nu există, aprobă Karo cel Posac. 

Paneb tocmai se pregătea să protesteze vehement, când 
Nefer îi puse mâna pe umăr, împiedicându-l să se ridice. 

— Am fost martor la înfruntarea dintre Nakht cel Puternic și 
Paneb, spuse Nefer, calm. Era clar că urma să se ia la pumni și 
atunci am intervenit pentru a opri această ceartă. Paneb mi-a 
dat ascultare, dar Nakht s-a repezit asupra lui, cu capul înainte. 
A încercat să-l atace într-un mod necinstit, iar Paneb n-a făcut 
decât să se apere, lovindu-l în creștet. 

— Oare nu vorbești astfel pentru că Paneb îţi este prieten? 
întrebă șeful de echipă. 

— Dacă ar fi făcut ceva rău, n-aş fi încercat să-i justific 
comportamentul. Mie nu-mi rămâne decât să clarific motivul 
acestei înfruntări. 

— Ba deloc, obiectă Nakht, rănile mele dovedesc faptul că nu 
eu eram agresorul. 

— Argument aparent, aprecie Nefer, dacă m-ai fi ascultat, 
acum ai fi fost neatins. Dar ce voiai tu de la Paneb? 

— Nu voiam decât să discut cu el, dar mi-a răspuns cu insulte. 
Este o atitudine nedemnă de un ucenic! 

— Dar un cioplitor în piatră are dreptul să-i ceară unui ucenic 
să părăsească drumul cel drept și să-și trădeze jurământul? 

Nakht cel puternic păli: 

— Întrebarea asta nu are nicio noimă! Tu erai prea departe și 
n-ai putut auzi nimic, și apoi... nu i-am cerut nimic! 

— N-am auzit nimic, într-adevăr, dar comportarea ta nu poate 
fi altfel explicată. Trăim în acest loc secret și Maat ne este 
suverană. Cum de mai poți să minţi? 

Tonul lui Nefer nu avea nimic ameninţător. Părea mai degrabă 
cel al unui părinte care încerca să-i arate fiului său că a comis o 
greșeală gravă, dar că timpul nu este pierdut și el se poate 
îndrepta. 

Argumentele lui Nefer se învârteau în capul lui Nakht cel 
Puternic într-un ritm îndrăcit. Privirile colegilor i se păreau mai 
grele decât lădiţele cu pietriș pe care le ridicase de atâtea ori, 
iar cuvintele primului său jurământ, atât de îndepărtate, îi 
reveniseră în memorie. 

— Îmi retrag plângerea împotriva lui Paneb, declară el, lăsând 
capul în jos. Frăția noastră nu trebuie umbrită de o asemenea 
ceartă neînsemnată... Ni se întâmplă uneori să fim mai iuți la 
mânie, dar asta nu e grav. Ne-am luat puţin la hârjoană pentru a 
ne măsura puterile. Știu că ar fi fost mult mai bine să ne 
înfruntăm într-o luptă organizată. 

— Îți stau la dispoziţie, spuse Paneb. 

— Incidentul e închis, decise șeful de echipă. Mai sunt și alte 
cazuri de discutat? 

— Sunt nemulţumit de calitatea ultimelor alifii care mi-au fost 
livrate, se plânse Karo cel Posac. Am pielea fină și îmi produc 
iritaţii. Dacă suntem trataţi ca niște oameni de nimic, nu vom 
întârzia să protestăm! 

— Voi semnala plângerea scribului Mormântului, promise Neb 
cel Desăvârșit. Calitatea alifiilor va fi supravegheată mai 
îndeaproape. 

— În curând, nu vom mai avea peneluri fine, reclamă pictorul 
Ched. Lansez apeluri de mai multe luni încoace, dar... degeaba. 

— Mă voi ocupa și de asta. Mai e ceva? 

Nimeni nu mai ceru cuvântul. 


197 


— Avem un program de lucru foarte încărcat, anunţă Neb cel 
Desăvârșit. Am primit ordin ca, în timp ce echipa din stânga 
duce la bun sfârșit imensul loc de veci al „fiilor regali” ai lui 
Ramses cel Mare în Valea Regilor, să restaurăm mai multe 
morminte din Valea Reginelor. Dacă vor fi necesare ore 
suplimentare, veţi primi în schimb sandale de bună calitate și 
stofe frumoase. 

— Mai avem de pregătit și o serbare, se plânse Karo. Când o 
să mai dormim? Cu căldurile care se apropie, munca va fi tot 
mai grea. Vom avea nevoie, mai ales, de apă rece! 

— Și nu uitaţi de bere, adăugă Nakht cel Puternic. Fără ea, n- 
avem niciun spor. 

— Având în vedere amploarea acestui proiect de 
recondiţionare, adăugă Gau cel Exact, cer, în calitate de 
desenator, ca laboratorul central să fie deosebit de atent în 
privinţa calităţii culorilor pe care ni le va livra. Va trebui să 
respectăm contururile și nuanțele originare. 

Propunerea lui Gau era susținută de cei doi colegi ai săi, 
Unesh-Șacalul și Pai-Pâinică Bună. 

Nimeni nu mai avea nimic de spus, așa că șeful de echipă se 
ridică, ceru să fie stinse torțele și adresă străbunilor o ultimă 
invocaţie. 

Deși clădirea era cufundată în beznă, Paneb întrezări o sclipire 
ciudată venind dinspre naos. Ar fi putut jura că, în interiorul 
micului sanctuar, era aprinsă o lampă și că lumina sa trecea prin 
ușa din lemn aurit. 

Crezându-se victima unei halucinaţii, tânărul privi cu atenţie 
acest fenomen de necrezut, dar nu pentru mult timp, căci 
trebuia să-i urmeze pe ceilalţi artizani care părăseau sala de 
întruniri. 

— Ai văzut lumina aia ciudată? îl întrebă el pe pictorul Ched. 

— Taci și ieși în liniște! 

Noaptea era blândă, satul dormea. Când ieșiră la aer, Paneb 
repetă întrebarea: 

— Ei, ai văzut-o? 

— Nu erau decât licăririle roșietice ale torțelor ce se stingeau. 

— Ba era o lumină care venea dinspre naos! 

— Te înșeli, Paneb! 

— Sunt sigur că nu mă înșel. 


— Du-te și te culcă! Vei scăpa fără doar și poate de orice 
vedenie. 

Paneb îi puse aceeași întrebare și lui Pai-Pâinică Bună, dar nici 
el nu observase ceva anormal. Apoi îl căută pe Nefer, dar nu-l 
găsi. Prietenul său, cel care izbutise să-i demonstreze 
nevinovăția și să-l scutească astfel de vreo pedeapsă, se 
reîntorsese, desigur, acasă. 

Nu, nu se poate! Nefer ar fi vrut cu siguranţă să-i vorbească. 

Echipa se răspândise. Paneb rămăsese singur în fața ușii 
închise a clădirii confreriei. 

Oare ce-o fi păţit Nefer? 

Paneb așteptase până-n zori, în speranţa că-și va vedea 
prietenul apărând. La sosirea preoteselor lui Hathor, care se 
îndreptau către templu pentru a reînvia puterea divină, tânărul, 
înciudat, plecă acasă. 

Deodată, satul, atât de liniștit în aparenţă, i se păru 
îngrijorător și ostil. Crezuse că-i descoperise legile, dar acum, în 
mod brutal, se simţea cuprins de necunoscut. Oare unicul său 
prieten fusese victima vreunui complot urzit de niște indivizi de 
temut, hotărâți să-i elimine pe toţi cei care nu le erau pe plac? 
Paneb îl înfruntase pe Nakht cel Puternic, Nefer îi luase apărarea 
lui Paneb... Deci cei doi prieteni trebuiau să dispară. 

Dar Paneb cel Zelos nu se va lăsa sugrumat precum vitele la 
abator. El singur era în stare să treacă prin foc și sabie acest sat 
blestemat! 

Tocmai când se pregătea să plece la război, cineva bătu la 
ușă. 

Neîncrezător, tânărul se înarmă cu un baston, gata să 
zdrobească ţeasta artizanilor care vor încerca să-l captureze. 

Ridicând braţul drept, deschise ușa și văzu două femei: Clara 
și o blondină mică și speriată. Cea dintâi ducea în brațe un bust 
din ipsos, iar cealaltă, un buchet de flori de lotus, narcise și 
albăstrele. 

— Chipul să-ţi fie luminat de zei, spuse Clara folosind formula 
tradițională pentru a ura o zi bună. Uabet a dorit să mă asiste. 
Vom face ca locuinţa ta să prindă viaţă. 

— Ai vești de la Nefer? 

— Îmi pari îngrijorat! 

— A dispărut! 

— Liniștește-te, a plecat să vadă un șantier naval pentru a 
studia tehnicile dulgherilor. 

— A plecat singur? 

— Nu, cu șeful de echipă și cu câţiva artizani. 

— Eşti sigură? 

Intrigată, Clara îl privi îndelung: 

— Ce se întâmplă de ești atât de tulburat? 

— Credeam că a fost răpit, că i-au făcut ceva rău, că... 

— Totul e bine, stai liniștit, nu e decât o scurtă călătorie cu 
caracter profesional. Ce ţi-a trecut prin cap? 

Paneb puse bastonul jos: 

— M-am temut pentru el, m-am temut că-l dușmănește 
întreaga confrerie. 

— Calmează-te, îl sfătui Clara. lată bustul unui strămoș, pe 
care tu îl vei venera în fiecare zi, gândindu-te la foștii slujitori ai 
acestui loc secret. 

— Trebuie să-l pun în prima încăpere, așa, ca la tine? 

— Așa se obișnuiește. 

Timidă, Uabet cea Pură îi dădu florile tânărului. 

— Parfumul lor poartă acel Ka al strămoșilor, comentă Clara. 
Dacă n-am fi legaţi de ei, dacă nu ne-ar transmite forța lor, n-am 
putea supravieţui. 

— Strămoșii nu mă interesează... Doar viitorul contează 
pentru mine. 

— Fără temelie, nu vei putea construi, Paneb. Cei dinaintea 
noastră au modelat spiritul acestui sat și i-au hrănit sufletul cu 
operele lor. Ceea ce ne-au transmis ei trebuie să transmitem și 
noi, la rândul nostru. Dacă-ţi neglijezi strămoșii, vei deveni surd 
și orb. 

Atras de cuvintele Clarei, Paneb nu observase că Uabet cea 
Pură îl privea cu ochi plini de tandreţe. 

t 

După ce dădu uitării bustul strămoșului într-un colț al primei 
încăperi, Paneb mâncă repede ceva și se îndreptă către locuinţa 
pictorului Ched, pe care îl considera cel mai de seamă dintre cei 
trei desenatori. Îi va cere să-i impună un program de lucru strict 
și nu se va lăsa în voia unor vorbe în doi peri. 

Echipat cu un material impresionant, Ched se pregătea să 
plece în Valea Reginelor. Inzestrat cu o eleganţă nativă, cu părul 
și mustăcioara foarte îngrijite, cu ochii de un cenușiu-deschis și 
cu nasul drept, cu buzele fine, părea să privească dispreţuitor la 
tot ce-l înconjura. 

— Așteptaţi-mă! 

— Să te aștept... Pentru care motiv? 

— Păi, nu vă însoțesc în Valea Reginelor? 

Zâmbetul lui Ched era mai tăios decât lama unui cuțit. 

— Ţi-ai pierdut minţile, băiete, voi face lucrări de restaurare 
de o extremă finețe și n-am nevoie de un nepriceput. 

— Știu să citesc și să scriu. Desenez hieroglifele ca nimeni 
altul! 

— Ca toți locuitorii satului... Dar ce știi tu despre arta trasării 
liniilor, despre regulile proporţiilor și despre natura secretă a 
culorilor? Se pare că vrei să devii desenator, ba chiar pictor! 
Oare nu știi că nu tu ești cel care impune dorinţele confreriei? Ar 
trebui să înveţi să faci ipsos și, fără îndoială, asta îţi va rămâne 
cea mai bună ocupaţie până la sfârșitul vieții. 

Cuvintele lui Ched se înfigeau precum cuţitele în carnea 
tânărului colos. 

— Un alt element important, pe care tu nu l-ai perceput încă, 
continuă pictorul: locuinţa pe care ai primit-o nu este casa unui 
țăran sau a vreunui scrib fără importanţă, ci un sanctuar. Nu te- 
ai gândit decât la confortul tău material. Dar ce știi tu despre 
semnificaţia simbolică a fiecărei încăperi? Și unde sunt picturile 
și obiectele care le fac să aibă un rost? Bietul meu Paneb, nu 
ești încă decât un om din exterior! Nu sunt sigur că ai 
inteligenţa și talentele necesare pentru a deveni un slujitor 
autentic al Locașului Adevărului. Măcar urmează exemplul 
prietenului tău Nefer, căci el a făcut deja mari progrese. Și nu 
uita că poarta satului se deschide foarte ușor spre exterior, 
acolo unde tu vei obţine lesne o muncă pe măsura ta. 

Năucit, Paneb privi în urma pictorului, fără să poată scoate un 
singur cuvânt. Cuprins de furie, era gata să se arunce asupra lui 
Ched, să-i smulgă materialul și să i-l calce în picioare. 

Dar reproșurile pictorului continuau să-l tortureze ca loviturile 
de bici, cu atât mai dureroase, cu cât Zelosul recunoștea că 
acela avea dreptate: nu era decât un ţăran și, în același timp, un 
scrib neînsemnat. Dar de ce Nefer, singurul său prieten, nu l-a 

ajutat să-și dea seama de acest adevăr? Și la ce progres făcuse 
aluzie Ched? Pentru a fi cu inima împăcată, Paneb hotări să i se 
destăinuie Clarei. 

Pe strada principală, îi întâlni pe ceilalţi doi desenatori, Unesh- 
Șacalul și Gau cel Exact, care se îndreptau către Valea 
Reginelor. Abia îi salută, simțind ironia din ochii lor. 

Bătu în ușa casei prietenilor săi. 

— Clara, pot să intru? 

— O clipă, răspunse ea. 

Ciudat... Ea, de obicei atât de primitoare, o să-l respingă pe 
Paneb tratându-l cu dispreţ, așa cum a făcut-o pictorul? Abia 
dacă avu timp să-și rumege gândurile negre, că ușa nu întârzie 
să se deschidă. 

— Nefer s-a întors? 

— Nu încă. 

— Vreau să-l văd. 

— E încă pe șantier. 

— De ce a știut el să aleagă drumul cel bun, și eu nu? Tu 
trebuie să știi! 

— Intră, am ceva de terminat. 

Paneb intră și, spre uimirea sa, îl văzu pe cel de al treilea 
desenator, Pai-Pâinică Bună, un bărbat rotofei, cu chipul jovial și 
cu obrajii bucălaţi. Incheietura mâinii drepte îi era bandajată. 

— Mi-am scrântit-o puţin, explică el. Datorită îngrijirilor Clarei, 
îmi voi relua activitatea peste câteva zile. 

Tânăra se asigură că bandajul nu era prea strâns. 

— Deocamdată, Pai, repaus total. Nu fi îngrijorat, nu vor 
exista niciun fel de urmări. 

Paneb privea încăperea cu alți ochi: o construcţie ciudată într- 
un colț, bustul strămoșului pe un altar, un alt altar plin de flori... 
Nefer își transformase locuinţa într-un adevărat sanctuar. 

— In această dimineaţă, pictorul Ched m-a tratat ca pe un 
incapabil, singurul meu prieten dispare, iar eu nu mai înțeleg 
nimic! Ce se întâmplă, Clara? 

— Trebuie să treci de o nouă etapă. Numai tu îţi poţi găsi 
drumul cel bun. 

— Singurul sfat pe care mi l-a dat Ched este acela de a alege 
meseria de ipsosar! 

— Asta e o treabă excelentă, observă Pai-Pâinică Bună. 

Paneb fierbea: 


— Și tu îţi baţi joc de mine? 

— Ai rămas la hotărârea de a deveni desenator? 

— Mai mult ca niciodată. 

— Atunci, trebuie să înţelegi că primul tău șantier, acolo unde 
trebuie să-ţi treci probele, este propria casă. Ne-ai dovedit că te 
poți descurca singur într-o muncă grea și o renovare sumară, 
dar asta nu e de ajuns. Trebuie să înveţi tot ce ţine de meserie, 
pentru a nu greși atunci când vei lucra la un loc de veci. 

— Ai fost și tu ipsosar? 

— Bineînţeles că am fost. Cum să-mi reușească un desen 
dacă n-am un suport de calitate? Prepararea lui este primul 
dintre secrete. 

— Ai fi de acord să mă înveţi și pe mine? întrebă Paneb, 
panicat. 

Pai-Pâinică Bună își privi încheietura bolnavă. 

— Nu mă prea împac cu odihna forțată... Am putea încerca. 


t Capitolul 52 


Însărcinată pentru a doua oară, Serketa aștepta îngrozită 
rezultatul testelor. La prima naștere, aflând că are o fată, soţul 
ei se mâniase, devenise violent și refuzase să-și vadă copilul. 
Acesta urma să fie crescut de doici și să nu fie văzut niciodată 
de tatăl său. În mod oficial, primul născut trebuia să fie un băiat. 
Mehy regreta uneori că nu este grec sau hitit, popoare la care 
legea nu interzicea uciderea fetiţelor, atunci când, în familie, 
depășeau numărul prevăzut. 

O perfectă circulaţie a sângelui și o bună oxigenare a 
întregului trup îi asigurau Serketei o sarcină liniștită și o naștere 
fără vreun incident; dar ceea ce conta, de fapt, era sexul 
copilului. De două săptămâni, urina zilnic pe doi saci: unul 
conţinea grâu, curmale și nisip, iar celălalt, nisip, curmale și orz. 
Dacă grâul încolțea primul, Serketa urma să nască o fată; dacă 
încolțea orzul, pruncul era băiat. 

— Avem un rezultat sigur, o anunţă medicul său. 

t 

— Arătați superb, dragul meu Mehy! exclamă primarul Tebei. 
Militarii au o încredere oarbă în ceea ce faceți, iar marile 
manevre pe care le-aţi condus au fost foarte apreciate de 

populaţie, făcând-o să se simtă protejată și departe de orice 
pericol. 

— Meritul este al ofițerilor și al trupelor, a căror disciplină este 
exemplară. 

— Dar ordinele vă aparţin! 

— M-am inspirat din recomandările pe care mi le-aţi făcut, îi 
aminti Mehy. 

Primarul aprecia această precizare: 

— V-aţi consolat după moartea socrului? 

— Oare mă voi putea consola vreodată? Avea o personalitate 
și o competență care, odată dispărute, au lăsat un gol imens. In 
fiecare seară, eu și soția mea îi evocăm memoria; nu încape 
îndoială că niciodată nu vom accepta dispariţia sa. 

— Desigur, desigur... Dar trebuie să vă gândiţi la viitor și să 
munciti pe rupte. Este cel mai bun remediu în cazul unei mari 
suferințe. Sunteţi competent, conștiincios și metodic; iată 
calităţile unui excelent trezorier principal al bunului nostru oraș, 
Teba. 

Mehy se prefăcu surprins: 

— Este un post de o importanţă capitală! Nu știu dacă... 

— Eu sunt cel care hotărăște și știu că nu mă înșel. Devenind 
brațul meu drept, veți răspunde de prosperitatea iubitei noastre 
cetăţi. lar eu mă voi ţine deoparte, fără să mă amestec în 
munca dumneavoastră. 

Mehy știa că primarul avea nevoie mai ales de timp, pentru a 
nimici facțiunile care căutau să-i slăbească forțele și pentru a 
lupta împotriva numeroșilor candidaţi, gata să-i ia locul. 

— Îmi propuneţi o muncă pasionantă, dar am un motiv serios 
pentru care nu voi putea accepta. 

— Care anume? 

— Mi-ar fi imposibil să devin succesorul iubitului meu socru... 
Pentru soţia mea, ar fi un șoc prea mare. 

— Liniștiţi-vă, am eu grijă s-o fac să înţeleagă! Mehy, Teba are 
nevoie de ajutorul vostru. Sunt situaţii în care avem datoria să 
ne sacrificăm sentimentele pentru binele celorlalți! 

t 

Lui Mehy îi venea să danseze de bucurie. După ce luase în 
mâinile sale controlul forțelor armate, urma să devină mai- 
marele finanțelor publice. De acum încolo, avea să fie mâna 
dreaptă a primarului care, bun strateg, delimitase cu precizie 

teritoriile fiecăruia dintre ei: pentru Mehy, o gestiune sănătoasă 
și ireproșabilă, primarului, puterea reprezentativă. Acesta din 
urmă nu crezuse probabil că Mehy îi purta socrului său o 
afecțiune eternă, dar nu putea bănui adevărul. Faptul că un 
asasin rămânea nepedepsit și lua chiar locul victimei sale îi 
dovedea noului trezorier principal al Tebei că legea lui Maat nu 
era decât o poveste inventată de niște falși înţelepţi închiși în 
temple, departe de realitate. Vechea lume a faraonilor nu va 
întârzia să dispară, fiind înlocuită de un stat cuceritor, înzestrat 
cu o credință puternică în progres și capabil să se opună 
civilizaţiilor decadente. 

Pentru a ajunge la conducere, Mehy va folosi talentul 
prietenului său Dakter, bărbatul lipsit de orice scrupule. Datorită 
unui grup de oameni noi, de felul său, fără nicio legătură cu 
tradiţia, Egiptul se va transforma repede într-o ţară modernă, în 
care va domni singura lege respectată de Mehy: cea a celui mai 
puternic. Conștiinţele reticente ale unor înalţi demnitari vor fi 
potolite printr-o poleială juridică abilă și prin câteva declaraţii 
publice bine gândite, iar ei vor fi repede cuceriţi de beneficiul 
personal pe care îl vor avea din noua situaţie creată. Cât despre 
popor, acesta era făcut pentru a se supune. Nimeni nu se va mai 
revolta în fața unei autorităţi și a unei armate bine organizate. 

Rămânea de înlăturat un singur obstacol, cu adevărat serios: 
Ramses cel Mare. Dar suveranul era foarte înaintat în vârstă și 
avea o sănătate tot mai fragilă. În ciuda constituţiei sale robuste 
și a excepţionalei sale longevităţi, moartea îl va răpi într-o zi, 
fără cruţare. Nu era exclusă nici ideea unui atentat care să-i 
grăbească dispariţia, dar asta cerea nenumărate precauţii, 
pentru ca o anchetă să nu poată ajunge până la Mehy. Ar fi fost 
mult mai nimerit ca aceia din anturajul viitorului faraon, 
Merenptah, să fie atrași de partea lui, în speranţa că va fi 
înlăturat de la tron și să pună în locul lui un om de paie, 
manipulat de Mehy. 

Timpul ţinea cu el. Trebuia neapărat să aibă răbdare, să nu 
facă vreo greșeală care i-ar fi putut fi fatală. Și primul obiectiv 
rămânea cucerirea Locașului Adevărului. Datorită secretelor pe 
care le păstra, Mehy va deveni singurul stăpân al celor Două 
Pământuri. Dar, atacând satul, însemna că-l atacă pe Ramses; 
așteptând răsturnarea de forţe, Mehy se va mulțumi cu ofensive 
indirecte, fără să uite de distrugerea punctelor lui de sprijin. 

Cu sânii goi, parfumată cu tămâie, cu părul despletit, cu 
brățări de cornalină și de turcoaze la glezne și la brațe, Serketa 
sări de gâtul soțului ei. 

— Nu mai veneai odată! Abia te-am așteptat... 

— M-a reținut primarul. 

— Ce om perfid și lipsit de suflet... Ferește-te de el! 

— Tocmai m-a numit trezorier principal al Tebei. 

Serketa se îndepărtă de comandant, privindu-l mai bine. 

— Postul tatălui meu... Minunat! Ce bine am făcut că te-am 
luat de bărbat, Mehy. Ești, într-adevăr, un bărbat admirabil! 

— Bineînţeles, nu mi-am manifestat entuziasmul și, cu 
modestie, n-am încetat cu laudele în privinţa venerabilului tău 
tată, spunându-i că tu vei fi, desigur, necăjită să mă vezi în locul 
său. Primarul va vorbi cu tine, insistând să fii de acord că nu se 
poate trăi în trecut și că eu trebuie să accept această funcţie. 

— Las’ pe mine, dragule! Voi face pe fiica neconsolată și voi 
sfârși prin a accepta dura realitate a existenţei, punând în 
fiecare zi flori la mormântul bietului meu tată, dispărut prea 
curând. Dar, spune-mi... asta înseamnă că vom deveni și mai 
bogați, nu-i așa? 

— E lucru sigur, dar va trebui să fim prudenţi, pentru ca 
nimeni să nu mă poată acuza de deturnare de fonduri. 

— Tata spunea că ești un extraordinar manipulator de cifre, 
așa că... 

— Administraţia tebană e complicată și se mișcă greu... Îmi 
vor trebui mai mulți ani să ajung stăpân, dar voi reuși. 

— ȘI... apoi? 

— Ce vrei să spui, Serketa? 

— N-ai ambiţii mai mari? 

— După părerea mea, perspectivele de carieră de care 
vorbeam nu sunt tocmai banale! 

Serketa îl cuprinse cu braţele: 

— Aştept și mai mult de la tine, iubitule! 

Mehy făcu dragoste cu soţia sa, cu brutalitatea sa obișnuită, 
dar nu-i dezvălui adevăratele sale proiecte. Nici ea, nicio altă 
femeie nu ar fi destul de inteligente pentru a-și da seama de 
amploarea lor, dar fiica fostului trezorier principal al Tebei va fi 
un aliat fidel și util. 

Cu obrazul lipit de torsul puternic al lui Mehy, Serketa spuse 
cu emoție în glas: 

— Mi-am făcut testele de sarcină... 

— ȘI...? 

— Griul a încolţit primul. 

— Și asta înseamnă că... 

— Din nefericire... Aștept o a doua fată. 

Mehy îi trase soţiei sale o rafală de palme. 

— M-ai trădat, Serketa! Îmi trebuie un fiu. N-am nevoie de 
fete. Și asta va avea aceeași soartă ca și prima. Trimite-o unde 
vrei, să n-o văd niciodată în fața ochilor. 

— lartă-mă, Mehy, iartă-mă! 

— Puțin îmi pasă de scuzele tale. Eu vreau un fiu și atât. Și 
pretind ca, mâine chiar, să semnezi în favoarea mea un act de 
renunțare la toate bunurile tale, al căror unic gestionar voi fi eu. 
Cine crezi că ar fi atât de idiot să aibă încredere într-o femeie 
care nu procreează decât fete? lți mai las o singură șansă, 
Serketa, dar încearcă să nu mă mai deziluzionezi. Dacă ratezi și 
de data asta, te reneg. 

Cu obrajii arzând, ghemuită între perne, soţia lui Mehy încerca 
să protesteze: 

— Legea ţi-o interzice... Și dacă refuz să renunţ la averea 
mea? 

Zâmbind, ofițerul superior îi apucă bărbia: 

— Credeam că ţi-ai dat seama că mie nu mi se rezistă, draga 
mea... Ori mi te supui fără niciun comentariu, ori îmi devii 
dușman. 

— Nu cred că vei îndrăzni... 

— Dă naștere blestematei ăleia de fete, scapă de ea, fii din 
nou o soţie atrăgătoare și dăruiește-mi un băiat. Dacă reușești, 
vei fi o femeie fericită. Până atunci, te vei supune ordinelor 
mele. 

Căldura era copleșitoare. Între colinele din jurul satului viaţa 
părea că se oprise. Până și scorpionii stăteau nemișcaţi lângă 
pietrele încinse de arșiţa soarelui. Nici măcar o boare de vânt. 
Nimic. 

Paneb cel Zelos era singura făptură capabilă să străbată acest 
cuptor și să mai și muncească pe deasupra, calm și răbdător. Cu 
capul descoperit, nu părea prea însetat, mulţumindu-se cu apa 
călduță dintr-un mic burduf. Tânărul avea un singur gând: să 
adune cât mai mult ghips din vâlceaua de care îi vorbise Pai- 
Pâinică Bună. Indiciile erau vagi, fapt pentru care Paneb se 
rătăcise de două ori, sfârșind totuși prin a afla drumul cel bun. 

De obicei, pentru această muncă, era nevoie de cel puţin trei 
lucrători bine clădiţi. Dar niciunul nu era liber, așa că Paneb n-a 
mai așteptat nici răcirea vremii, nici ordinele șefului de echipă. 

Lădiţele erau pline. Paneb le săltă pe umeri și se reîntoarse în 
sat. Le goli în fața atelierului în care se prepara ipsosul, apoi 
plecă din nou printre coline. Și tot așa, până la apusul soarelui. 

La intrarea în sat a fost întâmpinat de Nefer cel Tăcut. 

— lată-te, în sfârșit! exclamă Paneb. Pe unde mi-ai umblat? 

— Șeful de echipă m-a luat cu el la muncă, în cariere, apoi pe 
un șantier naval, pentru a învăţa noi tehnici de construcţie. Dar 
pe tine parcă te frământă ceva... 

— Se pare că drumul meu trece prin ipsosărie. Ca să fabric 
ghips, am nevoie de ipsos... Și atunci, iată-mă făcând provizii! Și 
cum nu mi s-a precizat cantitatea necesară, voi străbate 
vâlceaua cât de mult va trebui, până când resursele de ghips se 
vor epuiza. 

— Să-ţi dau o mână de ajutor? 

— Ştii bine că m-am obișnuit să mă descurc singur. 

Cei doi prieteni își purtară pașii împreună până la atelier. 
Paneb răsturnă lădiţele și își privi îndelung grămada de ghips. 

— Mâine, voi aduna și mai mult; azi-dimineaţă, am pierdut 
timpul căutând locul cu pricina. Aș bea ceva, mi-e sete! 

— Sunt sigur că soţia mea ţi-a păstrat puţină bere rece. 

Paneb goli un urcior de trei litri și devoră un prânz suculent, 
care culminase cu o porție de porumbel umplut. 

— Ţi-ai asumat mari riscuri, observă Clara. Locul acela e 
infestat de șerpi și de scorpioni. 

— Le era prea cald... Fiinţele astea periculoase nu ies decât 
noaptea. 

— Ți-aș putea da un antidot, să-l ai la tine. 

— Nu e nevoie, nu mă tem de ei. Când amo treabă de făcut, 
nimeni și nimic nu-mi poate sta în cale. 

Paneb îi aruncă prietenului său o privire înflăcărată: 

— Să nu spui că n-ai văzut lumina aia ciudată trecând prin ușa 
naosului, în sala de întrunire. 

— Ba da, am văzut-o. 

— Și ceilalţi de ce refuză să vorbească despre ea? 

— Habar n-am. 

— Și nici nu încerci să afli? 

— Șeful de echipă mi-a încredințat o sarcină atât de 
importantă, încât mă gândesc la ea zi și noapte. 

— E un secret? 

— Este, dar nu și pentru un artizan din Locașul Adevărului, 
răspunse Nefer zâmbind. Faraonul dorește refacerea și mărirea 
sanctuarului construit în satul nostru, din ordinul lui, la începutul 
domniei sale. Neb cel Desăvârșit m-a ales pe mine pentru a 
duce la bun sfârșit proiectul conceput de el însuși, împreună cu 
scribul Ramose. 

— Este o mare onoare! 

— Mai ales o mare răspundere. 

— Fii sincer, Tăcutule... Nu-i așa că ai urcat deja mai multe 
trepte în ierarhie? 

— Așa e, Zelosule. 

— Și nici despre asta nu-mi poţi vorbi? 

— Ca noi toţi, trebuie să păstrez secretul. 

— lar eu, o să rămân de căruţă! 

— Tu urmezi un alt drum, cu alte uși ce trebuie deschise, și în 
ritmul tău. Între noi nu există niciun fel de întrecere și nici nu va 
exista vreodată. 

t 

Ziua se anunţa la fel de caldă ca aceea din ajun. Paneb cel 
Zelos tocmai se pregătea să meargă din nou după ghips, când 
șeful de echipă îi tăie calea. 

— Unde ai plecat? 

— Mă duc să caut ghips. 

— Cine ţi-a dat ordinul ăsta? 

— Trebuie să învăţ să fabric ipsos pentru a pregăti suportul 
pentru desenat. Deci am nevoie de ghips. 

Pentru prima oară de la primirea lui în confrerie, Paneb îl privi 
cu atenţie pe șeful de echipă: un om grav, puternic, cu vorba 
înceată și privirea severă. Singurul adept al locului secret cu 
care tânărul n-ar fi dorit să se înfrunte în luptă. 

— Încă n-ai înţeles că aici nimeni nu face nimic după cum îl 
taie capul? 

— Dar nu e vorba de vreo idee năstrușnică, ci de o necesitate! 

Neb cel Desăvârșit își încrucișă brațele: 

— Eu sunt cel care hotărăște ce e necesar și ce nu. Șiiată că 
mi-a venit o idee. Du-te, Paneb, caută ghips, învaţă să faci ipsos, 
apoi ocupă-te de renovarea fațadelor tuturor caselor din sat. 
Când vei termina, vom putea vorbi despre cariera ta de 
desenator. 

t 

Câțiva lucrători rămăseseră celebri în amintirea satului pentru 
a fi produs, în fiecare zi, un număr incredibil de saci de ipsos: 
Luminosul Dimineţii, o sută patruzeci, iar Bărbatul zeului Amon, 
două sute cinci! 

Dar Paneb, după însușirea tehnicii lui Pai-Pâinică Bună, reușea 
să scoată zilnic două sute cincizeci de saci, muncind cât era ziua 
de lungă. 

Nevoia de ipsos varia în funcţie de natura șantierelor, dar, 
pentru că trebuia să redea fațadelor un alb strălucitor, Paneb 
hotărâse să producă mai întâi o cantitate enormă de materie 
primă și apoi să se înhame la o muncă de luni de zile, care nu-l 
entuziasma câtuși de puţin. Dar ce putea face? Neascultarea 
faţă de șeful de echipă l-ar fi condamnat la excluderea imediată 
din sat. Era destul de neplăcut să ardă ghipsul brut, extras din 
pământ de el însuși, apoi să-l calcineze la o temperatură de 
două sute de grade, să-l amestece cu apă pentru a obţine 
ipsosul, care era aplicat pe perete, pentru ca suprafeţele să 
devină omogene și perfect plane. 

— Ipsosul tău l-a întrecut pe cel preparat de mine, mărturisi 
Pai-Pâinică Bună. Stăpânești ca nimeni altul tehnica de coacere! 

— Am văruit pereţii în mai multe straturi și apoi am aplicat 
ipsosul pe cea mai deteriorată casă din sat... Ce părere ai? 

— Ai făcut o treabă bună, Paneb! Ține-o tot așa! Ştiai că unul 
dintre lucrătorii noștri a fost ipsosar toată viaţa, oferindu-le 
desenatorilor suprafețe perfect netede? 

— Cinste lui! Mie însă nu mi-e de ajuns. Pentru mine, ipsosul 
ăsta nu e decât o etapă. 

— Află că nu-i cunoști încă toate secretele... E folosit și ca 
liant între pigmenţii la care vei avea poate acces, dacă șeful de 

echipă va socoti că meriţi. Nu uita că-l poți folosi și ca lubrifiant, 
atunci când fixezi blocurile unul peste altul. 

Tânărul era numai urechi. 

— Mai înainte de toate, trebuie să verifici calitatea produsului 
obținut. 

— Și asta cum se face? 

Pai-Pâinică Bună îi arătă un con de calcar: 

— Ăsta e un fel de eprubetă cu care vei testa ipsosul, 
apreciindu-i consistenţa în funcţie de lucrarea pe care o ai de 
făcut. Îți va trebui multă răbdare, pentru că altfel vei face 
greșeli grave și vei fi obligat s-o iei de la capăt. 

Paneb luă în serios acest avertisment. Nu visa decât să scape 
cât mai repede de corvoada încredințată și să pătrundă, în 
sfârșit, în lumea desenatorilor. 

— la spune-mi, Pai, când erai ucenic, ai primit și tu ordinul să 
refaci stratul de ipsos de pe toate casele din sat? 

— Doar pe cel al casei mele. Numai că eu nu am forţa ta de 
muncă! Aici, munca se încredințează după forțele fiecăruia. 

Deodată, lui Paneb i se păru că Pai-Pâinică Bună era mai puţin 
simpatic decât părea. Ajutorul pe care i-l dădea era, oare, 
spontan sau primise vreun ordin de la șeful de echipă? 

— Dacă-ţi pui întrebări, alege-le pe cele bune, îi recomandă 
Pai, cele rele te vor face nefolositor. Și amintește-ţi mereu de 
maxima după care se ghidează toţi maeștrii noștri: muncește 
pentru cel care muncește. 

Sătenii erau uimiţi. Paneb progresa vertiginos, atrăgându-și 
admiraţia tuturor, chiar și a celor mai nemulțumiți de propria 
viaţă. 

Refăcea fiecare faţadă cu înverșunarea unui războinic care 
luptă pe viaţă și pe moarte și nu se lăsa până când suprafaţa nu 
era netedă, de un alb strălucitor, pe care soarele îl făcea și mai 
luminos. Datorită Zelosului, locuinţele satului prindeau din nou 
viaţă. 

Cu mâinile în șolduri și cu un umăr sprijinit ușor de tocul ușii, 
frumoasa Turcoaza îl măsura pe tânăr, cu ironie. 

— lată-te, în sfârșit, la mine... 

— Știu că trebuie să mă ocup de toate casele, dar a ta este 
într-o stare excelentă. 

— Este doar o iluzie... Numai un ipsos proaspăt i-ar reda 
aspectul plăcut. Sau vrei să mă plâng șefului de echipă? 

Paneb cel Zelos se aruncă asupra tinerei, o luă strâns pe după 
talie cu braţul stâng, o ridică și o duse înăuntru. 

— Mă șantajezi cumva? spuse el, bănuitor. 

— În dormitor există o fisură provocată de o prea mare 
tensiune a gletului în momentul uscării. Ar trebui să se adauge 
paie în tencuială, pentru a n-o lăsa să se mărească. 

— Eu nu mă ocup decât de fațade. 

— Știu, dar pentru mine vei face o excepţie. 

Își înnodă picioarele lungi și delicate în jurul taliei Zelosului și-l 
sărută cu atâta pasiune, încât tânărul nu-i mai putu rezista. 
Ducând în braţe minunata povară, urcă cele trei trepte ale 
patului” de cărămidă, înălțat într-un colț al primei încăperi. 
Finisat cu ipsos, patul era decorat cu picturi ce reprezentau o 
femeie goală făcându-și toaleta și o flautistă care, deși pe 
jumătate ascunsă în spatele unor zorele, lăsa să se vadă că nu 
purta decât un colier. Acest culcuș înalt era închis. Cearșafurile 
groase și pernele creau confortul de care cei doi tineri aveau 
acum nevoie. După ce se întinseră pe pat, Turcoaza spuse: 

— Ai greșit, Paneb. Nu aici trebuia să ne oprim. 

— Asta nu e un pat? 

— Este un pat de ritual, protejat de Hathor și destinat 
renașterii zilnice a tânărului Horus, cel ce luptă cu forțele răului, 
apărându-ne comunitatea. 

— Turcoazo, trezește-mi noi plăceri! 

Preoteasa lui Hathor renunță la teologie și, încântată de 
entuziasmul amantului său, se lăsă dezbrăcată. Prins în 
mângâierile sale, atras de trupul perfect al fetei, Paneb nu 
observă figura lui Bes pictată la căpătâiul patului de ritual. Bes, 
un pitic bărbos și zâmbitor, a cărui menire era să dea naștere 
unui slujitor al Locașului Adevărului în noul său univers. 

t 

Abry, administratorul principal al malului stâng, se îngrășa 
întruna. Soția sa, din ce în ce mai surescitată, îi crea o 
atmosferă de familie sufocantă. li reproşa lipsa de râvnă în 
muncă, felul în care se îmbrăca și se tundea, gustul pentru 


7 Lung de 1,80 m și larg de 90 cm, conform descoperirilor arheologice. (n.a.). 

vinurile seci. Pe scurt, între soți nu mai exista nici cea mai mică 
înțelegere. Această femeie brună și înaltă pretindea că suferă 
de migrene nocturne chinuitoare și se retrăgea să doarmă 
singură. Și astfel, pentru a-și uita nenorocul în căsnicie, Abry se 
îndopa cu prăjituri. 

Se gândise adeseori la divorţ, dar cea mai mare parte a averii 
aparținea soției sale și ar fi însemnat să fie dat afară, în stradă. 
Pe de altă parte, Abry nu avea niciun motiv serios s-o facă: 
femeia nu-l înșelase niciodată și administra foarte bine 
patrimoniul și propria casă. 

Nu mai era posibil să lenevească la malul apei, să se lase 
legănat de siestele prelungite și să guste plăcerea de a visa la 
umbra palmierilor. Scorpia nu-i mai lăsa nicio clipă de liniște. Și 
totuși ar fi trebuit să fie mulţumită! După cum îl înștiințase 
Mehy, Abry își păstra funcţiile și nu-și pierduse niciuna dintre 
prerogative; dar acest miracol nu reușea să-i mulțumească 
soția, căreia ajunsese să nu-i mai înţeleagă pretenţiile. 

Și de n-ar fi fost decât nebuna de nevastă-sa! Mehy era de o 
sută de ori mai îngrijorător, în ciuda comportamentului său 
amabil și a cuvintelor pline de căldură pe care i le adresa. De 
mai mulți ani, cu uimire și teamă, Abry asista la ascensiunea 
noului trezorier principal al Tebei. La început, crezuse că acest 
ofițer pretenţios va fi repede strivit de superiorii săi sau de 
unele notabilităţi neîncrezătoare, dar Mehy știuse să evite 
capcanele și să se dovedească mai viclean decât adversarii săi. 

În prezent, trupele tebane erau în stare să-și dea viaţa pentru 
el, ca urmare a numeroaselor avantaje acordate și consolidate o 
dată cu numirea sa în fruntea finanțelor publice. Dacă exista un 
om puternic în Teba, acesta era Mehy. Precum păianjenul, își 
țesea pânza, zi de zi, fără ca s-o bănuiască cineva și să se 
îngrijoreze, ca și când cucerirea puterii sale era ceva firesc. 
Primarul îi dăduse în grijă gestiunea marii cetăţi, de care Mehy 
se ocupa cu competenţă, aceasta făcându-l să se bucure de o 
excelentă reputaţie pe lângă prim-ministru. 

Abry ar fi trebuit să jubileze gândindu-se la relaţiile sale 
privilegiate cu comandantul, dar tocmai asta îl frământa, aceste 
relații. 

Atunci când se angajase să îndeplinească unele sarcini 
delicate, sperase că Mehy va fi înlăturat și că putea beneficia de 
sprijinul lui fără să-i rămână dator nici cu cel mai mic serviciu. 

Dar situaţia evoluase în sens contrar celui sperat și comandantul 
avea să-i ceară socoteală în curând. Puterea aliatului său 
incomod crescuse în mod considerabil și Abry nu putea continua 
să creadă că, în ciuda eforturilor sale susţinute, nu va ajunge la 
niciun rezultat mulțumitor. 

lată de ce, după mai mult de doi ani de iluzii, administratorul 
principal al malului stâng hotărâse să dea satisfacţie 
protectorului său, omului de care se temea, și să atace satul 
secret din perspectiva dorită de Mehy. 

Abry se trezise devreme, sperând să-și ia micul dejun în 
liniște. Dar abia începuse să-și savureze iaurtul matinal, că 
scorpia apăruse reproșându-i recolta insuficientă a ogoarelor, 
înghiţise cu lăcomie câteva prăjituri și ieșise în grabă, 
îndreptându-se către satul artizanilor. 

Cum de acceptau acești oameni să trăiască în asemenea 
condiţii? Nici grădini luxuriante, nici palmieri cu umbre 
odihnitoare, doar deșert și coline aride, acolo unde soarele 
domnea ca stăpân absolut. Și mai era și opera asta misterioasă 
pe care adepţii acestui loc o păstrau în cel mai mare secret încă 
de la fondarea ei. Abry nu le invidia existența austeră, atât de 
aproape și, totodată, atât de departe de malurile Nilului și de 
placerile orașului. 

Când litiera administratorului principal al malului stâng ajunse 
la primul fort, paznicul nubian de serviciu respectă strict 
consemnul șefului Sobek. Il rugă pe Abry să-și spună numele și îl 
somă să aștepte până când superiorul său va fi anunţat de 
sosirea lui. Protestele lui Abry erau zadarnice. 

Această atitudine îi confirma temerile: Sobek înăsprise cu 
totul măsurile de securitate și desființase favorurile. Abry îi 
studiase dosarul, de la primii pași în serviciul de pază până la 
numirea lui în Locașul Adevărului și ajunsese la o concluzie 
îngrijorătoare: Sobek părea să fie un slujbaș cinstit, a cărui unică 
preocupare era munca sa. Nici urmă de corupţie într-o carieră 
ireproşabilă. Inaltul funcţionar nu avea deci niciun element 
potrivit pe care să-l ofere lui Mehy pentru a scăpa de acest 
nubian integru, a cărui eficacitate era un obstacol greu de ocolit. 
Cu toate acestea, Abry ieșea pe teren cu speranţa de a 
descoperi o hibă în munca paznicului. 

Șeful Sobek îi ieși lui Abry în întâmpinare. 

— Aveţi vreo problemă? 


214 


— Funcţia mea îmi cere printre altele să mă asigur că totul se 
desfășoară bine în sectorul lucrătorilor auxiliari. 

— Hai să vedem! 

Abry nu era autorizat să pătrundă în sat și nu putea trece de 
forturi decât însoţit de șeful gărzii. 

— Sunteţi mulțumit de postul pe care-l ocupați, Sobek? 

— Sarcina e grea, dar tentantă. Dacă n-ar fi avut loc acea 
crimă inexplicabilă... 

— N-aveţi încă nicio bănuială? 

— Niciuna. 

— Anii au trecut, nimeni nu v-a reproșat nimic... Până la urmă, 
veţi uita. 

— Niciodată. Cel care a fost ucis era unul dintre oamenii mei 
și, într-o zi, voi afla ce s-a întâmplat. 

— Și dacă vinovatul era... vreun locuitor al satului? 

— Nu este exclus, dar n-am prins niciun fir. 

Abry se prefăcu interesat de munca lucrătorilor auxiliari și 
vizită câteva dintre modestele lor locuințe, în afara satului. Apoi, 
Sobek îl invită să bea o bere rece. 

— După câte știu, nu sunteţi căsătorit... 

— Nu, răspunse nubianul, și nu am nici intenţia, nici 
posibilitatea s-o fac. Asigurarea unei perfecte securităţi a 
confreriei îmi răpește tot timpul. 

— Dar, cu vremea, viaţa riscă să devină apăsătoare! prezise 
administratorul. Aici, ați demonstrat cât de competent sunteți. 
Nu v-aţi dori un alt post, mai bine plătit și totodată mai puţin 
stresant? 

— Nu eu sunt cel care hotărăște, ci prim-ministrul. 

— Când se va ivi o audienţă privată, i-aș putea vorbi în 
favoarea dumneavoastră. Ar trebui să înţeleagă faptul că, după 
calităţile pe care le aveți, meritaţi mai mult decât această trudă 
epuizantă. 

Sobek păru interesat. Abry venea, oare, să constate lipsurile? 

— La ce fel de promovare aș putea spera? întrebă nubianul. 

— Șeful securităţii fluviale în regiunea tebană, de exemplu. Aţi 
putea deveni adjunctul actualului titular. În curând, el va ieși la 
pensie și îi veţi putea prelua funcţia. 

— Ce-mi cereţi să fac în schimb? 

— Nimic, pentru moment, dragul meu Sobek. Bineînțeles că 
această mică avansare va întări relația noastră de prietenie. Și, 

între prieteni, ne vom da informaţii și ne vom face servicii 
reciproc, nu-i așa? 

Nubianul dădu din cap. 

Abry putea, în sfârșit, să-i dea vești excelente comandantului 
Mehy. 

Paneb cel Zelos trăia cu Turcoaza o pasiune mistuitoare. 
Aceasta îl iniția atât în cele mai subtile, cât și în cele mai 
sălbatice jocuri ale iubirii. La sfârșitul zilei de muncă, atunci 
când soarele cobora către muntele din vest, tânărul colos se 
ducea la iubita sa spre a savura beţia unei plăceri fără sfârșit. 

Lunile treceau, Paneb continua să dea strălucire fațadelor, dar 
nu mai desena decât schițe palide pe bucăţi de calcar și își 
lăsase casa în părăsire. Petrecându-și toate nopţile la Turcoaza, 
nu-l vedea decât arareori pe prietenul său Nefer, care muncea 
în atelierul proiectelor sub îndrumarea maestrului Neb cel 
Desăvârșit, conducătorul lucrării. 

Frumuseţea Turcoazei se schimba după anotimp, precum cea 
a cerului sau a Nilului. Deschisă ca o floare vara, fragedă 
toamna, sălbatică iarna, incitantă primăvara, îi deschidea lui 
Paneb căile fără sfârșit ale dorinţei. 

În curând, satul întreg va străluci de atâta alb. Ipsosarul îşi va 
duce la bun sfârșit misiunea încredinţată de șeful de echipă și 
va putea cere să fie, în sfârșit, admis în echipa desenatorilor. În 
ziua aceea, plănuia să intre la Turcoaza și, pentru a sărbători 
evenimentul, să facă dragoste cu dezlănțuirea unui berbec. Dar 
o găsi îmbrăcată într-o rochie roșie, lungă, la care asortase 
coliere și brățări de malahit. Capul îi era împodobit cu o perucă 
de ceremonie și asta dădea un aer sever minunatului ei chip. 

— lau parte la un ritual împreună cu preotesele lui Hathor și 
trebuie să merg la templu, explică ea. 

— Mă lași singur? 

— Sper că vei trece peste această încercare, spuse ea 
zâmbind. 

— De obicei, n-ai treabă la templu decât dimineaţa devreme 
și către seară... 


— Odihnește-te, Paneb, pentru ca mâine seară să fii și mai 
înflăcărat. 

Turcoaza ieși cu un mers atât de grațios, încât tânărul era 
tentat să se repeadă spre ea și s-o acopere cu sărutări. Dar se 
opri, impresionat de ţinuta sa de preoteasă plină de demnitate. 

— Turcoaza! Vrei să fii soţia mea? 

— Ti-am mai spus-o: nu mă voi mărita niciodată. 

Plecase. Paneb se simţea singur, stupid și inutil. Copleșit, se 
îndreptă spre casă, târându-și pașii. 

La câţiva metri de intrare, simţi niște arome, ca și când cineva 
răspândise în aer parfumuri îmbătătoare. 

Ușa era deschisă și o voce de femeie fredona o melodie 
suavă. 

Paneb intră și o văzu pe plăpânda Uabet cea Pură stropind 
podeaua cu apă cu nitrat, după ce arsese în toate încăperile un 
praf compus din rășină uscată, căprișor, camfor, seminţe de 
pepene galben și alune. Fumul se înălța dintr-un recipient 
metalic și avea menirea să omoare insectele. 

— Ce cauţi tu la mine? 

Surprinsă, tânăra se opri. 

— Ah, tu erai... Nu intra încă, o să murdărești totul! 

In grabă, aduse un lighean de aramă plin cu apă, în care 
Paneb să-și spele mâinile și picioarele. 

— Demonii nopţii nu-ţi vor mai putea face vreun rău, adăugă 
ea; am risipit în fiecare colț al fiecărei încăperi usturoi pisat, 
amestecat cu bere. Pentru a goni muștele, am uns pereții cu 
grăsime de grangur. Vrei să mai aștepți puţin? N-am terminat 
curăţenia în dormitor. 

Uabet cea Pură înșfăcă o mătură, ale cărei lungi fibre de 
palmier erau îndoite și legate între ele cu sculuri, și fugi să-și 
termine treaba. ` 

Cu brațele atârnând, Paneb nu-și recunoștea casa. In primele 
două încăperi, mobilate până ieri doar cu o rogojină, se aflau 
acum taburete, scaune pliante, mici mese solid lucrate, înalte de 
cincizeci de centimetri, lungi de șaptezeci și late de patruzeci, 
lămpi cu picior, recipiente din pământ ars, mai multe cufere cu 
capac plat sau bombat, coșuri, panere și saci. Tânăra fixase cam 
peste tot cuierașe din lemn, de care atârnase lădițe. 

Paneb descoperi un dormitor dereticat și parfumat, în care 
fuseseră instalate două paturi de bună calitate, unul lung de un 

metru nouăzeci și cinci, iar celălalt de un metru șaptezeci și 
cinci, amândouă prevăzute cu împletituri solide pentru 
susținerea somierelor de trestie, pe care fuseseră întinse 
rogojini și cearșafuri noi. Uabet cea Pură lustruia podeaua cu o 
perie din tije de stuf, prinse între ele cu un inel. 

— Vino să vezi bucătăria. Nu lipsește nimic. Urcioarele cu ulei 
și cu bere sunt în prima pivniţă, iar conservele de carne, în a 
doua. Pentru materialul de toaletă, va trebui să-mi instalezi 
niște scânduri în baia cea mică și să cumperi una sau două oale 
mari. După aia, mai vedem... Dacă te-ai grăbi să-mi fabrici un 
mic dulap din lemn, în care să-mi pun oglinda, pieptenii, perucile 
și acele de păr, aș fi cea mai fericită dintre femei. Și apoi, să nu 
uităm toaletele... Le-am dezinfectat, dar partea din cărămidă 
care înconjoară scaunul de lemn e puţin prea joasă. Va trebui 
să-ți găsești timp s-o înalţi și să verifici ţevile de evacuare a 
apelor uzate. 

Ca și când parcursese o distanţă epuizantă, Paneb cel Zelos 
își lăsă toată greutatea pe un taburet solid, cu trei picioare. 

— Dar ce faci tu aici... 

— Vezi bine: fac puţină ordine. 

— Toate mobilele astea... 

— Asta e zestrea mea. Îmi aparţin și le folosesc cum vreau. 
Nu se mai putea totuși să-ți continui viața cu o singură rogojină, 
care mai e și ca vai de ea! Și am impresia că nu te hrănești cum 
trebuie... Nu vreau să te supăr, dar ai cam slăbit. Nu ţi-o 
reproșez, din moment ce muncești mai mult decât oricare alt 
lucrător, înfrumuseţând toate casele din sat. Nimeni nu te va 
felicita, dar locuitorii sunt mulţumiţi și cei mai mulţi te consideră 
un ipsosar de excepţie. Dacă i-ai asculta, nu ţi-ai mai schimba 
meseria. 

Uabet cea Pură era un amestec ciudat de timiditate și 
siguranţă. Vocea îi era gingașă, gesturile stângace, dar făcea 
totul foarte bine. Din vorbele sale, Paneb înţelese că era prins 
într-o nouă capcană. Stăpânind tehnica ipsosului și sfidând satul 
căruia îi demonstrase, desigur, forța și perseverenţa sa, nu-și 
neglijase oare idealul, și de data asta? 

— Prinsă cu dereticatul, se văicări Uabet cea Pură, n-am putut 
pregăti decât un prânz frugal: pâine prăjită, pireu de fasole și 
pește uscat. Mâine, voi găti mai bine. 

— Dar eu nu-ţi cer nimic! exclamă Paneb. 


— Știu, și ce dacă? 

— Ascultă, Uabet, eu sunt îndrăgostit de Turcoaza și... 

— Asta știe tot satul... E treaba voastră. 

— Vreau să mă înţelegi. Nu sunt liber! 

— Cum nu ești liber? Ea a spus întotdeauna că nu se va 
mărita, iar tu te iubești cu ea, fără să staţi sub același acoperiș. 
Deci, ești liber. 

— O să reușesc s-o fac să mă ia de bărbat. 

— Te înșeli. 

— Îţi voi dovedi contrariul! 

— Nu știi că Turcoaza i-a făcut un jurământ zeiței Hathor? 
Consacrându-i gândurile care-i însufleţesc inima, se va bucura 
până la moarte de frumuseţea dăruită de zeiță, cu condiţia să 
nu se mărite. O preoteasă a lui Hathor nu-și va călca niciodată 
jurământul. 

Tânărul colos simţea cum se prăbușește. Uabet cea Pură nu 
se arăta triumfătoare. 

— O iubești pe Turcoaza. Și tu îi placi ei. Așa că, atâta timp 
cât îi va face plăcere, totul va fi o joacă. Cu mine e altfel: te 
iubesc și îți ofer tot ce am. Trăind sub același acoperiș, vom 
deveni soț și soţie, fără nicio altă formă de ceremonie. Trebuie 
să-ţi mărturisesc faptul că familia mea ni se opune categoric, 
refuzând chiar organizarea unei mici petreceri pentru a celebra 
însoţirea noastră. 

— N-ai dreptul să nu ţii seama de părerea alor tăi! 

— Ba bine că nu! Mă căsătoresc cu bărbatul pe care îl aleg eu 
și acest bărbat ești tu. 

— Îți voi fi infidel, chiar de mâine. 

— Plăcerea fizică nu mă prea interesează. În schimb, mi-ar 
placea să-ţi dăruiesc un fiu... Dar tu ești cel care hotărăște. 

— Totuși, n-o să te impui... 

— Gândește-te bine, Paneb. Îți promit să fiu o bună 
gospodină, să-ţi fac zilele plăcute și să nu te lipsesc de nicio 
libertate. Ai totul de câștigat și nimic de pierdut. Ce-ar fi să bem 
niște bere tare pentru a pecetlui unirea noastră! 

— Nu ne grăbim prea mult? 

— Este cea mai bună soluţie pentru amândoi. Oricare ţi-ar fi 
destinul, trebuie să locuiești într-o casă curată și bine 
întreţinută. Eu voi fi la dispoziţia ta și tu nici măcar nu vei 
observa că exist. 

Depășit de situaţie, Paneb cel Zelos acceptă să bea, dar 
băutura nu-i limpezi gândurile. În schimb, mâncă pe săturate și 
trebui să admită că patul pregătit de Uabet cea Pură era mult 
mai confortabil decât vechea sa rogojină. 

Căsătorit cu o femeie pe care n-o iubea și îndrăgostit de alta, 
pe care niciodată n-o va putea lua de nevastă... Îl lua ameţeala. 
Dacă n-o izgonește imediat pe Uabet cea Pură din camera și din 
casa sa, aceasta se va prezenta a doua zi ca soţie legitimă, și 
asta când el nici măcar nu știa dacă avea să rămână într-o 
confrerie care îl ţinea la stadiul de ipsosar. 

Sperând că e victima unui coșmar, dar conștient de lașitatea 
momentului, Paneb adormi. 

Când Paneb se trezi, Uabet cea Pură plecase. Își strânsese 
cearșafurile și-și rulase rogojina. Ușurat, tânărul urcă pe terasă, 
acolo unde era plăcut să dormi în nopţile calde de vară. 

Se simţea eliberat, bucurându-se cu lăcomie de razele 
răsăritului de soare. Uită să verifice deschiderea largă, 
amenajată spre nord și protejată de o poiată de formă 
triunghiulară, servind drept aerisire. Se asigura astfel buna 
circulaţie a aerului în casă, căci unii pereţi aveau mici goluri 
ușor de ascuns când soarele ardea din plin. 

Se pare că ieșise bine din încurcătură. Uabet cea Pură 
înțelesese că această căsătorie era imposibilă, dar îi lăsase o 
casă admirabil curățată și utilată cu un frumos mobilier. Avea, 
oare, dreptul să-l păstreze? Nu, i-l va înapoia în întregime. Era 
zestrea ei, nu se putea folosi de ea. 

Pe drum, răsunau glasuri limpezi de copii. De pe terasă, 
Paneb văzu vreo zece țânci prezentându-se la ușa sa cu delicate 
colivii din stuf proaspăt tăiat, ale căror ligaturi erau din măduvă 
de papirus. În interior, nuci mari de palmier. 

Tânărul cobori să le deschidă. 

— Ce-i cu voi? 

— lţi oferim un cadou pentru căsătorie! spuse o fetiță vioaie, 
stârnind o cascadă de râsete. 

— Căsătoria mea? Dar... 

— E drăguță Uabet și tot satul știe că locuiţi sub același 
acoperiș. 

— Vă înșelați! A plecat azi-dimineaţă și... 

Uabet cea Pură apăru, purtând pe cap un coș plin cu provizii. 
Radioasă, avea un mers suplu, în ciuda poverii pe care o purta. 

— Te-ai și trezit, dragul meu soț? M-am dus să iau niște 
legume și niște fructe proaspete. Ce copii drăgălași! Sunt de-a 
dreptul înduioșători. 

Aproape leșinat, Paneb își aminti de ipsos și de ultimele 
faţade care-l așteptau. 

t 

Pentru a se duce la Teba, Abry, administratorul principal al 
malului stâng, luase bacul rezervat înalților funcționari. La 
debarcader, un car era în permanență la dispoziția sa și avea să- 
| ducă până la vila somptuoasă în care se mutaseră 
comandantul Mehy și soția sa, Serketa. 

Abry își spuse numele portarului și acesta, printr-un servitor, îl 
anunţă pe stăpânul său. Între timp, majordomul îl invită pe 
oaspete să se spele pe mâini și pe picioare cu apă parfumată. 
Doar așa putea intra în sala de recepție, răcoroasă, sub un 
plafon susţinut de două coloane de porfir și ornat cu motive 
vegetale, albastre și roșii. 

Abry avusese timp să zărească bazinul cu lotuși, grădina cu 
palmieri, sicomori, smochini, roșcovi și salcâmi, pergola și 
bazinul său, curtea cea mare ce ducea la silozuri și la grajduri, în 
mijlocul căreia se afla o fântână. 

Această vastă locuinţă luxoasă avea desigur vreo douăzeci de 
încăperi, fără a le pune la socoteală pe cele ale servitorilor. 

Mehy reușise în mod strălucit și ascensiunea sa era încă 
departe de a se fi sfârșit. În faţa atâtor bogății, lui Abry i se făcu 
frică; înţelese că omul care-l alesese drept aliat era un personaj 
de temut, care ţintea cât mai sus. 

— Trezorierul principal vă primește în sala de masaj, anunţă 
majordomul. 

Abry începu să respire mai bine. Cel puţin îl primea. Ar fi 
putut să-l dea afară. De data asta, va trebui să nu-l 
dezamăgească, ci, dimpotrivă, să-i dea dovada unei colaborări 
cinstite și totale. 

Condus de majordom, administratorul traversă o splendidă 
sală cu patru coloane, ale cărei ornamente erau consacrate 

pescuitului și vânătoarei în mlaștini. Apoi, a fost introdus în sala 
alifiilor: de-a lungul pereţilor, o banchetă din zidărie, acoperită 
cu rogojini multicolore de primă calitate; pe etajere, o cantitate 
impresionantă de sticluţe și de vase cu alifii, vase de fildeș, 
sticlă și alabastru, în formă de lotus, de papirus sau de ciorchini 
de struguri. Alte vase reprezentau înotătoare goale, împingând 
înaintea lor un răţoi cu aripile deschise, al cărui corp servea 
drept recipient. 

Mehy era întins pe burtă. Un masor îi frământa spatele, în 
timp ce un manichiurist îi curăța unghiile cu o perie din „păr de 
curmal”, așa cum erau numite firișoarele de la baza frunzelor. 

— Luaţi loc, dragul meu Abry, și iertaţi-mă că vă primesc în 
această ținută, dar sunt ocupat până peste cap și n-aş fi vrut să 
amân această întrevedere. Ce vești bune îmi aduceţi? 

— Veşti excelente... dar confidenţiale. 

— Cu unghiile am terminat; iar masorul, fiţi fără grijă, este 
surdomut. 

Masorul își continuă treaba, în timp ce manichiuristul părăsea 
încăperea. 

— A trecut multă vreme de când n-am mai avut ocazia să 
punem ţara la cale, remarcă Mehy. Amândoi am fost ocupati, 
fiecare cu munca lui. Ocupațiile noastre sunt diferite, dar, 
totodată, au puncte comune. 

— Sunt de aceeași părere... Vă felicit pentru felul în care 
mânuiți finanţele iubitei noastre cetăţi. Ce s-ar mai mândri 
socrul dumneavoastră dacă ar ști! 

— Acest compliment îmi merge drept la inimă, Abry, mă 
gândesc adeseori la omul acesta și la sfârșitul său prematur. 

— Aveţi o răspundere tot mai grea și mai complexă... Poate 
asta vă face să neglijaţi sau să uitaţi planurile pe care le făceam 
împreună. 

— Ba deloc, răspunse Mehy cu o voce tăioasă. 

— Deci aţi rămas la ideea de a distruge Locașul Adevărului? 

— Intenţiile mele nu s-au schimbat și nici înţelegerea noastră. 
Dar nu sunt sigur că și tu ai respectat-o. 

Tutuirea bruscă îl făcu pe Abry să tresară. 

— Am făcut tot ce-am putut, credeți-mă, dar eforturile nu mi- 
au fost încununate de succes. Secretele acestei confrerii sunt 
mult mai bine păzite decât credeam. Și apoi, neîndemânarea 

mea ar fi putut declanșa furia prim-ministrului sau chiar a 
faraonului. 

— Dacă există o părere care contează la Teba, aceea ea 
mea. Îţi promisesem că-ţi vei păstra postul și m-am ţinut de 
cuvânt. Dar dacă tu întârzii să-mi dai satisfacţie, mi-aș putea 
schimba atitudinea și aș putea aduce la cunoștința înaltelor 
autorităţi ale statului că administratorul principal al malului 
stâng este incompetent. 

Palid, Abry nu-și mai găsea cuvintele: 

— Știţi bine că nu este adevărat... Îmi fac munca așa cum 
trebuie, nimeni nu se plânge și eu... 

— Am nevoie de aliaţi care să mă ajute cu adevărat. Dar 
parcă vorbeai de niște vești excelente! 

Fâstâcindu-se în fața lui Mehy, Abry aproape uitase că, în 
sfârșit, avea argumente convingătoare. 

— E vorba de șeful Sobek... i-am studiat dosarul pe îndelete. 

— Și ce-ai descoperit interesant? 

— Din nefericire, nimic... Mărturisesc că am fost descurajat, 
căci acest paznic îmi părea incoruptibil. Atunci, mi-a venit o 
idee: m-am dus în sat, pretextând că trebuie să controlez felul în 
care sunt instalaţi lucrătorii auxiliari. Scopul meu era însă doar 
unul: să-l cunosc mai bine pe Sobek. 

— Excelent, dragul meu Abry! Rezultate? 

— Este un slujbaș foarte conștiincios, care își face datoria cu o 
rigoare extremă. 

— Asta știam. Ce-ai descoperit mai nou? 

— Sobek afirmă că e mulţumit de soarta sa, dar asta numai în 
aparenţă. În realitate, începe să se sature de această muncă 
grea care-i răpește tot timpul și-l împiedică să-și întemeieze o 
familie. 

Mehy se ridică și, cu un gest nervos, își expedie masorul. 

— Ar putea deveni pasionant, dragă Abry, aprecie 
comandantul privindu-se într-o oglindă din aramă, al cărei 
mâner reprezenta o fată goală. Ai mers mai departe? 

— Mult mai departe. l-am propus un post mai bine plătit, ca 
şef al protecției fluviale din Teba, fiind sigur că nu vă este greu 
să i-l obţineţi. 

— Așa este... Dar i-ai dat de înțeles că o asemenea 
generozitate trebuie răsplătită? 

— Bineînţeles. 

— Și care i-a fost reacția? 

— Cred că e gata să ne ajute, să ne facă pe plac. 

— Asta zic și eu... veste excelentă! 

Mehy puse jos oglinda și-și pieptănă părul negru de care era 
foarte mândru.  Constatând satisfacția puternicului său 
protector, Abry începu să se relaxeze. 

— O să-i pregătesc numirea încetul cu încetul, hotărî Mehy. 
Când o voi obţine, îl vei întreba pe Sobek prin cine urmează să 
aflăm totul despre satul artizanilor şi despre măsurile de 
securitate luate pentru a-l proteja. Dar nu uita! Ti-am mai dat o 
misiune! 

— Fiți sigur că n-am uitat! Dar niciun artizan n-a mai ieşit din 
sat pentru mai multă vreme. 

Privirea lui Mehy deveni sălbatică: 

— Mi-e tare greu s-o cred... Spune, mai degrabă, că n-ai 
organizat niciun sistem de supraveghere și că artizanii au 
circulat liberi cât au vrut. 

— Oamenii pe care i-am angajat n-au fost prea vigilenţi, 
trebuie s-o mărturisesc, dar asta e o sarcină foarte delicată! 

— Răbdarea mea a ajuns la capăt, Abry. De acum încolo, cer 
fapte. 

De când Nefer fusese chemat de șeful de echipă pentru a 
pregăti noul sanctuar pentru Ka-ul lui Ramses cel Mare, Clara nu 
mai avea decât foarte rar momente de intimitate cu soțul ei. 
După inițierea în secretele şantierului naval, Nefer cel Tăcut 
parcursese noi etape în ierarhia constructorilor, iar rigoarea sa 
era unanim apreciată. 

Ceilalți adepți credeau că tânărul asimila tehnicile cu multă 
ușurință și că, pentru a-și dovedi măiestria crescândă, nu făcea 
decât un mic efort; doar soţia sa știa că lucrurile stăteau altfel și 
că doar printr-o trudă îndârjită ajungea să-și dovedească 
priceperea. Era o trudă binefăcătoare, căci Nefer evolua într-o 
lume în perfectă armonie cu propria ființă. El se născuse pentru 
a trăi în satul artizanilor, zeii îl modelaseră astfel încât să se 
desăvârșească în acest loc secret și să-i rămână slujitor. 

În ciuda muncii grele și a exigentelor de fiecare zi, anii 
trecuseră cu lentoarea mierii ce se scurge. În timp ce Nefer se 
forma pe lângă cioplitori și sculptori, Clara primea învăţătura 
preoteselor lui Hathor și pe cea a femeii înțelepte. Cele dintâi îi 
ofereau dimensiunea ritualului și a simbolurilor, iar cea de a 
doua, pe cea a științelor tradiţionale și perceperea forțelor 
invizibile. 

Ca în fiecare dimineaţă, Clara privea de pe terasa locuinţei 
sale, contemplând satul artizanilor, cuibărit în adâncul vâlcelei, 
în umbra unui pinten stâncos considerat ca loc de plecare al 
sfintei culmi. De-a lungul lui, fuseseră construite mici sanctuare 
dedicate  divinităţilor și memoriei faraonilor defuncţi care 
protejaseră  Locașul Adevărului, și anume Amenhotep |, 
Thutmosis al Ill-lea și Sethi, tatăl lui Ramses. Linia sinuoasă a 
acestor sanctuare întâlnea partea de jos a falezei și fiecare 
dintre navele lor se sprijinea de muntele de vest în care, noapte 
de noapte, avea loc misterul învierii, departe de privirile 
curioase ale oamenilor. 

Clara nu regreta nicio clipă alegerea pe care o făcuse când 
părăsise existenţa banală pentru care fusese educată. Atât 
pentru ea, cât și pentru Nefer, adevărata patrie era acum acest 
sat modest, care nu semăna cu vreun altul. Ea învățase aici că 
fericirea unei comunităţi se baza pe purtarea ofrandelor la altare 
și pe calitatea lor. Dând în loc să iei, se stabilește o solidaritate, 
care ajunge să învingă diferența de opinii, dușmăniile și 
egoismul. Cele care asigurau prezenţa permanentă a ofrandei și 
care luptau împotriva pornirii firești către lăcomie, erau 
preotesele. 

Clarei îi plăcea dinamismul primelor momente ale zilei și 
țâșnirea luminii dincolo de muntele de miazănoapte; i se părea 
că viaţa prinde viaţă din ea însăși, că, o dată cu zorii zilei, 
creația primește un nou avânt, purtător de minuni nesperate. 

Deodată, o siluetă îi atrase atenţia. Cu superba sa coamă albă 
însufleţită de briză, femeia înțeleaptă abia înainta pe uliţa 
principală a satului. Mergea din ce în ce mai greu, dar nu folosea 
încă bastonul. Zărind-o, Clara cobori să-i deschidă ușa și s-o 
aștepte în prag. 

Femeia înțeleaptă i-o luase înainte. Cum de reușise să 
parcurgă atât de repede această distanţă? 

— Ești gata, Clara? 


— Mă duceam să iau florile de la poarta principală. 

— Va face altcineva lucrul acesta. Tu vii cu mine. 

Clara n-o întrebă nimic. Simţea că femeia înţeleaptă nu i-ar fi 
răspuns și se mulţumi s-o însoțească în tăcere. Ghidul său părea 
că și-a regăsit vigoarea de altădată pentru a trece prin sat și a 
urma drumul care ducea la Valea Reginelor. 

Femeia înţeleaptă se opri dinaintea a șapte grote scobite în 
stâncă și dispuse în arc de cerc, cu faţa către nord. 

— Aici domnesc Meresger, zeiţa liniștii, și Ptah, zeul 
constructorilor. Alege una dintre cele șapte grote, Clara; vei 
rămâne acolo, în meditaţie, până când va veni cineva să te ia. 

Soţia lui Nefer cel Tăcut pătrunse în prima grotă din stânga. 
Era un mic oratoriu, în care fusese înălțată o stelă dedicată lui 
Ptah, cel care armonizase universul cu Verbul. Clara se așeză în 
poziția scribului și începu să guste răcoarea și liniștea locului. 

Pe la mijlocul dimineţii, o preoteasă o conduse în a doua 
grotă, în care domnea zeiţa culmii de miazănoapte, sub 
înfățișarea unei cobre binefăcătoare. La prânz, în a treia grotă, 
Clara bău lapte în faţa unui basorelief ce reprezenta alăptarea 
faraonului de către zeița-mamă. În a patra grotă, veneră 
puterea creatoare a lui Hathor, zeiţa stelelor, iar în a cincea, Ba- 
ul său, capacitatea sa de sublimare, prin care gândurile și 
credincioșii erau conduși în cer. Seara se lăsase când Clara 
descoperi, în cea de a șasea grotă, o reprezentare a faraonului 
oferind flori lui Hathor; la lumina unei torţe îi zări, în a șaptea 
grotă, pe regele Amenhotep | și pe mama sa Ahmes-Nefertari 
întâmpinând o adeptă. Avea pielea neagră, pentru a simboliza 
renașterea dincolo de moarte. Picturile erau atât de expresive, 
încât dădeau viață binefăcătorilor Locașului Adevărului. 

Sub lumina argintie a soarelui nopţii, Clara a fost invitată să 
iasă pe esplanada presărată cu flori de lotus. Aici, o preoteasă îi 
oferi pâine și vin. 

Ca și când ar fi ţâșnit din stâncă, femeia înțeleaptă îi ieși 
înainte: 

— Clara, te afli între cei doi lei, între ieri și mâine, între 
Occident și Orient. Până acum, ai primit învăţătura mea; a sosit 
clipa să-ţi urmezi propriul drum, să comunici cu ființele de 
lumină din lumea invizibilă și să renaști în adevărata ta natură, 
îți dorești acest lucru? 

— Dacă aceasta e calea cea dreaptă pentru a servi locului, 
așa să fie. 

— Bea acest vin și mănâncă această pâine, gândindu-te că 
fiecare dintre gesturile tale, chiar și cel mai modest, trebuie să 
fie conștient. Altfel, existenţa ta n-ar fi decât un joc de umbre. 
Osiris a fost ucis de forțele întunericului, dar știința lui Isis l-a 
înviat. Sângele său a devenit vinul, corpul său, pâinea. Fiinţa 
omenească nu e Zeu, dar poate lua parte la divin, cu condiţia să 
treacă de ușile misterului. Dacă ai curaj, urmează-mă! 

Clara nu ezită. 

Femeia înţeleaptă urcă o potecă atât de abruptă, încât 
ucenica sa simţi că-i este greu s-o urmeze. Deodată, noaptea 
deveni atât de întunecată, încât s-ar fi putut crede că luna 
refuza să strălucească. Dar un ciudat halo de lumină aureola 
părul femeii înțelepte și-i permitea Clarei să n-o piardă din ochi. 

Urcușul i se păru fără sfârșit și tot mai greu, dar nu renunţă. 
Femeia înțeleaptă mergea pe marginea prăpastiei, fără să se 
întoarcă măcar o dată. În cele din urmă, se opri pe vârful unei 
creste, iar Clara o ajunse din urmă. 

— Satul doarme, visele traversează trupurile, iar divinităţile 
continuă să creeze, fără a se descuraja și fără a obosi. Trebuie 
să le pătrunzi opera, pe a lor, și nu pe a oamenilor, pe care 
timpul o va distruge. Ascultă, Clara... Ascultă cuvintele muntelui 
sacru. 

Liniştea era deplină. Niciun șacal nu se tânguia, nicio pasăre 
de noapte nu lăsa să-i scape vreun țipăt, ca și când întreaga 
natură ar fi încheiat un pact. Pentru prima oară, Clara văzu 
cerul. Nu cerul aparent cu constelațiile sale, ci forma sa secretă, 
cea a unei femei imense, formând o boltă, în interiorul căreia 
sclipeau stelele, porțile luminii. Mâinile și picioarele lui Nut, zeița 
cerului boltit, atingeau marginile universului. Tot ce învățase 
Clara de la primirea sa în sat căpătă o nouă dimensiune, în 
armonie cu acest cosmos feminin, în care viața renăștea fără 
încetare din ea însăși. 

— Vino în întâmpinarea aliaţilor tăi, spuse femeia înțeleaptă. 

Atunci, Clara părăsi promontoriul pentru a cobori într-o vâlcea 
foarte strâmtă, întinsă până la faleze. Se așeză pe o piatră 
rotundă, modelată de vânturi și de furtuni. Era mai puţin 
întuneric și luna părea că-și concentrează lumina asupra acestui 
loc pustiu. Datorită ei, Clara îi văzu. 


227 


Șerpi. 

Zeci de șerpi mari și diferit colorați. 

Unul, roșu cu burta albă, un altul, roșu cu ochii galbeni, unul, 
alb cu coada groasă, un altul, alb pe spate și presărat cu pete 
roșii, unul, negru, cu burta de culoare deschisă, o viperă 
șuierătoare, o alta ce părea să aibă pe cap desenul unei tije de 
lotus, una cu corn și niște cobre, gata de atac. 

Moartă de frică, Clara rămase ţintuită pe loc. Dacă femeia 
înțeleaptă o adusese aici, n-o făcuse cu gânduri rele. 

Tânăra privea fix reptilele, una după alta, în timp ce dansau în 
jurul ei un fel de horă. În ochii lor mici și atenţi, Clara nu văzu 
nici urmă de dușmănie. 

Coama femeii înțelepte strălucea în noapte. Când își întinse 
brațele către pământ, într-un gest de liniștire, reptilele se 
strecurară sub piatra cea rotundă. 

— Nu vei avea niciodată aliaţi mai buni, îi spuse ea Clarei. Nu 
mint, nu înșală și poartă în ei veninul care îţi va folosi la 
prepararea celor mai bune leacuri. Împreună cu mine, în munte, 
vei învăţa să le vorbești și să-i chemi, la nevoie. Șerpii sunt fiii 
zeului Pământ, cunosc energiile care-l străbat, căci erau de față 
când l-au creat zeii primordiali. Ei te vor face să înţelegi că 
teama e o etapă necesară și că un rău se poate transforma în 
bine. Accepţi darul șerpilor? 

Clara luă bastonul pe care i-l întindea femeia înţeleaptă. 
Acesta se transformă într-un șarpe lung și auriu, a cărui gură 
părea să zâmbească, dar tânăra nu-l lăsă din mână. 

Taverna deschisă în apropierea târgului principal al Tebei era 
mereu deschisă negustorilor egipteni și străini, veniţi să se 
racorească și să mai schimbe o vorbă. Atmosfera era veselă și 
se discuta despre negoț și câștiguri. Rotofei și bărbos, Dakter 
trecea drept negustor sirian în căutare de afaceri avantajoase. 
Aici, nu exista niciun risc să întâlnească vreun savant de la 
laboratorul central sau vreun înalt demnitar; iată de ce fixase în 
această tavernă întâlnirea sa cu unul dintre lucrătorii auxiliari ai 
locului secret, un spălător de rufe. 

Bărbatul cu umeri rotunzi se așeză în fața lui Dakter. Era 
destul vacarm și nimeni nu-i putea auzi. 

— Am comandat cea mai bună bere, spuse savantul. 

— Mi-aţi adus praful de spălat? 

— Ai un sac întreg pe spinarea măgarului care așteaptă afară. 
l-am îmbunătăţit calitatea și spală mult mai bine. 

— Mă bucur, aprecie spălătorul. Dacă aţi ști cât de grea îmi 
este munca... Cel mai greu îmi este să spăl lenjeria pătată de 
sângele femeilor. Sunt foarte pretenţioase și mi le refuză dacă 
nu sunt de un alb strălucitor! Se vede că nu le spală niciodată. 
Datorită produsului pe care mi-l daţi, câștig timp și mă pot 
ocupa de grădina mea de legume. 

— Asta e micul nostru secret... 

— Mai ales superiorii mei nu trebuie să afle! E bine să creadă 
în continuare că muncesc la fel ca tovarășii mei, dar că sunt cel 
mai bun. 

— S-a făcut, dar va trebui să-mi faci un mic serviciu. 

— Ce anume? întrebă spălătorul, îngrijorat. Eu sunt un om 
sărac și nu vă pot da sume prea mari! 

— N-am nevoie decât de unele informații. 

Spălătorul plecă privirea: 

— Să vedem ce anume... Eu nu știu mare lucru... 

— Ai intrat vreodată în sat? 

— Nu am dreptul s-o fac. 

— Dar alţi lucrători auxiliari au reușit vreodată să intre? 

— Nu, paznicii sunt de neînduplecat. Șeful Sobek a luat niște 
măsuri de securitate atât de stricte, încât niciun om din exterior 
n-ar risca să intre pe furiș. Oamenii din sat se cunosc cu toţii 
între ei, așa că un intrus ar fi reperat cât ai zice pește, expulzat 
și condamnat. 

— Curiozitatea nu e, oare, mai tare decât ei? 

— Cu siguranţă, nu! Fiecare cu locul lui. Noi, lucrătorii, ne 
mulțumim cu ale noastre. 

— După lenjeria spălată de tine și de colegii tăi, v-aţi putea da 
seama de numărul de săteni și de proporţia dintre bărbaţi și 
femei? 

Spălătorul îl fixă pe Dakter: 

— Se poate... Dar ni se recomandă să ne ţinem gura. 

— Ce-ai vrea în schimb? 

— Trei saci cu praf de spălat. Gratis. 

— E foarte mult. 

— Informația pe care o doriţi e confidențială... Riscul e foarte 
mare. Dacă s-ar afla că am vorbit, mi-aș pierde locul de muncă. 
Dacă ne gândim bine, asta ar valora mai degrabă patru saci. 

— Nu voi merge mai departe. 

— Atunci, asta ne rămâne înţelegerea. 

Bărbaţii bătură palma, ca niște negustori cinstiţi. 

— După câte cred, artizanii sunt cam treizeci la număr și, 
ținând seama de faptul că sunt câţiva celibatari, femeile ar 
putea fi între douăzeci și douăzeci și cinci. 

— Sunt mulţi copii? 

— După câte se vorbește, media este de doi copii la fiecare 
familie, dar unele preotese ale lui Hathor nu doresc copii. 

„O comunitate mititică, gândi Dakter, care nu poate fi greu de 
distrus.” 

Tt 

Refacerea fațadelor luase sfârșit și albul lor strălucea în razele 
soarelui. Mândru de munca sa, Paneb cel Zelos era de acum un 
maestru al ipsosului, simțind în același timp că-l cuprinde 
plictiseala. Făcea tot timpul aceleași gesturi, fără pasiune și fără 
să pună suflet, căci tot ce avusese de învăţat învățase. 

Tânărul colos se obișnuise cu prezenţa lui Uabet cea Pură, 
care făcea menajul și gătea minunat, fără să-i reproșeze orele 
de amor petrecute alături de Turcoaza. Soţia oficială a lui Paneb 
era întruchiparea discreției, știind să nu-l supere pe bărbatul ei. 
Când vorbea cu celelalte femei, nu-i aducea nicio critică, 
dorindu-le tuturor o fericire ca a sa. 

A doua zi, Paneb urma să-i înfrunte pe desenatori și chiar pe 
șeful de echipă, dacă va fi nevoie. Considerându-se învingător în 
proba care-i fusese impusă, își va manifesta pretenţiile și nu va 
accepta nicio vorbă în plus. Va lua un prânz pe cinste și asta îi 
va întări puterea de convingere. 

Dar iată că-l aștepta o nouă surpriză: purtând o rochie albă, 
cu gâtul împodobit de un colier de cornalină și fruntea prinsă 
într-un bandou cu flori, Uabet cea Pură nu mai semăna cu 
modesta menajeră pe care o știa. 

— Intră încet, îi spuse ea. 

lritat, Paneb împinse ușa casei, descoperindu-i pe Clara și pe 
Nefer în meditaţie dinaintea a două busturi de calcar instalate 
într-o nișă scobită în peretele primei încăperi. Unul îl evoca pe 

zeul Ptah, al doilea, pe zeița Hathor. Tăiate orizontal, fără braţe, 
purtând pe piept un colier bogat, busturile strămoșilor aveau o 
privire gravă și profundă. 

Clara aprinse bucățelele de tămâie deasupra unei cădelniţe, 
pe care i-o întinse lui Paneb. 

— Onorează-i pe strămoși folosind focul, îi ceru ea. Datorită 
prezenţei lor în fiecare dintre locuinţele noastre, zeii se pot 
manifesta. Tu vei trăi cu puterea lor, nu și dependent de ei. Se 
manifestă în o mie și unul de feluri, ne pot orbi sau ne pot face 
să vedem mai bine. Fie ca flacăra pe care o porți în tine să nu 
distrugă nimic. 

În timp ce Paneb îi tămâia pe strămoși, Clara vărsă puţină apă 
pe florile și fructele așezate pe altar. 

— Era timpul să sfinţim această locuinţă, observă Nefer. Vino 
în cea de a doua încăpere, ţi-am adus un cadou. 

Tăcutul încastrase în perete o stelă dreptunghiulară din 
calcar, cu partea superioară arcuită. Inaltă de vreo treizeci de 
centimetri, reprezenta un strămoș numit „spirit folositor și 
luminos al lui Ra”. Dincolo de moarte, naviga în veci de veci în 
barca soarelui, identificându-se cu astrul și strălucind pentru 
locuitorii satului. 

— Tu ai sculptat stela asta? întrebă Paneb. 

— Îţi place? 

— E o adevărată minune! Strămoșul ţine semnul vieţii în 
mâna dreaptă, nu-i așa? 

— Dacă știm să-i auzim vocea, ne transmite acest semn. Să 
asculţi e tot ce poate fi mai bun în lume, spunea înțeleptul Ptah- 
hotep, și inima e cea care ne dă această posibilitate. Dacă-i 
urmăm sfatul, va face din noi ființe drepte. Și dacă nu ne 
separăm inima de limbă, vom ieși cu bine din toate încercările. 

— Și din încercările mele? 

— Datorită inimii, există cunoaștere și datorită ei vedem 
lumina strămoșilor și simţim parfumul de lotus pe care-l respiră: 
iată ce m-a învăţat șeful nostru de echipă. Această stelă este 
unul dintre multiplele puncte de contact între sat și lumea de 
dincolo, între zei și muritori. Chipul unui strămoș este raza de 
soare care ne luminează ziua în mijlocul celor mai mari greutăţi. 

— Și mai trebuie ca inima să asculte de noi și să nu ne fie 
ostilă, obiectă Paneb, impresionat de caracterul solemn al 


cuvintelor lui Nefer. A mea e mai degrabă sprinţară și nu sunt 
sigur că aș putea s-o stăpânesc. 

— Ce-ar fi să mâncăm? propuse soţia sa. 

Cei patru împărţiră cina pregătită de Uabet cea Pură, 
bucuroasă să-i primească pe prietenii soţului ei. Se distrară, 
evocând defectele sătenilor, fără să le uite pe ale lor. La sfârșitul 
mesei, Clara așeză lămpi în cele patru colţuri ale camerei, 
pentru ca niciun demon să nu tulbure somnul soţilor. 

Sfinţirea casei luase sfârșit. 

Oaspeţii îi mulţumiră lui Uabet cea Pură pentru primirea pe 
care le-o făcuse, dar, în momentul despărțirii, Nefer observă că 
Paneb părea nemulţumit. 

— N-am intenţia să-mi petrec existența ascultând, mărturisi 
el. Vreau să desenez și va trebui să fiu ascultat! 

— Nu uita că spatele, chiar dacă te apleci, nu ţi se va frânge, 
îi răspunse Nefer. 

În toiul nopţii, femeia înţeleaptă îi trezi pe Clara și pe Nefer. 

— Soţia scribului Ramose se simte foarte rău, anunţă ea. Nu 
mai am nicio speranță, dar i-am putea alina suferinţa. 

Clara se îmbrăcă în grabă. 

— Vino cu noi, Nefer, îi ceru femeia înţeleaptă, frântă de 
oboseală. Ramose vrea să-ți vorbească. 

Cei trei porniră în liniște și ajunseră în curând la cea mai 
frumoasă casă din sat, al cărei interior era luminat de lămpi cu 
ulei. Femeia înțeleaptă și Clara se duseră în dormitor, iar scribul 
Ramose îl rugă pe Nefer să ia loc în faţa lui. 

— Soţia mea va muri, spuse el cu o voce tristă și senină, 
totodată. Ne-am petrecut împreună întreaga viață și am 
cunoscut fericirea aici, în acest sat. N-o voi lăsa să facă singură 
această călătorie, așa că nu-i voi supraviețui multă vreme. 
Bătrâneţea e urâtă, Nefer; inima cade într-o toropeală, buzele 
abia se mai mișcă, ochii se închid, urechile se astupă, iar 
membrele își pierd vigoarea. Memoria îţi joacă feste, oasele te 
dor și abia mai poţi respira. Că stai în picioare, așezat sau 
culcat, ești mereu pradă suferinţei, iar minunile vieții nu te mai 
atrag. Totuși, până astăzi, fiecare răsărit de soare îmi aducea 

bucurie, căci vedeam trăirea prin tot ce e sfânt în acest loc. Dar 
fără soţia mea, nu voi mai avea putere nici măcar să vă privesc 
plecând la muncă, pe tine și pe fraţii tăi de suflet. E rău pentru 
un bărbat să se ţină departe de moarte, de acel culoar îngust 
către tribunalul lui Osiris, zeul care ne alege după cum ne-a fost 
inima. Cât ești încă tânăr, îngrijește-te să ai un loc de veci în 
necropola satului, căci locașul morții este, de fapt, cuibul vieții. 
Imi mai rămăsese de înfăptuit, împreună cu Neb, o operă la care 
doream amândoi să ne fii colaborator: renovarea edificiului 
dedicat Ka-ului regal. Aș dori ca Ramses cel Mare să-l vadă 
terminat înainte de a-și afla odihna în Valea Regilor, alături de 
cei dinaintea lui... Trebuie să-mi promiţi că o vei face muncind, 
la nevoie, zi și noapte. 

— Vă promit! Așa voi face. 

— Știi, Nefer, adevărata fericire ne este dată de cinste și de 
dragostea lui Maat, zeița iubită de Zeu și de faraon, ea, 
perfecțiunea actului creator. Maat e măreaţă, eternă și mereu 
de folos: nu s-a schimbat de când există și, atunci când totul va 
dispărea, doar ea va rămâne. De aceea, principala datorie a 
faraonului este s-o cinstească pe Maat, păstrătoarea ordinii și a 
dreptăţii. Respect-o pe Maat și ea ți se va dezvălui, ea care e 
hrana cu gust de miere a zeilor. Lumina divină trăiește prin 
Maat. Datorită ei, tu poţi deosebi răul de bine. Împletește-ţi 
drum în viață din lumina acestui loc, Nefer, și nu uita de 
zâmbetul lui Maat. 

Intristate, femeia înţeleaptă și Clara ieșiră din dormitorul 
soţiei scribului lui Maat. 

— Nu mai suferă, spuse femeia înţeleaptă. Dar dorește să-și 
vadă soțul. 

t 

Paneb cel Zelos se îndrepta cu pași apăsaţi către locuința 
pictorului Ched. El era șeful desenatorilor și tot el trebuia 
convins să-i deschidă drumul către această meserie. De la 
intrarea în confrerie, tânărul colos acceptase să treacă prin 
Încercări aspre, dovedindu-se a fi la înălțimea sarcinilor 
încredințate. Anii trecuseră, dar el nu progresase în arta pe care 
o dorea din suflet. Pasiunea îi rămăsese aceeași; instruirea lui 
nu mai suporta amânare. 

Deodată, se opri. 

Ceva nu era în regulă. De obicei, o dată cu primele raze de 
soare, satul se anima, rezervoarele cu apă se umpleau, oamenii 
își luau micul dejun pe terasă... Dar iată că, de data asta, viaţa 
se oprise. Niciun zgomot, niciun scâncet de copil, nimeni pe uliţa 
principală. 

Paneb alergă până la Nefer, dar cei doi soți nu erau acasă. 
Toate locuințele erau goale. 

Zelosul ieși din sat pe poarta din vest și-i zări pe săteni, 
adunaţi lângă unul dintre mormintele necropolei. 

— lată-te, în sfârșit! șopti Uabet cea Pură. 

— M-am sculat mai târziu decât de obicei, ce e așa de grav! 

— Taci odată, suntem în doliu! 

— Cine a murit? 

— Scribul lui Maat, Ramose, și soţia lui. Au fost găsiţi unul 
lângă altul, liniștiți, mână în mână. 

De funeralii urma să se ocupe Kenhir, succesorul și fiul 
adoptiv al lui Ramose. De îndată ce aflase trista veste, scribul 
Mormântului îi chemase, printr-un artizan, pe specialiștii în 
mumificări, pentru a da celor doi defuncţi trupuri demne de 
Osiris. 

În semn de omagiu faţă de Ramose și de soţia sa, faţă de cei 
care fuseseră iubiţi de toată lumea, satul intra în doliu mare. 
Timp de o lună, bărbaţii nu se vor mai bărbieri, iar femeile nu se 
vor mai coafa. În fiecare zi, atât în templu, cât și în fiecare casă, 
strămoșii vor fi imploraţi să-i primească pe cei dispăruţi în 
paradisul ceresc în care circula barca de lumină și în care masa 
de sărbătoare era eternă. 

Artizanii încetară orice altă muncă pentru a face mobilierul 
funerar, iar pictorul Ched Salvatorul termină papirusul „Cărţii 
ieșirii la lumină”. Acesta urma să fie depus pe mumii, pentru ca 
morţii să poată trece de paznicii ușilor din lumea cealaltă și să 
poată pronunţa formulele de cunoaștere, absolut necesare 
învierii. 

Sub conducerea dulgherului Didia, un om înalt, cu gesturi 
încete, Paneb se ocupă de finisarea celor două paturi funerare. 
Dădu ultima formă picioarelor din lemn, legate prin tiranţi solizi, 
și tăbliei de la picioarele patului, în timp ce Didia cioplea în lemn 
de salcâm suporturi pentru capetele celor două mumii. 

— Păreţi cu toţii deprimaţi, observă Paneb. Ramose era un 
personaj atât de important? 

— Faraonul îi dăduse titlul de „scrib al lui Maat”; poate că 
niciun alt scrib al Mormântului n-ar avea dreptul să-l poarte. 

— N-aveţi încredere în Kenhir cel Ursuz? 

— Kenhir e Kenhir, și e deja mult. 

— Raspunsul tău nu mă lămurește! 

— Străduiește-te să muncești cât poţi de bine, băiete! Și 
poate că, într-o zi, vei primi lumina. 

t 

În ziua înmormântării, artizanii și soțiile lor deveniră preoți și 
preotese, făcând tot ce se cuvenea, fără ajutor din afară. Kenhir 
și cei doi șefi de echipă psalmodiară formulele rituale în faţa 
celor două mumii, cărora le lăsaseră libere gura, urechile și 
ochii. 

Apoi, artizanii depuseră trupurile în sarcofage din lemn, 
ornate cu figuri ale divinităţilor protectoare și cu simboluri, ca, 
de exemplu, cheia vieţii, nodul magic al lui Isis sau stâlpul 
„stabilitate”, încarnându-l pe Osiris înviat. 

Procesiunea porni încet; purtători și purtătoare de ofrande 
pentru locul de veci: trestii, palete de scrib, unelte de 
constructor, veșminte de ritual, paturi, scaune, taburete, casete 
cu bijuterii și alifii, mese de ofrandă și mici figurine din lemn, 
care vor continua să deplaseze materialul de construcţie în 
lumea cealaltă, la chemarea celui înviat. 

Viscerele defunctului fuseseră introduse în patru vase cu 
efigia fiilor lui Horus: un om care proteja ficatul, un șoim având 
în grijă intestinele, un babuin, plămânii, și un șacal, stomacul. 
Dincolo de moarte, totul va fi reconstituit într-un corp de lumină, 
căruia nu-i va lipsi niciun element. 

Clara îl simţi pe Nefer tremurând de emoție lângă ea. 

— De ce te temi? îl întrebă ea. 

— De ce ultimele cuvinte ale lui Ramose mi-au fost adresate 
mie, și nu fiului său adoptiv, Kenhir, sau șefului de echipă? 

— Ramose era întruchiparea bunătăţii, dar el îndeplinea 
funcţia de scrib al lui Maat și nu făcea nimic la voia întâmplării. 
Ştia care va fi ora morţii sale și te-a ales pe tine și pe nimeni 
altul pentru a se elibera de ultimul său mesaj. 

— N-am înţeles hotărârea sa. 

— Nu ţi-a dat o sarcină precisă? 

— l-am vorbit deja lui Neb cel Desăvârșit. 

— Și el ce-a spus? 


— Cum va lua sfârșit doliul, mă voi pune pe treabă, zi și 
noapte. 

Din noaptea petrecută în munte alături de femeia înțeleaptă, 
privirea Clarei reușea să descifreze frânturi de viitor. Pentru ea, 
comportamentul scribului Ramose n-avea nimic obscur. 

Funeraliile se încheiau. Deși fiecare era convins că tribunalul 
lui Osiris îi va recunoaște pe scribul lui Maat și pe soţia sa ca 
niște drepţi, tristețea era apăsătoare. Să nu le mai poată vorbi, 
să nu le mai poată cere sfatul, să nu mai aibă înţelepciunea lor 
drept călăuză, toate li se păreau greu de suportat. 

Doar Paneb cel Zelos nu avea habar. Perioada de doliu i se 
păruse interminabilă, cu atât mai mult cu cât chiar Turcoaza 
refuzase să facă dragoste cu el. El considera că morţii erau 
morți și nu aveau să se mai întoarcă din împărăţia lui Osiris; 
viața mergea înainte și văicărelile nu rezolvau nimic. 

Paneb îl bătu pe umăr pe Nefer: 

— După asta, mai e vreo ceremonie? 

— În fiecare zi, un preot și o preoteasă își vor aduce onorurile 
Ka-ului celor morți. 

— Vasăzică, mâine, viaţa își va relua cursul normal? 

— Într-un fel... 

— Eşti de acord că am revendicări legitime de formulat? 

— Ce fel de revendicări? 

— Să învăţ, în sfârșit, secretele desenului! 

— Pentru moment, te angajez. 

— Dar eu nu sunt cioplitor în piatră. 

— Trebuie să termin cât mai repede o lucrare importantă și 
am nevoie de cât mai multă energie. 

A doua zi după moartea lui Ramose, Kenhir își spălase părul 
de trei ori, aceasta fiind cea mai mare plăcere a lui. Soţia 
scribului murise și ea, așa că el moștenea toate bunurile și, mai 
ales, fabuloasa bibliotecă cuprinzând opere de mari autori, cum 
ar fi Imhotep, arhitectul piramidei cu trepte din Saqqarah, 
înțeleptul Hordedef din timpul marilor piramide, prim-ministrul 
Ptah-hotep cu învățămintele sale celebre, profetul Neferti sau 

eruditul Khety, cel care scrisese o „satiră a meseriilor” pentru a 
lăuda avantajele unui scrib. 

Intrând în posesia frumoasei locuințe a lui Ramose, Kenhir 
simţi că îmbătrânește brusc. El, care trecuse de cincizeci de ani 
fără a-și pierde din vigoare, simțea deodată apăsarea 
singurătăţii. Desigur, Ramose îi încredințase numeroase 
responsabilități, printre care funcţia de scrib al Mormântului; dar 
Kenhir își consulta în mod frecvent predecesorul și, cu toate că-l 
compătimea pe Ramose pentru bunătatea sa excesivă și prea 
marea sa înţelegere faţă de slăbiciunile omenești, profita din 
plin de sfaturile sale. De acum încolo, rămânea singurul 
administrator al satului, iar discuţiile cu cei doi șefi de echipă, 
care nu-l aprobau întotdeauna, promiteau să fie dure. 

De menaj și de gătit se va ocupa Niut cea Viguroasă, o tânăra 
de cincisprezece ani. Kenhir spera s-o plătească prost, dar ea 
ceruse un salariu convenabil, și asta, cu o forţă de caracter atât 
de mare, încât scribul Mormântului a trebuit să cedeze. La 
început, se gândise s-o dea afară pe această mică scorpie, dar 
ea se achita atât de bine de sarcinile primite, neuitând să 
scuture de praf numeroasele papirusuri, încât, în cele din urmă, 
s-a hotărât s-o păstreze. 

Kenhir își făcea tot felul de planuri. Mai întâi, să-și asigure 
autoritatea făcându-i pe cei doi șefi de echipă să accepte că el 
era, și numai el, scribul Mormântului și că nicio hotărâre nu 
putea fi luată fără acordul său; apoi, să nu le mai permită 
artizanilor unele greșeli nedemne de Locașul Adevărului. 
Răspunzând în faţa vizirului de calitatea muncii confreriei, 
Kenhir ţinea zilnic un Jurnal al Mormântului, în care nota, cu 
scrisul său urât și aproape neciteţ, activităţile fiecăruia, 
motivarea absențelor, natura și cantitatea materialelor și a 
uneltelor livrate în sat. Doar el știa cu adevărat tot ce se 
petrecea în acest loc și hotărâse să nu fie la fel de tolerant 
precum Ramose în privința micilor infractori. Pentru el, disciplina 
nu era o vorbă în vânt. 

Kenhir știa ce gândesc despre el cei mai mulţi dintre artizani; 
îl considerau vanitos, egoist, tăios și prea plin de el, dar nimeni 
nu-i contesta competenţa. 

Mulţi nu știau că era în stare să-și aducă critici lui însuși 
recunoscându-și greșelile, cu condiţia să fie singurul care își face 
reproșuri. 

Kenhir îi primi pe cei doi șefi de echipă în sala de recepţie a 
noii sale locuinţe. Simţindu-le stângăcia, Kenhir tăie îndată în 
carne vie. 

— Casa asta era a lui Ramose, predecesorul meu. Acum, cu 
voia confreriei, ea îmi aparține. Deci aici vor avea loc discuţiile 
și ședințele noastre de lucru. Veneraţia faţă de memoria 
scribului lui Maat nu trebuie să ne împiedice să muncim mai 
departe la lucrările din Locașul Adevărului. 

Cei doi șefi de echipă erau de acord. 

— Așa cum se cuvine, prima mea hotărâre este aceea de a mi 
se construi propriul loc de veci, în partea de sud a necropolei. Să 
fie mare și nespus de frumos, pentru a corespunde funcţiei pe 
care am moștenit-o. 

— De acest proiect se va ocupa echipa din stânga, spuse Neb 
cel Desăvârșit. Cioplitorii mei în piatră sunt prinși în construirea 
sanctuarului Ka-ului regelui Ramses. 

— De acord, mormăi Kenhir, dar voi fi nemilos cu leneșii. Să fii 
admis în satul ăsta implică numai îndatoriri, și nicio favoare. Ce 
sarcină i s-a dat lui Paneb cel Zelos după terminarea fațadelor 
caselor noastre? 

— Nefer cel Tăcut l-a angajat ca ajutor. 

— Paneb nu mai vrea să devină desenator? 

— Se supune necesităţilor momentului. 

— Excelent! De-ar putea continua pe calea asta... 

Tt 

După ce a fost primit de prim-ministru, căruia îi spusese că 
dispariția lui Ramose nu avea să schimbe nimic în mersul vieții 
din satul secret, Kenhir primi calde felicitări din partea lui Abry, 
administratorul principal al malului stâng, care îl invită la masă. 
Se instalară la umbră, sub o boltă de viță-de-vie, iar servitorii le 
aduseră vin roșu din deltă, salată cu ulei de măsline și prepeliţe 
umplute. 

— Regretăm cu toţii dispariţia dragului nostru Ramose, 
declară Abry. 

— Cu trei morminte în necropola satului, îi aminti Kenhir, 
memoria nu-i va fi uitată. 

— Dar trebuie să privim spre viitor... Și viitorul sunteţi 
dumneavoastră! Aţi trăit prea mulţi ani în umbra lui Ramose, 
fără a vă putea exprima din plin personalitatea. Deși decesul 

său v-a întristat profund, trebuie să admitem că vă deschide 
largi perspective. 

Kenhir se opri din înfulecat: 

— Care anume? 

— Nu mă îndoiesc nicio clipă de reușita deplină ce vă 
așteaptă, cu atât mai mult cu cât vă bucuraţi de sprijinul 
autorităţilor. Dar bănuiesc că viaţa în acest sat închis nu e 
întotdeauna plăcută... 

— Asta puteţi s-o mai spuneţi o dată! 

Abry își ascundea cu greu uimirea. Din partea scribului 
Mormântului se aștepta la negarea vehementă a acestui adevăr 
și la proteste pline de indignare. 

— Nu i-aș dori nimănui postul meu, continuă Kenhir. Niciun alt 
scrib nu muncește ca mine, și asta pentru niște amărâte de 
avantaje. 

Administratorul era încântat. Ramose incoruptibilul n-ar fi 
rostit niciodată asemenea cuvinte! Privindu-i trupul rotofei, 
aspectul păstos și ochii vicleni, înţelegeai că acest Kenhir era, 
fără îndoială, un arivist care va putea accepta unele propuneri. 

— Cred că vă este interzis să vorbiţi despre munca pe care o 
prestați... 

— Este un secret, într-adevăr, dar vă asigur că nu prezintă un 
interes prea mare! Dacă există tineri scribi ambiţioși pe care îi 
cunoașteți, sfătuiţi-i să ocolească acest loc tainic. 

— Atunci, de ce aţi acceptat această funcţie? 

— O nefericită înlănţuire de împrejurări, răspunse Kenhir. Am 
urmat studii îndelungi și grele, sperând că voi ajunge departe, 
poate chiar la gestionarea unei părți din domeniul Karnak. Când 
l-am întâlnit pe Ramose, am fost sedus de inteligenţa și de 
știința sa, pe care mi le-a transmis cu generozitate; neputând 
avea copii, el și soţia lui m-au adoptat, cu condiţia să-mi asum 
funcţia de scrib al Mormântului. La început, am fost fericit și 
flatat; dar mai apoi, am lăsat-o mai moale. Și când te gândești 
că postul ăsta este unul dintre cele mai invidiate din Egipt! 

— Dacă vă pot fi de folos... 

— Va trebui să-mi rezolv singur problemele, fără s-o spun 
cuiva, cu excepţia prim-ministrului. 

— Un secret e ceva apăsător... N-ar trebui să-l desfiinţaţi? 

— Trăim într-o ţară a tradiţiilor. Nu este ușor să le schimbi. 

Abry simțea că scribul Mormântului ar putea face concesii, 
chiar confidenţe, dar era bine să nu-i forțeze mâna. Cine ar 
putea, mai bine decât Kenhir, să dea informaţii importante 
despre Locașul Adevărului? Dacă Abry ar deveni prietenul său, 
ar avea un avantaj neașteptat asupra comandantului Mehy și ar 
începe să slăbească strânsoarea. 

— Sunteţi un bărbat extrem de simpatic, Kenhir, și nu-mi 
place să vă văd cufundat în asemenea necazuri. 

— Asta e legea satului! Un necaz urmează altui necaz și nu se 
mai termină niciodată. 

— Necazuri... de ce natură? 

— N-am dreptul să vorbesc despre asta. 

— Cât de singur trebuie să fiți! 

— Eu o să-mi mai torn niște vin... Cred că aveţi o cramă cu 
vinuri excelente. 

— V-aș putea oferi câteva amfore cu vin roșu de Athribis! 

— Mi-ar face plăcere, Abry. Asta ar schimba ceva în viaţa mea 
obișnuită. 

— În faţa atâtor greutăţi, care vă sunt proiectele? 

Kenhir rămase pe gânduri: 

— Despre cele legate de sat, îmi este imposibil să vorbesc. 
Dar am proiecte personale. 

Administratorul nu mai putea de fericire. O dată cu moartea 
lui Ramose, satul artizanilor își pierduse sufletul. lar scribul lui 
Maat își alesese prost moștenitorul, un funcționar înăcrit și 
veșnic prost dispus, pe care nu-i va fi prea greu să-l corupă. 

— Și aceste proiecte personale sunt și ele secrete? 

— Mai mult sau mai puţin. Sper chiar că unul dintre ele va 
beneficia de o oarecare notorietate! 

— Aţi putea să mi le dezvăluiţi? 

Kenhir se crispă: 

— Îmi promiteţi că veţi fi absolut discret? 

— Bineînţeles! 

— Am intenţia să scriu, mărturisi Kenhir. Numele marilor 
autori au avut de pierdut dincolo de moarte, deși n-au construit 
piramide. Copiii lor sunt textele, soţia lor, paleta scribului. Cele 
mai solide monumente se năruie, dar de cărți îţi amintești 
întotdeauna. O carte bună înalţă o piramidă în inima cititorului și 
durează mai mult decât un mormânt de la miazănoapte. Ceea 
ce prevăd marii autori se îndeplinește, ce le scapă de pe buze 

rămâne în memorii. Ei își ascund puterea magică, dar, citind, 
profităm de ea. 

Kenhir se ridică: 

— Nu mai pot să stau. Să nu spuneţi nimănui ceea ce v-am 
destăinuit, îi recomandă scribul Mormântului unui Abry paralizat 
de uimire, și nu uitaţi să-mi trimiteţi vinul cel roșu. 

În cea mai mare cazarmă din Teba, comandantul Mehy făcea 
proba unui nou car, când Abry sosi să-i relateze discuţia sa cu 
scribul Mormântului. 

— N-am reușit să-i smulg nici cea mai mică informaţie, dar nu 
trebuie să disperăm. 

Nervos fiind, Mehy îi vorbea pe un ton execrabil: 

— Seamănă cu Ramose? 

— Deloc, fiți liniștit. 

— Dar se agaţă totuși de secretele sale, precum maimuța de 
trunchiul palmierului! 

— Asta doar în aparenţă... Kenhir se plânge tot timpul de 
povara care-l apasă și de veșnicele necazuri pe care i le fac 
sătenii. 

— Are vreo ambiţie? 

Abry păru jenat: 

— Nu mi-a destăinuit decât una... 

— Care? 

— Vrea să scrie literatură. 

Furios, Mehy lovi cu pumnul crupa unui cal negru, care 
necheză de durere. 

— Îţi baţi joc de mine! 

— Nu, comandante! Kenhir mi-a făcut apologia scriitorilor, a 
căror operă i se pare mai durabilă decât construcţiile din piatră. 

— Individul ăsta e de-a dreptul nebun. 

— Oricum ar fi, nemulțumirea sa trebuie exploatată. 

— Să sperăm că această pistă nu se va pierde, ca acea a 
șefului Sobek! 

— S-a întâmplat ceva? 

— E foarte simplu, dragul meu Abry. l-am propus prim- 
ministrului mutarea lui Sobek și avansarea lui ca adjunct la 

direcţia securităţii fluviale a Tebei. Primul insucces din cariera 
mea, din cauza ideii tale stupide! Numai faraonul și prim- 
ministrul pot hotărî o schimbare a șefului pazei din locul secret 
al artizanilor, iar ei nu au nevoie de niciun sfat, cu atât mai mult 
cu cât Sobek face o muncă perfect satisfăcătoare. M-ai făcut să 
calc strâmb, Abry, și nu vei putea șterge această greșeală cu 
vorbele delirante ale lui Kenhir. Încearcă să repari ce-ai stricat, 
și repede! 
t 

— E rândul tău, îi spuse Nefer cel Tăcut lui Paneb cel Zelos. 

Doar un bloc mai trebuia pus pentru a termina partea 
superioară a zidului. Folosind firul cu plumb, tânărul colos 
verifică pentru ultima oară dacă fețele sunt drepte. Apoi, Nakht 
cel Puternic și Karo cel Posac împinseră blocul în lapte foarte 
gras, Fened-Nasul se folosi de o spatulă din lemn pentru a 
întinde liantul, iar Casa-Funie, fidel metodei predate de Imhotep 
la construirea primei piramide, trecu între pietre o lamă de 
cupru acoperită cu un abraziv care să înlesnească aderenţa. 

De când lucra la construirea mormântului lui Ramses cel Mare 
sub conducerea prietenului său, Paneb trăia zile de exaltare. 
Extraordinara sa capacitate de a nu simţi oboseala făcea minuni 
și, cum nu cunoștea aproape nimic privind arta de a construi, 
accepta fără să crâcnească ordinele cioplitorilor în piatră. 

Paneb aprecia metoda folosită de Nefer în organizarea 
șantierului. Fidel poreclei sale, vorbea puţin și nu ridica 
niciodată tonul, nici măcar atunci când era nemultumit. Dădea 
indicaţii precise, pornind de la proiectul șefului de echipă, apoi 
le lăsa artizanilor o mare libertate de acţiune. Dimineaţa și 
seara, îi aduna pe toţi și le cerea părerea asupra calităţii muncii 
de peste zi. Deschis observaţiilor, Nefer le respingea cu mult 
calm atunci când i se păreau nefondate, dar fără să-i poarte 
ranchiună celui ce-l criticase. li plăcea ca, înainte de a porni la 
treabă, comunitatea să aibă timp să reflecteze, dar, odată luată 
hotărârea, fiecare trebuia să-și folosească din plin forțele și 
talentul, fără comentarii. 

Însoţit uneori de Kenhir, Neb cel Desăvârșit inspecta șantierul 
în fiecare zi. Meticulos, nu risipea complimente și atrăgea 
atenţia, fără menajamente, asupra imperfecţiunilor, artizanii 
trebuind să le corecteze fără întârziere. 

Paneb privea mereu în jurul lui, cu ochii larg deschiși: observa 
tehnica folosită de unul sau de altul, pentru a remedia erorile 
făcute, și n-o uita niciodată. Invăţătura era pentru el cea mai 
savuroasă mâncare și se ospăta în contact cu acești oameni 
aspri, care nu ezitau nici să-l critice, nici să râdă de el. Dornic de 
a-și însuși cât mai bine știința lor, tânărul uita de tot ce l-ar fi 
putut supăra. 

Când Nefer îi îngăduise să folosească un fir cu plumb atârnat 
de un batiu de lemn a cărui extremitate era de forma unei inimi 
de piatră, Paneb simţise o mândrie imensă. Lui, un simplu 
ucenic, i se acorda cu adevărat încredere. 

Privi zidul terminat, cu sentimentul că închisese în el o parte 
din fiinţa sa. 

Nefer puse mâna pe umărul prietenului său: 

— Ai muncit bine. 

— A fost minunat să... simt în mâna mea unealta asta. 

— Orice faci, trebuie să fie conform cu firul de plumb, Paneb, 
căci un lucru făcut greșit nu duce la nimic bun. Un om care 
muncește prost nu este primit pe bacul ce traversează ţara 
drepţilor, în timp ce omul cinstit și corect ajunge la celălalt mal. 
Ustensilele ne învaţă drumul cel drept, nu sunt preocupate nici 
de slăbiciunile, nici de stările noastre. Datorită lor ia naștere 
acest sanctuar. 

Ușa principală dădea într-un vestibul. De aici, se trecea, 
printr-un pasaj, într-o sală cu picturi policrome: butuci de viță- 
de-vie încărcaţi de ciorchini de struguri și texte hieroglifice 
albastre. Ched Salvatorul realizase o capodoperă de o mare 
fineţe și graţie, încununată de o scenă rituală în care Ramses cel 
Mare îi oferea parfumuri lui Hathor. Apoi se deschidea o sală 
boltită, din spatele căreia, urcând trei trepte, se ajungea la o 
capelă. In stânga, o sală de purificare și altare pentru ofrande. 
Apartamentele private ale faraonului cuprindeau un dormitor, 
un birou, toaletă și o terasă, acestea învecinându-se cu 
ansamblul sacru. Intre micul palat regal și curtea templului lui 
Hathor, se afla o „fereastră de legătură”, deasupra căreia se 
puteau vedea capete de libieni, nubieni și asiatici, întruchipări 
ale dezordinii și ale întunericului, pe care doar Maat reușea să le 
învingă. 


243 


— Noi am terminat, constată Paneb, dar Ramses locuiește în 
capitala sa din deltă și cine poate ști dacă va mai veni vreodată 
aici. 

— Edificiul pe care-l vezi poartă numele de Khenu, 
„Interiorul”, și noi asta suntem, oameni de interior, sortiţi să 
protejăm Ka-ul regal, cel care ne dă viaţă. Că faraonul este sau 
nu prezent fizic, Ka-ul său strălucește, cu condiţia ca pietrele 
strânse aici să fie cu adevărat vii. lată de ce este atât de 
importantă ceremonia de inaugurare. 

— Ciudate mai sunt cuvintele tale, Nefer... Ai putea să juri că 
tu ești cel care a proiectat locul de veci al lui Ramses! 

— Vezi-ţi de treabă, n-am făcut decât să urmez indicaţiile lui 
Ramose și să concretizez planul dictat de maestrul de lucrări, 
Neb cel Desăvârșit. 

— Totuși, ai îndrumat artizani mai experimentați decât tine! 

— Unicul îndrumător este, după cum vezi, șeful nostru de 
echipă. 

— Fened-Nasul mi-a spus că ai făcut o sculptură pentru 
capela acestui palat... 

— Așa este. 

— AȘ putea s-o văd și eu? 

Nefer îl duse pe Paneb până-n pragul capelei Ka-ului regal. 
Ridică încet o pânză care acoperea un lintou de calcar. 

Pe fața unui cartuș mare, ovalul cosmosului în care era înscris 
numele său, un Ramses de mici proporţii era protejat de o 
enormă vacă Hathor ieșind dintr-un pâlc de papirus. Animalul 
purta un colier de înviere, a cărui energie îl proteja pe faraon. 

— Nemaipomenit! aprecie Paneb. A ta a fost ideea? 

— Bineînţeles că nu. Șeful de echipă mi-a dat epura și eu am 
copiat-o cu fidelitate. 

— Totuși, regele ăsta atât de mic... 

— În privinţa asta, m-am consultat cu Neb cel Desăvârșit. De 
la el știu că, în această capelă, zeița-mamă face să renască în 
fiecare zi Ka-ul regal, care apare ca un copil și rămâne, în 
același timp, adult. Aici va avea loc miracolul unei regenerări 
permanente, al cărei secret nu-l cunosc decât divinităţile. 

— Eu n-aș fi atât de sigur... 

— Ce vrei să spui, Paneb? 

— Acea lumină care trece prin ușă... A fost văzută de oamenii 
din sat și ei nu sunt zei! Privește monumentul ăsta: tu ești cel 
care l-a înălțat, dar nu ţi s-au dat cheile lui. 

— Fiecare lucru la timpul lui. Important este să găsim drumul 
cel bun. 

— Eu nu sunt fatalist ca tine, Nefer! Vreau să descopăr și să 
cunosc totul, să pătrund misterele acestui sat, să înţeleg de ce 
atât de puţini artizani sunt consideraţi demni de a munci aici, să 
știu cum se taie în stâncă un loc de veci și să văd cu ochii mei 
momentul învierii. Și sunt sigur că mi-am aflat drumul cel bun. 

Cioplitorii în piatră s-au adunat dinaintea noului sanctuar al lui 
Ramses cel Mare pentru a sărbători sfârșitul muncii pe șantier. 
Șeful de echipă obținuse destul de greu de la Kenhir un urcior 
de vin din anul douăzeci și opt al domniei faraonului, o băutură 
excelentă, din care mai rămăsese încă puţin în pivniţa scribului 
Mormântului. 

Ca ucenic, Paneb cel Zelos avea sarcina să curețe uneltele, să 
le aranjeze în cufere de lemn și să le predea lui Kenhir care, 
după cum îi era obiceiul, le verifica îndelung, cu minuţiozitate, 
înainte de a-și nota în Jurnalul Mormântului că totul era bine. 

— O să fii un bun cioplitor, îi spuse Fened-Nasul lui Paneb. 

— Poate... Dar eu am ales desenul și pictura. 

— Văd că ești un flăcău încăpățânat! 

— Spune-mi, de ce porţi numele ăsta? 

— Nu știai că nimic nu e mai important decât nasul? Atunci 
când un maestru vrea să-și dea seama cum este aspirantul, îi 
privește mai întâi nasul, pentru că acesta este sanctuarul secret 
al corpului. Pentru a trudi în această confrerie, măi, băiete, 
trebuie să ai nas, mult nas, și încă mai mult suflu! Nu numai cel 
care trece prin nasul tuturor ființelor vii atunci când respiră, dar 
și cel al creaţiei, cel care animă piramidele, templele și locurile 
de veci, cel care gonește mediocritatea, așa cum vântul 
împrăștie ceața. Ai învăţat să citeşti, așa că știi să scrii cuvântul 
„Ducurie” cu nasul; și fără ea, crede-mă, nimic durabil nu poate 
fi construit. Cel mai curat izvor de bucurie este practicarea 
meseriei în slujba lui Maat. 

— Nu-i mai ţine prelegeri, îl sfătui Nakht cel Puternic, nu vezi 
că nu înțelege nimic din ce-i spui? 

— Adică puterea e legată în mod obligatoriu de prostie? 
întrebă Paneb. 

Cu pumnii strânși, Nakht se ridică: 

— O să-ţi dau borşul pe nas, ţâncule! 

Fened-Nasul și Karo cel Posac interveniră: 

— Gata, vă ajunge! Momentul e prea plăcut ca să-l stricaţi. 
Mai bine să bem din vinul ăsta excelent și să ne pregătim pentru 
marea sărbătoare a Anului Nou. 

Cu gând de răzbunare, Nakht cel Puternic arătă cu degetul 
către Paneb. 

— Aşteaptă, că ai să vezi tu! 

— Oricând la dispoziţia ta. Vorbești, dar numai vorba e de 
tine. 

Cioplitorul zâmbi ironic. 

— lar tu vorbești prea repede. 

t 

Sărbătoarea îl sâcâia pe Paneb, asta mai mult decât altele. Nu 
putea să ia cu asalt clanul desenatorilor și să stea de vorbă cu 
șeful de echipă pentru a obţine cele dorite. 

Deși fusese prevenit de soţia sa, la cină se arătase atât de 
prost dispus, încât Uabet cea Pură îl lăsase în pace, mulţumindu- 
se să-și facă datoria de gospodină perfectă. 

Satul se lăsa în voia sărbătoririi primei zile a anului, în timp ce 
Paneb ardea de nerăbdare să-și înceapă noua muncă. Mânios, 
se sculase în toiul nopţii și ieșise pe poarta dinspre 
miazănoapte, luând-o apoi pe poteca ce ducea la trecerea spre 
Valea Regilor. Ştiindu-se urmărit de pândarii puși de Sobek, făcu 
un ocol prin pietriș ca să scape de privirile lor și se așeză pe o 
stâncă. 

După cum prevăzuseră specialiștii, inundaţiile aveau să fie 
excelente și, pentru a nu știu câta oară, Hapi, dinamismul 
fertilizator al Nilului, își oferea prosperitatea Egiptului. Dar lui 
Paneb puţin îi păsa de culturi și de bogăţia ţării; el nu voia decât 
să deseneze și să picteze, fusese iniţiat în confreria care păstra 
secretele vocației sale, dar toate ușile i se închideau cu 
încăpăţânate! 

Nefer cel Tăcut, în schimb, progresase cu pași de uriaș; în 
câţiva ani, trecuse peste câteva etape, având deja comportarea 
unui patron al cioplitorilor, deși asta nu-i plăcea. 

Paneb nu era nici gelos, nici invidios, doar puţin supărat și, 
mai ales, frustrat. De câte ori crezuse că se apropie de țelul 
mult visat, se ivise ceva care, în mod imperativ, îl oprise din 
drum. E adevărat, învățase mult, dar nimic din ce dorea să 
cunoască! 

Cu mâini fine, moi și parfumate, cineva îi acoperi ochii. 

— Te aşteptam, Paneb! 

— Turcoaza! De unde știai că voi fi aici? 

— O preoteasă a lui Hathor este, în mod inevitabil, 
clarvăzătoare... 

Cu un gest năvalnic, o strânse la piept. 

— Uiţi că ești însurat? Adulterul este un păcat grav. 

Dintre minunile create de zei, Turcoaza era una dintre cele 
mai seducătoare. Paneb își scoase perizoma, apoi rochia iubitei 
și le puse pe pietriș, făcând astfel un culcuș improvizat. Se 
întinse pe spate, uitând de pietrele ascuţite, de îndată ce trupul 
ușor al Turcoazei se confundă cu cerul. 

Sub bolta înstelată a celei din urmă zile a anului, se iubiră 
până-n zori. 

T 

Când se trezi, amanta sa dispăruse. Închise ochii pentru 
câteva clipe retrăind plăcerile nopţii, apoi făcu drumul înapoi 
către sat. 

La fel ca în dimineața morții lui Ramose și a soției sale, 
liniștea ciudată a acestei zile de sărbătoare îl descumpăni. Fără 
îndoială, murise iar cineva, și asta anulase orice distracţie. În 
funcție de locul ocupat în ierarhie de cel dispărut, începea din 
nou o perioadă de doliu, mai mult sau mai puţin lungă. Paneb va 
fi din nou obligat să tacă și să respecte jalea comunității. 

Nu, cu riscul de a sparge tradiţia, el nu se va resemna! 
Nimeni, nici măcar un șef de echipă, nu se putea opune 
drepturilor sale. In timp ce toţi se vor tângui, Zelosul va învăța, 
de bine de rău, tehnica, sub îndrumarea unuia dintre desenatori. 

Poarta mică dinspre miazănoapte, la care nu puteau ajunge 
decât sătenii, era închisă. 

Intrigat, Paneb se duse la poarta principală. Dar și aici era 
pustiu, căci lucrătorii auxiliari erau liberi. 

Stând pe vine și mestecând o bucată de papirus dulce, 
paznicul îl măsură din ochi și-l salută făcând un semn din cap. 

Paneb ieși pe poartă, închizând-o în urma lui. 

Nu vedea pe nimeni. 

Locuitorii satului nu erau nici la necropolă, nici în sat. Unde 
puteau să fie dacă nu la templu? 

Tânărul colos înaintă pe ulița principală și auzi în spatele lui 
un zgomot de pași. Se întoarse și-i văzu pe Casa-Funie, Fened- 
Nasul, Karo cel Posac și Nakht cel Puternic, așezați în rând, 
nemișcați și înarmaţi cu bâte. 

— Ce surpriză, nu? întrebă Nakht, voios. Vino, băiete, te 
aşteptam! 

Userhat-Leul şi lpuy-Iscoditorul se alăturară celor patru 
cioplitori în piatră. 

Un grup de şase bărbați înarmați, dintre care unii mai 
degrabă vânjoși... Infruntarea se anunța serioasă, dar Paneb nu 
se temea. Chiar dacă va încasa câteva lovituri, va răspunde cu 
şi mai multe. 

— N-ai nicio șansă s-o ștergi, îl preveni Nakht cel Puternic. 
Priveşte înaintea ta. 

La celălalt capăt al uliţei principale se zăreau Renup cel Jovial, 
Ched Salvatorul, Gau cel Exact, Unesh-Șacalul, Didia cel 
Generos, Thuty-Savantul și chiar Pai-Pâinică Bună, înarmaţi și ei 
cu bâte, vizibil hotărâți să se încaiere. 

Șeful de echipă și Nefer erau singurii care nu participau la 
această vânătoare. 

Grupul desenatorilor părea mai puţin robust decât cel al 
cioplitorilor în piatră. Paneb va zdrobi mai întâi craniul lui Pai, îi 
va lua bâta și-i va pune jos pe complicii săi. Și dacă va trebui să 
cadă, aceasta nu se va întâmpla decât în urma unei lupte 
aprige. 

Vasăzică, ei nu se gândiseră decât să comploteze pentru a 
scăpa de el! Scârbit de atâta fățărnicie, Paneb simţi că turbează 
de furie și înaintă cu pași ameninţători. 

Grupul se despică, făcând loc femeii înțelepte. O minunată 
rochie roșie îi punea în valoare podoaba albă, pieptănată cu 
grijă. 

— Oprește-te, Paneb! Pentru tine, totul este conflict și 
sfâșiere. Nu greșești, căci așa ne ducem existenţa. Dar viaţa 
satului secret ne cere mai mult decât existența. Ne cheamă 

către desăvârșire și seninătate... Dar mai întâi trebuie să ne 
învingem dușmanii, mai ales mânia, excesul și ura, care ne rod 
inima. Tu ai fost ales să te identifici cu acest sat, pentru a-l 
împiedica să facă rău. Vei veghea să dea naștere unui nou an 
fericit pentru confrerie. 

Membrii echipei din dreapta își aruncară bâtele în aer, 
începură să urle de bucurie și se aruncară asupra lui Paneb, care 
nu opuse nici cea mai mică rezistență. Cu greu, îl ridicară pe 
tânărul colos și-l purtară pe braţe până în fața templului lui 
Hathor. Acolo, îl legară strâns de un stâlp. 

De la cel mai mic la cel mai mare, îi aruncau vorbe jignitoare, 
ordonându-i să nu intervină în viaţa satului, dacă nu vrea să fie 
rupt în bătaie. 

Din poziţia sa nu tocmai de invidiat, Paneb cel Zelos asistă la 
toate pregătirile banchetului. Cioplitorii în piatră și câteva dintre 
neveste beau cot la cot. Turcoaza nu-i adresa nici măcar o 
privire, Uabet cea Pură îi arunca ocheade pline de milă, iar Clara 
și Nefer îi dădeau semne de prietenie. 

De altfel, acesta din urmă îi aduse, în mai multe rânduri, apă 
proaspătă, singura hrană potrivită pentru un om în fierbere. 

— Ai fi putut să-mi spui că am fost ales... Era cât pe ce să 
masacrez jumătate din echipă! Nu cumva tu ești cel care a avut 
ideea asta prostească? 

Privindu-l cu ochi lipsiţi de orice expresie, Tăcutul nu 
răspunse. 

Condamnat să-și asume poziția de țap ispăşitor, Paneb își 
suporta cu răbdare starea neplăcută, deși foamea, aţăâţată de 
felurile de mâncare suculente pe care le avea în faţa ochilor, îi 
chinuia stomacul. Cei care credeau că, impunându-i această 
nouă încercare, îi vor slăbi voinţa, n-aveau decât s-o creadă. 
Faptele urmau să-și spună cuvântul. 

La apariţia stelei Sothis, femeia înţeleaptă proclamă nașterea 
Anului Nou, marcată de lacrimile lui Isis, care declanșau 
inundația. Abia acum, șeful de echipă îl dezlegă pe Paneb. 

În timp ce clocotitorul își freca încheieturile mâinilor, Neb cel 
Desăvârșit îi trase un pumn în spate, între omoplaţi. 

— Urechea conștiinței tale e deschisă, Zelosule! Și acum, la 
treabă! începe munca istovitoare. 

De când șeful Sobek făcea cercetări zadarnice pentru a-l afla 
pe autorul asasinării paznicului nubian, aproape că nu mai putea 
să doarmă. Poţiunile prescrise de femeia înțeleaptă îi calmau 
nervii, dar niciuna nu-i potolea obsesiile. Un om din subordinea 
sa avusese o moarte cumplită și un criminal rămânea în 
libertate, sigur că va scăpa nepedepsit. 

Sobek nu mai putea trece pe lângă un artizan fără să-l 
bănuiască, și această neîncredere permanentă îi învenina 
existența, cu atât mai mult cu cât nu apăruse nici cea mai mică 
dovadă în sprijinul îngrozitoarei ipoteze. Și de ce fusese comisă 
această crimă? 

Un eveniment neașteptat îl făcuse să întrezărească o pistă 
atât de incredibilă, încât se văzu nevoit să-l consulte pe scribul 
Mormântului. 

instalat în biroul celui de al cincilea fort, Kenhir își scria 
raportul zilnic, cu un scris tot mai neciteț. Blestema pretenţiile 
unei administrații prea birocratice, care ţinea să cunoască exact 
numărul de dălţi de aramă folosite de artizanii satului. El era, 
desigur, cel care trebuia să le verifice și să-i mustre pe cei care 
uitau să i le restituie după terminarea lucrului. 

— Ai picat prost, Sobek! 

„Cu el, gândi nubianul, pici întotdeauna prost; exact opusul lui 
Ramose.” 

— Cunosc motivul plângerii tale: lucrătorii auxiliari cer o 
schimbare a programului de lucru pentru sezonul cald. Le 
înţeleg punctul de vedere, dar trebuie să asigur bunăstarea 
satului. Și apoi, acest gen de probleme nu intră în atribuţiile 
tale! 

— Știu, Kenhir, și vin să vă consult într-un caz mult mai grav. 

Scribul Mormântului deveni curios: 

— la loc, te rog! 

Sobek se așeză pe un taburet. 

— Cred că știți că am continuat să anchetez cazul asasinării 
unuia dintre oamenii mei. 

— O poveste tare încurcată, aprecie Kenhir. Se credea că a 
fost un accident, apoi s-a bănuit că a fost o crimă și, în cele din 
urmă, uitarea a făcut să înceteze orice întrebări. 


— Nu și pe ale mele. 

— Ai cumva vreo pistă? 

— Poate că destinul mi-a oferit una, dar am nevoie de părerea 
dumneavoastră. 

— Eu nu sunt paznic! 

— Dacă nu mă înșel, s-ar putea să fie în joc viitorul confreriei. 

— Nu exagerezi cumva? 

— Ar fi bine! 

Kenhir cel Ursuz mormăi. Șeful Sobek n-avea nici obiceiul de a 
purta vorbe de colo-colo, nici de a se aprinde pentru niște idei 
năstrușnice; scribul hotărî să-și facă puţin timp pentru a-l 
asculta. 

— Atunci, pe cine au căzut bănuielile? 

Șeful Sobek privi drept înainte, ca și când dialoga cu un 
personaj invizibil. 

— Abry, administratorul principal al malului stâng, mi-a 
propus să renunţ la postul meu și să devin responsabilul 
securităţii fluviale tebane. 

— O promovare frumușică... 

— Sunt mulţi candidaţi mai calificaţi decât mine pentru 
această funcţie și oferta lui Abry implică o recompensă. 

Kenhir deveni și mai curios: 

— O tentativă de corupţie? 

— După părerea mea, da. În schimbul serviciului pe care mi l- 
ar face Abry, ar trebui să mă angajez să-i spun tot ce știu despre 
satul artizanilor. 

Scribul  Mormântului ronțăi câţiva sâmburi de pepene, 
încercând să-și amintească discuţia pe care o avusese cu același 
Abry. În lumina celor dezvăluite de Sobek, întrezărea o 
semnificaţie mai degrabă îngrijorătoare. 

— Care a fost reacţia ta, Sobek? 

— M-am prefăcut interesat și cred că Abry a mușcat 
momeala. Măcar a avut inteligenţa să nu insiste, dar sunt sigur 
că va reveni să mă ia cu asalt. 

— Te înșeli. 

— De ce sunteţi atât de categoric? 

— Pentru că eu cunosc prea bine poziţia prim-ministrului: îi 
dai satisfacţie deplină, ca și faraonului în persoană. Dacă Abry 
te-a propus pentru o nouă funcţie, a văzut și un refuz sec și 

definitiv. În mod normal, n-ar fi trebuit să-ţi dau această 
informaţie confidențială, dar date fiind circumstanțele... 

— Eu sunt paznic și-mi iubesc meseria, afirmă Sobek, solemn. 
Garantarea protecției Locașului Adevărului nu e o povară, ci o 
onoare și aș vrea să credeţi că propunerea lui Abry n-a trezit în 
mine niciun ecou. 

Simţind că nubianul este pe punctul de a se supăra, Kenhir 
încercă să-l liniștească: 

— Paza satului n-a fost niciodată mai bine organizată decât 
acum, șefule Sobek. Ai toată încrederea mea. Dar de ce legi 
tentativa de corupţie a lui Abry de uciderea subalternului tău? 

— Pentru că un personaj atât de important n-are de ce să se 
gândească la binele meu, doar dacă se gândește că sunt șeful 
pazei din Locașul Adevărului. Dacă vrea să mă promoveze, n-o 
face oare pentru a mă îndepărta de această poveste și pentru a 
o vedea uitată definitiv? 

Raționamentul lui Sobek îl tulbură pe scribul Mormântului. 

— Nu prea îl văd eu pe Abry fofilându-se în munţi în toiul 
nopţii și asasinându-l pe gardian... 

— Nici eu, dar poate că el a comandat crima? 

— Și de ce ar fi făcut-o? la explică-mi! 

— Ar fi putut trimite un emisar a cărui misiune ar fi fost să-și 
noteze planul locului. 

— Te gândești cumva... la o tentativă de prădare a 
mormintelor regale? 

— Asta e pericolul permanent care ne paşte. Mulţi cred că ele 
conţin bogății fantastice și visează să și le însușească. Atâta 
timp cât protecţia lor va fi asigurată, riscurile vor rămâne 
minime. Dar presupunând că sătenii ar fi suspecți și 
desconsideraţi, și că s-ar pune capăt activităţii lor... 

— Asta e imposibil, Sobek! 

— Așa aș vrea să cred și eu, dar ar trebui să ne gândim totuși 
la ce e mai rău. 

Pesimist de felul lui, Kenhir cel Ursuz deveni sensibil la 
argumentele paznicului. 

— Așadar, presupui că se țese un complot periculos împotriva 
satului artizanilor și că administratorul principal al malului stâng 
este unul dintre participanţi... 

— Nu văd alt motiv pentru tentativa de corupție. 


Kenhir regretă dispariţia lui Ramose. El, scribul lui Maat, ar fi 

știut ce trebuie să facă pentru a salva confreria. 
t 

Cu un mic decalaj, Paneb cel Zelos avusese dreptul la masa 
de sărbătoare, la care se adăugase un masaj îndelung și 
deosebit de plăcut oferit de Uabet cea Pură, îngrijorată pentru 
muşchii soțului ei. 

In sfârșit, cuvintele șefului de echipă îi deschideau drumul! Nu 
va pleca la luptă neînarmat, ci bine echipat cu autorizaţia lui 
Neb cel Desăvârșit. 

Precaut până la a se bănui pe sine însuși, tânărul colos ceruse 
părerea prietenului său Nefer, care îl lămurise pe loc: acel pumn 
în spate pe care i-l dăduse maestrul însemna că Paneb era 
autorizat să intre în clanul desenatorilor. 

Trecuseră atâţia ani grei până să ajungă aici... Și ăsta nu era 
decât începutul drumului! Entuziasmul Zelosului nu scăzuse, ba, 
dimpotrivă, sosise vremea să facă dovada talentului său. 

Cu inima bătând frenetic, Paneb se duse la atelierul epurelor, 
acolo unde lucra Ched Salvatorul, patronul desenatorilor. 

Cu părul său fin, mustăcioara îngrijită și ochii de un gri- 
deschis, dispreţuitori și pătrunzători, Ched îi apărea tânărului ca 
un adversar de temut. Pictorul își pregătea culorile. Trecură 
câteva minute lungi și încordate până să catadicsească să 
observe prezenţa lui Paneb. 

— Ce faci aici? Nu faci parte din echipa cioplitorilor în piatră? 

— Aceea era doar o sarcină de moment... Acum, când 
lucrarea a luat sfârșit, vă stau la dispoziţie. 

— Eu n-am nevoie de nimeni, măi băiete. Ti-am mai spus-o! 

— Șeful de echipă m-a lovit în spate ca să-mi dea de înţeles 
că de-acum sunt pregătit. 

— Ah... Mă mir. Neb cel Desăvârșit în persoană? 

— Chiar el. 

— Ce știi tu să faci, de fapt? 

— Să pregătesc o suprafaţă folosind ipsosul. 

— Așa... Și atunci de ce nu continui? În satul ăsta, un bun 
ipsosar are un viitor mare. 

— Dar eu vreau să fac mai mult. 

— Eşti în stare? 

— O să vedeţi. 


— Nimeni nu poate să desconsidere ordinele șefului de 
echipă, recunoscu Ched Salvatorul. Va trebui deci să te dau pe 
mâna desenatorilor, care te vor învăţa rudimentele tehnicii lor. 
Vei constata, precum mulți alţii înaintea ta, că n-ai niciun pic de 
talent pentru această meserie. Asta ar trebui să fac, numai că 
mi-e imposibil. 

Paneb fierbea: 

— Pentru care motiv? 

— E un caz de forță majoră. Peste câteva zile, satul va trăi un 
eveniment excepţional, iar noi suntem prinși în terminarea unor 
lucrări. Deci nu avem timp să ne ocupăm de instruirea unui 
ucenic. 

Paneb era convins că pictorul râde de el. 

— Și care e acest eveniment? 

— Ramses cel Mare vine să-și inaugureze sanctuarul. 

Și dacă bătrânul rege ar avea un accident mortal? De când 
fusese informat, ca și celelalte notabilităţi tebane, de sosirea 
faraonului, acest gând seducător nu-l mai părăsea pe Mehy. El 
era, și nimeni altul, cel care îl menținea pe șeful Sobek în postul 
său, veghind asupra Locașului Adevărului, cu o vigilenţă 
niciodată dezminţită. Dacă Ramses ar dispărea, satul ar fi lipsit 
de protectorul său principal. 

Forțele care asigură securitatea monarhului nu se vor lăsa 
ușor păcălite, iar Mehy nu va găsi niciun dement care să încerce 
să-l suprime pe Ramses cel Mare, devenit o legendă vie, atât în 
Egipt, cât și în alte ţări. 

În timp ce asculta, distrat, nimicurile guralivei sale soţii, 
supuse și zâmbitoare, fostului căpitan de care îi veni o idee. 

Cu puţin noroc, regele nu-i va mai sta mult timp în cale. 

t 

Vizita lui Ramses stârnise un entuziasm fără margini. Pe malul 
stâng al Tebei, fiecare locuitor dorea să-l vadă trecând pe 
suveran, pe bărbatul care stabilise o pace durabilă în Orientul 
Apropiat, aducând totodată prosperitatea în cele Două Tări. 

Garda de elită veghea asupra șefului de stat, dar îi putea 
trece cuiva prin minte să atenteze la persoana sa? Insoţit de 

fidelul său secretar particular Ameni, aproape la fel de bătrân ca 
el, Ramses era purtat de un car condus de un ofițer 
experimentat și tras de doi cai puternici și domoli. La adăpostul 
unei umbrele mari, ilustrul călător contempla cu emoție culmea 
de miazănoapte și templele de mii de ani. 

leșind din zona de culturi, dincolo de sanctuarul lui 
Amenhotep al III-lea, faraonul trase în piept aerul deșertului, în 
care găsise atât de des forța necesară funcţiei sale covârșitoare. 
Imensul sanctuar fusese construit în stilul celui de la Luxor și 
apoi mărit din ordinul lui Ramses, adăugându-i-se o curte 
străjuită de coloși, un pilon și două obeliscuri. 

Când monarhul trecu de cele cinci forturi, urmat de o cohortă 
de demnitari printre care primarul Tebei, administratorul 
principal al malului stâng și trezorierul Mehy, paznicii lui Sobek, 
în uniformă de gală, formară o gardă de onoare. 

Și toți se mirară văzând că Sobek intervine, obligându-i să se 
oprească la al cincilea fort. 

Scos din minţi, Abry cobori din carul său. 

— Ce v-a apucat? Suntem cortegiul oficial! 

— Din ordinul faraonului: nimeni nu merge mai departe. 

— E de necrezut! Trebuia să asistăm la o ceremonie și... 

— Inaugurarea templului are loc în incinta sacră a Locașului 
Adevărului, și acolo nu sunteţi autorizaţi să pătrundeți. 

Protestele încetară destul de repede. Afișând un calm perfect, 
comandantul Mehy se simţi profund insultat de această 
confrerie blestemată; încă o dată se lovea de porțile sale 
închise, dar acest afront nu putea dura la infinit. 

t 

Toți sătenii, conduși de Kenhir și de cei doi șefi de echipă, 
purtau straie de sărbătoare din in regal de cea mai bună 
calitate, purtau peruci şi bijuterii minuțios lucrate de aurarii 
comunității. 

Când Ramses înaintă pe ulița principală, bărbați, femei și 
copii, se prosternară cu toţii. Chiar și Paneb cel Zelos a fost 
uimit de forţa care emana din personalitatea acestui bătrân 
măreț. 

Emoţionată, dar zâmbitoare, o fetiță, încântătoare în rochia sa 
albastră cu franjuri, alergă spre suveran pentru a-i oferi un 
buchet de lotuși albi. 


— Pentru Ka-ul vostru, Maiestate, spuse ea fără să se încurce, 
după ce repetase fraza de cel puţin o mie de ori. 

Ramses o îmbrățișă cu dragostea unui tată sau a unui bunic 
care trăise doliul de atâtea ori și care vedea în acest copil 
viitorul satului. 

Cu obrajii în flăcări, fetița se refugie în brațele mamei sale, 
soția unui tânăr cioplitor în piatră din echipa din stânga. 
Favoarea imensă pe care Ramses i-o făcuse se va revărsa 
asupra tuturor familiilor, protejate astfel prin dragostea regelui. 

Neb cel Desăvârșit și colegul său Kaha îl însoţiră pe faraon 
până la sanctuarul terminat de curând. Sprijinindu-se în baston, 
monarhul mergea greu, dar cunoștea bine drumul pe care-l avea 
de parcurs. Ştia totul despre Locașul Adevărului, sufletul secret 
al Egiptului, locul în care era creată lumina pentru a da viaţă 
materiei, oricare ar fi natura sau forma ei. 

Oficiind ca superioară a preoteselor lui Hathor, femeia 
înţeleaptă îl întâmpină pe rege în pragul sanctuarului. 

— Ușile templului sunt deschise, spuse ea, fumul de tămâie se 
înalță spre cer, Domnului i se oferă o mie de pâini, o mie de 
urcioare de bere și tot ce știm că-i place. Zeul să-l aibă în pază 
pe faraon și fie ca faraonul să dea viaţă acestui sanctuar! 

Ramses cel Mare se întoarse cu faţa către membrii confreriei. 
Vocea sa, departe de a fi cea a unui bătrân bolnav, exprima 
atâta autoritate, încât Paneb cel Zelos încremeni. 

— Vă cunosc valoarea. Cunosc calitatea mâinilor voastre, care 
modelează atât piatra cea mai tare, cât și aurul cel mai fin. 
Munca voastră e pretențioasă și aspră, dar voi știți să 
comunicaţi cu materialele a căror frumuseţe ascunsă o scoateţi 
la iveală. Opera pe care o desăvârșiţi e esenţială pentru 
bunăstarea ţării și voi aflaţi în ea o bucurie intensă, o bucurie 
care nu aparține acestei lumi. Respectaţi mai departe legea lui 
Maat, fiți fermi și utili, faceţi totul urmând planul maestrului 
operei și vă veţi bucura întotdeauna de sprijinul faraonului. Eu 
sunt protectorul meseriilor voastre și nu vă va lipsi niciodată 
nimic pentru a le putea practica. Pentru voi, alimentele vor 
putea fi comparate cu valurile inundaţiei, iar lucrătorii auxiliari 
vor fi prompti să vă ajute. Dacă munciţi cu inima plină de 
dragoste pentru fiecare lucrare, nicio nenorocire nu vă va putea 
frânge brațul. lar eu voi fi alături de voi cu toată inima, căci 
sunteti fii și prieteni ai templului meu. 

Kenhir, care primise bonul de livrare a binefacerilor regale, 
știa că Ramses nu se lăuda vorbind despre un val care va 
inunda satul în zilele următoare: treizeci și una de mii de pâini 
rotunde coapte în oale, treizeci și două de mii de pești uscați, 
șaizeci de blocuri de carne uscată și marinată, treizeci și trei de 
vite, două sute de bucăţi de carne, patruzeci și trei de mii de 
snopuri de legume, două sute cincizeci de saci de fasole, o sută 
treizeci și doi de saci cu grăunţe diferite, bere și vin de calitate 
superioară. Ospeţele se anunțau somptuoase, pe măsura Ka-ului 
lui Ramses! 

Folosind o teslă mare din lemn aurit, cei doi șefi de echipă 
pronunţară formulele rituale de deschidere a gurii, urechilor și 
ochilor templului, căruia Ramses îi dădu numele său, Khenu, 
„Interiorul”. În sala boltită în care se adunaseră artizanii și 
preotesele lui Hathor, monarhul observă statuia Ka-ului său, 
dublura sa din piatră, prelucrată de către Neb cel Desăvârșit. 

— Faraonul se naște o dată cu Ka-ul său, forţa sa creatoare, 
spuse Ramses, crește o dată cu el și recreează lumea neîncetat, 
legat de zei și de strămoși. O fiinţă nu devine reală decât 
unindu-se cu Ka-ul său, cel care se hrănește din Maat. Ka-ul 
regal a luat naștere aici, în Locașul Adevărului. 

Paneb cel Zelos era cu totul tulburat. În câteva cuvinte, 
Ramses cel Mare dezvăluise natura focului pe care-l simțea 
mistuindu-l. 

Însufleţită de cuvântul faraonului, statuia Ka-ului era instalată 
în capela în care urma să trăiască de acum în mod autonom. 
Cioplitorii în piatră vor înălța un zid, în care va fi tăiată o 
deschizătură îngustă. Pe aici, privirea statuii va contempla 
lumea oamenilor, pentru a face să strălucească printre ei 
propria energie. 

— Când un monument a fost astfel adus pe lume, spuse 
Ramses, forța rămâne în el pentru totdeauna. 

Paneb i-ar fi pus cel puţin o mie de întrebări adevăratului 
stăpân al confreriei, ale cărui cuvinte îi rămăseseră vii în 
conștiință. Era convins că viitoarele sale desene nu vor avea 
nicio noimă decât dacă vor fi, și ele, animate de această energie 
misterioasă, al cărei secret îi era cunoscut confreriei. 

La ordinul lui Neb cel Desăvârșit, artizanii așezară ultima 
piatră a sanctuarului, lintoul de ușă tăiat de Nefer cel Tăcut și 
ornat în culori catifelate de mâna lui Ched Salvatorul. 

— Cine este autorul acestei opere? întrebă regele. 

— Nefer, Maiestate, răspunse șeful de echipă. 

Tăcutul se înclină: 

— Eu n-am fost decât un executant, Maiestate. Scribul 
Ramose e cel care mi-a dictat tema și compoziţia, iar pictorul 
Ched mi-a... 

— Da, știu. 

„Măcar o dată, gândi Paneb, Tăcutul a vorbit prea mult.” 

— Ştii tu, Nefer, ce înseamnă termenul hem? 

— „A servi” și... „Maiestate”. 

— Suntem cu toţii Slujitorii Marii Opere care se desăvârșește 
în acest loc și trebuie să ne consacrăm cu totul ei. Dar a servi nu 
exclude ideea de a conduce; și, fără o bună conducere, nu 
există cu adevărat muncă în slujba Marii Opere. Acum, lăsaţi-mă 
să mă reculeg în acest templu! 

Pai-Pâinică Bună îl trase de mânecă pe Paneb, amintindu-i că 
trebuie să iasă o dată cu ceilalţi; fascinat de personalitatea lui 
Ramses, tânărul colos ar fi vrut să audă dialogul său cu Ka. 

Ramses cel Mare se pregătea să plece în Valea Regilor, să-și 
revadă locul de veci căruia, înaintea sosirii sale, Ched Salvatorul 
și asistenții săi îi făcuseră ultimele retușuri. 

Paneb trebuia să ducă apă proaspătă cailor faraonului, trași la 
umbra unei prelate. Apropiindu-se de carul păzit de 
conducătorul său, tânărul aruncă o privire spre roți. O lucrare 
magnifică, solidă, care-l uimi pe fostul dulgher. 

Caii își beau apa liniștiți. Paneb tocmai voia să se îndepărteze, 
când observă un amănunt fără importanţă. Spiţele roţilor erau 
pictate în galben-auriu, dar nuanţa mai deschisă a uneia dintre 
ele îi atrăsese atenţia viitorului desenator. 

— S-a făcut recent vreo reparaţie la acest car? întrebă el. 

— Habar n-am, nu eu mă ocup de asta. 

— Cui aparţine carul? 

— Cazărmii principale din Teba. Este verificat de tehnicienii 
de acolo. 

— N-ar fi rău să mai fie verificat o dată. 

— Ce-ar fi să-ţi vezi de ale tale, băiete? 


Nu era mare lucru pentru Paneb să-i spargă capul soldatului și 
apoi să cerceteze roata, dar se gândi că era de preferat să 
urmeze calea ierarhică. Așa că îl anunţă pe șeful de echipă și 
acesta, la rândul său, îl convocă îndată pe Didia, dulgherul. 

Concluzia acestuia din urmă era categorică: una dintre spiţe 
fusese înlocuită și vopsită în grabă. Această reparaţie făcută pe 
fugă era însoţită de o proastă montare a roții. Încet-încet, urma 
să nu mai meargă cum trebuie și, în cele din urmă, să provoace 
un accident. Carul s-ar fi răsturnat și, chiar dacă accidentul s-ar 
fi desfășurat cu încetineală, bătrânul monarh ar fi putut suferi 
un șoc mortal. 

Un alt car, verificat de Didia, a fost pregătit pentru Ramses, 
pentru a se deplasa în compania celor doi șefi de echipă, a lui 
Ched Salvatorul și a câtorva artizani, printre care Nefer cel 
Tăcut. 

Paneb înțelese că prietenul său mai urcase o treaptă în 
ierarhie și că va avea norocul imens de a pătrunde în mormântul 
regal. Dar Zelosul nu se gândea la faptul că vigilenţa sa tocmai 
salvase atât pe faraonul Egiptului, cât și Locașul Adevărului. 

Tt 

Închis în biroul somptuoasei sale vile, Mehy rupea cu furie 
papirusuri vechi. De data aceasta, nu se mai putea îndoi: un 
noroc aproape supranatural îl proteja pe Ramses. Sabotajul 
fusese totuși organizat cu multă grijă de un bun specialist plătit 
bine și care, bineînțeles, nu știa cu ce scop făcuse totul. Apoi, 
roata fusese livrată la cazarmă, aici fusese montată de un soldat 
care nu remarcase nimic anormal, așa cum sperase Mehy. 

Accidentul s-ar fi produs în mod inevitabil, dacă unul dintre 
artizani n-ar fi fost prea curios. Guvernatorul cazărmii ar fi fost 
blamat și serviciul său tehnic, sancţionat; Mehy trebuia să se 
miște repede și să taie firul care i-ar putea conduce până la el 
pe cei îngrijoraţi de incident. 

În sfârșit, se lăsa seara. 

— Unde pleci la ora asta? se miră soţia sa. 

— Mă duc la birou să caut un act. 

— Nu poţi aștepta până mâine? 

— Tu, Serketa, ocupă-te de cină! Vezi să-i reușească 
bucătarului mai bine ca ieri. 

Dacă Ramses ar fi murit în accident, întregul Egipt s-ar fi 
mulțumit cu doliul ritual și nimănui nu i-ar fi păsat de roata 

carului. Dar anomalia fusese constatată și asta ducea la 
desfășurarea unei anchete. 

Comandantul sări pe cal și galopă către un boschet de cătină, 
de care își legă calul. Apoi se apropie cu pas nervos de atelierul 
tâmplarului, un văduv care, din fericire, își pierduse câinele. 

Bărbatul era singur și mânca fasole caldă. 

Mehy se apropie pe la spate, pe furiș. Cu un gest pe cât de 
brusc, pe atât de precis, îi trase pe cap un sac de pânză deasă și 
îl ţinu strâns până când dulgherul încetă să mai respire. 

Se va crede că inima a încetat brusc să-i bată. Comandantul 
n-avea de ce să se teamă de vreo bănuială. 

t 

În calitatea sa de trezorier principal al Tebei, Mehy îl primi pe 
Dakter în mod oficial, pentru a examina bugetul prevăzut pentru 
serviciul său de cercetări. De azi înainte, nu mai erau obligaţi să 
se ascundă. 

Foarte agitat, bărbatul cel rotofei își pipăia întruna barba. 

— Situaţia mea devine de nesuportat, se plânse el; de doi ani 
încoace muncesc cu râvnă la o mașină hidraulică, menită să 
înlocuiască cumpenele puţurilor, precum și toate aparatele 
învechite. Și, în sfârșit, am reușit! 

— Asta înseamnă că sunteți mulțumit, se miră Mehy. 

— E drept, dar directorul laboratorului mi-a dat ordin să uit de 
această superbă invenţie! 

— De ce să uitaţi? 

— Pentru că ar fi prea de folos și ar perfecționa munca celor 
ce se ocupă de irigaţii. Asta ar duce, după părerea lui, la 
rezultate dezastruoase. Pentru el, nu contează decât ritmurile 
naturale și respectarea tradiţiilor. În aceste condiţii, e imposibil 
ca știința să progreseze! Nu există decât un singur drum: 
supunerea naturii de către om. Atâta timp cât această ţară nu 
va înțelege acest lucru, va fi o țară retrogradă. 

— Nu vă pierdeţi încrederea Dakter, și lăsaţi-mi răgaz să mă 
instalez în noua mea funcţie. V-am promis că, într-o zi, vei fi 
liber să acţionaţi. Eu obișnuiesc să-mi ţin promisiunile! 

— Cu cât mai repede, cu atât mai bine... mai ales că am 
reușit să descopăr două piste interesante. 

— În legătură cu satul artizanilor? 

— Directorul laboratorului se arată deosebit de vigilent privind 
unele dosare. Cu viclenie, am obţinut câteva informaţii demne 

de luat în seamă. Există două expediţii organizate cu o extremă 
discreţie, pentru a transporta doi produși: galenă și bitum. 

— Astea la ce folosesc? 

— In mod oficial, au simple întrebuinţări domestice sau 
rituale. Dacă ăsta e adevărul, atunci de ce atâtea precauţii? Și 
de ce artizanii din sat s-au dus, în mai multe rânduri, la locurile 
de exploatare? 

— Aţi putea afla mai multe? 

— Fără să-mi asum niște riscuri, nu. Eu nu sunt decât 
adjunctul directorului și sunt apreciat din ce în ce mai puţin. 
Totuși, sunt convins că suntem aproape de a ne atinge scopul. 
Galena și bitumul vor fi livrate artizanilor în secret. Dacă am ști 
unde se obţin acești produși, aș reuși să le aflu natura și la ce 
pot fi ei folosiţi. 

Mehy se gândea la fabricarea de noi arme și era posibil ca 
Dakter să se fi orientat bine. Era de ajuns ca bătrânul preot al lui 
Amon să dispară de la conducerea laboratorului, fiind apoi 
înlocuit cu Dakter care, la rândul lui, să facă parte din cele două 
expediții. 

t 

Mehy o lăsă mai moale. 

Directorul laboratorului central era un preot din Karnak, 
aparținând unei foarte vechi ierarhii, conduse de marele preot al 
lui Amon. Fusese numit cu asentimentul faraonului și plasat în 
fruntea unui domeniu de o bogăție fabuloasă. Nici primarul 
Tebei, nici alți conducători profani nu puteau interveni pentru a 
cere să fie schimbat din funcția sa. 

Comandantul nu renunță și adună toate informațiile posibile 
despre acest preot devenit incomod. Era în vârstă de șaptezeci 
de ani, căsătorit, tată a două fiice, fără nicio grijă materială și 
fără să i se cunoască vreun viciu. Format la școala templului, 
trecea drept un savant experimentat și prudent, ale cărui sfaturi 
erau ascultate cu încredere. 

Una dintre armele preferate de Mehy, calomnia, risca să fie 
inutilă. Cine ar fi putut crede că acest preot integru, cu o carieră 
fără cusur, întreținea amante sau trăgea la măsea? Bărbatul era 
prea corect pentru a deveni ţinta unor atacuri eficiente. Niciun 
cap de acuzare n-ar fi fost luat în seamă. 

Un nou asasinat nu-l speria pe comandantul Mehy, dar preotul 
avea o viaţă foarte ordonată și nu frecventa decât trei locuri: 

casa, templul și laboratorul. Nu era ușor să fie înlăturat și o 
moarte suspectă ar fi dus la o anchetă amănunţită. 

Rămânea o singură variantă: să fie criticat în legătură cu 
gestiunea, demonstrându-se că laboratorul său era deficitar și 
cerea prea multe cheltuieli, atât din partea templului, cât și din 
partea orașului; dar argumentul risca să se întoarcă asupra 
viitorului director, al cărui buget ar fi fost astfel restrâns. 

Mehy căuta cu disperare o soluţie, când iată că norocul îi 
zâmbi de trei ori. Mai întâi, bătrânul preot muri, într-o bună zi, 
de moarte bună; apoi, ierarhia din Karnak, preocupată de 
probleme interne, nu făcuse nicio propunere pentru înlocuirea 
lui; în al treilea rând, trezorierul principal al Tebei și complicele 
său, Dakter, avuseseră timp să-i falsifice dosarul, reieșind din el 
faptul că defunctul îl recomanda cu căldură pe adjunctul său ca 
viitor director al laboratorului. 

Considerat competent și perfect integrat în societatea tebană, 
Dakter obţinu funcţia la care tânjea de multă vreme. Sfătuit de 
Mehy, nu manifestă decât o satisfacţie discretă și, când se 
prezentă în fața prim-ministrului, insistă asupra acestei poveri 
greu de dus și asupra ambiţiei de a merge pe urmele 
înțeleptului său predecesor. 

Mehy reuși, cu mare succes, o lovitură magistrală: 
transferarea laboratorului în noi clădiri situate lângă templul lui 
Ramses cel Mare, sub pretextul decongestionării administraţiei 
tebane și al realizării de economii. 

Dakter avea să lucreze, astfel, în coasta satului secret, sub 
controlul teoretic al lui Abry, fidelul aliat al lui Mehy. Faptul că 
dușmanul era în apropiere și că exista perspectiva însușirii 
bogățiilor aveau să stimuleze ardoarea de cuceritor a savantului 
și setea sa de descoperiri. 

Comandantul era convins că, pentru a ajunge la o putere 
stabilă, avea nevoie de sprijinul necondiţionat al științei și al 
tehnicii. În procesul său ireversibil de cucerire, trecuse cu 
succes peste o etapă decisivă. 


t Capitolul 66 


În locuinţa sa, Paneb cel Zelos se învârtea ca un leu în cușcă. 

— Ar trebui să stai jos și să mănânci, îi recomandă Uabet cea 
Pură. Turtele se vor răci. 

— Nu mi-e foame. 

— Ce te frământă atât de mult? 

— Ramses cel Mare a plecat, la fel și șeful de echipă, iar 
pictorul și desenatorii nu mai sunt de găsit! Cât despre Nefer, 
pur și simplu a dispărut! 

— Asta nu-i adevărat. 

Paneb ridică din umeri. 

— Poate că știi tu unde se ascunde! 

— Prietenul tău nu se ascunde, doar că a fost admis în Casa 
Aurului. 

Tânărul colos ridică privirea, uluit: 

— Casa Aurului... Ce e asta? 

— Partea cea mai secretă a satului. 

— Ce se întâmplă acolo? 

— Asta n-am de unde să știu. 

— De unde ai aflat tu că acest loc și-a deschis porțile pentru 
Nefer? 

— Ai uitat că sunt preoteasă a lui Hathor... o zeiţă 
binevoitoare, care le face confidenţe credincioaselor sale? 

Paneb o săltă de la pământ pe Uabet, ușoară ca o pană, și își 
lipi obrazul de al său. 

— Spune-mi tot ce știi! 

— Sunt o soţie bună și nu-i pot ascunde nimic soțului meu. 

Cu sânii goi, Uabet cea Pură nu purta decât o perizoma de in 
aspru, pe care o făcu să alunece de-a lungul picioarelor. Lipită 
de soțul ei, îi oferi căldura trupului său fragil. 

Cu mult timp în urmă, Paneb își promisese să reziste 
farmecelor soţiei sale, dar nu știa că tânăra era atât de 
frumoasă. 

Când Uabet simţi dorinţa bărbatului ei, își înnodă picioarele în 
jurul taliei sale și savură plăcerea intensă de a deveni, în sfârșit, 
femeia lui. 

t 

Bătăi puternice în ușă o treziră pe Uabet. Cufundată încă în 
deliciile patului conjugal, puse repede ceva pe ea și se duse să 
deschidă. 

Erau trei: Gau cel Exact, Unesh-Șacalul și Pai-Pâinică Bună. 
Chipurile lor încruntate nu anunțau nimic bun. 


263 


— Îl căutăm pe Paneb, spuse Gau pe un ton sec. 

— Ce treabă aveţi cu el? 

— Ordin de la șeful de echipă. Să se grăbească! 

Paneb sări în picioare. Uitase brusc jocurile iubirii și-i privea 
fix pe cei trei bărbaţi. 

— Urmează-ne, îi ceru Gau, al cărui trup molatic se termina cu 
un chip auster și mai degrabă urât, ornat în mod nefericit de un 
nas prea lung. 

— Unde mergem? 

— Ai să vezi îndată. 

— Și dacă refuz? 

— Atunci vei părăsi satul. Poarta e larg deschisă pentru toți 
cei care doresc să plece; nu e greu de trecut pragul decât la 
intrare. 

Paneb spera că Pai-Pâinică Bună îl va privi încurajator, dar 
acesta rămase la fel de sever ca și ceilalţi doi tovarăși. 

— Hai să mergem, dar vă previn: dacă trebuie, voi ști să mă 
apăr. 

Gau cel Exact porni primul, urmat de Paneb, încadrat de 
Unesh-Șacalul și de Pai-Pâinică Bună. Mergea cu pasul său 
obișnuit, încet, dar regulat, și se îndreptau cu toţii către locul de 
întâlnire al echipei din dreapta. 

In prag, îi aștepta dulgherul Didia. 

— Cum te cheamă? 

— Paneb cel Zelos. 

— Dorești să cunoști misterele șantierului naval? 


„Șantierul naval”... Nefer fusese acolo! Era deci un alt nume 
dat locașului confreriei, cunoscut deja de Paneb. 
— Da, aș dori. 


— Șantierul naval? pe care noi îl desenăm pe zidurile unora 
dintre locurile de veci, preciză Didia, este în realitate atelierul în 
care se formează dulgherii, sculptorii, desenatorii și operele 
create de ei. Aici, totul e muncă de asamblare. Corabia 
comunitară desfăcută în bucăţi se află în șantierul naval, iar 
artizanii din satul secret au sarcina de a aduna piesele risipite, 
dându-le un sens. la seama, Paneb, dacă nu ești un om hotărât, 
locul acesta nu-ţi va oferi decât dezamăgiri. Te menţii pe 
poziție? 

— Da, merg mai departe. 


8 În egipteană, ukher (n.a.). 

Didia și cei trei desenatori îl introduseră pe Paneb în sala 
purificărilor, în care Gau cel Exact îl măsură cu o sfoară. 

— Dumnezeu a creat lumea folosindu-se de numere și 
urmând anumite proporţii, preciză el. Intră și tu în acest joc al 
raporturilor armonice. 

Pai-Pâinică Bună îi ceru lui Paneb să îngenuncheze în faţa unei 
pietre cubice. Zelosul își puse mâinile pe ea și Unesh-Șacalul îi 
turnă apă purificatoare dintr-un vas în formă de semn ankh. 

Apoi, Paneb se ridică. Pai-Pâinică Bună îi unse mâinile și-i 
desenă câte un ochi în fiecare palmă. 

— Datorită acestei alifii, mâinile tale se vor pune cu adevărat 
pe treabă; iar datorită acestui ochi, vor vedea. 

Într-un colţ al sălii, se afla o cadă dreptunghiulară plină cu 
apă. Unesh-Șacalul îl dezbrăcă pe Paneb și îi dădu ordin să intre 
și să se cufunde în apă. 

— Doar apa primordială te va ajuta să învingi obstacolele, îi 
spuse el. Fie ca ea să te purifice, așa cum purifică fără încetare 
forţele creatoare. Să te facă să simţi energia originară, fără de 
care inimile și mâinile noastre ar fi lipsite de viaţă. 

Paneb trecu prin senzaţii ciudate. Nu era decât apă rece, dar 
îl învăluia ca o haină protectoare și îi dădea o impresie de 
ușurare, plăcută și îngrijorătoare, totodată. 

Trebui să iasă din această cadă matricială și, împins de cei 
trei desenatori, să treacă pragul locașului de întâlniri. 

De o parte și de alta a ușii, stăteau Userhat-Leul, sculptorul- 
șef, și Ched Salvatorul, pictorul. Primul purta o mască de șoim, 
iar al doilea, una de ibis. Horus ţinea o pană a lui Maat, Thot, 
semnul vieţii. 

Paneb îngenunche pe marginea unui bazin în formă de 
coșuleț, hieroglifa care însemna „măiestrie” și care îi dăduse 
numele. 

Șeful de echipă ieși din penumbră și-i trecu în jurul gâtului un 
pandantiv, de care atârna o inimă. 

Din partea de sus și din cea de jos a penei, din ovalul și din 
bara transversală a crucii arcuite ţâșniră unde sub formă de linii 
frânte. 

Când acestea îi atinseră trupul, Paneb se simţi pătruns de o 
forță supranaturală, dar fără nicio durere. Era un foc blând, 
pătrunzător, asemenea unei raze de soare după o noapte rece. 

În sala de întâlniri se făcu lumină. Paneb observă că erau 
prezenţi toți membrii echipei, inclusiv Nefer. 

Șeful de echipă se așeză în jilțul său. 

— Confreria noastră e o corabie menită să traverseze apele 
cerești și să fraternizeze cu stelele. Tu ai fost chemat în această 
corabie și i-ai văzut lumina în sanctuar; să coboare asupra ta 
vraja călătoriilor. Fie să poţi apuca odgonul de la prova în 
corabia nopţii și cea de la pupa, în corabia zilei; să ţi se dea 
iluminarea în cer, puterea creatoare pe pământ și vocea 
potrivită pentru regatul lumii de dincolo. 

Sub privirea atentă a lui Paneb, Nefer cel Tăcut, Casa-Funie și 
Didia cel Generos asamblară, fără grabă, piesele unei machete 
de corabie din lemn, echipată cu o cabină în formă de capelă. 

— Ţine bine minte acest mister, Paneb, mai departe, în 
drumul tău, îi vei pătrunde poate semnificaţia. 

Sus, pe umărul drept al Zelosului, Gau cel Exact desenă un 
vas simbolizând  inima-conștiință,  Unesh-Șacalul, sceptrul 
„Putere” și Pai-Pâinică Bună, pâinea de ofrandă însemnând „a 
da”. 

— În calitatea mea de maestru al operei și de șef de echipaj, 
declară Neb cel Desăvârșit, cunosc secretul cuvintelor divine. 
Aici se dobândește măiestria formulelor magice, datorită cărora 
artizanii excelează în arta lor, știu să folosească proporțiile 
corecte și redau prin sculptură și pictură statura unui bărbat, 
graţia unei femei, înălțarea în zbor a unei păsări, fuga leului, 
expresia de frică sau de bucurie. Pentru ca și tu, Paneb, să 
reușești la rândul tău, va trebui să muncești neobosit, să înveți 
să prepari pigmenţii care se topesc fără foc, solubili în apă și 
inalterabili în aer. Sunt secrete ale meseriei, niciodată 
dezvăluite vreunui profan. Te angajezi să le păstrezi, orice s-ar 
întâmpla? 

— Jur pe viaţa faraonului și pe cea a confreriei. 

— Ched Salvatorul și desenatorii echipei din dreapta acceptă 
să te instruiască. Începând de azi, tu aparţii clanului lor și te vei 
supune lucrărilor pe care ţi le vor încredința. 

După iniţierea lui Paneb cel Zelos la șantierul naval și după 
banchetul care urmă, lui Gau cel Exact i-ar fi făcut plăcere să se 
odihnească puţin. Se simţea adeseori obosit, mai ales după 
festivități, și femeia înţeleaptă îl salvase deja de două ori de o 
congestie a ficatului. 

Dar ucenicul bătuse la ușa atelierului încă din dimineaţa 
următoare, cu hotărârea fermă de a nu pierde nicio clipă. 
Meșterul Pai-Pâinică Bună, trezit de chemările Zelosului, fusese 
nevoit să se ducă după Gau. 

— Sunt gata, afirmă Paneb. Cu ce începem? 

— Secretele meseriei noastre nu se transmit decât în clanul 
nostru de desenatori. Dacă purtarea ta nu se dovedește demnă 
sau dacă aptitudinile tale se dovedesc insuficiente, vei fi exclus 
definitiv. Inainte de sosirea ta printre noi, mulţi tineri s-au lăsat 
păgubași, căci munca noastră e foarte spinoasă. Cere 
cunoașterea hieroglifelor, cuvinte ale zeilor, a artei trasării și a 
științei lui Thot. Dacă ţi-ai închipuit că vei face totul după cum te 
taie capul, e bine să pleci chiar acum din acest atelier. 

— Arată-mi materialul pe care îl am la dispoziţie. 

Ca și când pretenţiile lui Paneb nu-i conveneau, Gau cel Exact 
își târî picioarele până la un coș dreptunghiular din care scoase 
o paletă de scrib, mojare, pistiluri, peneluri, perii și un cuţit. 

— De acum încolo, paleta asta îţi aparţine; n-o împrumuta 
nimănui. În scobiturile ei, rotunde sau pătrate, îţi vei pune 
pigmenţii de care ai nevoie. 

— Și pigmenţii, cum se prepară? 

— Asta o vei afla mult mai târziu. Pentru moment, te vei 
multumi cu pâinile de culoare? pe care ţi le vom da și pe care le 
vei înmuia în castronele cu apă. Le vei pisa în mojare cu pistilul. 
Hai să încercăm! 

Gau era convins că, înainte de a obține un rezultat 
satisfăcător, tânărul colos va strica mai multe pâini. Dar Paneb 
cel Zelos nu se grăbi; cântări din ochi conţinutul vasului, pipăi 
pâinea de culoare roșie verificându-i calitatea, o diluă cu 
cantitatea de apă necesară și folosi pistilul cu îndemânare. 


? vopselele se păstrau sub formă solidă, ca de pâine, din care se rupea câte o 
bucăţică și se dilua cu apă. (nitr.). 

Gau se feri să-și arate uimirea și continuă, pe același ton 
glacial: 

— Vei aduna cioburi sau cochilii de scoici pentru prepararea 
nuanțelor sau pentru a le amesteca. Vei întinde culorile în mod 
uniform, fără nicio umbră. Cei mai mulți dintre ucenici se 
descurajează atunci când folosesc penelurile și periile, acestea 
fiind greu de mânuit. 

Varietatea propusă îl uimea pe Paneb: stuf foarte fin, a cărui 
extremitate fusese curățată și despicată, altele mai pline, o 
pensulă mare din fibre de palmier îndoite și ligaturate, alta din 
nervuri de palmier strivite la un capăt și cu fibre separate, 
pentru a forma păr destul de lung, o alta foarte alungită și 
îngustă, alta mai lată, spatule... Cu unelte de atâtea diametre și 
cu vârfuri atât de diferite, puteai să desenezi universul și 
secretele sale! 

De data asta, nu mai era un vis. Paneb avea în faţa ochilor 
uneltele visate. Cu dragoste și respect, le încercă una după alta. 
Emoţionat până la lacrimi, Zelosul trăia o fericire intensă. 

Vocea răgușită a lui Gau îl smulse din extazul său: 

— Strânge-ţi materialul și urmează-l pe Pai-Pâinică Bună! Te 
va conduce la primul tău șantier. 

Trăind parcă cel mai fantastic vis, Paneb porni după 
desenatorul mahmur, încă adormit. 

— Am băut cam multă bere de-a faraonului, mărturisi Pai. 

— Acum unde mergem? 

— Având în vedere că primele tale încercări vor fi, fără nicio 
îndoială, mediocre, și cum Gau nu suportă să vadă stricată o 
suprafaţă bine pregătită, a ales chiar el cel mai potrivit teren de 
experiment: casa ta. 

t 

Cu multă mândrie, Paneb își așeză pensulele și penelurile pe 
o masă joasă, în prima încăpere, sub privirea îngrijorată a lui 
Uabet cea Pură. 

— Este, oare, necesar să ne imaginăm mai ştiu eu ce decor? 
Această austeritate îmi convine și... 

— Eu îmi învăţ meseria, spuse tăios Paneb. 

— Ce culori preferi? întrebă Pai-Pâinică Bună. 

— Roșu, galben și verde. O să le întind în lungi benzi 
orizontale și suprapuse. 

— Eşti sigur că zidul tău e bine pregătit? 

— Fără nicio îndoială, m-am ocupat eu însumi de asta! Am 
astupat găurile cu argilă, pe care am făcut-o rezistentă, 
amestecând-o cu paie tocate, apoi am aplicat un strat de ipsos 
peste un altul de var. 

Pai părea neîncrezător. 

— Având în vedere că nu e vorba decât de o casă, eroarea pe 
care ai comis-o nu e gravă... Dar ea n-ar putea fi acceptată într- 
un templu sau într-un loc de veci. 

— Și care e această eroare? 

— Suprafaţa ta e moartă. 

— Moartă... Ce vrei să spui? 

— E prea netedă, deci îi lipsește viața. Orice perete trebuie să 
fie ușor ondulat, pentru a exprima și înregistra vibraţiile care, 
neîncetat, traversează spaţiul. Alte forme ale morții sunt 
simetria absolută și rigiditatea. Mâna ta va trebui să le învingă. 

Paneb își privi zidul cu alţi ochi. Bănuia, desigur, că avea o 
mulțime de lucruri de învăţat, dar iniţierea sa la șantierul naval 
îi deschidea cu adevărat porţile unei alte lumi, în care totul avea 
un sens. 

Neofitul își prepară culorile și, din instinct, trasă benzi late pe 
fundaţii. 

Pai-Pâinică Bună a fost surprins de siguranța execuţiei lui 
Paneb, dar s-a ferit să-i arate pe faţă uimirea. Tânărul desenator 
își alesese bine penelul și orizontala sa abia mișca. Uabet cea 
Pură era la fel de fascinată, privindu-l lucrând. Paneb lua cu 
vârful fibrelor cantitatea exactă de vopsea și făcea să cânte un 
zid, până atunci inert. Apoi, folosi o pensulă groasă pentru a 
termina o bandă verde și se opri la a treia parte a suprafeţei de 
decorat. 

— Mai departe, estimă el, ar fi prea încărcat. Ce părere ai, 
Pai? 

— Există o tehnică precisă pentru trasarea registrelor. 

— De ce nu mi-ai dezvăluit-o? 

— Am vrut să mă asigur mai întâi că ești în stare să ţi-o 
însușești. 

— Și? 

— Va fi nevoie de alte probe... 

Paneb înțelese că drumul său urma să fie presărat cu 
capcane, dar nu-i păsa. Va continua să se arunce cu capul drept 

înainte. Dacă i se dădeau unelte, nu-i mai lipsea nimic; cu 
asemenea aliaţi, nu se temea de nimeni. 

— Ai vrea să-ncerci câteva forme geometrice? îi propuse Pai. 

— Hai, arată-mi! 

Desenatorul se urcă pe un taburet solid cu trei picioare și, cu 
un penel foarte fin, schiţă o jerbă de stuf pe partea de sus a 
zidului. 

— Acest semn asigură protecţia magică a peretelui, preciză 
el, dar e nevoie și de o friză, și asta nu e ușor de realizat. 

Paneb încercă imediat să reproducă modelul, tentativa sa 
remarcându-se printr-o mare îndemânare. Doar câteva 
imperfecțiuni în trasarea curbelor, dar Pai le corectă fără să 
spună vreun cuvânt. Zelosul observă și nu mai repetă greșeala 
făcută din nepricepere. 

— Ce i se potrivește unei case? îl întrebă el pe profesor. 

— Motive florale și geometrice, care evocă bucuria calmă a 
unui cămin și buna rânduială a fiecărei zile. 

În mintea lui Paneb se învălmășeau mii de figuri. Le desenase 
deja pe nisip sau pe cioburi de calcar, dar, până atunci, nu 
prinseseră cu adevărat viaţă. 

— Îmi faci o favoare, Pai? 

Desenatorul păru să refuze: 

— Depinde... 

— Poţi s-o găzduiești pe soția mea până mâine-dimineaţa? 
Trebuie să încerc să-mi decorez locuința și am nevoie să fiu 
singur. 

— Bine, dar... îţi vor trebui mai multe săptămâni! 

— AŞ vrea să concep un plan de ansamblu și apoi să-ţi cer 
părerea. 

— Cum dorești... Atunci, pe mâine. 

t 

Uabet cea Pură nu era deloc mulțumită să-și părăsească 
locuinţa, chiar și pentru o perioadă scurtă. Dar primirea făcută 
de nevasta lui Pai-Pâinică Bună o liniști. Totuși, încă din zori, 
ardea de nerăbdare să se întoarcă acasă. 

Intrând împreună cu Pai, totul i se arătă ca o adevărată 
minune. 

Paneb pictase friza de stuf protector în partea de sus a tuturor 
pereţilor, cu o precizie și o constanţă surprinzătoare, dar nu se 
oprise aici: fiecare încăpere primise un decor de vrajă, compus 

din rozete, flori de lotus stilizate, ciorchini de struguri, frunze de 
viță, flori galbene, maci de un roșu-brun, romburi și pătrate ca 
ale tablei de șah. 

Uabet cea Pură închise ochii, temându-se că e prada vreunui 
miraj. Dar, când îi deschise, minunile rămăseseră la locul lor. 

— Am cea mai frumoasă casă din sat... Dar unde e Paneb? 

Alergă în dormitor și se aruncă asupra soțului său, care 
tocmai se întinsese puţin, după o noapte de muncă. 

— E splendid, iubitule, splendid! Datorită ţie, vom trăi într-un 
adevărat palat! 

Uluit, Pai-Pâinică Bună căuta în zadar să găsească vreun 
cusur acestor frumoase ornamente. Înainte chiar de a avea 
acces la știința secretă a desenatorilor și a pictorilor, Paneb 
realizase un fel de capodoperă. Avea un înnăscut simț al 
proporţiilor și al culorilor. Dacă destinul sau vanitatea nu-i vor 
reduce talentul la neant, Paneb cel Zelos urma să devină unul 
dintre cei mai străluciți slujitori ai Locașului Adevărului. 


t Capitolul 68 


De când fusese numit în funcţia de director al laboratorului 
central din vestul Tebei, Dakter își peria și își parfuma barba în 
fiecare dimineață. După cum promisese, își anunţase echipa de 
tehnicieni că urma tradiționalul program de cercetări al 
defunctului său predecesor, cel care fixase cu înțelepciune 
bornele științei. El, străinul recunoscut de acum ca aparţinând 
notabilităţilor, își permitea o perioadă de răgaz, pentru a profita 
de vila sa de serviciu, de servitorii săi și de consideraţia de care, 
în sfârșit, se bucura. 

Confortul călduț era gata să-l adoarmă, dar agitația 
intelectuală învinsese, Dakter interesându-se din nou de galenă 
și bitum, doi produși despre care nu exista nicio indicație 
precisă în dosarele puse la dispoziţia sa. 

Avea totuși o informaţie prețioasă: cam la fiecare doi ani, o 
expediţie pornea să ia în primire acești produși, pentru a fi 
livraţi confreriei. Ca nou director, Dakter era în măsură s-o 
organizeze. Încă cel puţin șase luni de răbdare până la 
următoarea expediţie... În ciuda exasperării sale, nu trebuia să 

nesocotească tradiţiile. Nu mai era mult și avea să pătrundă 
unul dintre secretele confreriei. 

Apropierea de sat îi înlesnea angajarea, ca spălător particular, 
a lucrătorului auxiliar căruia îi furniza praf de spălat. In seara 
aceea, informatorul său zâmbea satisfăcut. 

— Cred că am vești... Comunitatea artizanilor primește 
corespondenţa printr-un mesager recunoscut, Uputy, și tot lui i 
se încredințează scrisorile care pleacă în exterior. Uputy e 
conștiincios, dar, uneori, guraliv, și-i place să stea de vorbă cu 
unul sau cu altul. Fiind un bun observator, a constatat că unul 
dintre artizani a scris multe scrisori în ultima vreme. 

— Cui îi erau destinate? 

— Nu ştiu, căci Uputy trebuie să păstreze secretul 
corespondenţei. Ceea ce știu este că, în ultimele două luni, 
artizanul cu pricina și-a petrecut pe malul stâng fiecare zi de 
odihnă. Destul de ciudat ca obicei. Poate că nu e vorba decât de 
un client pentru care fabrică obiecte de lux, dar, de obicei, 
lucrurile nu se petrec astfel... Se face comandă și apoi se 
livrează obiectul. 

— Cunoști, desigur, numele artizanului. 

— Da, am acest noroc. 

— Cât dorești pentru această informaţie? 

— Praful de spălat nu e de ajuns... Imi vor trebui lingouri de 
aramă. 

— Ei, prietene, văd că devii foarte pretenţios. 

— O informaţie ca asta cântărește greu. 

— Mai știu și alţi lucrători auxiliari de acest obicei ciudat? 

— Nu, eu sunt singurul. Uputy a regretat mult că mi-a șoptit 
acest nume și n-o va mai face a doua oară. Dacă vreţi să-l 
cunoașteţi, plătiți-mă! 

Dakter se strâmbă, nemulțumit: 

— Două lingouri? 

— Patru. 

— Trei? 

— Patru... E, poate, șansa vieţii mele și n-o voi lăsa să-mi 
scape. 

— Trei mâine și al patrulea peste o săptămână, dacă 
informaţia se dovedește a fi interesantă. 

— Atunci, trei și două. 

— S-a făcut! 


Spălătorul îi dezvălui lui Dakter numele artizanului, făcându-i 

și portretul acestui bărbat din echipa din dreapta. 
Tt 

Pentru a-i transmite lui Mehy informația proaspăt cumpărată, 
Dakter trebui să aştepte sfârșitul recepției pe care acesta o 
dăduse, împreună cu Serketa, în onoarea primarului, confirmat 
în funcțiile sale de către prim-ministru. De îndată, trezorierul 
principal al Tebei simți că intră pe o pistă de cel mai mare 
interes; neputând obține direct informații despre activitatea 
secretă a artizanilor, s-ar putea folosi și mai bine de un spion! 

— Cum trebuie să procedez cu spălătorul? 

— Spune-i că va primi lingourile de cupru mâine, după apusul 
soarelui, la locul cu palmieri din nordul Tebei, lângă puțul 
părăsit. 

— Dar cum vom face rost de ele? 

— Stai liniștit, mă ocup eu de asta. Dacă te întreabă paznicul 
ceva despre acest spălător, explică-le că a venit la tine să se 
angajeze și condiţiile ţi s-au părut interesante. N-aţi avut decât 
o singură întâlnire și nu știi nimic mai mult despre el. 

— Pentru acest artizan... 

— Mă ocup și de asta. Cu cât te arăţi mai puţin, cu atât va fi 
mai bine. Gândește-te cum poate fi organizată expediţia 
destinată procurării galenei și a bitumului pentru confrerie. 

Picioarele spălătorului tremurau la ideea că ar putea deveni 
bogat. Desigur, viola jurămintele făcute la angajarea sa ca 
lucrător auxiliar, dar cum să ratezi o asemenea ocazie? Odată 
îmbogăţit, va părăsi o meserie de care se săturase și-și va 
cumpăra o fermă în Egiptul de Mijloc, acolo unde terenurile 
costau mai puţin decât la Teba și va duce o viaţă liniștită. 

Informaţia se dovedi interesantă, așa că Dakter acceptă să 
facă rost imediat de cele cinci lingouri de cupru. Informatorul 
regreta că n-a cerut mai mult. 

De îndată ce spălătorul va intra în posesia averii sale, va 
dispărea pentru totdeauna, fără să mai revină prin împrejurimi. 

„Sub cel mai înalt palmier, lângă puţul părăsit, spusese 
Dakter, lingourile se vor afla într-un sac îngropat la mică 
adâncime.” 

Spălătorul se asigură că acest loc cu palmieri era pustiu. 
Nimeni nu venea aici în timpul nopţii și nicio privire indiscretă 
nu-l va surprinde în timp ce-și dezgropa prada. 

Dakter nu minţise. Sacul se afla în pământ, sub un palmier 
maiestuos. Spălătorului nu-i era prea greu să-l scoată la 
suprafață. 

Tocmai se pregătea să deznoade legătura, când o voce gravă 
îi îngheţă sângele în vine. 

— Paza! Ridică-te, stai în picioare cu spatele lipit de palmier și 
nu încerca să te aperi! 

Panicat, spălătorul își strânse comoara la piept și fugi. 

— Stai! 

Singura sa șansă era aceea de a alerga cât putea de repede, 
scăpând de urmăritorii săi. Dar se împiedică de un pândar, care 
își ridicase bâta în aer. 

Spălătorul încercă să-l doboare cu sacul, dar, în timp ce o 
săgeată i se înfigea în gât, bâta îi sfărâmă capul. 

Se prăbuși, mort pe loc. 

Cei zece paznici care-i întinseseră această cursă se strânseră 
în jurul cadavrului, iar șeful lor îl examină cu atenție. 

— Ciudat... Ni se spusese că tipul este un hoţ periculos și că e 
bine înarmat. 

— Ce are în sac? 

Șeful deschise gura sacului și-l răsturnă. 

— Pietre... Doar pietre. 

— Folosit cu îndemânare, un sac atât de greu era o armă de 
temut. Am avut dreptate să ne apărăm. 

t 

Fără să pară că dă vreo importanță veștii primite, Mehy află 
că un răufăcător fusese omorât pe sub palmieri, în partea de 
nord a Tebei. Paznicii îl somaseră, după regulament, dar 
bărbatul se arătase atât de agresiv, încât fuseseră nevoiți să-l 
doboare, în legitimă apărare. 

În urma anchetei, fusese identificat unul dintre spălătorii care 
lucra în satul confreriei. Nu era apreciat de colegi și nimeni nu-i 
făcu vreun elogiu. Era chiar bănuit de mici găinării și se remarca 
prin aroganță și agresivitate. 

Șeful Sobek confirmă aceste mărturii. Epilogul acestui caz era 
pe cât de tragic, pe atât de definitiv, așa că nu mai rămânea 
decât să fie clasat. 

Mehy nu se mai mira de norocul care continua să-l 
urmărească; luând cele mai bune iniţiative la momentul potrivit, 
toate acţiunile sale erau încununate de succes, consolidându-i 

poziţia. Era convins că acel spălător se va purta ca un prost și se 
va băga singur în gura lupului. Odată dispărut acest obstacol, 
Dakter era în afară de orice bănuială, iar comandantul avea să- 
și folosească liniștit informaţia primită. 

N-avea voie să fie imprudent: de data asta, era imposibil să 
apelezi la autorităţi. Se adresă, deci soției sale, Serketa. 

— Îţi descriu un bărbat, iar tu vei încerca să-l reperezi atunci 
când va cobori de pe bac, venind dinspre malul stâng. Apoi, îl 
vei urmări și vei afla unde se duce. 

— Dar în fiecare zi sosesc multe bacuri! 

— Mulţumește-te cu cele de dimineață. 

— Am oroare să mă scol de dimineaţă, iubitule! 

— Nu-mi poţi refuza, Serketa, acest serviciu! 

— Și dacă asta va dura luni de zile? 

— Este o misiune importantă, porumbiţa mea, și nu ţi-o pot 
încredința decât ţie. 

— Și ce-mi oferi în schimb? 

— Ce-ai zice de niște bijuterii noi? 

— N-aș spune nu... Încep să mă plictisesc de cele vechi. Se 
pare că un bijutier din Memphis face niște coliere de turcoaze, 
dar e solicitat afară din cale. 

— Stai liniștită, pentru tine nu va mai fi. 

T 

În a optsprezecea zi de pândă, Serketa îl reperă pe artizan. 
Acesta sosise cu al doilea bac de dimineață. 

Nu-i fusese deloc greu să-l urmărească și-l văzu intrând într- 
un antrepozit, în care erau îngrămădite mobile de diferite 
calităţi. Satisfăcută de reușita sa, Serketa își trecu arătătorul în 
jurul gâtului, ca o mângâiere, visând la excepţionalul colier de 
turcoaze, pe care urma să-l primească. 


t Capitolul 69 


Când Paneb pătrunse în atelierul destinat trasării, în 
apropierea sălii de întrunire a echipei din dreapta, a fost mirat 
să-l întâlnească pe Nefer cel Tăcut în compania lui Gau cel 
Exact. Cei doi studiau un papirus al cărui titlu era: „Exemplu de 
calcul pentru a sonda realitatea și a cunoaște ceea ce e obscur”. 

Era plin de semne matematice, pe care tânărul le vedea pentru 
prima oară. 

— Acest papirus ar trebui să mă intereseze și pe mine? 

— Arhitectul lumii a pus în ordine elementele vieții în funcţie 
de proporţie și de măsură, răspunse Gau, iar lumea noastră 
poate fi considerată ca un joc cu numere. Dacă ai să le consideri 
drept izvoare de energie, gândirea ta nu va fi niciodată statică. 
In tradiţia noastră, gândirea geometrică predomină expresia 
matematică. Ea e fondată pe Unu, care se dezvoltă, se 
multiplică și se reîntoarce la el însuși. Arta trasării este 
scoaterea în evidenţă a prezenței unităţii în orice formă vie. 

— Corpul tău există pentru că este un ansamblu de proporții, 
observă Nefer, și tu ai nevoie de această știință pentru a 
dobândi inteligenţa mâinii. Dar să nu practici geometria pentru 
geometrie și matematica pentru matematică; cei care au căzut 
în această greșeală au fost prinși în capcana unei științe sterile. 

— Trasează un unghi! ordonă Gau. 

Folosind un penel foarte fin, Paneb se execută. 

— lată unul din modurile cele mai simple de a reprezenta în 
mod abstract lumina solară, preciză profesorul său, și noi vom 
plasa învăţătura trasării sub protecţia sa. Oamenii din vechime 
afirmă că această învățătură permite pătrunderea secretelor 
cerului, ale pământului și ale apelor, înţelegerea limbajului 
păsărilor și al peștilor, obţinerea tuturor formelor dorite. 

— Atunci, la treabă! 

Nefer constată că prietenul său avea o sete de învăţătură ce 
nu putea fi stinsă vreodată și că făcuse bine venind să-i dea o 
mână de ajutor lui Gau cel Exact, care nu avea energia necesară 
predării, când aceasta se prelungea timp de ore în șir. 

Paneb stăpâni repede cele patru operaţii de bază, descoperi 
puterile și rădăcinile, rezolvă cu ușurință ecuaţii, fără să se 
îndepărteze de vreo aplicaţie practică, cum ar fi fabricarea unei 
perechi de sandale sau pânza unei corăbii. Înţelese, astfel, că 
niciuna dintre lucrările produse de artizanii acestui loc nu era 
făcută la întâmplare. 

Că era vorba de împărțiri, de înmulţiri sau de extrageri de 
rădăcini, Zelosul a fost invitat să le readucă la procesul prim al 
adunării. In sistemul zecimal, folosea fracții unitare, cu un 
numărător egal cu unitatea, cu excepţia de 2/3 și se descurca 

de minune cu tablele care i se încredinţaseră pentru a verifica 
rezultatul exerciţiilor sale. 

— Hieroglifa gurii simbolizează fracţia primordială, spuse Gau, 
căci toate formele au ieșit din gura protectorului nostru, zeul 
Ptah, cel care a creat lumea prin Cuvânt. Acum, trasează un 
cerc. 

Mâna lui Paneb nu tremură. 

— lată cum se calculează suprafaţa acestui cerc: scoate din 
diametru a noua parte; ce rămâne se ridică la pătrat și apoi afli 
suprafaţa, ceea ce ne este util pentru a calcula, de exemplu, 
volumul unui hambar cu grâu, de formă cilindrică. Toate astea 
îți vor fi de folos atunci când te vei afla în fața unui perete, căci 
va trebui să-ți organizezi spaţiul în funcţie de legile armoniei. 

Nefer cel Tăcut desfășură un alt papirus, care-l lăsă pe Paneb 
mut de admiraţie. 

Desenul reprezenta o grilă de pătrate, trasată cu cerneală 
roșie, în care fusese inclus un om, în picioare, desenat cu negru. 
Fiecare parte a trupului său corespundea unui număr precis de 
pătrate. 

— Această reprezentare e fondată pe modulul de optsprezece 
unităţi: șase pătrate de la talpa piciorului la genunchi, nouă 
până la fese, douăsprezece până la coate, paisprezece și 
jumătate până la subsuori, șaisprezece până la gât, optsprezece 
până la păr. Astfel este descifrată armonia unui corp omenesc și 
așa poţi s-o desenezi fără să dai greș. Dar nu e decât un 
exemplu; nu este un sistem fix; maestrul lucrării are capacitatea 
să adopte alte grile, care să scoată la iveală alte jocuri ale 
proporțiilor. 

t 

Paneb cel Zelos și Nefer cel Tăcut stăteau alături, sub bolta 
înstelată. 

— Nu bănuiam că este atât de extraordinar... Sau poate că 
știam. Instinctul meu o știa dintotdeauna și am avut dreptate să 
ascult de el! De ce-oi fi pierdut atâta timp? i 

— Fii liniștit, Paneb, n-ai pierdut nicio secundă. Incercările te- 
au pregătit să trăiești cu intensitate momente ca acesta și să 
înveţi cu zelul care te caracterizează. Dar ăsta e doar începutul; 
de îndată ce va fi posibil, vei merge să studiezi piramidele. Asta 
va fi o nouă etapă din drumul tău. 

— Vii și tu cu mine? 

— Numai dacă îmi îngăduie șeful de echipă. 

— Am auzit că ai fost admis în Casa Aurului, e adevărat? 

Nefer ezită. 

— Mi-a spus Uabet cea Pură. 

— Nu te-a minţit. Așa e! 

— Știu că nu trebuie s-o spun la nimeni, dar aș vrea să știu 
măcar dacă ai revăzut lumina aceea care traversează materia. 

— Pot să-ți spun că există, Paneb. O vei descoperi și tu, dacă 
te desăvârșești în arta pe care ţi-ai ales-o. 

— În satul ăsta, când deschizi o ușă, în spatele ei te mai 
așteaptă încă zece... Dar mie îmi place așa. Spune-mi, ai intrat 
în locul de veci al lui Ramses cel Mare? 

— Dacă ajungi în Valea Regilor nu vei fi dezamăgit. Vei afla 
multe... 

— Crezi că voi lucra și eu acolo? 

— Dar care crezi că e destinul oricărui desenator din satul 
secret? 

— Abia aștept să vină vremea aceea. 

— Trebuie să mai ai rabdare, Paneb! N-ai adus liniște ochiului. 

— Nu înţeleg ce vrei să spui... 

— Universul este un ochi gigantic, ale cărui părticele sunt 
împrăștiate prin privirea noastră. Totuși, el e cel care ne 
conduce mâna și ne inspiră lucrările. Avem datoria să refacem 
ochiul, dar, mai înainte, trebuie să-l liniștim, să nu se 
îndepărteze de noi. 

Paneb continua să nu înțeleagă, dar simţea că prietenul său îi 
deschidea o nouă ușă. Contemplând bolta înstelată, simţi 
prezența ochiului complet, pe care, într-o bună zi, va ști să-l 
întregească prin desen. 

t 

Îndesat, cu părul negru lipit de capul său rotund, cu pieptul 
lat, cu degetele de la mâini și picioare durdulii ca acelea ale 
unui bebeluș, Tran-Bel bea și mânca, lacom și cu plăcere. De 
origine libiană, nu reușise să facă avere în ţara sa de origine și 
se stabilise la Teba, unde norocul îi zâmbise. Suflet de negustor, 
lipsit de orice morală, nu-i plăcea decât să strângă și iar să 
strângă, prin metode care, uneori, nu erau tocmai cinstite. 
Prudent și viclean, Tran-Bel nu trezise încă bănuielile 
autorităţilor și se bucura chiar de o bună reputaţie. 

— Stăpâne, sunteți căutat, îl anunţă unul dintre lucrători. 


— N-am timp. _ 

— Ar trebui totuși să vedeţi despre ce e vorba... Imi face 
impresia că e o persoană importantă. 

„Încă un prăpădit de ambulant”, își spuse Tran-Bel, cu gândul 
să scape de intrus, adresându-i câteva vorbe de bun-simţ. 

Nu mică i-a fost surpriza. 

Bărbatul care apăruse în pragul antrepozitului său avea un 
chip care-i semăna. Nu o sosie, dar aceleași trăsături, ca și când 
îi era frate. 

— Ce vânt te-aduce la mine, prietene? 

— Tu ești Tran-Bel? 

— Aici, sunt stăpân și sunt foarte ocupat. 

— Aș dori să stăm de vorbă într-un loc liniștit. 

— la te uită! Crezi că-mi poţi da ordine? 

— Sunt chiar convins, în calitatea mea de trezorier principal al 
Tebei și de comandant al forţelor armate. 

Tran-Bel înghiţi în sec. 

Ca mulţi alţii, auzise vorbindu-se de acest Mehy, cunoscut ca 
un gestionar necruţător, cu care era bine să nu ai de a face. Dar, 
oare, de ce un demnitar atât de sus-pus avea ceva să-i spună 
tocmai lui? 

— Poftiţi pe aici... Am un colțișor în care îmi ţin arhiva. 

Tran-Bel simţi că vântul își schimbase direcţia. Cu ce greșise 
oare pentru a-l stârni pe acest personaj de temut? 

Magazia înţesată cu tăblițe scrise era întunecată și ferită de 
agitația atelierului. 

— Doriţi să-mi vedeţi conturile, nu-i așa? 

— Că ești un găinar care-și fură clienţii și fiscul, puţin îmi 
pasă, dar faptul că te folosești în mod ilegal de serviciile unui 
artizan din Locașul Adevărului este un delict grav, pasibil de o 
condamnare drastică. 

Înnebunit, Tran-Bel nici măcar nu încercă să nege faptele de 
care era acuzat. 

— Nu mi-am dat seama ce fac... Ne-am întâlnit la târg. El mi-a 
spus că unul dintre taburetele mele nu era solid lucrat, apoi am 
stat de vorbă, și mi-a propus să fabric altele de mai bună 
calitate, cu condiţia să împărţim beneficiile. De atunci, vine aici 
și face niște scaune foarte frumoase. 

— lar tu le vinzi foarte scump, dar fără să le declari 
autorităților. 


— Doar o scăpare, pe care promit s-o remediez! 

— Ba, deloc! 

Tran-Bel nu-și credea urechilor. 

— Cred că tu ești cel care i-ai făcut artizanului propuneri 
necinstite, dar ceea ce contează este rezultatul. Voi putea uita 
acest trafic, cu condiţia să-mi aduci la cunoștință sosirile și 
plecările complicelui tău, natura lucrărilor clandestine pe care le 
face pentru tine, precum și valoarea acestor venituri ilicite. 

— La ordinele dumneavoastră, spuse libianul, ceva mai 
relaxat. V-am putea oferi și... un mic comision din câștig. 

Privirea de gheaţă a lui Mehy îl pironi locului. 

_ — Când e vorba să iau, preciză comandantul, iau cu totul. 
Incearcă să nu uiţi și străduiește-te să-mi dai informaţii exacte. 
Și încă ceva: nimănui nicio vorbă despre înţelegerea noastră. La 
cea mai mică greșeală, ești terminat. 


+ Capitolul 70 


Uabet cea Pură nu-i lăsa niciun răgaz dușmanului sau de 
moarte: praful. In fiecare zi, făcea curățenie generală, care nu 
cruța niciun colţișor al casei, afumată în întregime o dată pe 
săptămână. Ca orice gospodină, știa că o curăţenie foarte strictă 
stă la baza unei săânătăți de fier. La aceasta, adăuga și un simţ 
al ordinii ieșit din comun, pe care Paneb îl găsea exagerat, dar 
cu care renunţase să mai lupte. 

Așa că i se păru ciudat când, într-o zi, revenind de la atelierul 
în care își perfecționa cunoștințele de geometrie, constată că un 
scaun nu mai era la locul lui obișnuit și că una dintre rochiile 
soției sale zăcea, aruncată pe un taburet. Nu se putea înșela: 
Uabet cea Pură fusese tulburată de un eveniment de primă 
importanţă. 

— Unde ești? 

— In dormitor, răspunse o voce subţirică. 

Paneb o găsi pe soţia sa culcată pe spate, cu o pernă sub cap. 

— Eşti bolnavă? 

— Ştii că, de la inimă, pleacă nişte canale care ajung la toate 
organele. Asta mi-a spus-o Clara, atunci când m-am dus să mă 
consulte. În inimă se formează semintele vitale, printre care 

sperma; tot ea m-a învăţat că procreaţia înseamnă unirea a 
două inimi. 

— Ce vrei să spui? Nu cumva... 

— Aştept un copil, Paneb. Copilul tău. Turcoaza are grijă să se 
păzească, eu însă nu. 

Tânărul colos era năuc. Asta era o încercare la care nu se 
gândise niciodată. 

— Nu trebuie să te sperii, mă voi ocupa tot eu de el, așa cum 
mă ocup de gospodărie. Nu ești curios să vezi cât de mult îţi 
seamănă? 

Zelosul zâmbi și, cu blândete, îi luă mâinile între ale sale. 

— Trebuie să mărturisesc că mă cam faci curios... Dar acum, 
e bine să te odihnești. 

— Când voi simţi că sunt mult prea obosită, voi cere ajutorul 
preoteselor lui Hathor. La nevoie, obișnuim să ne ajutăm între 
noi. 

Uabet cea Pură se temuse de un refuz din partea lui Paneb, 
dar viitorul tată părea a fi în stare de șoc. Va ști ea să-l vindece 
și de acest rău. 

t 

Mehy detesta dreptul egiptean. În aproape toate ţările, ar fi 
putut renega fără probleme o femeie care nu aducea pe lume 
decât fete; dar pe pământul faraonilor, era imposibil. Ba mai 
mult, în ciuda falsurilor sale juridice la limita extremă a 
legalităţii, trezorierul principal al Tebei nu avea dreptul să-i ia 
averea Serketei. Cum Mehy nu accepta în ruptul capului să fie 
lipsit de cea mai mică parte din tot ce agonisise, trebuia să-și 
suporte soţia până la moarte. Un divorț ar fi însemnat o 
catastrofă financiară, dar, pe de altă parte, o moarte subită ar fi 
părut suspectă și i-ar fi atras pierderea reputației. 

Și pe urmă, Serketa cunoștea secrete de o mare importanță, 
pe care, într-un moment de rătăcire, guralivă cum era, ar fi 
putut să le dezvăluie. Nu-i mai rămânea lui Mehy decât o 
singură posibilitate: să facă din soţia sa o complice ideală. 

După ce îi oferi colierul mult visat, o invită la o lungă plimbare 
pe Nil, așa cum fac îndrăgostiţii. O mică servitoare nubiană le 
oferi prăjituri și suc de fructe, încântată că fusese angajată de 
niște personaje atât de importante. 

— De multă vreme n-ai mai fost atât de atent cu mine, se 
miră Serketa. 

— Ce spui? Îţi place colierul? 

— Nu e chiar de lepădat... Dar ce ai să-mi propui în schimb? 

— Să lucrăm împreună. 

— De la egal la egal? 

— Eu sunt bărbat, iar tu ești femeie. Deci eu sunt cel care 
conduce. Dar am nevoie de o colaboratoare foarte activă. 

Serketa păru interesată. In sfârșit, scăpa de plictiseala care 
începuse din nou s-o sufoce! lar fermecătorul ei soț nu va ști 
niciodată pericolul din care tocmai scăpase. 

După ce trecuse printr-o mare spaimă, Serketa hotărâse să 
scape de soţul ei. Și iată că, tocmai când căuta cea mai bună 
cale de a-și duce hotărârea la îndeplinire, el venea să-i ofere o 
alianță, care promitea să fie pasionantă. 

— De ce nu, cu condiţia să nu-mi ascunzi nimic. 

— Se-nțelege de la sine, draga mea. 

— Să începem cu seara în care ai plecat să cauţi un dosar. 

— Ce ţi s-a părut ciudat în asta? 

— Te-ai reîntors fără dosarul pe care te arătai atât de dornic 
să-l consulti. 

— Ai un simţ al observaţiei cu totul deosebit, Serketa. 

— Unde ai fost în seara aceea? 

— Vrei să știi chiar tot? 

— E dorinţa mea cea mai arzătoare! 

— la seama, porumbiţo! Îmi vei fi aliată, dar și complice, și nu 
voi accepta nici cea mai mică indiscreție. 

Serketa se simţea minunat la ideea unei vieţi trăite sub 
semnul pericolului. 

— Accept jocul. Dar care îi este regula? 

Mehy vorbi îndelung, fără să uite vreun amănunt. În privirea 
soţiei sale descoperea admiraţie și dorinţă. 

— La început, va trebui să lucrăm pe ascuns, trase ea 
concluzia, pentru ca, mai apoi, succesul nostru să fie răsunător. 
Crezi, într-adevăr, că te poţi baza pe Dakter? 

— Are niște calităţi care ne sunt de folos: e josnic, perfid, 
competent, lacom de avere și de putere... Abry mi se pare mai 
puțin demn de încredere, dar el nu e decât o legătură de 
moment. Spune-mi, ești gata să-ţi duci la îndeplinire prima 
misiune? 

Serketa sări de gâtul lui Mehy: 

— Spune repede! 


— Te previn, e foarte important. 

— Cu atât mai bine, nu te voi dezamăgi. 

Mehy îi explică nevestei sale care îi erau pretenţiile, apoi se 
retraseră în cabina centrală a vasului și o posedă, cu 
brutalitatea lui obișnuită. 

t 

După ritualul de dimineață, Clara o asista pe femeia 
înțeleaptă care-i primea pe săteni, îngrijindu-le trupul și sufletul. 
Soția lui Nefer învățase să-i asculte pe pacienți, să domolească 
plânsul copiilor, să împrăștie spaimele și să redea optimismul 
celor în nevoie. 

Înzestrată cu un puternic magnetism, femeia înţeleaptă își 
punea palmele pe locul dureros, făcând să dispară suferința. 
Clara avea grijă ca infirmeria să nu ducă lipsă de leacuri, 
preparate de ea în mare parte, celelalte fiind oferite de 
departamentul sănătăţii publice, căruia faraonii în persoană îi 
acordaseră cea mai mare importanţă. Femeia înţeleaptă vorbea 
puțin, dar, în fiecare zi, contribuia la instruirea Clarei. Îi 
transmitea propria experiență, insistând mai mult asupra 
eșecurilor, pentru ca acestea să-i servească drept învăţătură în 
viitor. 

De când fusese primit în Casa Aurului, Nefer muncea fără 
încetare la opera dorită de el. Devenise și mai tăcut ca de 
obicei. Clara îi simţea fiecare vibraţie a sufletului și se mulțumea 
cu o privire complice pentru a-i da de înțeles că era cu totul 
alături de el. 

Ziua fusese istovitoare. Nu se ivise nicio boală gravă, doar o 
mulţime de alte necazuri, care umpluseră ziua mai mult ca de 
obicei. Clara abia aștepta să ajungă acasă și să doarmă. 

— Vino cu mine, îi ceru femeia înțeleaptă. 

Clara își adună ultimele puteri pentru a o urma în afara 
orașului, sus, pe culme, la apusul soarelui. 

Era momentul ieșirii șerpilor și a  scorpionilor din 
ascunzătoarea lor, dar cele două femei nu se temeau. 

De fiecare dată când urca potecile sinuoase ale muntelui, 
femeia înţeleaptă părea să-și regăsească tinerețea pierdută. In 
ciuda oboselii, Clara o urma cu mai multă ușurință decât de 
obicei. Frumosul păr alb al femeii înțelepte strălucea ca soarele 
și ilumina panta din ce în ce mai abruptă, care ducea la un 
oratoriu scobit în stâncă. 

De pe acest promontoriu, privirea domina Locașul Adevărului, 
văile secrete în care înviau faraonii și soțiile lor, și templele de 
mii de ani, în care vieţuia, etern, Ka-ul lor. 

În fața oratoriului, femeia înţeleaptă și-a înălţat mâinile în 
semn de rugă. 

— Oamenii sunt lacrimile Zeului, spuse ea, și doar zeii s-au 
născut din zâmbetul său. Oamenii, turma Zeului, au fost, totuși, 
bine înzestrați, căci el a creat cerul și pământul pentru inimile 
lor, și respiraţia, pentru nările lor. Pentru ei, creaţi după chipul și 
asemănarea Sa, a inventat tot ce înseamnă hrană. Dar ei s-au 
revoltat împotriva Lui și au preferat dezordinea în locul 
armoniei. Când specia umană se va stinge, tumultul va înceta și 
liniștea va cobori din nou pe acest pământ. lar tu, zeiţa Sa, vei 
crea din nou frumuseţea originară. 

Din oratoriu ieși o enormă cobră regală, înălțându-și capul cu 
mândrie. Ochii săi roșii păreau să arunce săgeți de foc. 

— Venereaz-o pe Meresger, Cea care iubește liniștea crestei 
muntelui și e protectoarea Locașului Adevărului, îi spuse femeia 
înţeleaptă Clarei. Când eu voi fi pe muntele de la miazănoapte, 
doresc ca Meresger să devină călăuza și privirea ta. 


t Capitolul 71 


Nefer cel Tăcut trebuia să exprime ceea ce simţise în Casa 
Aurului. Trăise ritualul cel mai secret al confreriei și descoperise 
primele mistere pe care acest loc era menit să le transmită. Dar 
era el, oare, demn de toate astea? 

Pentru a o dovedi, confreria cerea de la el o operă care să-i 
dezvăluie îndemânarea, dar și de câtă sensibilitate e capabil. Nu 
i se dăduse nicio recomandare, nu i se impusese niciun criteriu. 
Era de datoria lui Nefer să facă bilanţul anilor petrecuţi în sat, să 
tragă o concluzie asupra învăţămintelor majore și să finiseze 
obiectul care va obţine aprobarea șefilor de echipă și a celorlalți 
iniţiaţi de rang înalt. 

După cum îi era obiceiul, Tăcutul a rămas vreme îndelungată 
pe gânduri. În mintea sa, se învălmășeau o mulţime de proiecte, 
dar el nu alegea decât cu inima. După ce s-a asigurat de 
părerea favorabilă a Clarei, s-a prezentat la Neb cel Desăvârșit 

care, chiar în acea seară, l-a dus la capela lui Hathor, construită 
de faraonul Sethi, tatăl lui Ramses. 

Nefer a urcat scara către pilonul de la intrare, a trecut pragul, 
traversase o curte interioară neacoperită, apoi a ales o alee cu 
dale, care ducea la o a doua curte. Aici, a fost purificat și s-a 
recules în fața unei mese de ofrandă. 

Apoi a fost lăsat să intre într-o sală acoperită, cu podeaua 
făcută din dale și al cărei plafon plat era susținut de două 
coloane. De-a lungul pereţilor, banchete din piatră, ocupate de 
judecători. In partea din spate a sălii, o ușă încadrată de stele 
reprezentându-l pe faraon față în faţă cu Hathor; pe aici, se 
trecea în sanctuarul în care divinitatea strălucea în taină. 

Nefer știa că acest tribunal nu va fi indulgent și se temea de 
verdictul său. Dacă s-ar înșela, toate eforturile depuse de la 
admiterea sa în confrerie s-ar dovedi zadarnice. 

— Ce-ai învăţat de la divinităţi? întrebă șeful echipei din 
stânga. 

— Am încercat să pătrund sclipirea lui Ra, creaţia lui Ptah și 
dragostea lui Hathor. 

— Care sunt calităţile necesare pentru a duce o lucrare la bun 
sfârșit? îl întrebă șeful echipei din dreapta. 

— Conștiinţa vieţii sub toate formele sale, generozitatea 
inimii, coerenţa fiinţei, capacitatea de stăpânire și puterea de 
concretizare. Dar toate acestea nu au nicio valoare decât dacă 
duc la plenitudine și la pace, și niciun artizan n-a atins vreodată 
limitele artei. 

— Arată-ne ce-ai lucrat! 

Nefer cel Tăcut trase pânza ce acoperea o statuetă din lemn 
aurit. Nu era mai mare de un cot” și o reprezenta pe zeița Maat 
stând jos și ţinând în mână semnul vieții. 

t 

Unesh-Șacalul nu-și făcuse numele de râs. Chipul său prelung 
și delicat te ducea cu mintea la animalul său protector. Și apoi, 
desenatorul se deplasa cu supleţea și iuțeala șacalului, a cărui 
menire era aceea de a face să dispară cadavrele din deşert. 
Introvertit, tot timpul la pândă, cu o privire acuzatoare, Unesh 
părea să fie de o violenţă greu de stăpânit. 

Paneb nu-l iubea deloc și nu se aștepta la nimic bun din 
partea lui. Chiar și acum, când îl găsi cu braţele încrucișate, în 

fața ușii închise a atelierului destinat trasării, se pregăti în sinea 
lui pentru un conflict inevitabil. 

— Îmi ţii calea, Unesh? 

— Crezi că aș fi în stare? 

— Acum, fac parte din clanul tău! Trebuie să mă lași să intru. 

— N-ai vrea să afli mai multe despre secretele meseriei? 

Paneb îl măsură pe Unesh-Șacalul cu neîncredere, dar și cu 
interes. 

— Unii învaţă meseria în atelier, eu prefer locurile mai 
periculoase. Urmează-mă, dacă ai curaj. 

Zelosul nu ezită. Fără să alerge, Unesh se deplasa cu o 
rapiditate uimitoare. Traversă zona deșertului, intră într-un lan 
de grâu și pătrunse într-un boschet de stuf, pe marginea unui 
canal. 

— Pe burtă! ordonă el. 

Săâcâit de țânțari, Paneb se cufundă în noroi. Culcat la dreapta 
desenatorului, văzu trecând un șarpe de apă. 

— Privește cu atenţie, îl sfătui Unesh. 

Paneb admiră un ibis mișcându-se cu eleganţă, ca și când ar fi 
executat un dans. 

— Ce observi? 

— Regularitatea mersului său... Pașii îi sunt egali. 

— Pasul unui ibis este echivalent cu lungimea de un cot. El, 
încarnarea lui Thot, ne revelează această măsură fundamentală, 
care se înscrie și în antebraţul zeului. Denumirea cotului, meh, 
este sinonimul termenilor care înseamnă „a gândi”, „a medita”, 
„a termina”, „a fi complet, plin”, căci cunoașterea cotului îţi va 
permite să înţelegi regula universului. Acum, te poţi întoarce la 
atelier. 

t 

Pentru Zelos, descoperirea cotului pe care zeul Thot îl folosea 
la măsurarea pământului avea să rămână un moment de 
neuitat. Invăță repede împărţirea sa în șapte palme și în 
douăzeci și opt de degete și, atunci când primi din partea 
meșterului un mic cot pliant, pe care să-l folosească în munca 
sa, Paneb simţi că devenea depozitarul unei comori de o valoare 
inestimabilă. 

Astfel, unul dintre principalele secrete ale artei era prezent în 
corpul ibisului, pe care tânărul colos îl privise de atâtea ori, fără 
să-l vadă. lInțelese că divinităţile se exprimau doar prin 

intermediul naturii și că va trebui să deschidă mai mult ochii și 
urechile, pentru a prinde acest mesaj. 

Atitudinea desenatorilor se schimbase. Gau cel Exact preda 
cu ceva mai puţină răceală, Pai-Pâinică Bună ghida cu plăcere 
mâna noului său coleg, Unesh-Șacalul insista asupra jocului de 
culori. Îndrumat de acești trei artizani experimentați, Paneb 
asimila cu ușurință imperativele tehnice pe care firea sa 
clocotitoare le-ar fi respins, de altfel, cu plăcere. 

În fiecare seară, făcea curat în atelier, fără să i se spună. 
Înainte de a se reîntoarce acasă, desena pe o bucată de calcar 
câini, care sau oameni în mers, apoi își spărgea încercările în mii 
de bucățele. Într-o zi, va ști să creeze figuri, fără să aibă cea mai 
mică remușcare. Era sigur de asta. 

La căderea nopţii, ieși din atelier și se lovi de șeful Sobek. 

— Devii un adevărat profesionist, Paneb. 

— Și ce nu-ţi convine? 

— Ai rămas la fel de agresiv, băiete. Asta o să-ţi joace feste în 
viaţă. 

— Și, de fapt, ce treabă are cu mine șeful pazei? 

Paneb se opri în faţa nubianului. Înfruntarea părea inevitabilă. 

— Noi doi nu ne prea iubim, constată paznicul. Dar sunt sigur 
că nu ești un mincinos. 

— Dacă mă faci mincinos, ai putea s-o regreți. 

— Atunci, spune-mi adevărul: ai asasinat pe unul dintre 
oamenii mei, sus, pe munte? 

— Ai înnebunit! 

— Deci pretinzi că ești nevinovat. 

— Bineînţeles că da! 

— Te-am bănuit, dar înclin să te cred. 

— Numai să îndrăznești să mă bănuiești... Îţi zdrobesc capul, 
Sobek! 

— Și pentru asta ai fi arestat și condamnat... Mai bine 
încearcă să te spetești muncind. 

„Nu e el vinovatul”, gândi Sobek îndepărtându-se. Șeful pazei 
nu regreta că-l întărâtase pe Zelos. Se lămurise în privinţa 
acestuia și revenea la pista pe care încercase s-o uite: cea a lui 
Abry, administratorul principal al malului stâng. 

Dacă ar fi încercat să progreseze în această direcţie, nubianul 
ar fi riscat să-și vadă cariera distrusă. Dar conștiința îi interzicea 
să se comporte ca un laș. 

Nefer și Clara râmaseră îmbrătțişați pe terasa casei lor până 
când arșiţa soarelui deveni insuportabilă. După ce se iubiseră, 
dormiseră unul în braţele celuilalt, visând la acea seară 
memorabilă, când Tăcutul aflase, chiar din gura meșterului, că 
statueta sa reprezentând-o pe Maat fusese recunoscută unanim 
de tribunalul confreriei. Pentru calitatea execuţiei, va intra în 
tezaurul templului. 

Maestru în Casa Aurului, Nefer urma să se consacre de acum 
înainte sculptării statuilor, care vor face legătura cu puterea 
creatoare răspândită în univers. 

Dând viaţă pietrei, va pune în aplicare învățătura primită și va 
participa, astfel, la transmiterea misterioasei lumini, pe care 
niciun material n-o putea opri. Va începe prin a aduce pe lume o 
statuie a lui Ramose în postura de scrib, pentru a servi drept 
model școlarilor care învaţă hieroglifele. 

t 

Femeia înțeleaptă stătea așezată în fața casei ei, în plin 
soare. Această atitudine neobişnuită o îngrijoră pe Clara. Se 
temea să nu fi fost victima vreunei boli. Dar femeia înțeleaptă îi 
vorbi cu o voce liniştită: 

— Astăzi nu voi îngriji pe nimeni. Te simți în stare să mă 
înlocuiești? 

— Îmi voi da toată silinţa... Vă este rău cumva? 

— Trebuie să-mi petrec ziua la templu, să încerc s-o liniștesc 
pe Sehmet, implacabila zeiţă-leoaică. 

— Satul e cumva în pericol? 

— Da, Clara. În mare pericol. 

Nefer era tulburat. 

„Un mare pericol... 
altceva? 

— Nu, răspunse Clara. A plecat la templu, asta e tot. 

— Femeia înţeleaptă nu obișnuiește să vorbească fără rost... 
Din moment ce a pomenit de înspăimântătoarea zeiță-leoaică, 
înseamnă că ameninţarea este dintre cele mai reale. 

— Te gândești la ceva anume? 


LU 


Femeia înțeleaptă n-a mai spus nimic 

— Nu înțeleg... Nu înțeleg chiar nimic. Satul se află sub 
protecția lui Ramses cel Mare și nimeni n-ar îndrăzni să-i 
conteste autoritatea. 

Clara n-avea de emis nicio ipoteză serioasă, dar constatase că 
femeia înțeleaptă era o clarvăzătoare autentică. Prezicerea sa 
nu trebuia tratată cu indiferentă, dar cum să lupti împotriva unui 
pericol căruia nu-i cunoști cauza? 

Karo cel Posac bătu la ușă: 

— Șeful de echipă vrea să-l vadă pe Nefer... E foarte urgent. 

Mai mulţi membri ai echipei din dreapta erau adunaţi în faţa 
locuinței lui Neb cel Desăvârșit. Tăcutul intră în clipa în care 
femeia înțeleaptă ieșea din dormitorul maestrului de lucrări. 

— Își trăiește ultimele clipe, anunţă ea. Grăbește-te! 

Realitatea pe care echipa din dreapta o ascundea era 
evidentă: Neb cel Desăvârșit era un om în vârstă și bătrânețea 
încetase, deodată, să-l mai cruțe. Robusteţea sa părea veșnică, 
dar rezistența îi cedase brusc, făcându-l aproape de 
nerecunoscut. 

Maestrul de lucrări era așezat într-un fotoliu cu picioare în 
forma de labe de leu. Purta o robă de ceremonie care-i accentua 
demnitatea. Respira sacadat și avea privirea pierdută. 

— Anii mi s-au scurs cu bucurie în suflet, îi spuse el lui Nefer. 
N-am încălcat legea confreriei și n-am săvârșit niciun act 
incorect. Tu ai devenit un sculptor desăvârșit, apreciat de toţi, 
dar va trebui să înveţi să conduci. Caută ocazia în care să te faci 
util, astfel încât felul tău de a guverna să fie ireproșabil. Să fii 
respectat după talentele tale și după calmul vorbirii tale și să nu 
dai ordine decât atunci când e nevoie. Să nu lași pe niciun om 
mediocru să ia hotărâri sau să dea ordine, căci astfel va strica 
opera și va semăna discordie. Amintește-ţi că mare este cel 
mare, și venerabil este cel care e înconjurat de oameni cu spirit 
nobil. Sarcina ta nu va fi ușoară, dar mor liniștit, căci știu că 
nicio povară nu va fi prea grea pentru umerii tăi. 

Capul lui Neb cel Desăvârșit se înclină încet, ca și când își 
saluta urmașul. 

t 

— Nu pot accepta, îi spuse Nefer lui Kenhir. Neb cel 
Desăvârșit era pentru mine un maestru și un model; iată de ce 
refuz să-i fiu urmaș. Singurul meu scop este să slujesc confreria 
și echipa din dreapta, și nu s-o conduc. Increderea lui Neb cel 

Desăvârșit mă emoţionează până-n străfunduri, dar el mi-a 
supraestimat capacităţile. 

— Nu tu ești în măsură să te apreciezi, protestă scribul 
Mormântului. lar Neb cel Desăvârșit, sigur pe experienţa și pe 
luciditatea sa, n-a făcut decât să dea viață hotărârii luate de 
Ramose. Erai deja recunoscut de scribul lui Maat drept viitorul 
șef al echipei din dreapta și maestru de lucrări al confreriei. 
Locașul Adevărului ţi-a transmis știința sa. Ai văzut lumina în 
Casa Aurului. Dacă vrei să rămâi fidel cuvântului dat și s-o 
respecţi pe Maat, va trebui să primești funcţia căreia îi ești 
destinat. 

Nefer căuta argumente pentru a-l convinge pe Kenhir să-și 
schimbe punctul de vedere. Dar cum să te opui lui Ramose, 
ridicat la rangul de „strămoș cu spiritul luminos și folositor”? 
Rămânea totuși o singură portiţă. 

— Numirea mea n-ar trebui aprobată în unanimitate de 
membrii echipei din dreapta? 

— Într-adevăr, aşa se procedează în mod corect, căci nimeni 
nu va reuși să conducă fără să fie iubit și recunoscut de inima 
celor pe care îi conduce. Li se va cere părerea chiar astăzi. 

Tt 

Paneb cel Zelos detesta funeraliile. Turcoaza va refuza să facă 
dragoste, Uabet cea Pură va sta ore în șir la templu cu 
preotesele lui Hathor, munca va fi întreruptă, atelierele închise... 
Și pentru că era vorba de decesul unui șef de echipă, funeraliile 
aveau să fie grandioase și perioada de doliu interminabilă! Își va 
omori timpul desenând caricaturi ale unora și ale altora, pentru 
a continua să-și exerseze mâna care începea să prindă liniile și 
proporțiile. 

Pentru Zelos, Neb cel Desăvârșit rămăsese un bărbat 
misterios și îndepărtat, cu care nu avusese de-a face de multe 
ori; era sigur că nu-și va pierde vremea cu văicăreli ipocrite. Cu 
toate astea, îi purtase respect cu adevărat maestrului de lucrări 
defunct care, după ce îl trecuse prin tot felul de încercări, îi 
deschisese ușa clanului desenatorilor. 

Paneb ronţăia pește uscat, când Nefer sosi vizibil tulburat. 

— Stai jos și hai să bem ceva... Văd că ai nevoie. 

— Te consider prietenul meu, Paneb, și sper că acest 
sentiment e reciproc. 

— Spune-mi ce necazuri ai și ţi le rezolv pe dată. 

— Mi-ai salvat deja viaţa... Ai fi de acord s-o mai faci o dată? 

— Pe toţi demonii deșertului! Ce-ai păţit? 

Nefer se așeză pe o rogojină: 

— Scribul lui Maat, Ramose, maestrul de lucrări Neb cel 
Desăvârșit și scribul Mormântului, Kenhir, m-au ales să fiu noul 
șef de echipă. 

Chipul lui Paneb se lumină într-un zâmbet larg: 

— Așa trebuia să se întâmple și asta nu va surprinde pe 
nimeni! Ce veste nemaipomenită... Uite, cu rigoarea ta 
înnăscută și cu gustul tău pentru perfecţiune, viaţa de zi cu zi nu 
va fi o distracţie. Dar, dacă ne gândim bine, nu pentru distracţie 
suntem noi aici. Ridică-te, să te îmbrăţișez! 

— Trebuie să votezi împotriva mea, Paneb! 

— Ce tot spui? 

— Nu doresc această funcţie. Ultima treaptă pe care o am de 
urcat este recunoştinţa unanimă a membrilor echipei. Dacă îmi 
ești cu adevărat prieten... 

— Îţi aprob numirea de zece ori, nu o dată! Și dacă unul dintre 
noi ar face greșeala s-o conteste, am avea o discuţie scurtă, dar 
serioasă. Tu ești născut să trăiești în acest sat, Tăcutule; el ţi-a 
dat totul și, astăzi, tu îi vei dovedi recunoștința ta, fiindu-i 
conducător. 

t 

Folosind alte cuvinte, Clara îi ținuse același discurs, aprobând 
hotărârile lui Ramose, ale lui Neb cel Desăvârșit și ale lui Kenhir. 
Dar ea adăugase și faptul că defunctul scrib al lui Maat o 
consultase și pe femeia înțeleaptă, a cărei viziune corespundea 
cu a sa. 

Nefer nu primise nicio încurajare, nici măcar din partea soţiei 
sale. Spera ca membrii cei mai vârstnici ai echipei din dreapta 
să emită păreri negative, să critice lipsa lui de experienţă sau 
caracterul său și să provoace o deliberare, care să-l forțeze pe 
Kenhir să propună un alt nume. 

Dar nimeni nu contestă desemnarea lui Nefer cel Tăcut ca 
succesor al lui Neb cel Desăvârșit ci, dimpotrivă, fiecare se 
bucură de această alegere. Noul șef de echipă trecuse de toate 
treptele ierarhiei, fără să se laude vreodată, nu manifesta nicio 
pornire către autoritarism și dispunea de calităţile necesare 
desăvârșirii operei. 


În mai puţin de o oră, urma să aibă loc ceremonia de 
învestitură, căreia Nefer nu mai avea nicio șansă să-i scape, 
doar dacă nu cumva dădea bir cu fugiţii, părăsind satul pentru 
totdeauna. 

Clara își puse capul, cu tandrețe, pe umărul soțului său. 

— Uneori, ne trec prin minte tot felul de idei năstrușnice, dar 
astea nu sunt decât iluzii... Unele lupte sunt zadarnice, nu 
trebuie să ne risipim energia purtându-le. Intră în adevărata 
luptă pe care o ai de dus, de a proteja și de a transmite comorile 
noastre. 

— Nu doream decât să trăiesc în satul ăsta, liniștit, cu tine. 

— A fost o zi când ai auzit chemarea și i-ai răspuns. Credeai 
că această chemare nu se va reînnoi? Nu mai ești chemat să 
devii pur și simplu tu însuţi, ci să îndeplinești o funcţie în slujba 
altora și a spiritului confreriei. Este foarte bine așa. Nici n-ar 
trebui să fie altfel. 

t 

La încheierea perioadei de doliu care onorase existența 
terestră și cerească a lui Neb cel Desăvârșit, Nefer cel Tăcut 
fusese ridicat, în secret, la demnitatea de șef al echipei din 
dreapta, în templul dedicat zeițelor Maat și Hathor. 

Avea treizeci și șase de ani și trebuia să ducă mai departe 
arta maeștrilor de lucrări, care creaseră în Valea Regilor locurile 
de veci ale iluștrilor faraoni. Avea în minte numeroase alte 
capodopere, înălțate graţie numeroaselor talente ale confreriei. 

Când a apărut în pragul templului, Nefer cel Tăcut a fost 
primit cu ovaţții din partea tuturor sătenilor. 

Cu ochii în lacrimi, a înțeles cât de atotcuprinzătoare îi erau 
responsabilitățile și timpul magic al uceniciei, când, la nevoie, 
putea cere ajutorul unui artizan mai calificat decât el. De acum 
încolo, el va fi cel pe care-l vor consulta și lui îi venise rândul să 
dea ordine, evitând greșelile cu consecinţe grave. 

Kenhir, scribul Mormântului, i-a transmis cotul din aur, care, 
conform tradiţiei, trecea de la un șef de echipă la altul. Fiecare 
dintre cele douăzeci și opt de diviziuni ale sale purta numele 
unei divinităţi și cel al provinciei pe care o proteja. Inscripţia 
hieroglifică spunea: „Cot util pentru a deveni o fiinţă de lumină, 
puternică, cu vocea potrivita, marcată cu sigiliul vieţii și al 
stabilităţii”. 


După cuvântul lui Ra, lumina creatoare, cotul maestrului de 
lucrări simboliza legea universului, căreia Nefer trebuia să i se 
conformeze. 

Clara a fost prima care l-a sărutat pe noul șef de echipă, iar el 
a strâns-o îndelung la piept. 

Când artizanul din Locașul Adevărului a sosit la antrepozitul 
lui Tran-Bel, și-a spus că viaţa era mai degrabă plăcută. In sat, 
primise o educaţie excepţională și dobândise o îndemânare 
care, astăzi, îi permitea să-și vândă talentul celui care-i oferea 
mai mult. 

De când intrase în legătură cu negustorul, își realiza visul 
secret: îmbogățirea. Și era dreptul său să-și folosească timpul 
liber după bunul său plac. 

În timpul perioadei de doliu de după moartea lui Neb cel 
Desăvârșit, artizanul rămăsese în sat și-i scrisese o scrisoare lui 
Tran-Bel, pentru a-i fixa o întâlnire. Acesta din urmă trebuia să 
aștepte cu răbdare noi obiecte de lux destinate unei clientele de 
cunoscători și de buni platnici. 

— Am venit să-l văd pe stăpânul tău, îi spuse artizanul unui 
funcţionar. 

— Îl găsiţi la el în birou. 

Artizanul traversă antrepozitul și ajunse în încăperea izolată și 
liniștită în care Tran-Bel își aranja arhiva. Ilmpinse ușa și 
încremeni, zărind o femeie cu o perucă neagră și bogată, și cu 
ochii foarte fardaţi. 

— Îmi cer scuze, am intrat greșit. 

— Ba ai intrat acolo unde trebuia, spuse Serketa. Știu cine ești 
și de ce ai venit. Închide ușa și vino să stăm de vorbă. 

— Nu vă cunosc, eu... 

— Modul în care colaborezi cu Tran-Bel nu e deloc corect. Te 
transformă într-un complice la escrocherii și ești pasibil de o 
condamnare severă, care ar putea fi dublată de excluderea 
definitivă din Locașul Adevărului. 

Artizanul păli: 

— Ştiţi că... 

— Nu mi-a scăpat niciun amănunt. Alege: ori mi te supui, ori 
cariera ta s-a încheiat. 

Bărbatul se făcu mic într-un colț al magaziei. Serketa trânti 
ușa. 

— Ce... Ce doriţi? 

— Accept să nu suflu o vorbă despre traficul tău. Vei putea 
continua fără grijă, dar cu o condiţie: vreau să știu totul despre 
ceea ce se petrece în sat. 

— Asta nu e posibil! Am jurat să păstrez secretul. 

— Bine, atunci, cu atât mai rău pentru tine. Chiar de mâine 
vei fi denunţat prim-ministrului. 

— Nu faceţi asta, vă implor! 

— Dacă vrei să eviţi niște necazuri grave, nu-ți rămâne decât 
o posibilitate: să vorbești. 

Să asculte de acest demon de femeie însemna să trădeze 
legea confreriei, să încalce un jurământ și să-și piardă sufletul... 

— Pot să știu cine sunteţi? întrebă artizanul. 

Serketa îi aruncă un zâmbet feroce: 

— Nu tu ești cel care pune întrebările, dar îţi voi răspunde 
totuși, ca să înţelegi că n-ai de ales... Sunt soţia unui om 
important, din ce în ce mai influent, și care știe să-i răsplătească 
pe cei care-i sunt alături, ajutându-i să urce tot mai sus. 

Pentru artizan, precizarea nu era de neglijat. Cel care ar fi 
trebuit să fie numit șef de echipă era el, și nu Nefer. Servind un 
stăpân cu multiple puteri, ar putea avea în același timp bogăţie 
și postul pe care și-l dorea. 

— Mi-aţi putea da timp de gândire? 

— Vreau să-mi dai răspunsul pe loc, acum. 

Artizanul lucrase în slujba lui Maat, a satului secret și a 
confreriei, pentru un salariu de nimic... N-ar fi, oare, momentul 
să se gândească și la propriile beneficii? 

t 

Comandantul Mehy trăgea cu arcul în grădina luxoasei sale 
proprietăți. Infigea săgeată după săgeată într-un trunchi de 
palmier, nereușind să-și regăsească liniștea interioară. 

De ce întârzia nevastă-sa? Poate că omul nu se dusese la 
întâlnirea fixată cu Tran-Bel... Sau poate că, și mai rău, Serketa 
nu reușise să obţină acceptul artizanului și acum nu îndrăznea 
să apară, temându-se de palma soțului ei. 

Mehy mai trase o săgeată, dar nu nimeri și, turbat, își călcă 
arcul în picioare. 

— Oricum nu era un arc demn de valoarea ta, îi șopti o voce 
dulce ca mierea, vei putea avea altul mai bun. 

— Serketa! Cum a fost? 

Femeia îngenunche, înlănțuind cu brațele picioarele soţului și 
stăpânului său. 

— Reușita a fost deplină! 

— Acceptă să colaboreze? 

— Suntem foarte norocoși: este un om înăcrit, lacom, viclean 
și făţarnic. Nici că se putea un aliat mai potrivit. Eşti mulțumit 
de mine? 

Mehy o ridică pe Serketa cu brutalitate, îi smulse peruca și-i 
luă obrajii între palme. 

— Păsăruica mea, vom câștiga împreună mari victorii! Câţi 
artizani sunt în acel sat blestemat? 

— Vreo treizeci. Condiţiile de admitere sunt foarte riguroase și 
trebuie respectată legea lui Maat. 

Serketa îi relată soţului ei principalele taine divulgate de 
artizan. 

— Nimic important, spuse Mehy. Doar vechi principii de 
morală care, în curând, nu vor mai funcţiona. Dar cine conduce 
confreria? 

— Șeful suprem este faraonul. El este cel care veghează 
asupra prosperității satului și nu îngăduie niciun atac împotriva 
lui. 

— Știu, știu... Dar Ramses nu trăiește în sat! 

— Acolo, trei persoane își împart puterea: scribul 
Mormântului, șeful echipei din dreapta și cel al echipei din 
stânga. Artizanii își compară confreria cu o corabie. De aici, 
împărțirea lor în cei de la tribord și cei de la babord. Scribul 
Mormântului, Kenhir, este în același timp reprezentantul puterii 
centrale și gestionarul satului; e mult mai puţin iubit decât 
predecesorul său, Ramose, căci are un caracter dificil și ursuz. 

— Ce vârstă are? 

— Șaizeci și doi de ani. g 

— Deci acest Kenhir se apropie de sfârşitul carierei. In scurtă 
vreme, va fi mort sau înlocuit. Dar o fi coruptibil? 

— După cum crede informatorul nostru, s-ar putea să fie. Dar 
nu e sigur că știe toate secretele locului. 

— Șefii de echipă le cunosc în mod sigur! 

— Se înţelege de la sine, căci au fost primiţi în Casa Aurului. 

Nerăbdarea lui Mehy creștea cu fiecare gând. 

— Oare, ce se întâmplă acolo? 

— informatorul nostru nu e la curent. 

— Minte! 

— Nu cred, spuse Serketa, ferindu-se de palma la care se 
aștepta. Vechimea nu este de ajuns pentru a fi admis. Artizanul 
nostru n-a aflat încă procedeul prin care să forțeze ușa acestui 
loc misterios. Dar de ce să disperăm? 

— Ce ţi-a destăinuit în legătură cu șefii de echipă? 

— Kaha, șeful echipei din stânga, este un bărbat în vârstă, 
auster, specialist în cioplirea pietrei. Nu iese niciodată din sat și 
nu se poate ajunge la el. Șeful echipei din dreapta, Neb cel 
Desăvârșit, a murit de curând, fiind înlocuit cu Nefer cel Tăcut, 
un bărbat tânăr și lipsit de experienţă. 

— Atunci, de ce l-au ales? 

— İl alesese scribul Ramose, iar responsabilii confreriei nu s- 
au opus acestei hotărâri. 

— Capriciul unui bătrân... Care e părerea informatorului 
despre Nefer? 

— Este un bun sculptor, un artizan de o adâncă spiritualitate, 
foarte credincios satului în care a fost educat, dar care va avea 
mult de tras în noua funcție. Nu va ști nici să conducă, nici să 
dea ordine, și asta îi va atrage retrogradarea. 

— Decepţia l-ar putea face să devină un individ fragil, animat 
de dorinţa de răzbunare... Ai obţinut, cumva, o listă exactă a 
artizanilor? 

— lat-o! 

Serketa îi arătă cu mândrie o bucată de papirus. Erau, acum, 
posesorii unui secret de stat. 

Comandantul citi documentul și nu se opri decât asupra unui 
nume, celelalte fiindu-i necunoscute. 

— Paneb cel Zelos... 

— Informatorul nostru crede că nu se va integra niciodată în 
viața confreriei și că, într-o bună zi, va fi exclus disciplinar. 

— Deci și ăsta ne va cădea în braţe! Datorită ţie, Serketa, 
facem progrese cu pași de uriaș. Și unde pui că este doar prima 
ta misiune. 

Soţia lui Mehy gânguri de plăcere. Lăcomia și dorința de a 
face rău celorlalţi i-au redat din nou pofta de viaţă. 


t Capitolul 74 


Deși sfârșitul sezonului uscat și începutul inundaţiei se 
apropiau, căldura nu era atât de mare ca de obicei, iar de mai 
bine de o săptămână, cerul rămânea schimbător. 

Femeia înțeleaptă nu mai dădea consultaţii, lăsându-și 
pacienţii în grija Clarei. 

După sărbătorirea numirii sale, Nefer, noul șef de echipă, de 
comun acord cu scribul Mormântului, le dăduse artizanilor 
câteva zile de odihnă. 

Perioada de festivități lua sfârșit și Tăcutul se pregătea să 
lanseze un program de restaurare a celor mai vechi morminte 
ale satului. Dar, dis-de-dimineaţță, Nakht cel Puternic sosi ca o 
furtună. 

— La poarta cea mare se află un mesager al prim- 
ministrului... Vrea să vadă, cât mai repede, pe unul dintre șefi. 

Kenhir dormea încă, iar Kaha, șeful echipei din stânga, era 
bolnav. Îngrijorat, Nefer grăbi pasul. Nakht îi deschise poarta, în 
spatele căreia mesagerul aștepta, reţinut de paznic. 

— Eşti maestru de lucrări? 

— Sunt șeful echipei din dreapta. 

— lată mesajul pe care-l vei face cunoscut sătenilor: șoimul și- 
a luat zborul către cer, un altul s-a înălțat în locul său, pe tronul 
luminii divine. 

Bărbatul sări pe cal și plecă, imediat, în galop. 

Livid, Nefer era gata să leșine. 

— Ce se întâmplă? întrebă Nakht cel Puternic. 

— Trezește-i pe săteni, de la mic la mare, iar cei bolnavi să fie 
ajutaţi să meargă. Cu toţii, să se adune pe esplanada templului. 

Nefer trecu să-și ia soţia, care tocmai se pregătea de plecare. 

— Femeia înţeleaptă nu s-a înșelat. Protectorul nostru a plecat 
dintre noi. Suntem în mare pericol. 

In câteva minute, comunitatea se adunase la templu. Cu ochii 
umflaţi de somn, Kenhir era gata să dea sancţiuni celor care-l 
treziseră, poate, pentru vreun fleac. 

Cu un simplu gest, Nefer ceru liniște. 


— După cei șaizeci și șapte de ani de domnie, declară el, 
sufocat de emoție, Ramses cel Mare a părăsit acest pământ, 
pentru a se reîntoarce la soarele din care a luat naștere. 

Sătenii erau năuciți. 

Nu, Ramses cel Mare nu putea dispărea. Trăise atât de mult, 
încât moartea îl uitase și, de acum, îi era interzis să-l răpească 
dragostei întregului popor, care, fără el, s-ar simţi părăsit și 
pierdut. 

Kenhir îl trase pe Nefer deoparte. 

— In timpul perioadei de mumificare de șaptezeci de zile, tu și 
desenatorii veți munci în locul de veci al lui Ramses, la ultimele 
lucrări, după dorinţele monarhului, consemnate în papirusul 
sigilat, pe care ţi-l voi încredința și pe care doar tu ai dreptul să-l 
citești. 

— De ce nu mă poate însoţi și colegul meu, Kaha? 

— Starea lui de sănătate nu i-o permite și va trebui să iei 
asupra ta și sarcinile lui. Tu, Nefer, ești maestrul de lucrări al 
confreriei; fiindcă ai cunoscut secretul Casei Aurului, ești în stare 
să transformi un mormânt în locaș de înviere. 

Tăcutul nu și-ar fi putut închipui vreodată că lui îi va reveni 
cea mai înaltă responsabilitate care ar putea apăsa pe umerii 
unui artizan. Oricât de înspăimântătoare ar fi fost teama pe care 
o simţea strângându-i stomacul și luându-i glasul, lui și numai lui 
îi revenea cinstea de a așeza ultima piatră la edificiul destinat 
nemuririi lui Ramses cel Mare. 

t 

Cei mai mulți dintre înalții demnitari tebani se adunaseră la 
Mehy, care îi invitase la o gustare, în așteptarea ultimelor vești 
oficiale venite din capitala Pi-Ramses. 

În cele din urmă, comandantul apăru. 

— Noul nostru faraon este Merenptah, „cel iubit de zeul Ptah”, 
anunţă el. S-a urcat pe tronul celor vii și, în aclamaţiile 
supușilor, a fost recunoscut ca stăpân al celor Două Țări. El este 
cel care, în calitate de preot, va oficia în timpul funeraliilor lui 
Ramses, la sfârșitul cărora își va asuma puterea supremă. 

— Viaţă lungă noului nostru faraon! strigă Abry și întreaga 
asistență îl imită. 

„Dat fiind faptul că Merenptah are șaizeci și cinci de ani, 
gândi comandantul, domnia sa nu va ţine mult.” 

Mehy adunase cât de multe informaţii putuse despre urmașul 
lui Ramses: se spunea că este autoritar, exigent, greu de 
abordat, intransigent privind principiile spirituale care 
construiseră Egiptul, ostil inovațiilor, singuratic din fire, 
indiferent la solicitările curtenilor. Pe scurt, exact opusul șefului 
de stat pe care și l-ar fi dorit trezorierul principal al Tebei. 

Dar acest portret era cel al unei mari personalităţi care trăise 
în umbra lui Ramses; exercitarea puterii îl va schimba; vor 
apărea și părţile slabe. Cea mai puţin plăcută era devoţiunea sa 
pentru Ptah, zeul constructorilor și al Locașului Adevărului... 
Merenptah va urma, oare, în această privință, politica lui 
Ramses? 

Dacă era așa, lupta se anunţa fierbinte. Dar Mehy se simţea 
mai puternic ca oricând: doar avea, printre adversari, aliaţi 
folositori și un spion. Ba mai mult, Merenptah era departe de a fi 
la fel de popular ca Ramses. Probabil, un complot contra lui nu 
va fi imposibil. 

După o domnie atât de lungă și atât de bine consolidată cum 
fusese cea a lui Ramses cel Mare, Egiptul va trece printr-o 
perioadă de decădere, iar Merenptah nu va avea dinamismul 
necesar redresării lui. Copleșit de griji majore, constrâns să 
reziste loviturilor primite din toate direcţiile, noul suveran își va 
petrece timpul mai mult la Pi-Ramses, în deltă, departe de 
Locașul Adevărului, pe care îl va lăsa, încet-încet, în voia sorții. 

De ce n-ar avea încredere acest faraon în autorităţile tebane, 
neștiind că ele erau supuse lui Mehy? 

Ramses își construise capitala în nord, pentru a apăra mai 
bine Egiptul împotriva cotropitorilor; Mehy era convins că 
ocuparea ţării ar începe cu cea a Tebei și cu aflarea secretelor 
atât de bine păzite ale Locașului Adevărului. 

Artizanii nu se așteptau să le iasă înainte un dușman hotărât 
și determinat, și nici nu erau pregătiţi pentru luptă. 

Vremea lui Mehy se apropia. 

t 

— Nu sunt sigur că e cea mai bună alegere, spuse pictorul 
Ched Salvatorul, stăpânindu-și nervozitatea. Pentru a lucra 
repede și cu folos în locul de veci al lui Ramses, avem nevoie de 
desenatori cu experienţă deci nu poate fi vorba despre Paneb. 

— Dacă e să ne luăm după rapoartele instructorilor săi, 
obiectă Nefer, Paneb e bine pregătit să-i asiste. 

— Nu vreau să te jignesc, dar nu cumva ești orbit de legătura 
de prietenie care vă unește? 

Chipul lui Nefer deveni sever, așa cum pictorul nu-l văzuse 
niciodată. 

— Rolul meu de șef de echipă îmi interzice să fiu parțial și 
niciuna dintre deciziile mele nu va fi luată în funcţie de prietenii 
sau de dușmănii. Dacă l-aș fi crezut pe Paneb incompetent, l-aș 
fi îndepărtat de acest sat. Și consider că niciunul dintre noi nu 
are o poziţie stabilită definitiv. 

Ched Salvatorul zâmbi enigmatic: 

— Contrar părerilor unora, pari să ai cu adevărat un 
temperament de șef... Cu atât mai bine pentru confrerie. Dacă 
îmi ordoni, mă voi supune. Paneb ne va da, de bună seamă, o 
mână de ajutor. 

— Cel care-l va anunţa, vei fi tu. Plecăm în Valea Regilor încă 
din această seară, cu tot echipamentul necesar. 

— Mă ocup eu de asta, nu ne va lipsi nimic. 

Cu mersul său falnic, Ched Salvatorul se îndepărtă. 

Deodată, Nefer își dădu seama că nu-l mai privea pe pictor cu 
aceiași ochi ca altădată. Și această schimbare nu-l privea numai 
pe Ched, ci pe toţi artizanii. Nu mai departe de ieri, era colegul 
lor, astăzi însă trebuia să-i îndrume în muncă și să fie în stare să 
rezolve cele o mie și una de probleme care nu vor întârzia să 
apară. 

La vestea înscăunării noului faraon, Merenptah, îngrijorarea 
cuprinsese Întregul sat. Unii gândeau că va fi tot atât de dibaci 
ca tatăl său, alţii, că va adopta o politică diferită. Se găseau și 
dintre cei care credeau că tulburările sociale și criza economică 
erau inevitabile. Dar Nefer îi liniștise, asigurându-i că nimic nu 
putea modifica viaţa confreriei și că ea va pregăti, ca de obicei, 
locul de veci al suveranului, în vederea funeraliilor. 

Dar cum avea el să știe ce urma să se întâmple în perioada 
dintre moartea lui Ramses cel Mare și înmormântarea sa și, 
apoi, după întronarea oficială a noului rege? 

Dar ce să facă? Trebuia să-și stăpânească temerile și să ducă 
la bun sfârșit sarcina care i se încredințase, găsind totodată 
puterea de a-i liniști pe săteni. 

Înaintea plecării spre Valea Regilor, Nefer trecu s-o vadă pe 
femeia înţeleaptă. 


— Moartea lui Ramses ne lasă dezorientaţi, constată el, dar 
voi încerca să menţin unitatea de până acum. 

— Ei, Nefer, pericolul n-a dispărut, ba dimpotrivă. 

— Vor încerca, oare, să ne atace, poate chiar să ne distrugă? 

— După câte observ, Nefer, și tu începi să vezi în viitor. 
Demonii dau târcoale și îți va trebui mult curaj și multă 
luciditate să-i învingi. Să nu uiţi vreodată că Locașul Adevărului 
nu va supraviețui decât urmând un singur drum: cel al Luminii. 

Într-un sat secret din Egiptul de Sus 
trăieşte o confrerie de artizani și artiști a 
căror misiune este aceea de a săpa și decora 
mormintele din Valea Regilor. Acest sat 
misterios, aflat sub protecția unor gărzi de 


K. œ temut, poartă un nume evocator: Locașul . 


; po 3.» Adevărului. Nimeni nu știe ce se petrece 
29 i l acolo și nimeni nu are dreptul să pătrundă 
A "în acel loc... Locuitorii săi nu respectă decât 
propriile legi și nu depind decât de un 
=" singur stăpân, faraonul Ramses cel Mare. 
1 Dar unul dintre paznici este asasinat şi 2 


I Cine vrea să-l distrugă? Se află oareun .. 
trădător în interiorul satului? 


Va urma: 


Volumul 2 - Femeia Înţeleaptă 

